***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԻՆՆ ԱՄԻՍՆԵՐԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

ԲՈՎԱՆԴԱԿՈՒԹՅՈՒՆ

[ՀՀ ՍՈՑԻԱԼ-ՏՆՏԵՍԱԿԱՆ ԻՐԱՎԻՃԱԿԸ 2020 ԹՎԱԿԱՆԻ ԻՆՆ ԱՄԻՍՆԵՐԻՆ 2](#_Toc55830174)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2020 ԹՎԱԿԱՆԻ ԻՆՆ ԱՄԻՍՆԵՐԻՆ 24](#_Toc55830175)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2020 ԹՎԱԿԱՆԻ ԻՆՆ ԱՄԻՍՆԵՐԻՆ 49](#_Toc55830179)

[ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ 2020 ԹՎԱԿԱՆԻ ԻՆՆ ԱՄԻՍՆԵՐԻՆ 156](#_Toc55830181)

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԱԲԵՐՅԱԼ………………................................…..165**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԻ ՎԵՐԱԲԵՐՅԱԼ………................……….………….166**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ (տնտեսագիտական դասակարգմամբ)…………………...167**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ) ՎԵՐԱԲԵՐՅԱԼ …………….....…....174**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ`**

**ԸՍՏ ՊԵՏԱԿԱՆ ՄԱՐՄԻՆՆԵՐԻ ԿՈՂՄԻՑ ԻՐԱԿԱՆԱՑՎՈՂ ԾՐԱԳՐԵՐԻ…………………………………………181**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ` ԸՍՏ ՊԵՏԱԿԱՆ**

**ՄԱՐՄԻՆՆԵՐԻ ԿՈՂՄԻՑ ԻՐԱԿԱՆԱՑՎՈՂ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ……………………………194**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐԻ ԵՎ ՄԻՋԱԶԳԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ԱՋԱԿՑՈՒԹՅԱՄԲ ԻՐԱԿԱՆԱՑՎՈՂ ՎԱՐԿԱՅԻՆ ԾՐԱԳՐԵՐԻ**

**ԵՎ ՄԻՋՈՑԱՌՈՒՄՆԵՐԻ ՇՐՋԱՆԱԿՆԵՐՈՒՄ ԿԱՏԱՐՎԱԾ ԾԱԽՍԵՐԻ ՎԵՐԱԲԵՐՅԱԼ…..………….…......409**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԻՆՆ ԱՄԻՍՆԵՐԻ**

**ՊԵՏԱԿԱՆ ԲՅՈՒՋԵԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐԻ ԵՎ ՄԻՋԱԶԳԱՅԻՆ**

**ԿԱԶՄԱԿԵՐՊՈՒԹՅՈՒՆՆԵՐԻ ԱՋԱԿՑՈՒԹՅԱՄԲ ԻՐԱԿԱՆԱՑՎՈՂ ԴՐԱՄԱՇՆՈՐՀԱՅԻՆ**

**ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ՇՐՋԱՆԱԿՆԵՐՈՒՄ ԿԱՏԱՐՎԱԾ ԾԱԽՍԵՐԻ ՎԵՐԱԲԵՐՅԱԼ.........427**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ) ՖԻՆԱՆՍԱՎՈՐՄԱՆ**

**ԱՂԲՅՈՒՐՆԵՐԻ ՎԵՐԱԲԵՐՅԱԼ ………………………………………………..……………………………………...…...446**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԵԼՔԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ**

**ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ`**

**ԸՍՏ ԲՅՈՒՋԵՏԱՅԻՆ ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ…………………………………..…..493**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԵԼՔԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ` ԸՍՏ ՄԻՋՈՑԱՌՈՒՄՆԵՐԸ ԿԱՏԱՐՈՂ ՀԱՆՐԱՅԻՆ ԻՇԽԱՆՈՒԹՅԱՆ ՄԱՐՄԻՆՆԵՐԻ………………………………………………………….1211**

**ՏԵՂԵԿԱՆՔ ՀՀ 2020 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻՑ**

**ԿՈՐՈՆԱՎԻՐՈՒՍԻ (COVID-19) ՏՆՏԵՍԱԿԱՆ ՀԵՏԵՎԱՆՔՆԵՐԻ ՆՎԱԶԵՑՄԱՆ ԵՎ**

**ՎԵՐԱՑՄԱՆ ՆՊԱՏԱԿՈՎ ԿԱՏԱՐՎԱԾ ԾԱԽՍԵՐԻ ԵՎ ՏՆՏԵՍՈՒԹՅԱՆ**

**ՎԱՐԿԱՎՈՐՄԱՆՆ ՈՒՂՎԱԾ ՄԻՋՈՑՆԵՐԻ ՎԵՐԱԲԵՐՅԱԼ…….……………………………………………….….2109**

# ՀՀ ՍՈՑԻԱԼ-ՏՆՏԵՍԱԿԱՆ ԻՐԱՎԻՃԱԿԸ 2020 ԹՎԱԿԱՆԻ ԻՆՆ ԱՄԻՍՆԵՐԻՆ

Դեռևս 2019 թվականի վերջին կանխատեսվում էր, որ աշխարհի ավելի քան 170 երկրների տնտեսությունները 2020 թվականին կաճեն։ Մինչդեռ, կորոնավիրուսի համավարակի (COVID 19) ազդեցության գնահատականների ձևավորմանը զուգընթաց վերանայվեցնին նաև հենց այդ նույն թվով երկրների տնտեսական զարգացումների կանխատեսումները՝ անկման ուղղությամբ։ Ներկայում ամբողջ աշխարհը շարունակում է կրել համավարակի արագ տարածման բացասական հետևանքները: Այս պայմաններում հատկանշական է, որ զգալի անկում է կանխատեսվում ՀՀ գործընկեր երկրների տնտեսությունների համար, որի էական բացասական ազդեցությունը ՀՀ տնտեսության վրա անխուսափելի է։

2020 թվականի տարեսկզբին տնտեսությունում արձանագրված աճի բարձր տեմպերը, ՀՀ-ում և գործընկեր երկրներում բռնկված նոր տիպի կորոնավիրուսի համավարակի (COVID-19) բացասական ազդեցություններով պայմանավորված, մարտ ամսից դանդաղեցին: Համավարակի տարածման կանխարգելման նպատակով ՀՀ կառավարության կողմից կիրառված սահմանափակումների հետևանքով ապրիլին միտումները կտրուկ վատթարացան, ինչը սահմանափակումների մեծ մասի վերացման արդյունքում մայիս ամսից սկսած մեղմվեց։ Արդյունքում 2020 թվականի հունվար-սեպտեմբերին գրանցվեց տնտեսական ակտիվության անկում: Առավելապես տուժել են ծառայությունների, շինարարության և մշակող արդյունաբերության ճյուղերը։ Տնտեսական ակտիվության անկումն ուղեկցվել է ներքին պահանջարկի նվազմամբ։

Համավարակի հետևանքով տնտեսական ակտիվության անկման և թուլացող ներքին ու արտաքին պահանջարկի պայմաններում 2020 թվականի ինն ամիսներին տեղի է ունեցել և՛ արտահանման, և՛ ներմուծման անկում: Արդյունքում, արտաքին ապրանքաշրջանառությունը կրճատվել է, իսկ առևտրային հաշվեկշիռը ցուցաբերել է բարելավման միտում:

Համավարակի բռնկման և տնտեսական գործունեության սահմանափակումների հետևանքով, մի կողմից՝ արտաքին հատվածից եկող գնանկումային ազդեցությունների, և մյուս կողմից՝ ներքին մասնավոր պահանջարկի թուլացման պայմաններում, ցածր գնաճային միջավայրը պահպանվել է։ Այս զարգացումներին հակազդելու նպատակով հունվար-սեպտեմբերին ամիսներին ՀՀ ԿԲ-ն իջեցրել է վերաֆինանսավորման տոկոսադրույքը՝ ընդհանուր առմամբ 1.25 տոկոսային կետով ավելացնելով դրամավարկային խթանման չափը։

Խթանող դրամավարկային քաղաքականության և ՀՀ կառավարության հակաճգնաժամային միջոցառումների ազդեցությամբ առևտրային բանկերի կողմից ռեզիդենտներին տրամադրված վարկերի և ներգրավված ավանդների ծավալները 2020 թվականի հունվար-սեպտեմբեր ամիսների ընթացքում շարունակել են աճել բարձր տեմպերով, իսկ ՀՀ դրամով վարկերի և ավանդների տոկոսադրույքները նվազման միտումներ են դրսևորել:

Համավարակի բացասական տնտեսական հետևանքների չեզոքացման նպատակով ՀՀ կառավարությունը մշակել է հակաճգնաժամային միջոցառումների փաթեթ, որը ներառում է ինչպես սոցիալ-տնտեսական աջակցության և երկարաժամկետ զարգացմանն ուղղված ծրագրեր՝ մոտ 150 մլրդ դրամ ընդհանուր գումարի չափով, այնպես էլ հարկային քաղաքականության ոլորտի մի շարք միջոցառումներ (այդ թվում՝ ամբողջությամբ վերանայվել է շահութահարկի կանխավճարների համակարգը` դարձնելով այն տնտեսական շրջափուլի կոնկրետ տարվա զարգացումներին համարժեք արձագանքող, և, բացի այդ, սահմանվել է, որ 2020 թվականի երկրորդ եռամսյակի համար տնտեսավարող սուբյեկտները շահութահարկի կանխավճարներ առհասարակ չեն իրականացնելու): COVID-19 համավարակի հետևանքով առաջացած իրավիճակը հարկաբյուջետային կանոններով սահմանված կարգով դիտարկվել է որպես բացառիկ դեպք, ինչի կապակցությամբ ՀՀ կառավարությունն ընդունել է համապատասխան որոշում, իսկ ՀՀ ԱԺ-ն՝ «Հայաստանի Հանրապետության 2020 թվականի պետական բյուջեի մասին» օրենքում փոփոխություն և լրացումներ կատարելու մասին» ՀՀ օրենքը: Վերոնշյալ զարգացումներով պայմանավորված՝ 2020 թվականի ինն ամիսների ընթացքում պետական բյուջեի հարկային եկամուտների աճի տեմպն աստիճանաբար դանդաղել է՝ առաջին կիսամյակից սկսած արձանագրելով անկում: Պետական բյուջեի ընթացիկ և կապիտալ ծախսերն աճել են բարձր տեմպերով։ Արդյունքում, 2020 թվականի ինն ամիսներին տնտեսական անկման պայմաններում հարկաբյուջետային քաղաքականությունն ունեցել է խթանող ազդեցություն:

2020 թվականի սեպտեմբերի վերջին օրերին Արցախում սկսված պատերազմական գործողությունները հունվար-սեպտեմբեր ամիսների տնտեսական իրավիճակի և հիմնական մակրոտնտեսական ցուցանիշների վրա ազդեցություն չեն ունեցել՝ պայմանավորված դրանց մեկնարկի (սեպտեմբերի 27) ժամանակահատվածով, ուստի սույն հաշվետվության մեջ այդ ազդեցություններին անդրադարձ չի կատարվել:

***Համախառն առաջարկ***

2020 թվականի հունվար-սեպտեմբերին նախորդ տարվա նույն ժամանակահատվածի համեմատ գրանցվել է տնտեսական ակտիվության անկում՝ պայմանավորված համավարակի բացասական տնտեսական հետևանքներով։ Չնայած տարեսկզբի աճի բարձր տեմպերին, պայմանավորված համավարակի բացասական ազդեցությամբ` մարտ ամսից սկիզբ առան բացասական զարգացումներ, որոնք համավարակի տարածման կանխարգելման նպատակով կիրառված սահմանափակումների հետևանքով ապրիլին կտրուկ վատթարացան։ Մայիս ամսից սահմանափակումների մեծ մասի վերացման արդյունքում անկումը մեղմվեց։ Հուլիս ամսին տնտեսական ակտիվության անկումը սկսեց նորից խորանալ, սակայն օգոստոս ամսից նկատվեց նվազման դանդաղում։ Արդյունքում ծառայությունների և շինարարության ճյուղերում հունվար-սեպտեմբերին գրանցվեց թողարկման ծավալների նվազում, իսկ գյուղատնտեսության և արդյունաբերության ճյուղերում՝ թողարկման ծավալների աճ:

|  |  |
| --- | --- |
| ***Գծապատկեր 1.*** *ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ, (%)* | ***Գծապատկեր 2.*** *ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ, (%)* |
| ***Գծապատկեր 3.*** *Տնտեսության ճյուղերի նպաստումները ՏԱՑ-ին (տ.կ.)* | ***Գծապատկեր 4.*** *Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ, (տ.կ.)* |

Արդյունաբերության դանդաղումն ուղեկցվեց հիմնականում մշակող արդյունաբերության նվազմամբ, որը և՛ արտաքին, և՛ ներքին պահանջարկի նվազման հետևանք էր: Մյուս կողմից, զբոսաշրջիկների այցելությունների կտրուկ նվազումը (77.5%) իր հերթին բացասական ազդեցություն է թողել ծառայությունների որոշ տեսակների, առևտրի, ինչպես նաև ուղևորափոխադրումների վրա: Նշված զարգացումների հետևանքով հունվար-սեպտեմբերին արձանագրվել է տնտեսական ակտիվության անկում (գծապատկերներ 1-4[[1]](#footnote-1)):

2020 թվականի հունվար-սեպտեմբերին գրանցվել է տնտեսական ակտիվության իրական արտահայտությամբ 6.6% անկում, ինչը նախորդ տարվա ցուցանիշից ցածր է 13.5 տոկոսային կետով: Անկումը պայմանավորված է եղել ծառայությունների (4.6 տոկոսային կետ), առևտրի (1.4 տոկոսային կետ) և շինարարության (1.1 տոկոսային կետ) ճյուղերի անկմամբ։ Տտնտեսական ակտիվությանը դրական են նպաստել արդյունաբերության (0.2 տոկոսային կետ) և գյուղատնտեսության (0.1 տոկոսային կետ) աճերը:

2020 թվականի հունվար-սեպտեմբերին արդյունաբերությունն աճել է 1.0%-ով: Արդյունաբերության աճին 3.0 տոկոսային կետով նպաստել է հանքագործական արդյունաբերությունը (աճը՝ 16.7%): Ենթաճյուղի աճը հիմնականում պայմանավորված է եղել մետաղական հանքաքարի արդյունահանման 16.7% աճով: Արդյունաբերության աճին 0.1 տոկոսային կետով դրական է նպաստել նաև էլեկտրաէներգիայի, գազի, գոլորշու և լավորակ օդի մատակարարման ենթաճյուղը (աճը՝ 0.4%): Արդյունաբերության աճին հիմնականում հակազդել է մշակող արդյունաբերությունը՝ 1.8 տոկոսային կետով (նվազումը՝ 2.7%)։ Ջրամատակարարում, կոյուղի, թափոնների կառավարում և վերամշակում ենթաճյուղը նույնպես հակազդել է արդյունաբերության աճին (0.2 տոկոսային կետով, նվազումը՝ 16.2%):

Մշակող արդյունաբերության նվազումը հիմնականում պայմանավորված է եղել արտաքին ու ներքին պահանջարկի նվազմամբ: Ենթաճյուղի նվազման պատճառ են հանդիսացել հիմնականում ծխախոտի արտադրատեսակների արտադրության 19.7% (նպաստումը` 2.7 տոկոսային կետ), խմիչքների արտադրության 10.4% (նպաստումը` 1.3 տոկոսային կետ) և սննդամթերքի արտադրության 2.2% (նպաստումը` 0.7 տոկոսային կետ) նվազումները: Մշակող արդյունաբերության նվազմանը հիմնականում հակազդել են հիմնային մետաղների արտադրությունը` 1.5 տոկոսային կետով (աճը՝ 12.0%), այլ ոչ մետաղական հանքային արտադրատեսակների արտադրությունը՝ 0.8 տոկոսային կետով (աճը՝ 12.3%) և պատրաստի մետաղե արտադրատեսակների արտադրությունը` 0.4 տոկոսային կետով (աճը՝ 31.4%):

2020 թվականի հունվար-սեպտեմբերին գյուղատնտեսության և ձկնորսության համախառն արտադրանքը նախորդ տարվա նույն ժամանակաշրջանի նկատմամբ աճել է 0.6%-ով: Ճյուղի աճին հիմնականում նպաստել է անասնաբուծությունը՝ 0.7 տոկոսային կետով (աճը՝ 1.6%): Անասնաբուծության աճը պայմանավորված է եղել մսի և ձվի արտադրության՝ համապատասխանաբար 2.2% և 7.0% աճերով: Միևնույն ժամանակ կաթի արտադրությունը բացասաբար է ազդել անասնաբուծական արտադրանքի արտադրության վրա՝ նվազելով 1.9%-ով: Բուսաբուծությունը 0.2 տոկոսային կետով (անկումը՝ 0.4%) հակազդել է գյուղատնտեսության աճին՝ պայմանավորված պտուղ և հատապտղի, բոստանի, ինչպես նաև կարտոֆիլի համախառն բերքի համապատասխանաբար 15.4%, 12.1% և 3.5% անկումներով: Բուսաբուծությանը դրական են նպաստել հացահատիկի և հատիկաընդեղենի, բանջարեղենի, ինչպես նաև խաղողի համապատասխանաբար 26.6%, 7.0% և 6.1% աճերը։ Ձկնորսությունը դրական է նպաստել գյուղատնտեսության համախառն արտադրանքին՝ 0.1 տոկոսային կետով (աճը՝ 3.0%):

Շինարարության ճյուղի 2020 թվականի տարեսկզբից արձանագրված աճի տեմպերը, կորոնավիրուսի համավարակի տարածման կանխարգելման նպատակով կիրառված սահմանափակումներով պայմանավորված, մարտ ամսից սկսած կտրուկ նվազեցին և հունվար-սեպտեմբերին արձանագրվեց ճյուղի խորը անկում, չնայած հուլիս ամսից նկատելի էր շինարարության ճյուղի նվազման տեմպերի որոշակի դանդաղում: Ճյուղում գրանցվել է 15.7% նվազում, որին 17.0 տոկոսային կետով նպաստել է բնակչության միջոցներով (նվազումը՝ 35.2%) իրականացված շինարարության ծավալների նվազումը: Շինարարության նվազմանը 1.1, 0.6 և 0.3 տոկոսային կետերով նպաստել են նաև մարդասիրական օգնության, պետական բյուջեի (հատկապես միջազգային վարկերով ֆինանսավորվող)[[2]](#footnote-2) և համայնքների միջոցներով իրականացված շինարարության ծավալների նվազումը (համապատասխանաբար՝ 70.5%, 1.3% և 13.4%)։ Շինարարության նվազմանը հակազդել է միայն կազմակերպությունների միջոցներով իրականացված շինարարության 4.4% աճը (նպաստումը՝ 3.4 տոկոսային կետ):

Ըստ տնտեսական գործունեության տեսակների` շինարարության նվազմանը հիմնականում նպաստել են անշարժ գույքի հետ կապված գործունեության ենթաճյուղը՝ 7.1 տոկոսային կետով (նվազումը՝ 24.0%), մշակող արդյունաբերության ենթաճյուղը՝ 3.7 տոկոսային կետով (նվազումը՝ 63.0%), կացության և հանրային սննդի կազմակերպման ենթաճյուղը՝ 2.9 տոկոսային կետով (նվազումը՝ 51.5%), ինչպես նաև գյուղատնտեսություն, անտառային տնտեսություն և ձկնորսություն ենթաճյուղը՝ 2.0 տոկոսային կետով (նվազումը՝ 42.0%)։ Շինարարության նվազմանը հիմնականում հակազդել է էլեկտրականության, գազի, գոլորշու և լավորակ օդի մատակարարում ենթաճյուղը՝ 5.5 տոկոսային կետով (աճը՝ 29.0%):

Չնայած շինարարության նվազմանը՝ ճյուղի վարկավորման ծավալները զգալիորեն աճել են:

Ծառայությունների և առևտրի ճյուղերում 2020 թվականի տարեսկզբից արձանագրված աճի բարձր տեմպերը, համավարակով պայմանավորված, մարտ ամսից կտրուկ նվազեցին և հունվար-սեպտեմբերին ճյուղերում արձանագրվեց երկնիշ անկում: Ծառայությունները նվազել են 11.7%-ով, ինչին հիմնականում նպաստել են կացության և հանրային սննդի կազմակերպման` 4.6 տոկոսային կետով (նվազումը՝ 48.1%), տրանսպորտի՝ 3.9 տոկոսային կետով (նվազումը՝ 32.6%), մշակույթ, զվարճություններ և հանգստի՝ 2.1 տոկոսային կետով (նվազումը՝ 9.0%), ինչպես նաև վարչարարական և օժանդակ գործունեության՝ 1.8 տոկոսային կետով (նվազումը՝ 41.3%) ենթաճյուղերի նվազումները։ Ճյուղի նվազմանը հակազդել են ֆինանսական և ապահովագրական գործունեության՝ 1.6 տոկոսային կետով (աճը՝ 7.4%) ու տեղեկատվություն և կապի ոլորտում իրականացված ծաառայությունները՝ 1.0 տոկոսային կետով (աճը՝ 7.6%)։

Առևտրի շրջանառությունը նախորդ տարվա նույն ժամանակաշրջանի նկատմամբ նվազել է 11.4%-ով, ինչին հիմնականում նպաստել են մանրածախ և մեծածախ առևտուրը՝ համապատասխանաբար՝ 7.1 և 3.5 տոկոսային կետերով (նվազումները՝ 15.0% և 7.1%)։

Չնայած առևտրի և ծառայությունների նվազմանը՝ ճյուղերի վարկավորման ծավալները զգալիորեն աճել են:

2020 թվականի հունվար-սեպտեմբերին ընդհանուր օգտագործման տրանսպորտով բեռնափոխադրումների ծավալն աճել է, իսկ ուղևորափոխադրումներինը՝ նվազել: Ընդհանուր օգտագործման տրանսպորտով բեռնափոխադրումների ծավալն աճել է 4.9%‑ով, ինչին 3.4 տոկոսային կետով նպաստել են ավտոմոբիլային տրանսպորտով բեռնափոխադրումները (աճը` 5.2%), որն էլ իր հերթին պայմանավորված է եղել ներհանրապետական և ներկրված բեռնափոխադրումների համապատասխանաբար 6.5% և 5.3% աճերով (նպաստումները՝ համապատասխանաբար՝ 2.6 և 1.1 տոկոսային կետեր): Երկաթուղային բեռնափոխադրումների աճը (6.5%) ևս դրական է ազդել ընդհանուր բեռնափոխադրումների աճի վրա՝ 1.5 տոկոսային կետով, որն էլ իր հերթին պայմանավորված է եղել ներհանրապետական բեռնափոխադրումների 20.1% աճով (նպաստումը՝ 2.6 տոկոսային կետ):

Ուղևորափոխադրումների ծավալը նվազել է 60.8%-ով` հիմնականում պայմանավորված ավտոմոբիլային տրանսպորտային միջոցներով իրականացված ուղևորափոխադրումների 62.8% նվազմամբ (նպաստումը՝ 53.4 տոկոսային կետ): Տրանսպորտային մյուս տեսակներով իրականացված ուղևորափոխադրումները ևս նվազել են՝ նպաստելով ուղևորափոխադրումների ընդհանուր ծավալի նվազմանը:

Կապի ծառայությունները նախորդ տարվա նույն ժամանակահատվածի համեմատ նվազել են: Կապի ծառայությունների 3.9% նվազումը հիմնականում պայմանավորված է եղել հեռահաղորդակցության 3.9% նվազմամբ (նպաստումը՝ 3.5 տոկոսային կետ), որն էլ իր հերթին հիմնականում պայմանավորված է եղել բջջային հեռախոսային ծառայությունների 20.8% նվազմամբ (նպաստումը՝ 8.4 տոկոսային կետ): Միևնույն ժամանակ ինտերնետ հասանելիությունը 4.2 տոկոսային կետով (աճը՝ 10.6%) հակազդել է հեռահաղորդակցության ծառայությունների նվազմանը։

***Աշխատանքի շուկա***

Համավարակի ազդեցությամբ պայմանավորված՝ 2020 թվականի երկրորդ եռամսյակում գործազրկության մակարդակը նախորդ տարվա նույն եռամսյակի նկատմամբ աճել է 1.1 տոկոսային կետով՝ կազմելով 17.5%: Զբաղվածների թիվը նույն ժամանակաշրջանում նվազել է 2.4%-ով՝ կազմելով 1027.1 հազ. մարդ, իսկ գործազուրկների թիվն աճել է 5.2%-ով՝ կազմելով 218.1 հազար մարդ: Ընդ որում՝ 2020 թվականի առաջին և երկրորդ եռամսյակներում հարկադիր պարապուրդում է գտնվել համապատասխանաբար 33.6 հազ. և 50.1 հազ. մարդ, որոնք նույնպես համարվել են զբաղված:

Վարձու աշխատողների թիվը 2020 թվականի հունվար-մարտին աճել է շուրջ 8.0%-ով, սակայն համավարակով պայմանավորված՝ ցուցանիշն ապրիլ ամսին նախորդ տարվա նույն ամսվա նկատմամբ նվազել է 0.5%-ով: Թեև աճը վերականգնվել է հաջորդող ամիսներին, այն ավելի ցածր է եղել տարեսկզբի համեմատ: Արդյունքում վարձու աշխատողների թիվը 2020 թվականի հունվար-սեպտեմբերին նախորդ տարվա նույն ժամանակաշրջանի նկատմամբ աճել է շուրջ 5.0%-ով:

Տարեսկզբին արձանագրված աշխատավարձի աճի բարձր տեմպերը, կրելով համավարակի բացասական ազդեցությունները, աստիճանաբար դանդաղեցին: 2020 թվականի հունվար-սեպտեմբերին միջին ամսական անվանական աշխատավարձն աճել է 4.7%-ով` կազմելով 186,967 դրամ: Միջին ամսական անվանական աշխատավարձը պետական հատվածում աճել է 7.4%-ով` կազմելով 166,361 դրամ, իսկ ոչ պետականում` 3.2%-ով և կազմել է 196,815 դրամ: Իրական աշխատավարձը նույն ժամանակահատվածում 0.9% գնաճի պայմաններում աճել է 3.8%-ով:

***Համախառն պահանջարկ[[3]](#footnote-3)***

2020 թվականի հունվար-սեպտեմբերին, կրելով համավարակի բացասական տնտեսական ազդեցությունները, տնտեսությունը նվազել է` պայմանավորված ներքին պահանջարկի նվազմամբ:

Վերջնական սպառման նվազումը պայմանավորված է եղել մասնավոր սպառման նվազմամբ, նույն ժամանակահատվածում պետական սպառման աճը հակազդել է ընդհանուր սպառման նվազմանը: Սպառումն իրական արտահայտությամբ գնահատվում է, որ նվազել է շուրջ 8.6%-ով, ինչը պայմանավորված է եղել տնօրինվող եկամտի նվազմամբ: Գնահատվում է նաև, որ մասնավոր սպառումը նվազել է շուրջ 10.9%-ով, իսկ խթանող հարկաբյուջետային քաղաքականության հետևանքով պետական սպառումն աճել է 7.8%-ով:

Կապիտալ ներդրումները[[4]](#footnote-4) նախորդ տարվա նույն ժամանակահատվածի համեմատությամբ նվազել են: 2020 թվականի հունվար-սեպտեմբեր ամիսներին գնահատվում է կապիտալ ներդրումների նախորդ տարվա նույն ժամանակահատվածի նկատմամբ իրական արտահայտությամբ շուրջ 6.7%-ով նվազում ՝ պայմանավորված շինարարության ծավալների զգալի նվազմամբ: Կապիտալ ներդրումների նվազումը պայմանավորված է եղել մասնավոր ներդրումների նվազմամբ։ Իսկ խթանող հարկաբյուջետային քաղաքականության արդյունքում պետական ներդրումների աճը հակազդել է ներդրումների նվազմանը։

Ներդրումների վրա բացասաբար է ազդել ծառայությունների և արդյունաբերության որոշ ենթաճյուղերում (մասնավորապես` անշարժ գույքի հետ կապված գործունեության, կացության և հանրային սննդի կազմակերպման և մշակող արդյունաբերության ոլորտներում), ինչպես նաև գյուղատնտեսության ճյուղում կատարված ներդրումների նվազումը[[5]](#footnote-5):

Զուտ արտահանումը նախորդ տարվա համեմատ բարելավվել է` պայմանավորված արտահանման նկատմամբ ներմուծման ավելի մեծ անկմամբ։ 2020 թվականի հունվար-սեպտեմբերին ապրանքների և ծառայությունների արտահանման իրական ծավալների նվազումը գնահատվում է մոտ 25.9%` հիմնականում պայմանավորված համավարակի պատճառով արտաքին պահանջարկի նվազմամբ, համավարակի կանխարգելման նպատակով տնտեսական գործունեության սահմանափակումների կիրառմամբ և զբոսաշրջության նվազմամբ: Ապրանքների և ծառայությունների ներմուծման ծավալները նախորդ տարվա համեմատ նվազել են 26.6%-ով՝ նախորդ տարվա համեմատ դանդաղելով 33.4 տոկոսային կետով` պայմանավորված նախորդ տարվա համեմատ տնտեսական ակտիվության, ներքին պահանջարկի, ինչպես նաև արտագնա զբոսաշրջության նվազմամբ:

***Գներ և սակագներ***

2020 թվականի սեպտեմբերին ՀՀ սպառողական շուկայում արձանագրվել է ցածր գնաճային միջավայր: Միջին գնաճը կազմել է 0.9%, իսկ 12-ամսյա գնաճը` 1.4%՝ նախորդ տարվա հունվար-սեպտեմբերի 1.6% և 0.5% ցուցանիշների դիմաց։ Գնաճի նման դանդաղումը պայմանավորված է COVID-19 համավարակի բռնկման և տնտեսական գործունեության սահմանափակումների պայմաններում մի կողմից արտաքին հատվածից եկող գնանկումային ազդեցություններով, և մյուս կողմից՝ ներքին մասնավոր պահանջարկի թուլացմամբ։ Միջին գնաճին առավելապես նպաստել է բնակչությանը մատուցված ծառայությունների 1.3% գնաճը (դրական նպաստումը գնաճին` 0.4 տոկոսային կետ), որին հիմնականում նպաստել է ամբուլատոր ծառայությունների, հիվանդանոցների ծառայությունների, բարձրագույն կրթության, բնակարանի համար փաստացի վարձավճարի գների աճը: Միջին գնաճին նպաստել են նաև ալկոհոլային խմիչքներ, ծխախոտային արտադրատեսակներ խմբում արձանագրված 9.9% գնաճը (դրական նպաստումը գնաճին` 0.4 տոկոսային կետ) և ոչ պարենային ապրանքների խմբում արձանագրված 0.8% գնաճը (դրական նպաստումը գնաճին` 0.2 տոկոսային կետ): Վերջինս հիմնականում պայմանավորվել է հագուստ և կոշիկ ապրանքախմբի, դեղագործական ապրանքների, բժշկական սարքավորանք և սարքերի, ինչպես նաև անձնական փոխադրամիջոցների համար այլ վառելանյութի գների աճով։

«Սննդամթերք և ոչ ալկոհոլային խմիչքներ» ապրանքախմբում արձանագրվել է 0.3% գների նվազում (բացասական նպաստումը գնաճին` 0.1 տոկոսային կետ), ինչի վրա իր անմիջական ազդեցությունն է թողել բանջարեղենի, տավարի մսի, խոզի մսի, թռչնամսի, ձվի գների նվազումը։

2020 թվականի երրորդ եռամսյակում ՀՀ ԿԲ-ն իրականացրել է խթանող դրամավարկային քաղաքականություն՝ սեպտեմբերին իջեցնելով վերաֆինանսավորման տոկոսադրույքը 0.25 տոկոսային կետով` սահմանելով այն 4.25%։, իսկ տարեսկզբից վերաֆինանսավորման տոկոսադրույքը իջեցվել է 1.25 տոկոսային կետով։

Գծապատկեր 5. Սպառողական գների աճը 2019 և 2020թթ.[[6]](#footnote-6)

***Արտաքին հատված***

Արտաքին առևտուր (դոլարային արտահայտությամբ)[[7]](#footnote-7): 2020 թվականի ինն ամիսների ընթացքում գրանցվել է արտաքին ապրանքաշրջանառության անկում։ Արտաքին ապրանքաշրջանառությունը 2020 թվականի ինն ամիսներին կազմել է 5048.0 մլն ԱՄՆ դոլար` նախորդ տարվա համեմատ նվազելով 10.5%-ով: Հաշվետու ժամանակահատվածում արձանագրվել է դոլարային արտահայտությամբ և՛ արտահանման, և՛ ներմուծման անկում. արտահանումը նվազել է 4.4%-ով` կազմելով 1828.1 մլն ԱՄՆ դոլար, իսկ ներմուծումը` 13.7%-ով և կազմել 3219.9 մլն ԱՄՆ դոլար:

Ներմուծման անկմամբ պայմանավորված` ընթացիկ տարվա ինն ամիսների ապրանքների գծով արտաքին առևտրի բացասական մնացորդը նախորդ տարվա նկատմամբ բարելավվել է 23.5%-ով` կազմելով 1391.8 մլն ԱՄՆ դոլար:

**Գծապատկեր 6. Առևտրային հաշվեկշռի դինամիկան հունվար-սեպտեմբեր ամիսներին (մլն ԱՄՆ դոլար)[[8]](#footnote-8)**

**Արտահանում:** 2020 թվականի ինն ամիսներին արձանագրվել է արտահանման նվազում` հիմնականում պայմանավորված համավարակի հետևանքով տնտեսությունում արտադրության կրճատմամբ և արտաքին պահանջարկի նվազմամբ: Չնայած 2020 թվականի տարեսկզբի աճի բարձր տեմպերին՝ 2020 թվականի հունվար-սեպտեմբեր ամիսներին դոլարային արտահայտությամբ ՀՀ ապրանքների արտահանումը կրճատվել է 4.4%-ով:

Արտահանման նվազմանը հիմնականում նպաստել են «Պատրաստի սննդի արտադրանք», «Թանկարժեք և կիսաթանկարժեք քարեր, թանկարժեք մետաղներ և դրանցից իրեր», «Սարքեր և սարքավորումներ», «Ոչ թանկարժեք մետաղներ և դրանցից պատրաստված իրեր», «Մանածագործական իրեր» (համապատասխանաբար` 2.6, 2.4, 1.9, 1.9 և 1.7 տոկոսային կետերով) և այլ ապրանքախմբերը: Արտահանման նվազումը 4.9 տոկոսային կետով զսպել է «Հանքահումքային արտադրանք» ապրանքախմբի 17.5% աճը՝ հիմնականում պայմանավորված Թեղուտի հանքավայրի 2019 թվականի երկրորդ կեսից վերաբացմամբ, ինչպես նաև մայիս ամսից պղնձի միջազգային գների վերականգմամբ: Արտահանման նվազմանը հակազդել են նաև «Բուսական ծագման արտադրանք», «Կենդանի կենդանիներ և կենդանական ծագման արտադրանք», (համապատասխանաբար 0.9 և 0.8 տոկոսային կետերով) և այլ ապրանքախմբերը:

**Գծապատկեր 7. 2020թ. ապրանքների արտահանման միտումները[[9]](#footnote-9)**

**Ներմուծում:** Հաշվետու ժամանակահատվածում արձանագրվել է ներմուծման անկում` հիմնականում պայմանավորված ավտոմեքենաների ներմուծման ծավալների նվազմամբ և համավարակի հետևանքով տնտեսական ակտիվության անկման պայմաններում ներքին պահանջարկի թուլացմամբ։ Չնայած տարեսկզբի աճի տեմպերին՝ 2020 թվականի հունվար-սեպտեմբեր ամիսներին արձանագրվել է ապրանքների ներմուծման 13.7% անկում:

Դոլարային արտահայտությամբ ներմուծման ծավալների կուտակային նվազմանը 7.4 տոկոսային կետով նպաստել է «Վերգետնյա, օդային և ջրային տրանսպորտի միջոցներ» ապրանքախմբի ներմուծման կրճատումը (65%-ով), որն ընթացիկ տարվա հունվարի 1-ից ավտոմեքենաների ներկրման մաքսատուրքերի բարձրացման սպասումներով պայմանավորված՝ 2019 թվականին ավտոմեքենաների ներմուծման աննախադեպ աճի հետևանք էր: Ներմուծման ծավալների նվազմանը նպաստել են նաև «Թանկարժեք և կիսաթանկարժեք քարեր, թանկարժեք մետաղներ և դրանցից իրեր», «Հանքահումքային արտադրանք», «Քիմիայի և դրա հետ կապված արդյունաբերության ճյուղերի արտադրանք» (համապատասխանաբար` 2.7, 1.6 և 1.5 տոկոսային կետերով) և այլ ապրանքախմբերը:

**Գծապատկեր 8. 2020թ. ապրանքների ներմուծման միտումները[[10]](#footnote-10)**

Ըստ ապրանքների լայն տնտեսական դասակարգման[[11]](#footnote-11) ներմուծման նվազմանն ամենամեծ նպաստումն են ունեցել «Մարդատար ավտոմեքենաներ»-ը (6.7 տոկոսային կետով) և «Միջանկյալ սպառման ապրանքներ»-ը (3.6 տոկոսային կետով, այդ թվում՝ արդյունաբերական մատակարարումները՝ 4.2 տոկոսային կետով): «Կապիտալ ապրանքներ»-ը և «Վերջնական սպառման ապրանքներ»-ը ներմուծման նվազմանը նպաստել են համապատասխանաբար 0.4 և 3.0 տոկոսային կետերով:

**Ներմուծման ծածկման գործակից:** Ներմուծման ծածկման գործակիցը նախորդ տարվա համապատասխան ժամանակահատվածի նկատմամբ վատթարացել է. 2020 թվականի ինն ամիսների ընթացքում արտահանման հաշվին ֆինանսավորվել է ներմուծման շուրջ 62.7%-ը:

**Գծապատկեր 9. Ներմուծման ծածկման գործակիցը[[12]](#footnote-12)**

**Արտաքին առևտուրն ըստ գործընկեր երկրների:** Ընթացիկ տարվա հունվար-սեպտեմբերին գործընկեր երկրների կազմը և արտաքին առևտրաշրջանառության աշխարհագրական կառուցվածքը գրեթե չեն փոփոխվել: ՀՀ արտաքին առևտրաշրջանառության 33.9%-ը բաժին է ընկել ԱՊՀ (որից 31.5%-ը` ԵԱՏՄ), 18.5%-ը` ԵՄ և 47.6%-ը` այլ երկրներին: ՀՀ արտաքին առևտրաշրջանառության մեջ ԵՄ երկների կշիռը նախորդ տարվա նկատմամբ կրճատվել է 3.3 տոկոսային կետով, իսկ Այլ երկրների կշիռը՝ 0.8 տոկոսային կետով:

2020 թվականի ինն ամիսներին ՀՀ խոշոր առևտրային գործընկերների շրջանակում ընդգրկված էին ԱՊՀ երկրներից՝ Ռուսաստանը (առևտրաշրջանառության 30.1%, նախորդ տարվա 27.2%-ի դիմաց) և Ուկրաինան (համապատասխանաբար՝ 2.0% և 2.1%), իսկ ԵՄ և Այլ երկրներից՝ Չինաստանը (13.0% և 11.5%), Շվեյցարիան (7.9% և 6.5%), Իրանը (5.8% և 5.1%), Գերմանիան (4.1% և 5.2%), Իտալիան (3.3% և 3.5%) և Բուլղարիան (2.8% և 3.3%): Հանրապետության թվով 40 հիմնական գործընկեր երկրները մեծամասամբ (շուրջ 83%-ով) հանդիսանում են ԱՀԿ անդամ պետություններ:

**Երկկողմանի փոխարժեք:** 2020 թվականի հունվար-սեպտեմբերին ՀՀ դրամը ԱՄՆ դոլարի նկատմամբ արժեզրկվել է: Համավարակով պայմանավորված՝ ՀՀ փոխարժեքի շուկայում ընթացիկ տարվա մարտ ամսին նկատվել են արժեզրկման ճնշումներ, որն իր առավելագույն արժեքին հասել է ապրիլի 1-ին՝ կազմելով 505 ՀՀ դրամ մեկ ԱՄՆ դոլարի դիմաց: Ստեղծված իրավիճակին ՀՀ ԿԲ-ի համարժեք արձագանքման, ինչպես նաև միջազգային ֆինանսական շուկաների հարաբերականորեն կայունացման արդյունքում դրամն աստիճանաբար կայունացել է: 2020 թվականի ինն ամիսներին միջին փոխարժեքը կազմել է 484.2 դրամ մեկ ԱՄՆ դոլարի դիմաց՝ նախորդ տարվա համապատասխան ժամանակահատվածի միջին փոխարժեքի (481.5) նկատմամբ արժեզրկվելով 0.6%‑ով:

Եվրոյի նկատմամբ ՀՀ դրամի փոխարժեքի տարեսկզբի արժևորման տեմպերը դանդաղել են, և արդեն հունվար-սեպտեմբերին նկատվել է արժեզրկում. նախորդ տարվա նույն ժամանակահատվածի համեմատությամբ ընթացիկ տարվա հունվար-սեպտեմբեր ամիսներին միջին արժեքով ՀՀ դրամը եվրոյի նկատմամբ արժեզրկվել է 0.6%-ով:

ՀՀ դրամը ՌԴ ռուբլու նկատմամբ մարտ ամսից սկսել է բարձր տեմպերով արժևորվել և ընթացիկ տարվա ինն ամիսներին ՀՀ դրամի միջին փոխարժեքը ՌԴ ռուբլու նկատմամբ նախորդ տարվա նույն ժամանակահատվածի համեմատությամբ արժևորվել է 8.1%-ով:

***Դրամավարկային հատված և ֆինանսական շուկա [[13]](#footnote-13)***

**Փողի բազա և զանգված։** 2020 թվականի սեպտեմբերին փողի բազան ընդլայնվել է մեծամասամբ զուտ միջազգային պահուստների հաշվին: 2020 թվականի սեպտեմբերին փողի բազան կազմել է շուրջ 1272.8 մլրդ դրամ` նախորդ տարվա նույն ամսվա նկատմամբ աճելով 12.6%-ով: Ընդ որում, զուտ միջազգային պահուստները նախորդ տարվա նույն ժամանակահատվածի նկատմամբ աճել են 6.4%-ով, իսկ զուտ ներքին ակտիվները նվազել են 7.4%-ով:

Փողի բազայի աճին հիմնականում նպաստել է ԿԲ-ից դուրս կանխիկի աճը: Այսպես, փողի բազայում ԿԲ-ից դուրս կանխիկն աճել է 16.8%-ով (նպաստումը փողի բազայի աճին կազմել է 8.0 տոկոսային կետ), արտարժույթով պահուստներն աճել են 28.8%-ով (նպաստումը փողի բազայի աճին կազմել 5.7 տոկոսային կետ), իսկ դրամով պահուստները նվազել են 0.5%-ով (նպաստումը փողի բազայի նվազմանը կազմել է 0.2 տոկոսային կետ):

Փողի զանգվածի աճը պայմանավորվել է հիմնականում դրամային դեպոզիտների աճով: 2020 թվականի սեպտեմբերին փողի զանգվածը կազմել է 3234.5 մլրդ դրամ` նախորդ տարվա նույն ժամանակահատվածի նկատմամբ աճելով 11.9%-ով։ Ընդ որում, զուտ արտաքին ակտիվները նվազել են 4.9 անգամ, իսկ զուտ ներքին ակտիվներն աճել են 21.9%-ով:

Փողի զանգվածի աճին բանկային համակարգից դուրս կանխիկն ունեցել է 3.0 տոկոսային կետով դրական նպաստում, դրամային ավանդները՝ 10.3 տոկոսային կետով, իսկ արտարժույթով ավանդներն ունեցել են բացասական նպաստում՝ 1.4 տոկոսային կետով։

**Գծապատկեր 10. 2020 թվականի սեպտեմբերին փողի բազայի և փողի զանգվածի աճին նպաստումները, տոկոսային կետ[[14]](#footnote-14)**

**Ֆինանսական շուկա։** 2020 թվականի հունվար-սեպտեմբերին ավանդների ծավալները նախորդ տարվա նույն ժամանակահատվածի համեմատ շարունակել են աճել: Առևտրային բանկերի կողմից ռեզիդենտներից ներգրավված ավանդներն աճել են 12.1%-ով, որին 13.2 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդներն ունեցել են բացասական նպաստում 1.1 տոկոսային կետով:

Չնայած տնտեսական ակտիվության տեմպերի նվազմանը՝ 2020 թվականի հունվար-սեպտեմբերին վարկերի ծավալները նախորդ տարվա նույն ժամանակահատվածի համեմատ շարունակել են աճել բարձր տեմպերով: Համավարակի բացասական ազդեցությունների հետևանքով վարկավորման աճի տեմպի դանդաղում է արձանագրվել ապրիլին, սակայն մայիս և հունիս ամիսներին վարկավորման բարձր աճի տեմպերը վերականգնվել են՝ պայմանավորված ՀՀ կառավարության կողմից մի շարք հակաճգնաժամային միջոցառումների (մասնավորապես՝ տնտեսության վարկավորման ուղղությամբ) և ԿԲ-ի կողմից խթանող դրամավարկային քաղաքականության իրականացմամբ:

Առևտրային բանկերի կողմից ռեզիդենտներին տրամադրված վարկերի ծավալների աճը կազմել է 18.9%[[15]](#footnote-15)՝ 2019 թվականի 16.1%-ի համեմատ: Վարկերի աճին 12.1 տոկոսային կետով նպաստել է դրամային վարկերի աճը, 6.7 տոկոսային կետով՝ արտարժութայինը: Վարկերի աճին հիմնականում նպաստել են հիպոթեքային (3.9 տոկոսային կետ), սպառողական (3.8 տոկոսային կետ), արդյունաբերության (3.2 տոկոսային կետ), շինարարության (2.1 տոկոսային կետ) և առևտրի ոլորտին տրամադրված (2.3 տոկոսային կետ) վարկերի աճերը։ Նշենք, որ զգալիորեն փոփոխվել է վարկերի աճին նպաստող ճյուղերի կառուցվածքը, ավելացել է արդյունաբերության ոլորտին տրամադրված վարկերի նպաստման չափը, իսկ սպառողական վարկերի նպաստումը նվազել է:

2020 թվականի հունվար-սեպտեմբերին դոլարայնացման մակարդակը նվազել է: Ռեզիդենտների արտարժութային ավանդներ/ընդամենը ավանդներ հարաբերակցությունը նախորդ տարվա նույն ժամանակահատվածի նկատմամբ նվազել է 6.3 տոկոսային կետով՝ կազմելով 42.6%, իսկ ռեզիդենտների վարկավորման ընդհանուր կառուցվածքում արտարժույթով վարկերի կշիռը նվազել է 2.4 տոկոսային կետով՝ կազմելով 48.1%։

**Տոկոսադրույքներ:** Ֆինանսական շուկայում արտարժույթով և դրամով միջին կշռված մինչև 1 տարի ժամկետով տոկոսադրույքների միջև սպրեդը 2020 թվականի հունվար-սեպտեմբերին նվազել է` կազմելով շուրջ 4.6 տոկոսային կետ: Ընդ որում, դրամով վարկերի և ավանդների միջև տոկոսադրուքների սպրեդը նվազել է 0.3 տոկոսային կետով` կազմելով 3.5, իսկ արտարժույթով սպրեդը` 0.1 տոկոսային կետով և կազմել 5.3 տոկոսային կետ:

ՀՀ դրամով վարկերի և ավանդների տոկոսադրույքները նվազման միտում են դրսևորել: Ցածր տոկոսադրույքների ձևավորմանը նպաստել են ԿԲ-ի կողմից վարվող խթանող դրամավարկային քաղաքականությունը, մասնավորապես` վերաֆինանսավորման (ռեպո) տոկոսադրույքի ընդհանուր առմամբ 1.25 տոկոսային կետով իջեցումը և ՀՀ կառավարության հակաճգնաժամային միջոցառումների շրջանակում վարկերի համաֆինանսավորման և սուբսիդավորման միջոցառումները: 2020 թվականի հունվար-սեպտեմբերին ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 11.7%՝ նախորդ տարվա նույն ժամանակահատվածի նկատմամբ նվազելով 0.6 տոկոսային կետով: Իսկ ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.2%՝ նախորդ տարվա համեմատ նվազելով 0.3 տոկոսային կետով:

**Գծապատկեր 11. Ռեզիդենտների վարկերի և ավանդների ծավալների աճը, (նախորդ տարվա նույն ժամանակահատվածի նկատմամբ, %)[[16]](#footnote-16)**

Արտարժույթով վարկերի և ավանդների տոկոսադրույքները ևս նվազման միտում են դրսևորել: Արտարժույթով ավանդների (մինչև մեկ տարի ժամկետով) միջին տարեկան տոկոսադրույքը 2020 թվականի հունվար-սեպտեմբերին կազմել է 2.4%՝ նախորդ տարվա նկատմամբ նվազելով 0.5 տոկոսային կետով: Իսկ արտարժույթով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 7.7%՝ նվազելով 0.6 տոկոսային կետով:

**Պետական պարտատոմսերի շուկաներ։** ՀՀ պետական պարտատոմսերի շուկայում դիտվել է նախորդ տարվա նույն ժամանակահատվածի նկատմամբ ՊՊ տեղաբաշխման հարաբերական պահանջարկի աճ և միջին կշռված եկամտաբերության զգալի նվազում՝ չնայած մի կողմից տեղաբաշխման ծավալների, և մյուս կողմից՝ միջին կշռված ժամկետայնության ավելացմանը: Պահանջարկի աճին և եկամտաբերությունների նվազմանը նպաստել է տնտեսության իրական հատվածում անորոշությունների աճի պայմաններում ֆինանսական կազմակերպությունների՝ նվազ ռիսկային ակտիվների նկատմամբ պահանջարկի աճը, ինչպես նաև ՀՀ ԿԲ կողմից դրամավարկային պայմանների շարունակական մեղմացումը։

Այսպես, եթե 2019 թվականի հունվար-սեպտեմբեր ամիսների ընթացքում տեղաբաշխված պետական պարտատոմսերի միջին կշռված եկամտաբերությունը կազմել է 8.9%, ապա 2020 թվականի նույն ժամանակահատվածում այն կազմել է 7.6%: Արդյունքում ՀՀ պետական պարտատոմսերի շուկայում տեղաբաշխման միջին կշռված եկամտաբերությունը նախորդ տարվա նույն ժամանակահատվածի նկատմամբ նվազել է շուրջ 1.3 տոկոսային կետով:

2020 թվականի հունվար-սեպտեմբեր ամիսներին տեղաբաշխված պետական պարտատոմսերի ծավալը կազմել է 292.2 մլրդ դրամ՝ 2019 թվականի նույն ժամանակահատվածի 163.3 մլրդ դրամի դիմաց, իսկ տեղաբաշխման միջին կշռված ժամկետայնությունը` 3710 օր՝ 2019 թվականի նույն ժամանակահատվածի 3659 օր ցուցանիշի համեմատ:

2020 թվականի հունվար-սեպտեմբեր ամիսներին պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 2.1 անգամ (2019 թվականի նույն ժամանակահատվածում՝ 1.63 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.05 (2019 թվականի նույն ժամանակահատվածում՝ 1.03):

ՀՀ եվրապարտատոմսերի երկրորդային շուկայի եկամտաբերությունները 2020 թվականի հունվար-սեպտեմբեր ամիսներին ընդհանուր առմամբ բարձր տատանողական են եղել՝ պայմանավորված միջազգային ֆինանսական շուկայի անկայունությամբ: 2025 և 2029 թվականներին մարվող պետական արտարժութային պարտատոմսերի եկամտաբերությունները կտրուկ աճ են գրանցել մարտ ամսվա ընթացքում, սակայն մինչև մայիս ամսվա կեսը՝ վերադարձել նախկին մակարդակներին, իսկ 2020 թվականի սեպտեմբերին մարվող պարտատոմսերի եկամտաբերություն-ները շրջանառության մեջ առկա փոքր ծավալի և մինչև մարում մնացած փոքր ժամանակահատվածի պայմաններում շարունակել են բարձր տատանողական մնալ նաև հետագայում։ Հայաստանի Հանրապետության կառավարությունը 2020 թվականի սեպտեմբերի 30-ին ամբողջությամբ մարել է 2013 թվականին 700 մլն ԱՄՆ դոլար ծավալով թողարկված արտարժութային պետական պարտատոմսերը՝ վճարելով 100.6 մլն ԱՄՆ դոլար (ներառյալ արժեկտրոնի գումարը՝ 2.9 մլն ԱՄՆ դոլար): Նշենք, որ 2015 և 2019 թվականներին իրականացվել էին այս պարտատոմսերի հետգնումներ՝ համապատասխանաբար 199.9 և 402.4 մլն ԱՄՆ դոլար ծավալներով։

Միջազգային կապիտալի շուկայում 2013 թվականին 6.25% եկամտաբերությամբ թողարկված պետական արտարժութային պարտատոմսերի եկամտաբերությունը 2020 թվականի հունվար-սեպտեմբեր ամիսներին միջինում կազմել է 5.99%՝ 2019 թվականի նույն ժամանակահատվածում արձանագրված 3.89%-ի դիմաց: 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2020 թվականի հունվար-սեպտեմբեր ամիսներին միջինում կազմել է 4.1%՝ 2019 թվականի համապատասխան ժամանակահատվածում արձանագրված 4.66%-ի դիմաց: Իսկ 2019 թվականին 4.20% եկամտաբերությամբ թողարկված պարտատոմսերի եկամտաբերությունը 2020 թվականի հունվար-սեպտեմբեր ամիսներին միջինում կազմել է 4.17%:

2020 թվականի սեպտեմբերի 28-ից սկսած դիտվել է երկրորդային շուկայում ՀՀ եվրոպարտատոմսերի եկամտաբերությունների որոշակի աճ՝ պայմանավորված Արցախի դեմ սկսված ռազմական գործողություններով և այդ պայմաններում ՀՀ-ում հաստատված ռազմական դրության իրավական ռեժիմով։ Այնուամենայնիվ, եկամտաբերությունների աճը չափավոր է և հարկաբյուջետային էական ռիսկեր չի ստեղծում։ Նշենք, որ 2025 թվականին մարվող պարտատոմսերի եկամտաբերությունը սեպտեմբերի 30-ին սեպտեմբերի 25-ի ցուցանիշից բարձր է եղել 1.1, իսկ 2029 թվականին մարվող պարտատոմսերի եկամտաբերությունը՝ 0.5 տոկոսային կետով:

ՀՀ արտարժութային պարտատոմսերի և ԱՄՆ գանձապետական պարտատոմսերի եկամտաբերությունների տարբերությամբ հաշվարկվող՝ ՀՀ երկրի ռիսկի հավելավճարը միջինում ավելի բարձր է գնահատվում նախորդ տարվա նույն ժամանակահատվածի համեմատությամբ՝ պայմանավորված զարգացող երկրների ռիսկերի բարձրացմամբ[[17]](#footnote-17)։ Այսպես, 2025 թվականին մարվող ՀՀ արտարժութային պարտատոմսերի և 5 տարի ժամկետայնության ԱՄՆ գանձապետական պարտատոմսերի տոկոսադրույքների տարբերությունը 2020 թվականի հունվար-սեպտեմբեր ամիսներին կազմել է շուրջ 3.5 տոկոսային կետ, մինչդեռ 2019 թվականի նույն ժամանակահատվածում վերջինս կազմել էր 2.5 տոկոսային կետ։ Միևնույն ժամանակ, հաշվետու ժամանակահատվածի ընթացքում ցուցանիշն իր առավելագույն մակարդակն է ունեցել 2020 թվականի ապրիլ ամսին (ամսական միջին ցուցանիշը՝ շուրջ 5.5 տոկոսային կետ), և միջազգային շուկաներում տատանողական նվազման ու հիմնական ներդրումային ակտիվների գների վերականգնմանը զուգընթաց զգալիորեն բարելավվել է հատկապես մայիս և հունիս ամիսներին, իսկ սեպտեմբերին գրանցվել է 3.9 տոկոսային կետ միջին ցուցանիշ։

***Հարկաբյուջետային հատված***

2020 թվականի ինն ամիսներին COVID-19 համավարակի տարածման հետևանքով տնտեսական ակտիվության դանդաղման և թույլ ներքին պահանջարկի անկման պայմաններում հարկաբյուջետային քաղաքականության ազդեցությունն ամբողջական պահանջարկի վրա եղել է խթանող: Համավարակի հետևանքով առաջացած տնտեսական ճգնաժամն իր ազդեցությունն է ունեցել ՀՀ պետական բյուջեի եկամուտների, հատկապես՝ հարկային եկամուտների վրա: Այսպես, 2020 թվականի ապրիլ ամսից սկսած նախորդ տարվա նույն ամսվա նկատմամբ հարկային եկամուտներն աստիճանաբար սկսել են նվազել և արդեն հունիս ամսին նախորդ տարվա նույն ամսվա նկատմամբ գրանցվել է առավելագույն անկումը՝ 32.1%, իսկ հուլիս ամսից սկսած հարկային եկամուտների անկումը դանդաղել է, և երրորդ եռամսյակի ամիսների միջին անկումը կազմել է 7.9%: Արդյունքում 2020 թվականի ինն ամիսներին պետական բյուջեի ընդհանուր եկամուտները կազմել են 1075.1 մլրդ դրամ՝ նախորդ տարվա նույն ժամանակահատվածի համեմատ նվազելով 6.4%-ով, իսկ հարկեր և տուրքերը կազմել են 1016.8 մլրդ դրամ՝ նախորդ տարվա նույն ժամանակահատվածի համեմատ նվազելով 5.8%-ով: Հարկային եկամուտների նվազմանը նպաստել են նաև ընթացիկ տարվա երկրորդ եռամսյակում իրականացված շահութահարկի գծով հիմնարար փոփոխությունները, որոնց նպատակն է շահութահարկի կարգավորումները դարձնել տնտեսական շրջափուլի կոնկրետ տարվա զարգացումներին համարժեք արձագանքող, ինչը համավարակի ազդեցությամբ բնորոշվող այս տարվա համար նշանակում է նաև օժանդակություն շահութահարկ վճարող տնտեսավարող սուբյեկտների շրջանառու ֆինանսական միջոցների հետ կապված խնդիրների լուծմանը: Ըստ կատարված փոփոխությունների՝ ամբողջությամբ վերանայվել է շահութահարկի կանխավճարների համակարգը, և, բացի այդ, սահմանվել է, որ 2020 թվականի երկրորդ եռամսյակի համար տնտեսավարող սուբյեկտները շահութահարկի կանխավճարներ առհասարակ չեն իրականացնելու:

**Գծապատկեր 12. Պետական բյուջեի հարկային եկամուտները 2019-2020 թվականներին ըստ ամիսների[[18]](#footnote-18)**

2020 թվականի ինն ամիսների արդյունքներով պետական բյուջեի ծախսերը կազմել են 1229.9 մլրդ դրամ՝ նախորդ տարվա նույն ժամանակահատվածի համեմատ աճելով 16.8%-ով: Ընդ որում, ընթացիկ ծախսերը կազմել են 1128.2 մլրդ դրամ` նախորդ տարվա նույն ժամանակահատվածի համեմատ աճելով 15.0%-ով, որն իր մեջ ներառում է նաև կորոնավիրուսի տարածմամբ պայմանավորված հակաճգնաժամային ծրագրերի իրականացումը և առողջապահական ծախսերի աճը: Ոչ ֆինանսական ակտիվների հետ գործառնությունները կազմել են 101.7 մլրդ դրամ, որում ոչ ֆինանսական ակտիվների գծով ծախսերը կազմել են 103.0 մլրդ դրամ` նախորդ տարվա նույն ժամանակահատվածի համեմատ աճելով 42.9%-ով կամ 30.9 մլրդ դրամով:

Արդյունքում 2020 թվականի ինն ամիսների ընթացքում ձևավորվել է պետական բյուջեի 154.8 մլրդ դրամ դեֆիցիտ՝ նախորդ տարվա նույն ժամանակահատվածում ձևավորված 95.1 մլրդ դրամ հավելուրդի դիմաց:

**COVID-19-ի հետևանքների հակազդմանն ուղղված հարկաբյուջետային միջոցառումներ։** 2020 թվականին տնտեսական անկմանը հակազդելու, ինչպես նաև հետագա վերականգնումը խթանելու նպատակով կառավարությունը հայտարարել է 150 մլրդ դրամ (ՀՆԱ‑ի 2.3%-ի չափով) ընդհանուր գումարի չափով սոցիալ-տնտեսական աջակցության ծախսային (ելքային) միջոցառումների ծրագիր իրականացնելու մտադրության մասին՝ հետևյալ հիմնական ուղղություններով.

* 30 մլրդ դրամ՝ տնտեսավարողներին աջակցության ծրագրեր, որոնք ուղղված են ընթացիկ իրացվելիության խնդիրների լուծմանը,
* 30 մլրդ դրամ՝ սոցիալական աջակցության ծրագրեր,
* 80 մլրդ դրամ՝ տնտեսության վերականգնման և երկարաժամկետ զարգացմանն ուղղված ծրագրեր,
* 10 մլրդ դրամ՝ պահուստային միջոցներ անհրաժեշտ վերաբաշխումներ իրականացնելու համար:

Վերոնշյալ միջոցառումներն իրագործելու և COVID-19 համավարակի հետևանքներին արձագանքելու նպատակով առաջացած իրավիճակը հարկաբյուջետային կանոններով սահմանված կարգով դիտարկվել է որպես բացառիկ դեպք, ինչի կապակցությամբ ՀՀ կառավարությունն ընդունել է համապատասխան որոշում, իսկ ՀՀ ԱԺ-ն՝ «Հայաստանի Հանրապետության 2020 թվականի պետական բյուջեի մասին» օրենքում փոփոխություն և լրացումներ կատարելու մասին» ՀՀ օրենքը:

2020 թվականի ինն ամիսներին ՀՀ կորոնավիրուսի համավարակի (COVID-19) կանխարգելման միջոցառումների շրջանակներում պետական բյուջեից փաստացի ծախսվել է 54.2 մլրդ դրամ, որից սոցիալական աջակցության ծրագրերի գծով հատկացվել է 25.7 մլրդ դրամ, իսկ տնտեսական հետևանքների չեզոքացման նպատակով տրամադրվել է 28.1 մլրդ դրամ (որից 9.3 մլրդ դրամը՝ ծախսերի, իսկ 18.8 մլրդ դրամը՝ վարկավորման միջոցով): COVID-19 համավարակի տարածման կանխարգելման նպատակով կառավարությունն իրականացրել է նաև առողջապահական ծախսեր, որոնց ծավալը սեպտեմբերի վերջի դրությամբ կազմել է մոտ 19.1 մլրդ դրամ (ներառյալ Համաշխարհային բանկի աջակցությամբ իրականացվող ծրագրերը):

Բացի վերոնշյալ միջոցառումներից, կառավարության հակաճգնաժամային փաթեթը ներառում է նաև հարկային քաղաքականության ոլորտի մի շարք միջոցառումներ (առավել մանրամասն ներկայացված է հաջորդ բաժնում)՝ ներառյալ շահութահարկի գծով վերոնշյալ փոփոխությունները (ինչի արդյունքում չստացված հարկային եկամուտները գնահատվում են շուրջ 65 մլրդ դրամ), որոնք հաշվի առնելով՝ ընդհանուր հակաճգնաժամային փաթեթը (ներառյալ առողջապահական ծախսերը) կազմում է 2020 թվականի սպասվող ՀՆԱ-ի շուրջ 3.7%-ը[[19]](#footnote-19):

**Հարկաբյուջետային ազդակը:** Համախառն պահանջարկի վրա հարկաբյուջետային քաղաքականությունը 2020 թվականի ինն ամիսներին նախորդ տարվա նույն ժամանակահատվածի նկատմամբ ունեցել է 3.9 ընդլայնող ազդեցություն` պայմանավորված եկամուտների չեզոք (-0.3) և ծախսերի ընդլայնող (4.2) ազդեցություններով: COVID-19-ի բացասական հետևանքների մեղմմանն ուղղված, զուտ վարկավորման միջոցով կատարված ծախսերը հաշվի առնելու պարագայում, հարկաբյուջետային քաղաքականության ազդեցությունը գնահատվում է 4.4 ընդլայնող:

**Գծապատկեր 13. Հարկաբյուջետային ազդակը 2019 թվականից եռամսյակային կտրվածքով (կուտակային)[[20]](#footnote-20)**

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2020 ԹՎԱԿԱՆԻ ԻՆՆ ԱՄԻՍՆԵՐԻՆ

«Հայաստանի Հանրապետության 2020 թվականի պետական բյուջեի մասին» ՀՀ օրենքով (այսուհետ՝ Օրենք) նախատեսվել էր տարեկան շուրջ 1,695 մլրդ դրամ, իսկ ինն ամիսների hամար ՀՀ կառավարության կողմից հաստատված եռամսյակային համամասնություններով՝ 1,218.7 մլրդ դրամ բյուջետային եկամուտների ստացում: Հարկ է նշել, որ 2020 թվականին պետական հիմնարկների արտաբյուջետային հաշիվները հիմնականում փակվել են, և նախկինում նշված հաշիվներով իրականացվող միջոցների շրջանառությունը տեղափոխվել է պետական բյուջեի համապատասխան հաշիվներ:

Համավարակի ազդեցության հետևանքով և այն մեղմելու անհրաժեշտությունից բխող հակաճգնաժամային միջոցառումներ իրականացնելու կարիքով պայմանավորված՝ ս.թ. ապրիլին ԱԺ-ը հաստատել է 2020 թվականի պետական բյուջեի փոփոխությունը։ Նշյալ, ինչպես նաև կառավարության լիազորությունների շրջանակում կատարված փոփոխությունների արդյունքում 2020 թվականի սեպտեմբերի վերջի դրությամբ ձևավորված էին պետական բյուջեի ծրագրային ցուցանիշներ։ 2020 թվականը, ի թիվս այլ բնութագրիչների, բնորոշվում է նաև որպես աննախադեպ անորոշության աստիճան ունեցող տարի, ինչը պետական բյուջեի ծրագրային ցուցանիշների առումով հանգեցրել է հետևյալ իրավիճակի. մի կողմից՝ ԱԺ ներկայացված 2021 թվականի պետական բյուջեի նախագիծը պարունակում է 2020 թվականի մակրո և բյուջետային ցուցանիշների` մինչ այդ քննարկվածից տարբերվող ցուցանիշներ, մյուս կողմից՝ ռազմական դրության իրավական ռեժիմի կարգավորումների համաձայն ս.թ. հոկտեմբերի 7-ին ԱԺ կողմից ընդունված 2020 թվականի բյուջեում փոփոխությունները և լրացումները մշակված են մինչ այդ՝ 2020 թվականի համար առկա բոլոր կանխատեսումներից տարբերվող սցենարով։ Եվ այս հանգամանքները հաշվի առնելով, ինչպես նաև նպատակ ունենալով պահպանել պետական բյուջեի ծրագրային և փաստացի ցուցանիշների ժամանակագրական համադրելիությունը՝ սույն տեղեկատվության մեջ ներկայացվում է փաստացի ցուցանիշների համեմատությունը ծրագրային այն ցուցանիշների նկատմամբ, որոնք սահմանված էին 2020 թվականի սեպտեմբերի վերջի դրությամբ, բայց ակնհայտորեն այլևս արդիական չեն։

Եվ ըստ այդմ՝ 2020 թվականի սեպտեմբերի վերջի դրությամբ ՀՀ պետական բյուջեի եկամուտների տարեկան ծրագիրը պակասեցվել է շուրջ 94.3 մլրդ դրամով, իսկ ինն ամսվա ծրագիրը՝ 130.7 մլրդ դրամով, մասնավորապես՝ համապատասխանաբար 151.9 մլրդ դրամով և 149.3 մլրդ դրամով նվազեցվել են հարկային եկամուտների և պետական տուրքերի տարեկան և իննամսյա ծրագրային ցուցանիշները: «Հայաստանի Հանրապետության 2020 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի պահանջներից ելնելով` պետության դրամական միջոցների համախմբված հաշվառման նպատակով, ծրագրային ցուցանիշներում ներառվել են նաև առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները: Վերոհիշյալ փոփոխությունների արդյունքում պետական բյուջեի եկամուտների տարեկան և իննամսյա ճշտված ծրագրային ցուցանիշները կազմել են համապատասխանաբար 1,600.7 մլրդ դրամ և 1,088.0 մլրդ դրամ: 2020 թվականի ինն ամիսների ընթացքում ստացվել են 1,075.1 մլրդ դրամ փաստացի եկամուտներ` 98.8%‑ով ապահովելով ՀՀ կառավարության իննամսյա և 67.2%-ով՝ տարեկան ճշտված ծրագրով սահմանված ցուցանիշները: Նշված գումարից 1,070.5 մլրդ դրամը կազմել են ներքին աղբյուրներից ստացված եկամուտները` ապահովելով իննամսյա ծրագրի 100.3%‑ը, 4.6 մլրդ դրամ ստացվել է պաշտոնական դրամաշնորհների տեսքով, որոնք 78%-ով զիջել են ծրագրված ցուցանիշը՝ պայմանավորված նպատակային ծրագրերի կատարման աստիճանով: Հարկային եկամուտները (ներառյալ` պետական տուրքերը) և այլ եկամուտները համապատասխանաբար 100.6%‑ով և 95.6%‑ով ապահովել են իննամսյա ճշտված ծրագիրը՝ կազմելով համապատասխանաբար 1,016.8 մլրդ դրամ և 53.7 մլրդ դրամ: 2019 թվականի ինն ամիսների համեմատ պետական բյուջեի եկամուտները նվազել են 6.4%‑ով կամ 73 մլրդ դրամով, ինչը հիմնականում պայմանավորված է հարկային եկամուտների նվազմամբ, որոնք 5.8%-ով կամ 62.4 մլրդ դրամով զիջել են նախորդ տարվա համապատասխան ցուցանիշը: Պաշտոնական դրամաշնորհների և այլ եկամուտների գծով մուտքերը նվազել են համապատասխանաբար 50.4%-ով (4.7 մլրդ դրամով) և 10%-ով (5.9 մլրդ դրամով):

1. ՀՀ պետական բյուջեի եկամուտները 2020թ. հունվար-սեպտեմբեր ամիսներին (մլրդ դրամ)

2020 թվականի ինն ամիսների ընթացքում պետական բյուջեի եկամուտներում հարկերի և պետական տուրքերի տեսակարար կշիռը 2019 թվականի ինն ամիսների համեմատ աճել է 0.6 տոկոսային կետով ու կազմել 94.6%: Միևնույն ժամանակ, նախորդ տարվա նույն ժամանակահատվածի համեմատ պաշտոնական դրամաշնորհների ու այլ եկամուտների տեսակարար կշիռները նվազել են համապատասխանաբար 0.4 և 0.2 տոկոսային կետերով և կազմել 0.4% և 5%:

1. ՀՀ պետական բյուջեի եկամուտների կառուցվածքը 2019-2020թթ. հունվար-սեպտեմբեր ամիսներին

## Հարկային եկամուտներ և պետական տուրքեր

Կառավարության սկզբնական ծրագրով 2020 թվականի ինն ամիսների համար սահմանվել էր շուրջ 1,160.1 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2020 թվականի իննամսյա ճշտված ծրագիրը կազմել է 1,010.8 մլրդ դրամ, որի դիմաց ՀՀ պետական բյուջե են մուտքագրվել 1,016.8 մլրդ դրամ հարկային եկամուտներ և պետական տուրքեր, որոնք 100.6%‑ով ապահովել են իննամսյա ծրագրով սահմանված ցուցանիշը: 2019 թվականի նույն ժամանակահատվածի համեմատ հարկային եկամուտներն ու պետական տուրքերը նվազել են 5.8%‑ով կամ 62.4 մլրդ դրամով:

2020 թվականի ինն ամիսների ընթացքում հարկային եկամուտների և պետական տուրքերի 33%‑ն ապահովվել է *ավելացված արժեքի հարկի* հաշվին: Այն կազմել է 335.1 մլրդ դրամ, որից շուրջ 199 մլրդ դրամը ստացվել է ՀՀ ներմուծվող ապրանքների, 136.2 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 199 մլրդ դրամ գումարից 78.3 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար:

Ստորև ներկայացվում են այն օրենսդրական փոփոխությունները, որոնք 2020 թվականի ինն ամիսների ընթացքում կարող էին ազդեցություն ունենալ ավելացված արժեքի հարկի գծով մուտքերի վրա: 2019 թվականի հունիսի 25-ին ՀՀ Ազգային Ժողովի կող­­­մից ընդունված «Կազմակերպությունների և անհատ ձեռնարկատերերի կողմից ներմուծվող՝ ակցիզային հարկով հարկ­­ման ոչ ենթակա այն ապրանքների ցանկը հաստատելու մասին, որոնց ներմուծումն ազատված է ավելացված արժեքի հարկից» օրենքում փոփո­խու­թյուն և լրացում կատարելու մասին» ՀՕ-76-Ն օրենքով (ուժի մեջ է մտել 2020 թվա­կանի հունվարի 1-ից) սահ­մա­նա­փակ­վել է նշված օրենքով սահմանված ապրանք­ների ներմուծման ժամանակ ԱԱՀ-ից ազատման արտոնությունից օգտվողների շրջա­նակը և սահմանվել է, որ այդ ապրանքների ներմուծման ժամանակ ԱԱՀ-ից ազատ­վում են միայն ԱԱՀ վճարող համար­վող կազմակերպությունները և անհատ ձեռնարկատերերը։

2020 թվականի մարտի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ կատարելու մասին» ՀՕ-153-Ն ՀՀ օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ մինչև 2030 թվականի դեկտեմբերի 31-ը ԱԱՀ-ից ազատվում են տիե­զերական օբյեկտների և տեխ­նի­կայի օտարման, դրանց վերանորոգման կամ արդիա­­­կա­նաց­ման, երկրի հեռակա դիտարկ­ման արբանյակային տվյալների հաղորդ­­­­ման, մշակ­ման, տիեզերական օբյեկտների արձակ­ման, վայրէջքի և թռիչքի ընթաց­քում դրանց կառա­վարման ծառայությունների մատուց­ման և (կամ) աշխա­տանք­­­­ների կատարման գործարքներն ու գործառնությունները։

2020 թվականի հունվարի 24-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում լրացումներ և փոփոխություն կատա­րելու մասին» ՀՀ ՀՕ‑82-Ն օրեն­քով (ուժի մեջ է մտել 2020 թվականի մարտի 1-ից) սահմանվել է, որ ԱԱՀ-ից ազատվում են՝

* «Արժեթղթերի շուկայի մասին» Հայաստանի Հանրապետության օրենքի 25-րդ հոդ­վա­ծով սահմանված ներդրումային ծառա­յությունների մատուցումը (մասնավորապես՝ հաճա­խորդ­ներից արժեթղթերով գործարքների կատար­­ման հանձնարարականների ընդունումը և հաղորդումը, արժեթղթերում ներդրում­ների հետ կապված խորհրդատվության տրամադրումը հաճա­խորդներին), բացառությամբ արժե­թղթե­րում և ածանցյալ ֆինանսական գործիքներում ներդրումների հետ կապված՝ հաճա­խորդ­ներին խորհրդատվության տրա­մա­դր­ման ծառա­յու­թյան,
* «Արժեթղթերի շուկայի մասին» Հայաստանի Հանրապետության օրենքի 26-րդ հոդ­վածով սահմանված ոչ հիմնական ծառայությունների մատուցումը (մասնավորապես, արժե­թղ­թերի պահառությունը, արժեթղթերի թողարկման և տեղաբաշխման կազմակերպման հետ կապ­ված ծառայությունների մատուցումը), բացառությամբ ընկե­րու­թյունների վերա­կազ­մա­կերպ­ման հետ կապված խորհրդատվական և այլ ծառա­յությունների մատուցման, ինչպես նաև կապիտալի կառուցվածքի, կորպորատիվ ռազ­մա­վարության հարցերի վերաբերյալ ընկե­րու­թյուններին խորհրդատվության տրամադրման ծառա­յու­թյուն­ների,
* կարգավորվող շուկայի օպերատորի կողմից արժեթղթերով և ածանցյալ ֆինան­սա­կան գործիքներով առևտրի կազմակերպման (միայն գործարքների համար գանձվող միջ­նոր­դավճարների մասով), ինչպես նաև կնքված գործարքների արդյունքում ծագած փոխա­դարձ պարտավորությունների (պահանջների) որոշման և հաշվանցման (քլիրինգի) ծառա­յու­թյուն­ների մատուցումը,
* կենտրոնական դեպոզիտարիայի կողմից արժեթղթերի պահառության, արժե­թղթերի սեփականատերերի (անվանատերերի) ռեեստրի վարման, քլիրինգի և վերջ­նա­հաշ­վարկի հետ կապված ծառայությունների, ինչպես նաև օրենքով կամ Հայաստանի Հան­րա­պե­տության կենտրոնական բանկի իրավական ակտերով կենտրոնական դեպոզիտարիային թույ­լատրված այլ ծառայությունների (բացառությամբ խորհրդատվական ծառայությունների) մատու­ցումը, ներառյալ՝ արժեթղթերի հաշվարկային համակարգի անդամի կողմից այդ ծառա­յությունների միջնորդավորման ծառայությունների մատուցումը,
* շուկա ստեղծողի կարգավիճակով արժեթղթերի երկկողմանի գնանշման ապա­հով­ման ծառայությունների մատուցումը։

2020 թվականի հունիսի 16-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում փոփոխություններ և լրացումներ կատա­րելու մասին» ՀՀ ՀՕ‑321-Ն օրեն­քով (ուժի մեջ է մտել 2020 թվականի հուլիսի 1-ից) սահմանվել է, որ ԱԱՀ-ից ազատվում են՝

* բանկերի, վարկային կազմակերպությունների և այլ հարկ վճարողների կողմից վարկերի գույքի լիզինգով (տարատեսակներով) տրամադրման ծառայությունների մատուցումը,
* բանկերի և վարկային կազմակերպությունների կողմից լիզինգի (տարատեսակների) ծառայության մատուցումը, եթե լիզինգի (տարատեսակների) պայմանագրով չի նախատեսվում, որ մինչև պայմանագրի գործողության ժամկետի ավարտը լիզինգի առարկայի նկատմամբ սեփականության իրավունքը կարող է անցնել վարձակալին:

2020 թվականի ինն ամիսների ընթացքում ՀՀ պետական բյուջեի հարկային եկամուտների և պետական տուրքերի 8.2%-ն ապահովվել է *ակցիզային հարկի* հաշվին՝ կազմելով 83.6 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է 44.2 մլրդ դրամ, հանրապետություն ներմուծվող ենթաակցիզային ապրանքների հարկումից՝ 39.4 մլրդ դրամ:

Ստորև ներկայացվում են այն օրենսդրական փոփոխությունները, որոնք 2020 թվականի ինն ամիսների ընթացքում կարող էին ազդեցություն ունենալ ակցիզային հարկի մուտքերի վրա: 2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում փոփո­խու­թյուն­ներ և լրա­ցում­­ներ կատարելու և 2017 թվականի դեկտեմբերի 21-ի «Հայաս­տանի Հան­րա­պետու­թյան հարկային օրենսգրքում փոփոխություններ և լրացումներ կատա­րելու մասին» ՀՕ-266-Ն օրենքում փոփոխություններ և լրացումներ կատարելու մասին» ՀՕ-338-Ն օրենքում փոփո­խություն կատարելու մասին» ՀՕ-68-Ն օրենքով 2020 թվականի հունվարի 1-ից վերացվել են ակցիզային հարկի տոկո­սային դրույքաչափերը և հաստատվել են նոր դրույքաչափեր` հիմնված արդյու­նավետ դրույ­քա­չա­փերի հաշվարկային մեծությունների վրա։ Միաժամանակ, բարձրացվել են ակցի­զային հարկով հարկվող ապրանք­ների ակցիզային հարկի դրույքաչափերը, մասնավորապես՝

1. էթիլային սպիրտի ակցիզային հարկի դրույքաչափը 2020 թվականի հուն­վարի 1-ից կազմում է 1 լիտրի համար 2600 դրամ, 2019 թվականին գործող՝ ակցի­­­զա­յին հարկով հարկ­ման բազայի 50 տոկոս, բայց ոչ պա­կաս, քան 1 լիտրի համար 900 դրամի փոխա­րեն,
2. սպիրտային խմիչքների (բացառությամբ պտղային և հատապտղային օղու, կոնյակի, վիսկիի և ռոմի) դրույքաչափը 2020 թվականի հունվարի 1-ից կազ­մում է 1 լիտրի համար 1560 դրամ, 2019 թվականին գործող՝ ակցի­­­զա­յին հարկով հարկ­ման բազայի 96 տոկոս, բայց ոչ պա­կաս, քան 1 լիտրի համար 960 դրամի փոխա­րեն,
3. գարեջրի դրույքաչափը 2020 թվականի հունվարի 1-ից կազ­մում է 1 լիտրի համար 130 դրամ, 2019 թվականին գործող՝ ակցի­­­զա­յին հարկով հարկ­ման բազայի 30 տոկոս, բայց ոչ պա­կաս, քան 1 լիտրի համար 105 դրամի փոխա­րեն,
4. քսայուղի դրույքաչափը 2020 թվականի հունվարի 1-ից կազ­մում է 1 կիլո­գրամի համար 500 դրամ, 2019 թվականին գործող՝ ակցի­­­զա­յին հարկով հարկ­ման բա­զայի 50 տոկոս, բայց ոչ պակաս, քան 1 կիլոգրամի համար 400 դրամի փոխա­րեն,
5. IQOS տեխնոլոգիայի ծխախոտի արտադրանքի ակցիզային հարկի դրույքա­չափը 2020 թվականի հուն­վարի 1-ից կազմում է 1000 հատի համար 2000 դրամ, 2019 թվականին հարկվել է որպես ծխախոտի արդյու­նա­­բե­րական փոխարինիչ, որի 1 կիլոգրամի համար ակցիզային հարկի դրույքաչափը կազմել է 1500 դրամ,
6. խաղողի գինու համար ակցիզային հարկի դրույքա­չափը 2020 թվականի հուն­վարի 1-ից կազմում է 1 լիտրի համար 150 դրամ, 2019 թվականին գործող՝ ակցի­­­զա­յին հարկով հարկ­ման բազայի 10 տոկոս, բայց ոչ պակաս, քան 1 լիտրի համար՝ 100 դրամի փոխարեն,
7. վերմուտի և խաղողի այլ գինիների համար ակցիզային հարկի դրույքա­չափը 2020 թվականի հուն­վարի 1-ից կազմում է 1 լիտրի համար 1000 դրամ, 2019 թվականին գործող՝ ակցի­­­­զա­յին հարկով հարկ­ման բա­զայի 50 տոկոս, բայց ոչ պակաս, քան 1 լիտրի համար՝ 750 դրամի փոխարեն:

Բացի այդ, բարձրացվել են նաև օղու և էթիլային սպիրտի իրացման նվազագույն գները` 1 լիտր 100 տոկոսանոց սպիրտի հաշվով 3500 դրամի փոխարեն սահմանվել է 6000 դրամ:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 12.1%-ն ապահովվել է *շահութահարկի* հաշվին, որը կազմել է 122.6 մլրդ դրամ:

2019 թվականի հունվարի 25-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում փոփոխություններ և լրացումներ կատա­րելու և 2018 թվականի հունիսի 21-ի «Հայաստանի Հանրապետության հարկային օրենս­գրքում փոփոխություններ և լրացումներ կատարելու և 2017 թվականի դեկտեմբերի 21-ի «Հայա­ստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՕ‑266-Ն օրենքում փոփոխություններ և լրացումներ կատարելու մասին» ՀՕ-338-Ն օրենքում փոփոխություն կատարելու մասին» ՀՕ-68-Ն ՀՀ օրենքով առանց մշտական հաստատության Հայաստանի Հանրապետությունում գոր­ծու­նեու­թյուն իրա­­կանացնող ոչ ռեզիդենտ շահութահարկ վճարողի կողմից ստացվող շահա­բա­ժին­ների մասով շահութահարկի դրույքաչափը սահմանվել է 5 տոկոս` նախկինում սահ­ման­ված 10 տոկոս դրույքաչափի փոխարեն:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում լրացումներ և փոփոխություն կատարելու մասին» ՀՕ‑258‑Ն ՀՀ օրենքով (ուժի մեջ է մտել 2020 թվականի մայիսի 14-ից) սահ­ման­վել է, որ շահութահարկով հարկման բազայի որոշման նպատակով եկամուտ չեն համարվում բանկերի կամ վարկային կազ­մակերպությունների ստացած գումարները, որոնք բանկերը կամ վարկային կազմակերպություններն ստացել են որպես ապահովագրական հատուցում, որոնց մասով բանկը կամ վարկային կազմակերպությունը հանդիսանում է շահառու՝ այն մասով, որ մասով այդ գումարները, ապահովագրության պայմանագրի համաձայն, բանկերի կամ վարկային կազմակերպությունների կողմից տրամադրվում են վարկառու կամ գրավատու ֆիզիկական և իրավաբանական անձանց կամ ուղղվում են վարկառու ֆիզիկական և իրավաբանական անձանց վարկի մարմանը։ Նույն օրենքով սահմանվել է, որ նշյալ դրույթն ուժի մեջ է մտնում օրենքի պաշտոնական հրապարակմանը հաջորդող օրվանից և տարածվում է 2018 թվականի հունվարի 1-ից ծագած հարաբերությունների վրա։

2020 թվականի հունիսի 16-ին ՀՀ Ազգային Ժողովի կող­մից ընդուն­­ված՝ «Հայաստանի Հանրապետու­թյան հարկային օրենս­գրքում փոփո­խու­թյուն­ներ կատա­­­րելու մասին» ՀՕ-302-Ն ՀՀ օրենքով (ուժի մեջ է մտել 2020 թվականի հունիսի 18-ից) ամբող­ջությամբ վերանայվել է շահութահարկի կան­­խա­վճարների համա­կարգը: Նշյալ օրեն­քով, մաս­նա­­վորապես, սահ­մանվել է, որ՝

1. ռեզիդենտ շահութահարկ վճարողը և մշտական հաստատության միջոցով Հայաս­տանի Հանրապետությունում գործունեություն իրականացնող ոչ ռեզիդենտ շահութահարկ վճա­­րողը պարտավոր է ընթացիկ հարկային տարվա յուրաքանչյուր եռամսյակի համար՝ մինչև տվյալ եռամսյակի վերջին ամսվա 20-ը ներառյալ, կատարել շահութահարկի կան­խա­վճար­ներ (բացառությամբ 135-րդ հոդվածի 7-րդ մասով սահմանված դեպքերի)՝ նախորդ հար­կա­յին տարվա շահութահարկի գումարի 20 տոկոսով հաշվարկվող գումարի և նախորդ եռամ­սյակի ընթացքում ապրանքների մատակարարումից, աշխատանքների կատարումից և (կամ) ծառայությունների մատուցումից ստացվող եկամուտների երկու տոկոսով հաշվարկ­վող գումարի նվազագույնի չափով՝ զուգա­հեռա­բ­ար վերաց­նելով նաև կանխա­վճարի որևէ եղա­նակի ընտրության համար հայտարարություն ներ­կա­յաց­նելու պահանջը,
2. 2020 թվականի երկրորդ եռամսյակի համար շահութահարկի կանխավճարներ չեն հաշվարկվում և չեն վճարվում,
3. 2020 թվականի առաջին եռամսյակի ընթացում Օրենսգրքի 135-րդ հոդվածի 3-րդ մասով սահմանված կարգով և չափով հաշվարկված շահութահարկի կանխավճարի և 2019 թվականի շահութահարկի գումարի 20 տոկոսով հաշվարկվող գումարի տարբերության չափով ճշգրտվում է 2020 թվականի հուլիսի 1-ից հետո առաջիկա եռամսյակի շահութահարկի կանխավճարի գումարը:

2020 թվականի ինն ամիսների ընթացքում ՀՀ պետական բյուջե է մուտքագրվել 19.8 մլրդ դրամ *շրջանառության հարկ,* որը կազմել է պետական բյուջեի հարկային եկամուտների և պետական տուրքերի 1.9%-ը:

2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում փոփոխություններ և լրացումներ կատարելու և 2017 թվականի դեկտեմբերի 21-ի «Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՕ-266-Ն օրենքում փոփոխություններ և լրացումներ կատարելու մասին» ՀՕ-338-Ն օրենքում փոփոխություն կատարելու մասին» ՀՕ-68-Ն ՀՀ օրենքով (ուժի մեջ է մտել 2020 թվականի հունվարի 1-ից) ակցիզային հարկ վճարողներին շրջանառության հարկով հարկման համակարգում գործելու հնարավորություն է ընձեռվել:

Հաշվետու ժամանակահատվածում 310.5 մլրդ դրամ են կազմել *եկամտային հարկի* մուտքերը` ապահովելով պետական բյուջեի հարկային եկամուտների և պետական տուրքերի 30.5%-ը: Նշենք, որ անցած ինն ամիսների ընթացքում հիպոտեկային վարկի վճարված տոկոսների փոխհատուցման նպատակով հարկ վճարողներին վերադարձվել է ավելի քան 9.3 մլրդ դրամ եկամտային հարկի գումար` 2019 թվականի ինն ամիսների 5.5 մլրդ դրամի դիմաց, որն ընդունված մեթոդաբանության համաձայն նվազեցվել է հավաքագրված եկամուտներից:

Ստորև ներկայացվում են այն օրենսդրական փոփոխությունները, որոնք 2020 թվականի ինն ամիսների ընթացքում կարող էին ազդեցություն ունենալ եկամտային հարկի գծով մուտքերի վրա: 2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստ­անի Հանրապետության հարկային օրենսգրքում փոփոխություններ և լրացումներ կատա­րելու և 2017 թվականի դեկտեմբերի 21-ի «Հայաստանի Հանրապետության հարկային օրենս­­գրքում փոփոխություններ և լրացումներ կատարելու մասին» ՀՕ-266-Ն օրենքում փոփո­խություններ և լրացումներ կատարելու մասին» ՀՕ-338-Ն օրենքում փոփոխություն կատա­­րելու մասին» ՀՕ-68-Ն ՀՀ օրենքով (ուժի մեջ է մտել 2020 թվականի հունվարի 1-ից) սահմանվել է, որ

1. 2020 թվա­կա­նի հունվարի 1-ից եկամտային հարկը հաշվարկվում է մեկ միաս­նա­կան՝ 23 տոկոս դրույքաչափով, մինչև այդ գործող եկամտային հարկի եռաստիճան՝ 23, 28 և 36 տոկոս դրույքա­չա­փերի փոխարեն,
2. օտարերկրյա քաղաքացիների՝ հայաստանյան աղբյուրներից ստացվող շահա­բա­ժին­ները հարկվում են եկամտային հարկի 5 տոկոս դրույքաչափով, նախկինում սահմանված 10 տոկոս դրույքաչափի փոխարեն,
3. եկամտային հարկով հարկման բազան որոշելու նպատակով նվազեցվող եկա­մուտ­ներ են համարվում՝

ա. հողամասի (անկախ հողամասի նպատակային նշանակությունից) օտարումից ստաց­վող եկամուտները,

բ. առևտրի իրականացման վայրերում (ոսկու շուկա­ներում) վաճառասեղանների կամ վաճառակետերի միջոցով թանկարժեք մետաղների, թան­կարժեք մետաղներից պատ­րաստված իրերի կամ թանկարժեք քարերի առք ու վաճառքի գործունեություն իրա­կա­նաց­նող հարկային գործակալին օտարվող ոսկու և թանկարժեք քարերի դիմաց ստացվող եկա­մուտ­ները:

Ընդ որում, վերոնշյալ գործարքներից ստացվող եկամուտները մինչև 2020 թվականի հունվարի 1-ը գործող օրենսդրությամբ հարկվել են եկամտային հարկի 10 տոկոս դրույ­քա­չափով։

1. բարձրացվել է վարձակալական վճարների մասով լրացուցիչ եկամտային հարկ հաշվարկելու շեմը` 2020 թվականի հունվարի 1-ից կազմելով 60 միլիոն դրամ, նախկինում սահմանված 58.35 միլիոն դրամի փոխարեն,
2. 2020 թվականի հունվարի 1-ից ներդրված՝ միկրոձեռնարկատիրության հարկման համակարգի շրջանակում միկրոձեռնարկատիրության սուբյեկտներն իրենց գործունեության մեջ որպես վարձու աշխատող կարող են ներգրավել ֆիզիկական անձանց` անկախ ընտա­նիքի անդամ լինելու հանգամանքից, ինչպես նաև առանց թվաքանակի սահ­մա­նա­փա­կում­­ների, որոնց վճար­վող եկամուտներից եկամտային հարկը հաշվարկվում է ամսական հինգ հազար դրամի չափով:

2020 թվականի հունվարի 24-ին ՀՀ Ազգային Ժողովի կողմից ընդունված` «Հայաստանի Հանրապետության հարկային օրենսգրքում լրացումներ և փոփոխություն կատա­րելու մասին» ՀՀ ՀՕ‑82-Ն օրեն­քով (ուժի մեջ է մտել 2020 թվականի մարտի 1-ից) սահմանվել է, որ եկամտային հարկով հարկման բազան որոշելու նպատակով նվազեցվող եկա­մուտ­ներ են համարվում նաև՝

1. Հայաստանի Հանրապետությունում գործող ֆոնդային բորսայում ցուցակված բաժնետոմսերից, պարտատոմսերից կամ ներդրումը վկայող այլ արժեթղթերից ստացվող եկամուտը, բացառությամբ բանկերի թողարկած այն պարտատոմսերի, որոնց տեղաբաշխման պահից մինչև մարումն ընկած ժամկետը պակաս է երկու տարուց,
2. Հայաստանի Հանրապետությունում գործող ֆոնդային բորսայում ցուցակված բաժնետոմսերից ստացվող շահաբաժինները:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ և փոփոխություն կատարելու մասին» ՀՕ‑258‑Ն ՀՀ օրենքով (ուժի մեջ է մտել 2020 թվականի մայիսի 14-ից) սահ­ման­վել է, որ եկա­մտա­յին հարկով հարկման բազան որոշելու նպատակով նվազեցվող եկամուտներ են համար­վում նաև բանկերի կամ վարկային կազմակերպությունների միջոցով ստացված գումարները, որոնք բանկերը կամ վարկային կազմակերպություններն ստացել են որպես ապա­հովագ­րական հատուցում, որոնց մասով բանկը կամ վարկային կազմակերպությունը հանդիսանում է շահառու՝ այն մասով, որ մասով այդ գումարները, ապահովագրության պայ­մանագրի համա­­ձայն, բանկերի կամ վարկային կազմակերպությունների կողմից տրա­մա­դր­վում են վար­կառու կամ գրավատու ֆիզիկական անձին կամ ուղղվում են վար­կառու ֆիզի­կա­կան անձի վարկի մարմանը:

2020 թվականի ինն ամիսների ընթացքում պետական բյուջեի հարկային եկամուտների և պետական տուրքերի 4.6%-ն ապահովվել է *մաքսատուրքերի* հաշվին` կազմելով 46.9 մլրդ դրամ:

2020 թվականի ինն ամիսներին մի շարք ապրանքատեսակների համար տեղի է ունեցել ներմուծման մաք­սա­տուրքերի դրույքաչափերի փոփոխություններ: Նշված փոփո­խու­թ­յուն­ներն, այլ հավա­սար պայ­­­ման­ներում, կարող են հանգեցնել ՀՀ պետական բյուջե հավա­­­­քա­գրվող մաքսատուրքերի գծով եկամուտների փոփոխության, որի չափը հնարավոր չէ գնա­հա­տել:

Հաշվետու ժամանակահատվածում պետական բյուջեի հարկային եկամուտների և պետական տուրքերի 4%‑ն ապահովվել է *բնապահպանական հարկի և բնօգտագործման վճարի* հաշվին՝ կազմելով շուրջ 41 մլրդ դրամ:

Հաշվետու ժամանակահատվածում *կուտակային կենսաթոշակային բաղադրիչի մասնակիցների կողմից* պետական բյուջե է փոխանցվել շուրջ 17.4 մլրդ դրամ սոցիալական վճար` ապահովելով պետական բյուջեի հարկային եկամուտների և պետական տուրքերի 1.7%-ը:

*Մնացած հարկերի* գծով 2020 թվականի ինն ամիսների ընթացքում ՀՀ պետական բյուջե է մուտքագրվել ավելի քան 17.6 մլրդ դրամ՝ կազմելով պետական բյուջեի հարկային եկամուտների և պետական տուրքերի 1.7%-ը: Մասնավորապես` 6.4 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 6.2 մլրդ դրամ՝ ռադիոհաճախականության օգտագործման պարտադիր վճարները, 2 մլրդ դրամ՝ ճանապարհային հարկը, 769.5 մլն դրամ՝ ԵՏՄ անդամ չհանդիսացող պետություններից ՀՀ մաքսային մարմինների կողմից գանձվող միասնական մաքսային վճարը, 632.2 մլն դրամ՝ հանրային ծառայությունների կարգավորման պարտադիր վճարները, 38.1 մլն դրամ՝ արտոնագրային հարկը, 1.6 մլրդ դրամ՝ այլ հարկերը:

2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում փոփո­խություններ և լրացումներ կատարելու և 2017 թվականի դեկտեմբերի 21-ի «Հայաս­տանի Հանրապետության հարկային օրենսգրքում փոփոխություններ և լրացումներ կատա­րելու մասին» ՀՕ-266-Ն օրենքում փոփոխություններ և լրացումներ կատարելու մասին» ՀՕ-338-Ն օրենքում փոփոխություն կատա­րելու մասին» ՀՕ‑68‑Ն ՀՀ օրենքով (ուժի մեջ է մտել 2020 թվականի հունվարի 1-ից)՝ ինքնազբաղված անձանց հարկման համակարգի և ընտա­նե­կան ձեռնարկա­տի­րու­թյան համա­կարգի փոխա­րեն ներդրվել է մեկ միասնական՝ միկրո­ձեռ­­նար­կատիրության հարկ­­­ման արտոնյալ համա­կարգ, որի շրջանակներում գործունեություն իրականաց­նող­ներն ազատվել են բոլոր հիմ­նա­կան հարկերից: Հարկման այս համակար­­գից կարող են օգտ­վել ինչպես իրավա­բա­նա­կան անձինք և անհատ ձեռնարկատերերը, այնպես էլ անհատ ձեռնարկատեր չհան­դի­սա­ցող ֆիզիկական անձինք, եթե վերջիններիս իրաց­ման շրջանառության տարե­կան մեծու­թյունը չի գերա­զան­ցում 24 միլիոն դրամը: Ընդ որում, պետք է նկատել, որ միկրոձեռնարկատիրության հարկման արտոնյալ համա­կարգի կիրառության շրջա­նակն անհամեմատ ավելի լայն է, քան մինչև 2020 թվականի հունվարի 1-ը կիրառվող՝ ինք­նա­զբաղ­ված անձանց և ընտանեկան ձեռնար­կա­տի­րու­թյան հարկման համա­կար­գերի կիրառության շրջանակներն են։ Մասնավորապես, միկրո­ձեռնարկատիրության հարկման համակարգի պարագայում.

1. բարձրացվել է իրացման շրջանառության առավելագույն թույլատրելի շեմը (ինքնազբաղ­ված անձանց հարկման նախկին համակարգի պարագայում այն սահմանված էր 9 մլն դրամ, իսկ ընտանեկան ձեռնարկատիրության հարկման համա­կար­գի պարագայում՝ 18 մլն դրամ),
2. վերացվել է միայն ընտանիքի անդամներից աշխատողներ ներգրավելու սահ­մա­նա­փակումը, որը նախկինում կիրառվել է ընտանեկան ձեռնարկատիրության հարկման համա­կար­գի պարագայում,
3. վերացվել է միայն մեկ վայրում գործունեություն իրականացնելու սահմանափա­կումը, որը նախկինում կիրառվել է ինք­նա­զբաղ­ված անձանց հարկման համակարգի պարա­գայում,
4. որոշակի բացառություններով՝ թույլատրվում է միկրոձեռնարկատիրության հարկ­ման համակարգում իրականացնել նաև առևտրական (առք ու վաճառքի) գործունեություն, որը նախկինում բացառված էր ընտանեկան ձեռնարկատիրության հարկման համա­կար­գից,
5. որոշակի բացառություններով՝ թույլատրվում է միկրոձեռնարկատիրության հարկ­ման համակարգում իրականացնել նաև նախկինում արտոնագրային հարկի օբյեկտ համար­վող գործունեության տեսակներ, որոնք բացառված էին ընտանեկան ձեռնար­կա­տի­րության հարկման համակարգից,
6. ակցիզային հարկ վճարողներին նույն­պես միկրո­­ձեռնարկատիրության հարկման համակարգում գործելու հնարավորություն է ընձեռվել:

Հարկային վարչարարության մասով կատար­­­ված փո­­­փո­խու­թյուն­ների վերա­­բերյալ 2020 թվականի ապրիլի 22-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում փոփոխություն և լրացում կատա­րելու մասին» ՀՕ-220-Ն ՀՀ օրենքով (ուժի մեջ է մտել 2020 թվականի մայիսի 14-ից և տարածվում է 2020 թվա­կանի ապրիլի 21‑ից ծագած հարա­­­բերու­թյունների վրա)՝

1. նվազեցվել է հարկի վճարումը սահ­­­մանված ժամ­կետներից ուշաց­­նելու դեպ­քում ժամ­կե­տանց յուրաքանչյուր օրվա համար հաշ­­­վարկվող տույժի դրույ­քա­չափը և 0.075 տոկոսի փոխա­­րեն սահմանվել է 0.04 տոկոս։ Այսինքն՝ 2020 թվականի ապրիլի 21-ից տույժերը հաշվարկվում են նվազեցված դրույ­քա­չափով։ Ընդ որում, 2020 թվականի ապրիլի 21-ից տույժերը նվազեցված դրույքա­չա­փով հաշվարկվում են նաև այն դեպ­­քերում, երբ տույժերի հաշ­վարկը սկսվել է մինչև նշյալ օրենքն ուժի մեջ մտնելը,
2. բարձրացվել է չկատարված հարկային պար­տա­վո­րու­թյուն­ների շեմը, որը գերա­զան­ցելու դեպքում հարկային մարմնի ղեկավարի որոշմամբ հարկ վճա­­րողի գույքի վրա կարող է արգելանք դրվել։ Մասնավորապես՝ չկատարված հարկային պար­տա­­վո­րու­թյուն­ների շեմը 500 հազար դրամի փոխարեն սահմանվել է 1.5 միլիոն դրամ: Այսինքն, եթե հարկ վճարողի պար­տա­վո­րությունների հանրագումարը չի գերազանցի 1.5 միլիոն դրամը, այդ հարկ վճա­րողի նկատմամբ չեն իրականացվի հարկադիր գանձ­ման գոր­ծո­ղութ­յուններ, մաս­նա­վո­րա­պես՝ դրանց գանձման վերաբերյալ հարկային մարմնում հարուց­­­­ված վարչական վա­րույթ­ների շրջանակներում չեն կայացվի գանձման որոշումներ, չեն իրա­կա­նացվի արգելադրման գոր­ծողություններ:

Հաշվետու ժամանակահատվածում *հարկերի անցումային գերավճարից մարված հարկային պարտավորությունների* գումարը կազմել է 307.7 մլն դրամ:

2020 թվականի ինն ամիսների ընթացքում ՀՀ պետական բյուջե են մուտքագրվել շուրջ 22.6 մլրդ դրամ *պետական տուրքեր`* կազմելով իննամսյա ծրագրի 64.7%‑ը: Շեղումը հիմնականում պայմանավորված է օրենքով սահմանված այլ ծառայությունների և գործողությունների ու լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար սահմանված պետական տուրքերի կատարողականով: Բացի այդ, ցածր կատարողական է արձանագրվել նաև պետական գրանցման և ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար սահմանված պետական տուրքերի գծով: 2019 թվականի ինն ամիսների համեմատ պետական տուրքի գծով բյուջեի մուտքերը նվազել են 24.6%‑ով կամ 7.4 մլրդ դրամով, որը հիմնականում պայմանավորված է օրենքով սահմանված այլ ծառայությունների և գործողությունների, պետական գրանցման, ինչպես նաև ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձված տուրքերի նվազմամբ: Նախորդ տարվա նույն ժամանակահատվածի համեմատ աճ է արձանագրվել լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի գծով, որոնք 29.2%-ով կամ 1.7 մլրդ դրամով գերազանցել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում *դատարան տրվող հայցադիմումների, դիմումների ու գանգատների, դատարանների վճիռների և որոշումների դեմ տրվող վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու* համար պետական բյուջե է վճարվել 1.4 մլրդ դրամ` 88.6%-ով ապահովելով իննամյսա ճշտված ծրագիրը: Նշված գումարից 188.6 մլն դրամը կազմել են պետական կառավարման մարմինների կողմից վճարված և պետական բյուջեից փոխհատուցված գումարները: 2019 թվականի ինն ամիսների համեմատ նշված տուրքերի գծով մուտքերը նվազել են 2.5%-ով կամ 36.4 մլն դրամով:

2019 թվականի դեկտեմբերի 9-ին ՀՀ Ազգային Ժողովի կող­­­մից ընդունված` «Պետա­­կան տուրքի մասին» Հայաստանի Հանրապետության օրենքում լրացում կատա­րելու մասին» ՀՕ-305-Ն ՀՀ օրեն­քով (ուժի մեջ է մտել 2020 թվականի հունվարի 1-ից) սահմանվել է, որ ոչ առևտրային կազմակերպությունները և ֆիզիկական անձինք դատարաններում պետական տուրքի վճա­րու­մից չեն ազատվում ճանապարհային ոստիկանության կողմից ընդունված որոշման դեմ բողո­ք­­ներով հանդես գալու դեպքում: Մուտքերի վրա որոշակի դրական ազդեցություն կարող էր ունենալ 2019 թվականի հուլիսի 9-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-133-Ն ՀՀ օրենքը (ուժի մեջ է մտել 2019 թվականի օգոստոսի 4-ից), որով սահմանվել է պետական տուրք հարկադիր կատարման ծառայություն ուղարկված կատարողական թերթի թղթային պատճենը տրամադրելու համար` բազային տուրքի չափով:

*Հայաստանի Հանրապետության քաղաքացիություն ստանալու և Հայաստանի Հանրապետության քաղաքացիության փոփոխման* համար վճարվող տուրքերը կազմել են 45.8 մլն դրամ՝ 55.4%-ով (57 մլն դրամով) զիջելով կանխատեսված ցուցանիշը և 57%‑ով (60.7 մլն դրամով)՝ նախորդ տարվա նույն ժամանակահատվածի փաստացի մուտքերը:

*Հյուպատոսական ծառայությունների կամ գործողությունների* դիմաց պետական բյուջե է վճարվել ավելի քան 1.3 մլրդ դրամ` 15.5%-ով (245.8 մլն դրամով) զիջելով կանխատեսված ցուցանիշը և 19.2%‑ով (317.6 մլն դրամով)՝ նախորդ տարվա նույն ժամանակահատվածի փաստացի մուտքերը:

Պետական տուրքերի 14.7%-ը բյուջե է վճարվել *պետական գրանցումների* համար` կազմելով ավելի քան 3.3 մլրդ դրամ, որը 31.8%-ով (1.5 մլրդ դրամով) զիջել է ծրագրային ցուցանիշը և 35.7%-ով (1.8 մլրդ դրամով)` նախորդ տարվա ինն ամիսների փաստացի մուտքերը: Կանխատեսված և նախորդ տարվա փաստացի ցուցանիշների նկատմամբ շեղումները պայմանավորված են ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) հատկացնելու համար, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու, ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու, ինչպես նաև գույքի նկատմամբ իրավունքների պետական գրանցում կատարելու համար ՀՀ պետական բյուջե մուտքագրված տուրքերի նվազմամբ: Հաշվետու ժամանակահատվածում նշված տուրքերը կազմել են համապատասխանաբար 1.2 մլրդ դրամ, 594.9 մլն դրամ և 755.7 մլն դրամ, որոնք 41.4%-ով (814.2 մլն դրամով), 42.7%-ով (444 մլն դրամով) և 18.9%-ով (176.6 մլն դրամով) զիջել են կանխատեսված ցուցանիշները և 48.8%-ով (1.1 մլրդ դրամով), 48.1%-ով (551.7 մլն դրամով) և 11.2%-ով (94.9 մլն դրամով)՝ նախորդ տարվա փաստացի ցուցանիշները:

2019 թվականի դեկտեմբերի 9-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում փոփոխություններ կատա­րելու մասին» ՀՕ-280-Ն ՀՀ օրենքով (ուժի մեջ է մտել 2019 թվականի դեկտեմբերի 29-ից)՝

1. վերացվել է ավտոմոբիլի տարանցիկ և ժամանակավոր համարանիշ հատկացնելու համար սահմանված պետական տուրքը,
2. սահմանվել է պետական տուրք՝ բազային տուրքի վեցապատիկի չափով նաև մոտոտրանսպորտային միջոցի, տրիցիկլի քվադրիցիկլի, կցորդի (կիսակցորդի) հաշվառ­ման համարանիշ հատկացնելու համար,
3. վարորդական իրավունքի վկայական տալու համար բազային տուրքի 12-ապա­տիկի չափով սահմանված պետական տուրքը սահմանվել է նաև վարորդական վկայականը փոխանակելու, ինչպես նաև կորած վարորդական վկայականի փոխարեն նորը տալու դեպքերի համար։

*Մշակութային արժեքների արտահանման կամ ժամանակավոր արտահանման իրավունքի վկայագիր տրամադրելու* դիմաց 2020 թվականի ինն ամիսների ընթացքում պետական բյուջե է վճարվել 210 հազար դրամ, որը 61.8%-ով զիջել է իննամսյա կանխատեսված ցուցանիշը և 44%‑ով՝ նախորդ տարվա նույն ժամանակահատվածի փաստացի մուտքերը:

*Գյուտերի, օգտակար մոդելների, արդյունաբերական նմուշների, ապրանքային և սպասարկման նշանների, ապրանքների ծագման տե­ղա­նուն­ների, ֆիր­մա­յին անվանումնե­րի, ինտեգրալ միկրոսխեմաների տո­պո­լո­գիա­նե­րի իրավական պահպանության հետ կապված իրավաբանական նշանակություն ունեցող գործողությունների* համար հաշվետու ժամանակահատվածում ՀՀ պետական բյուջե է վճարվել 219.5 մլն դրամ պետական տուրք՝ 28.4%-ով (87.3 մլն դրամով) զիջելով իննամսյա կանխատեսված ցուցանիշը և 25.6%‑ով (75.7 մլն դրամով)՝ նախորդ տարվա նույն ժամանակահատվածի փաստացի մուտքերը:

*Ֆիզիկական անձանց տրվող իրավաբանական նշանակության փաստաթղթերի, որոշակի ծառայությունների կամ գործողությունների* համար 2020 թվականի ինն ամիսների ընթացքում գանձվել է 920.5 մլն դրամ պետական տուրք՝ 55.2%‑ով (1.1 մլրդ դրամով) զիջելով ինն ամիսների համար ծրագրված և 54.1%‑ով (շուրջ 1.1 մլրդ դրամով)՝ նախորդ տարվա նույն ժամանակահատվածի փաստացի մուտքերը:

Հաշվետու ժամանակահատվածում պետական բյուջե մուտքագրված պետական տուրքերի 33.1%-ը ստացվել է *լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար, որոնց գծով պետական բյուջե է մուտքագրվել շուրջ 7.5 մլրդ դրամ` 35.7%-ով (4.1 մլրդ դրամով) զիջելով կանխատեսված ցուցանիշը: Ծրագրից շեղումը հիմնականում պայմանավորված է վիճակախաղերի ու շահումներով խաղերի և մաքսային բնագավառներից գանձված տուրքերի համապատասխանաբար 42.5% և 59.1% կատարողականով (2.2 մլրդ դրամ և 2.5 մլրդ դրամ): Նախորդ տարվա ինն ամիսների համեմատ լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձված տուրքերն աճել են 29.2%‑ով կամ 1.7 մլրդ դրամով՝ հիմնականում պայմանավորված 2020 թվականի փետրվարի 1-ից մաքսային մարմինների կողմից օրենքով սահմանված դեպքում մաքսային գործառնությունների իրականացման, մաքսային ուղեկցման, ապրանքների ժամանակավոր պահպանության, ինչպես նաև նախնական որոշումների տրամադրման համար պետական տուրքի սահմանմամբ, որի գծով հաշվետու ժամանակահատվածում մուտքագրվել է 2.5 մլրդ դրամ: ՀՀ պետական եկամուտների կոմիտեի արտաբյուջետային հաշվի վերացմամբ պայմանավորված՝ 2019 թվականի նոյեմբերի 14-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացումներ կատա­րելու մասին» ՀՕ-230-Ն ՀՀ օրենքով (ուժի մեջ է մտել 2020 թվականի փետրվարի 1-ից) և «Հայաստանի Հանրապետության հարկային օրենս­գրքում փոփոխություններ կատարելու մասին» ՀՕ-228-Ն ՀՀ օրենքով համապատասխան փոփոխություններ են կատարվել նաև «Պետա­կան տուրքի մասին» ՀՀ օրենքում և ՀՀ հար­կային օրենսգրքում։ Նշյալ փոփոխությունների արդյունքում, մասնավորապես, վերացվել է հարկային և մաքսային մարմինների նյութական խրախուսման և համակարգի զարգացման ֆոնդը, և միաժամանակ՝

1. մաքսային մարմինների կողմից մատուցվող մի շարք ծառայությունների համար նախկին օրենսդրու­թյամբ սահմանված մաքսավճարների փոխարեն (որոնք նախկինում վճար­վում էին մաքսային մարմնի նյութական խրախուսման և զարգացման ֆոնդի արտա­բյու­ջետային հաշվին) սահմանվել է պետական տուրք,
2. սահմանվել է, որ հարկային մարմնի կողմից իրականացված հսկողական աշխա­տանք­ների արդյուն­քում արձանագրված լրացուցիչ հարկային պարտավորությունների 10 կամ 30 (կախված խախտման տեսակից) տոկոսի չափով գումարները չեն վճարվում հար­կա­յին մարմնի նյու­թա­կան խրախուսման և զարգացման ֆոնդի արտաբյուջետային հաշվին և, որպես հարկային պարտավորությունների բաղկացուցիչ մաս, վճարվում են պետական բյուջեի բյուջետային հաշվին։

Նախորդ տարվա ինն ամիսների համեմատ զգալիորեն աճել են նաև բանկային և ֆինանսավարկային կազմակերպությունների ու տրանսպորտի բնագավառներում լիցենզավորումից ստացված տուրքերը` համապատասխանաբար 7.3 անգամ (820.5 մլն դրամով) և 7.3 անգամ (388.8 մլն դրամով):

2019 թվականի հունիսի 25-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում փոփոխություններ և լրացումներ կատա­րելու մասին» ՀՕ-69-Ն ՀՀ օրենքով (ուժի մեջ է մտել 2020 թվականի հունվարի 1-ից) բարձրացվել են խաղային ոլորտում և ֆինան­սա­կան ոլորտում գոր­ծու­նեու­թյան մի շարք տեսակներով զբաղվելու համար անհրա­­ժեշտ լիցենզիաների համար սահ­մանված պետական տուրքի դրույ­քա­չա­փերը, փոփոխություններ են կատարվել և բարձրացվել են բանկային և ֆինանսավարկային կազ­մակերպությունների բնագավառում գործունեություն իրականացնելու համար պետա­կան տուրքի դրույքաչափերը։ Մասնավորապես՝

* վիճակախաղերի կազմակերպման համար պետական տուրքը սահմանվել է 600000‑ապատիկի չափով՝ նախկինում սահ­ման­ված 500000-ապատիկի փոխարեն,
* Ծաղկաձոր քաղաքում շահումներով խաղերի և խաղատների կազմակերպման համար պետական տուրքը սահմանվել է 180000-ապատիկի չափով՝ նախկինում սահ­ման­ված 150000‑ապատիկի փոխարեն,
* Սևան քաղաքում շահումներով խաղերի և խաղատների կազմակերպման համար պետական տուրքը սահմանվել է 150000-ապատիկի չափով՝ նախկինում սահմանված 120000-ապատիկի փոխարեն,
* Ջերմուկ քաղաքում շահումներով խաղերի և խաղատների կազմակերպման համար պետական տուրքը սահմանվել է 100000-ապատիկի չափով՝ նախկինում սահմանված 80000‑ապատիկի փոխարեն,
* Մեղրի քաղաքում շահումներով խաղերի և խաղատների կազմակերպման համար պետական տուրքը սահմանվել է 35000-ապա­տիկի չափով՝ նախկինում սահմանված 30000‑ապատիկի փոխարեն,
* այլ վայրերում շահումներով խաղերի և խաղատների կազմակերպման համար պետա­կան տուրքը սահմանվել է 5500000-ապատիկի չափ, նախկինում սահմանված բազա­յին տուրքի 4500000-ապա­տիկի փոխարեն
* ինտերնետ շահումով խաղերի կազմակերպման համար պետական տուրքը սահ­ման­վել է 600000-ապատիկի չափով՝ նախկինում սահմանված 500000-ապատիկի փոխա­րեն,
* արտարժույթի (յուրաքանչյուր առանձին հասցեում) առք ու վաճառքի համար պետա­կան տուրքը սահմանվել է բազային տուրքի 500-ապատիկի չափով` նախկինում սահ­ման­ված 50-ապատիկի փոխա­րեն,
* արտարժույթի առք ու վաճառքի սակարկությունների կազմակերպման համար պետական տուրքը սահմանվել է տարե­­­կան բազային տուրքի 500-ապատիկի չափով՝ նախ­կի­նում սահմանված 200-ապա­տիկի փոխարեն,
* ներդրումային ծառայությունների մատուցման համար պետական տուրքը սահմանվել է տարեկան բազային տուրքի 500-ապատիկի չափով՝ նախկինում սահմանված 50-ապատիկի փոխարեն,
* կարգավորվող շուկայի օպերատորի, կենտրոնական դեպոզիտարիայի գործունեու­թյան համար պետական տուրքը սահմանվել է տարեկան բազային տուրքի 500-ապատիկի չափով՝ նախկինում սահմանված 100-ապատիկի փոխարեն,
* ֆոնդի կառավարման գործունեության իրականացման համար սահ­մանվել է տարե­կան պետա­կան տուրք բազային տուրքի 500-ապատիկի չափով՝ նախկինում սահ­ման­ված 100-ապատիկի փոխարեն,
* բանկերի (նաև օտարերկրյա բանկերի մասնաճյուղերի, որոնք ներգրավում են ավանդ­ներ) գործունեության համար սահմանվել է տարեկան պետական տուրք բազային տուրքի 8000-ապատիկի չափով,
* բանկի յուրաքանչյուր մասնաճյուղի գործունեության համար սահմանվել է տարեկան պետա­կան տուրք բազա­յին տուրքի 1000-ապատիկի չափով,
* բանկի յուրաքանչյուր ներկայացուցչության գործունեության համար սահմանվել է տարեկան պետական տուրք բազա­­յին տուրքի 500-ապատիկի չափով,
* օտարերկրյա բանկի յուրաքանչյուր ներկայացուցչության գործունեության համար սահ­մանվել է տարեկան պետական տուրք բազային տուրքի 500-ապատիկի չափով,
* օտարերկրյա բանկերի մասնաճյուղերի (որոնք չեն ներգրավում ավանդեր) գոր­ծու­նե­ության համար սահմանվել է տարեկան պետական տուրք բազային տուրքի 1000-ապա­տիկի չափով,
* վարկային կամակերպության գործունեության համար սահ­մանվել է տարե­կան պետա­կան տուրք բազային տուրքի 6000-ապատիկի չափով՝ նախկինում սահ­ման­ված 500-ապատիկի փոխարեն,
* վարկային կազմակերպության յուրաքանչյուր մասնաճյուղի (որն իրականացնում է արտարժույթի կանխիկ փոխանակում) գործունեության համար սահմանվել է տարեկան պետական տուրք բազային տուրքի 1000-ապատիկի չափով։

2019 թվականի հունիսի 25-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-69-Ն ՀՀ օրենքով (ուժի մեջ է մտել 2019 թվականի հունիսի 29-ից) վերացվել է ֆիզիկական անձանց կողմից մարդատար-տաքսի մեկ ավտոմոբիլով ուղևորափոխա­դրում­ների կազմակերպման համար պետական տուրքը: Մինչև 2019 թվականի հունիսի 29-ը գործող խմբա­գրու­թյամբ «Պետա­կան տուրքի մասին» ՀՀ օրենքով ֆիզիկա­կան անձանց կողմից մարդատար-տաքսի մեկ ավտոմոբիլով ուղևորափոխադրումների կազմակերպման համար սահմանված էր պետա­կան տուրք՝ Երևան քաղա­քում՝ ամսական բազային տուրքի 12-ապատիկի չափով (կամ եռա­մսյա­կային՝ 34‑ապատիկի չափով, կամ տարեկան՝ 120-ապատիկի չափով), այլ քաղաք­ներում՝ ամսա­կան բազային տուրքի 8‑ապատիկի չափով (կամ եռամսյակային՝ 23-ապատիկի չափով, կամ տարեկան՝ 80-ապատիկի չափով), այլ վայրերում՝ ամսական բազային տուրքի 5-ապա­տիկի չափով (կամ եռամսյակային՝ 13.5‑ապատիկի չափով, կամ տարեկան՝ 45-ապատիկի չափով), սահմա­նա­մերձ գյուղերում՝ ամսական բազային տուրքի 4‑ապատիկի չափով (կամ եռամ­սյակային՝ 9-ապա­տիկի չափով, կամ տարեկան՝ 30-ապատիկի չափով):

2019 թվականի նոյեմբերի 13-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացումներ կատա­րելու մասին» ՀՕ-257-Ն ՀՀ օրենքով (ուժի մեջ է մտել 2019 թվականի դեկտեմբերի 21-ից) սահմանվել են տարեկան պետական տուրքեր՝ ոչ մետաղական օգտակար հանածոյի հանույթի նպատակով միանգամյա թույլ­տվու­թյան տրամադրման համար՝ բազային տուրքի 100-ապա­տիկի չափով, իսկ կարևո­րա­գույն նշա­նակության օբյեկտ հանդիսացող ստորգետնյա պահեստարանների կառուցման կամ շահա­գործման նպատակով ոչ մետաղական օգտակար հանածոյի հանույթի թույլտ­վու­թյան տրա­մա­դրման համար՝ բազային տուրքի 500-ապատիկի չափով:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացում կատա­րելու մասին» ՀՕ-154-Ն ՀՀ օրենքով (ուժի մեջ է մտել 2020 թվականի ապրիլի 11-ից)՝ տիեզերական գոր­ծու­նեու­թյան համար սահ­մանվել է տարեկան պետական տուրք՝ բազային տուրքի 10 000-ապատիկի չափով:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-272-Ն ՀՀ օրեն­քով (ուժի մեջ է մտել 2020 թվականի մայիսի 30-ից) սահմանվել են պետական տուր­քեր՝ բժշ­կա­կան արտադրատեսակի պետական գրանցման համար՝ բազային տուրքի 40-ապա­տիկի չափով և բժշկական արտադրատեսակի փորձաքննությունների համար՝ բազային տուրքի 20-ապա­տիկի չափով։

2019 թվականի դեկտեմբերի 4-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում փոփոխություն կատա­րելու մասին» ՀՕ-289-Ն ՀՀ օրեն­քով (ուժի մեջ է մտել 2020 թվականի հունվարի 2-ից) վերացվել է ֆիզիկական անձանց կողմից աուդիտորական ծառայությունների իրականացման համար սահմանված պետական տուրքը:

2020 թվականի ինն ամիսների ընթացքում պետական տուրքերի 34.7%-ը բյուջե է վճարվել *օրենքով սահմանված այլ ծառայությունների և գործողությունների* դիմաց՝ կազմելով ավելի քան 7.8 մլրդ դրամ, որը 38.5%-ով (4.9 մլրդ դրամով) զիջել է իննամսյա ծրագրային ցուցանիշը և 41.9%-ով (5.7 մլրդ դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա փաստացի ցուցանիշների նկատմամբ շեղումը պայմանավորված է կորոնավիրուսի համավարակի արդյունքում նշված խմբում բարձր տեսակարար կշիռ ունեցող` ՀՀ-ից օդային տրանսպորտով ֆիզիկական անձանց (օդային ուղևորների) ելքի համար բյուջե մուտքագրված տուրքերի նվազմամբ: Հաշվետու ժամանակահատվածում դրանք կազմել են 2.9 մլրդ դրամ` 71.4%-ով (7.3 մլրդ դրամով) զիջելով կանխատեսված և 70.6%-ով (7 մլրդ դրամով)՝ նախորդ տարվա փաստացի ցուցանիշները: 2019 թվականի դեկտեմբերի 9-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ‑258‑Ն ՀՀ օրենքով (ուժի մեջ է մտել 2019 թվականի դեկտեմբերի 12-ից) սահմանվել է, որ Հայաստանի Հանրա­պետու­թյունից օդային տրանսպորտի միջոցով ֆիզիկական անձանց (օդային ուղևորների) ելքի համար պետական տուրքի վճարումից ազատվում են նաև օդային տրանսպորտով մեկնող այն ֆիզիկական անձինք, որոնք նույն կետով սահմանված արտոնության ժամկետներում մեկնում են այդ ուղղությամբ առաջին թռիչքի մեկնարկի պահին նախորդող վերջին 12 ամիս­ներին չսպասարկված IATA կոդով օդանավակայաններ առևտրային ավիափո­խա­դրում­ներ իրականացնող ավիաընկերությունների միջոցով, եթե այդ ավիաընկերու­թյուն­ները դեպի այդ նույն օդանավակայաններ չվերթեր են իրականացնում IATA ամառային և ձմեռային ժամանակահատվածներում:

Նշված խմբում ընդգրկված՝ օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար բյուջե մուտքագրված տուրքերը կազմել են շուրջ 3.4 մլրդ դրամ՝ 3.2 անգամ (2.3 մլրդ դրամով) գերազանցելով ծրագրային ցուցանիշը և 67.5%-ով (շուրջ 1.4 մլրդ դրամով)՝ նախորդ տարվա ինն ամիսների փաստացի մուտքերը:

2019 թվականի հունիսի 3-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-59-Ն ՀՀ օրենքով (ուժի մեջ է մտել 2019 թվականի հունիսի 29-ից և գործում է մինչև 2020 թվականի դեկտեմբերի 1-ը)՝ չներկած կամ ներկած, պատրաստի կամ թրծած բովա­խառ­նուրդների (կլինկերների) ձևով պորտլանդ ցեմենտի, կավահողային ցեմենտի, խարա­մա­յին ցեմենտի, սուպերսուլֆատային ցեմենտի և նույնանման հիդրավլիկ ցեմենտ­ների (բացա­­ռությամբ սպիտակ, արհեստականորեն ներկած կամ չներկած ցեմենտից և ցեմենտի թրծած բովախառնուրդներից ու պորտլանդցեմենտից) «Բացթողնում՝ ներքին սպառման համար», «Վերամշակում՝ մաքսային տարածքում» և «Վերամշակում՝ ներքին սպառման համար» մաքսային ընթացակարգերով ներմուծման յուրաքանչյուր տոննայի համար (մինչև մեկ տոննայի համար տուրքը հաշվարկվում է յուրաքանչյուր կիլոգրամի համար 14 դրամ) սահ­մանվել է տարեկան պետական տուրք՝ բազային տուրքի 14-ապատիկի չափով:

2019 թվականի հուլիսի 9-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ կատա­րելու մասին» ՀՕ-125-Ն ՀՀ օրենքով (ուժի մեջ է մտել 2019 թվականի սեպտեմբերի 10-ից) սահմանվել է, որ ԱՏԳ ԱԱ 7201, 7204, 7303 00, 7304, 7305, 7306, 7307, 7308 ծածկագրերին (իսկ 7325 և 7326 ծածկագրերից` սև մետաղից սալիկների) դասվող սև մետաղի թափոնների և ջարդոնի, սև մետաղից պատ­րաս­տված խողովակների և դրանց կցամասերի, սև մետաղական կոնստրուկցիաների յուրաք­ան­չյուր տոննայի արտահանման համար (նույն կետով նախատեսված` պետական տուրքի վճար­ման պարտավորությունը չի տարածվում «Ժամանակավոր ներմուծում» և «Վերամշակում մաքսային տարածքում» մաքսային ընթացակարգերով ձևակերպված և հետագայում վերաարտահանվող, ինչպես նաև Հայաստանի Հանրապետությունում արտադրված` վերո­նշյալ ԱՏԳ ԱԱ ծածկագրերին դասվող (բացառությամբ ԱՏԳ ԱԱ 7201, 7204) ապրանք­ների վրա) սահմանվել է պետական տուրք բազային տուրքի 60‑ապատիկի չափով: Նախկի­նում պետական տուրք սահմանված էր ԱՏԳ ԱԱ 7204, 7303 00, 7304, 7305, 7306, 7307, 7308 ծածկագրերին դասվող սև մետաղի թափոնների և ջարդոնի, սև մետաղից պատ­րաստ­ված խողովակների և դրանց կցամասերի, սև մետաղական կոնստրուկցիաների յուրաքանչ­յուր տոննայի արտահանման համար (նույն կետով նախատեսված` պետական տուրքի վճար­ման պարտավորությունը չի տարածվում, ժամանակավոր ներմուծում» և «ժամանակավոր ներմուծում` վերամշակման համար» մաքսային ռեժիմներով ձևակերպված և հետագայում վերաարտահանվող, ինչպես նաև Հայաստանի Հանրապետությունում արտադրված` վերո­նշյալ ԱՏԳ ԱԱ ծածկագրերին դասվող ապրանքների վրա) բազային տուրքի 80-ապատիկի չափով:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում փոփոխություն և լրացում կատա­րելու մասին» ՀՕ‑146-Ն ՀՀ օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ Հայաստանի Հանրապետության իրավաբանական անձանց պետական միասնական գրանցամատյանում առկա տեղեկությունների տրամադրման համար պետական տուրքի վճա­րումից ազատվում են նաև «Իրա­վա­բա­նա­կան անձանց պետա­կան գրանցման, իրա­վա­բա­նական անձանց առանձ­նաց­ված ստո­րա­բա­ժանումների, հիմ­նարկների և անհատ ձեռ­նար­կա­տերերի պետա­կան հաշվառ­ման մասին» ՀՀ օրենքով սահմանված պահանջ­ների պահ­պան­մամբ հայտ ներ­կա­յաց­րած՝ նույն օրենքի 3-րդ հոդվածի 1-ին մասի 30-րդ կետով սահ­ման­ված լրատ­վական գոր­ծունեություն իրա­կանացնողները, որոնց հայտի հիման վրա տրա­մադրված հասա­նե­լիու­թյունը օրենքով նախատեսված կարգով չի սահ­մանափակվել։

2019 թվականի դեկտեմբերի 12-ին ՀՀ Ազգային Ժողովի կող­­­մից ընդունված` «Պետա­­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ-299-Ն ՀՀ օրեն­քով (ուժի մեջ է մտել 2020 թվականի ապրիլի 15-ից) սահմանվել են պետական տուր­քեր՝ սնանկության կառավարչի որակավորման ստուգման համար՝ բազա­յին տուրքի 30-ապա­տիկի չափով, սնանկության կառավարչի հաշվառման համար՝ բազային տուրքի 10-ապա­տիկի չափով, ինչպես նաև «Սնանկության մասին» ՀՀ օրենքով նախա­տես­ված հատուկ համա­կար­գ­չային ծրագրի միջոցով սպասարկման համար՝ յուրա­քան­չյուր տարվա համար՝ բազա­յին տուրքի 50-ապա­տիկի չափով։

2020 թվականի մարտի 25-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ-209-Ն ՀՀ օրենքով (ուժի մեջ է մտել 2020 թվականի մայիսի 2-ից) սահմանվել են պետա­կան տուր­քեր՝ դատավորների թեկնածուների ցուցակում ընդգրկվելու համար նախկին դատա­­վորի կողմից ներկայացված դիմումի և կից ներկայացված փաստաթղթերի ստուգման համար՝ բազային տուրքի 20-ապա­տիկի չափով, իսկ վերաքննիչ դատարաններում, ինչպես նաև վճռաբեկ դատարանում դատավոր նշանակվելու համար առաջխաղացման ենթակա դատա­­վորների թեկնածուների ցուցակի համալրման նպատակով ներկայացված դիմումի և կից ներկայացված փաս­տա­թղթերի ստուգման համար՝ բազային տուրքի 20-ապա­տիկի չափով։

2020 թվականի հուլիսի 16-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-389-Ն ՀՀ օրենքով (ուժի մեջ է մտել 2020 թվականի օգոստոսի 14-ից) սահմանվել է, որ նոտարական գործողություններ իրականացնող մարմիններում պետա­կան տուր­քի վճարումից ազատվում են նաև անշարժ գույքի նկատմամբ իրավունքների ծագմանը, փոփոխմանը, փոխանցմանն ուղղված գործարքներից ծագող իրավունքները պետական գրանցման ներկայացնելու համար:

## 

## Պաշտոնական դրամաշնորհներ

2020 թվականի ինն ամիսների ընթացքում արտաքին աղբյուրներից ստացվել են ավելի քան 4.6 մլրդ դրամ պաշտոնական դրամաշնորհներ՝ կազմելով իննամսյա ծրագրով նախատեսված մուտքերի 22%-ը: Մուտքերը նախատեսվել էին նպատակային ծրագրերի շրջանակներում, իսկ Եվրամիության կողմից բյուջետային աջակցության ծրագրերի շրջանակներում 2020 թվականին հատկացվելիք միջոցները՝ 9.6 մլրդ դրամի չափով, նախատեսվել է ստանալ չորրորդ եռամսյակում: Ինն ամիսների ընթացքում Հայաստանում պետական ֆինանսների քաղաքականության բարեփոխումների ծրագրի շրջանակներում Եվրամիության կողմից հատկացվել է 2019 թվականի պետական բյուջեով նախատեսված գումարից՝ 1.3 մլրդ դրամից 929.5 մլն դրամը: Բացի այդ, 267.2 մլն դրամ է տրամադրվել Կովկասի բնության հիմնադրամի կողմից՝ «COVID-19 Արտակարգ դրամաշնորհի պայմանագրի» շրջանակներում: Նպատակային ծրագրերի շրջանակներում ստացվել է ավելի քան 3.4 մլրդ դրամ կամ նախատեսված ցուցանիշի 16.3%-ը՝ պայմանավորված ծրագրերի կատարման աստիճանով: Մասնավորապես, չեն ստացվել 5 ծրագրերի շրջանակներում նախատեսված 3.4 մլրդ դրամ դրամաշնորհները, իսկ 13 ծրագրերի շրջանակներում նախատեսված միջոցները ստացվել են ոչ ամբողջությամբ՝ 18%-ով, որոնք կազմել են 3.1 մլրդ դրամ:

2020 թվականի ինն ամիսների ընթացքում ստացված նպատակային դրամաշնորհներից 733.9 մլն դրամ (նախատեսվածի 93.3%-ը) տրամադրվել է Գլոբալ հիմնադրամի, 609.4 մլն դրամ (նախատեսվածի 15%-ը)` Վերակառուցման և զարգացման եվրոպական բանկի, 602.3 մլն դրամ (նախատեսվածի 37.6%-ը)՝ Գերմանիայի զարգացման վարկերի բանկի (KFW), 324.8 մլն դրամ (նախատեսվածի 103.2%-ը)՝ ՄԱԿ-ի, 402.6 մլն դրամ (նախատեսվածի 30.6%-ը)՝ Համաշխարհային բանկի, 322.4 մլն դրամ (նախատեսվածի 14.9%-ը)` Եվրոպական միության հարևանության ներդրումային բանկի, 234.8 մլն դրամ (նախատեսվածի 71.1%-ը)` Կայունացման և զարգացման եվրասիական հիմնադրամի, 193.9 մլն դրամ (նախատեսվածի 23.6%-ը)՝ ԱՄՆ աջակցությամբ իրականացվող դրամաշնորհային ծրագրերի շրջանակներում:

Հաշվետու ժամանակահատվածում պետական բյուջե մուտքագրված պաշտոնական դրամաշնորհները 50.4%-ով կամ 4.7 մլրդ դրամով զիջել են նախորդ տարվա նույն ժամանակահատվածի ցուցանիշը՝ հիմնականում պայմանավորված 2019 թվականի ինն ամիսների ընթացքում Եվրամիության բյուջետային աջակցության ծրագրերի շրջանակներում 2017-2018թթ. նախատեսված շուրջ 4.5 մլրդ դրամի ստացմամբ:

## Այլ եկամուտներ

Հաշվետու ժամանակահատվածում ՀՀ պետական բյուջեի այլ եկամուտները կազմել են ավելի քան 53.7 մլրդ դրամ՝ 95.6%-ով ապահովելով իննամսյա ծրագրային ցուցանիշը: Շեղումը հիմնականում պայմանավորված է օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտների կատարողականով: Նախորդ տարվա նույն ժամանակահատվածի համեմատ այլ եկամուտների գծով արձանագրվել է 10%-ով կամ 5.9 մլրդ դրամով անկում` հիմնականում պայմանավորված ապրանքների մատակարարումից և ծառայությունների մատուցումից մուտքերի նվազմամբ: Միևնույն ժամանակ, զգալի աճ է արձանագրվել բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված և ռեզիդենտներին տրամադրված վարկերի օգտագործման տոկոսավճարների գծով:

ՀՀ կադաստրի կոմիտեի 2019 թվականի ծախսերի նկատմամբ եկամուտների գերազանցումից 2020 թվականի ինն ամիսների ընթացքում պետական բյուջե է մուտքագրվել ավելի քան 1.3 մլրդ դրամ, որը ծրագրով նախատեսված չէ: Նախորդ տարվա համապատասխան ցուցանիշի համեմատ արձանագրվել է նշված եկամտատեսակի 145.1% աճ:

Հաշվետու ժամանակահատվածում պետական սեփականություն հանդիսացող գույքի վարձակալությունից եկամուտների գծով պետական բյուջե է մուտքագրվել շուրջ 265.9 մլն դրամ՝ 36.8%-ով գերազանցելով իննամսյա ծրագրով նախատեսված ցուցանիշը: Նշված մուտքերը 84.8%-ով կամ 1.5 մլրդ դրամով զիջել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների դիմաց ստացվել են ավելի քան 13.1 մլրդ դրամ տոկոսավճարներ՝ 123.7%-ով (7.3 մլրդ դրամով) գերազանցելով ինն ամսվա ծրագրված մուտքերը և 51.7%-ով (4.5 մլրդ դրամով)՝ նախորդ տարվա նույն ժամանակահատվածի ցուցանիշը: 2020 թվականի ինն ամիսների ընթացքում ՀՀ կենտրոնական բանկի և ՀՀ ֆինանսների նախարարության միջև կնքվել է թվով 133 ավանդային պայմանագիր` 1,045 մլրդ դրամ ընդհանուր գումարով (նախորդ տարվա նույն ժամանակահատվածում կնքվել էր 95 ավանդային պայմանագիր` 736 մլրդ դրամ ընդհանուր գումարով): Հաշվետու ժամանակահատվածում ներդրված ավանդների միջին մեծությունը կազմել է 8,101 մլն դրամ, որը մոտ 0.4 մլրդ դրամով գերազանցում է նախորդ տարվա նույն ժամանակահատվածի համանուն ցուցանիշը: Ծրագրված ցուցանիշի գերազանցումը պայմանավորված է 2020 թվականի ինն ամիսների ընթացքում պետական բյուջեի եկամուտների համեմատ ծախսերի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, ինչպես նաև ֆինանսական կարիքի ապահովման նպատակով պետական գանձապետական պարտատոմսերի լրացուցիչ թողարկումներով, որոնց տեղաբաշխումից մուտքագրված միջոցները ևս ներդրվել են՝ ապահովելով լրացուցիչ եկամուտ: Վերոհիշյալ հանգամանքներով, ինչպես նաև 2019 թվականի ինն ամիսների համեմատ 2020 թվականի նույն ժամանակահատվածում 149 մլրդ դրամով ավելի շատ ավանդների փոխանցմամբ է պայմանավորված նախորդ տարվա նույն ժամանակահատվածի համեմատ զուտ տոկոսագումարների աճը:

Իրավաբանական անձանց կապիտալում կատարված ներդրումներից ինն ամիսների ընթացքում ստացվել են շուրջ 3.5 մլրդ դրամ շահութաբաժիններ՝ 19.6%-ով գերազանցելով ինն ամսվա ծրագրված մուտքերը և 1.7 անգամ (1.4 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Աճը պայմանավորված է ՀՀ ՏԿԵՆ քաղաքացիական ավիացիայի կոմիտեի կառավարման ներքո գտնվող ընկերություններում պետական մասնակցության դիմաց ստացված շահութաբաժինների աճով, որոնք կազմել են շուրջ 2 մլրդ դրամ՝ նախորդ տարվա ինն ամիսների ընթացքում ստացված 1.1 մլրդ դրամի դիմաց:

Պետության կողմից տրված վարկերի օգտագործման դիմաց 2020 թվականի ինն ամիսներին ստացվել են ավելի քան 10.8 մլրդ դրամ տոկոսավճարներ՝ 44.2%‑ով (3.3 մլրդ դրամով) գերազանցելով ինն ամիսների համար ծրագրված մուտքերը և 60.1%-ով (4.1 մլրդ դրամով)՝ նախորդ տարվա նույն ժամանակահատվածի ցուցանիշը: Մասնավորապես` 10.7 մլրդ դրամ են կազմել ռեզիդենտներին տրամադրված վարկերի օգտագործման տոկոսավճարները, 87 մլն դրամ՝ ոչ ռեզիդենտներին տրամադրված վարկերի օգտագործման տոկոսավճարները, որոնք կազմել են իննամսյա ծրագրային ցուցանիշների համապատասխանաբար 144.7%-ը և 100%-ը: Նախորդ տարվա նախորդ տարվա նույն ժամանակահատվածի համեմատ աճը նույնպես պայմանավորված է ռեզիդենտներին տրամադրված վարկերի օգտագործման տոկոսավճարների աճով, որը կազմել է 61.3%:

Հաշվետու ժամանակահատվածում պետական բյուջե են մուտքագրվել շուրջ 1.6 մլրդ դրամ այլ կատեգորիաներում չդասակարգված տրանսֆերտներ՝ 6.2%-ով գերազանցելով ինն ամիսների ծրագիրը և 4.8 անգամ՝ նախորդ տարվա նույն ժամանակահատվածի մուտքերը: Ստացված միջոցներից ավելի քան 1.1 մլրդ դրամը կազմել է ՀՀ կորոնավիրուսային վարակի (COVID-19) կանխարգելման և հաղթահարման ապահովման համար ֆիզիկական անձանց և կազմակերպությունների կողմից պետությանը ֆինանսական աջակցության նպատակով բացված գանձապետական հաշվի մուտքը:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերը ինն ամիսներին կազմել են ավելի քան 8.5 մլրդ դրամ` ապահովելով իննամսյա ծրագրային ցուցանիշի 87.5%‑ը: Նախորդ տարվա նույն ժամանակահատվածի համեմատ նշված եկամուտները նվազել են 19.7%-ով կամ 2.1 մլրդ դրամով` հիմնականում պայմանավորված ՀՀ ոստիկանության, ՀՀ պաշտպանության նախարարության և ՀՀ վարչապետի աշխատակազմի Բնապահպանության և ընդերքի տեսչական մարմնի կողմից կիրառված պատժամիջոցների արդյունքում գանձված գումարների նվազմամբ:

Այլ եկամուտներից 12.2 մլրդ դրամը ստացվել է ապրանքների մատակարարումից և ծառայությունների մատուցումից` 85.1%‑ով ապահովելով իննամսյա ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտները նվազել են 50.1%-ով կամ 12.3 մլրդ դրամով՝ հիմնականում պայմանավորված ՀՀ ոստիկանության կողմից մատուցվող ծառայությունների դիմաց ստացված մուտքերի նվազմամբ, ինչպես նաև պետական ծառայողներին մատչելի բնակարաններով ապահովման ծրագրի միջոցները պետական բյուջեում չներառելու հանգամանքով և մաքսային մարմինների կողմից մատուցվող մի շարք ծառայությունների համար նախկինում սահմանված մաքսավճարների փոխարեն պետական տուրքի սահմանմամբ:

Օրենքով և այլ իրավական ակտերով սահմանված այլ եկամուտների գծով պետական բյուջե է մուտքագրվել 2.4 մլրդ դրամ՝ կազմելով իննամսյա ծրագրի 16.9%-ը և 45.8%‑ով (2 մլրդ դրամով) զիջելով նախորդ տարվա նույն ժամանակահատվածի ցուցանիշը:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2020 ԹՎԱԿԱՆԻ ԻՆՆ ԱՄԻՍՆԵՐԻՆ

ՀՀ 2020 թվականի պետական բյուջեի մասին օրենքով նախատեսվել էր տարեկան 1,855.7 մլրդ դրամ, իսկ ինն ամիսներին՝ ՀՀ կառավարության կողմից հաստատված եռամսյակային համամասնություններով` 1,371.8 մլրդ դրամ ծախսերի կատարում: Ելնելով օրենսդրության պահանջներից՝ պետական բյուջեի ծրագրային և փաստացի ցուցանիշներում ներառվել են պետական բյուջեից առանց սահմանափակման կատարվող վճարումները: Նշված միջոցները, ինչպես նաև օրենքով ՀՀ կառավարությանը վերապահված լիազորությունների, այդ թվում՝ կորոնավիրուսի համավարակով պայմանավորված «Հայաստանի Հանրապետության 2020 թվականի պետական բյուջեի մասին» օրենքում փոփոխություն և լրացումներ կատարելու մասին» ՀՕ-235-Ն ՀՀ օրենքի համաձայն՝ չնախատեսված լրացուցիչ մուտքերի ներգրավման, ինչպես նաև օրենքով նախատեսված եկամուտների հաշվին օրենքով նախատեսված բյուջետային ծախսերը և ելքերն ավելացնելու, օրենքով չնախատեսված ծրագրեր և միջոցառումներ հաստատելու լիազորությունների շրջանակներում կատարված փոփոխությունները ներառյալ` ՀՀ պետական բյուջեի ծախսերի իննամսյա ծրագիրն ավելացվել է 85.4 մլրդ դրամով, իսկ տարեկան ծրագիրը՝ 72.6 մլրդ դրամով, պայմանով, որ մինչև տարեվերջ այլ եկամուտների մասով լրացուցիչ մուտքերի սպասումներից շեղման դեպքում ծախսերի ընդհանուր չափը կվերանայվի ի հաշիվ ծախսային վերաբաշխումների: Նշված գումարներից համապատասխանաբար 67.4 մլրդ դրամ և 67.6 մլրդ դրամ հատկացվել է կորոնավիրուսի համավարակի կանխարգելմանը, վերահսկմանը, բուժմանը և տնտեսական հետևանքների չեզոքացմանն ուղղված ծրագրերին: Վերջիններիս շրջանակներում օգտագործվել է 54.2 մլրդ դրամ կամ տարեկան ու իննամսյա ծրագրային ցուցանիշների համապատասխանաբար 80.2%-ը և 80.4%-ը:

Հարկ է նշել, որ 2020 թվականին պետական հիմնարկների արտաբյուջետային հաշիվները հիմնականում փակվել են, և նախկինում նշված հաշիվներով իրականացվող միջոցների շրջանառությունը տեղափոխվել է պետական բյուջեի համապատասխան հաշիվներ՝ նպաստելով պետական ֆինանսների թափանցիկության աստիճանի բարձրացմանը: Պետական բյուջեի ծախսերի տարեկան ճշտված ծրագիրը կազմել է 1,928.3 մլրդ դրամ, իսկ ինն ամիսների ճշտված ծրագիրը՝ 1,457.3 մլրդ դրամ, որի դիմաց փաստացի ծախսերը կազմել են 1,229.9 մլրդ դրամ: ՀՀ կառավարության կողմից սահմանված եռամսյակային համամասնություններով 2020 թվականի ինն ամիսների ծրագրի համեմատ պետական բյուջեի ծախսերի կատարողականը կազմել է 89.7%: Պետական բյուջեի ծախսերի իննամսյա ճշտված ծրագիրը կատարվել է 84.4%-ով: Շեղման ընդհանուր գումարի 48.6%-ը բաժին է ընկել ընթացիկ ծախսերին, 51.4%-ը` ոչ ֆինանսական ակտիվների հետ գործառնություններին: Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է բյուջեի ծախսերի 97.7%-ը կամ 1,201.4 մլրդ դրամը, որոնք եռամսյակային համամասնություններով հաստատված իննամսյա ծրագրի համեմատ կազմել են 96.1%, իսկ ճշտված ծրագրի համեմատ՝ 88.8%: Բյուջեի ծախսերի 2.3%-ը՝ 28.5 մլրդ դրամը ֆինանսավորվել է արտաքին աղբյուրներից, որը կազմել է եռամսյակային համամասնություններով հաստատված իննամսյա ծրագրի 23.4%-ը և ճշտված ծրագրի 27.5%-ը: Հարկ է նշել, որ չնայած բյուջետային ծախսերի համեմատաբար ցածր կատարողականին` հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: 2020 թվականի ինն ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 16.8%-ով կամ 176.9 մլրդ դրամով՝ հիմնականում պայմանավորված նպաստների, ոչ ֆինանսական ակտիվների գծով ծախսերի, այլ ծախսերի, դրամաշնորհների և կենսաթոշակների աճով:

Ընթացիկ ծախսերը հաշվետու ժամանակահատվածում կազմել են 1128.2 մլրդ դրամ կամ իննամսյա ճշտված ծրագրային ցուցանիշի 91.1%-ը և սկզբնական ծրագրով սահմանված ցուցանիշի 97.5%-ը: Նախորդ տարվա նույն ժամանակահատվածի համեմատ ընթացիկ ծախսերն աճել են 15%‑ով կամ շուրջ 146.8 մլրդ դրամով:

Հաշվետու ժամանակահատվածում 120.9 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է իննամսյա ծրագրի 95.6%‑ը և 3.4%‑ով (4 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով ՀՀ պետական բյուջեից 2020 թվականի հունվար-սեպտեմբեր ամիսների ընթացքում օգտագործվել է իննամսյա ծրագրով նախատեսված միջոցների 79.9%‑ը՝ 113 մլրդ դրամ, որը նախորդ տարվա համեմատ էական փոփոխություն չի կրել: Կորոնավիրուսով (COVID-19) պայմանավորված մեկուսացված անձանց կեցության ապահովման միջոցառման շրջանակներում պայմանագրային այլ ծառայությունների ձեռքբերման և Հայաստանի Հանրապետությունում կորոնավիրուսային վարակի (COVID-19) ախտորոշման միջոցառումների շրջանակներում առողջապահական և լաբորատոր նյութերի ձեռքբերման նպատակով տրամադրվել է համապատասխանաբար 3 մլրդ դրամ (83.6%) և 1.1 մլրդ դրամ (91.9%):

Կառավարության պարտքի սպասարկմանը հաշվետու ժամանակահատվածում տրամադրվել է 117.7 մլրդ դրամ` կազմելով իննամսյա ծրագրի 97.6%-ը: Մասնավորապես` նշված գումարից 54.7 մլրդ դրամ տրամադրվել է ներքին, 63.1 մլրդ դրամ` արտաքին պարտքի սպասարկմանը, որոնք կազմել են իննամսյա ծրագրված ցուցանիշների համապատասխանաբար 99.2%-ը և 96.3%-ը: Արտաքին վարկերի սպասարկման գծով արձանագրված ցուցանիշների շեղումները ծրագրայինից հիմնականում պայմանավորված են գերմանական KfW-ի մի շարք վարկերի գծով մասհանումների ժամկետի երկարաձգման հետևանքով հատուցման վճարի (4.18 մլն Եվրո կամ 2.22 մլրդ դրամ) վճարման հետաձգմամբ (պայմանավորված այդ վարկային համաձայնագրերում փոփոխություններն ուժի մեջ մտցնելու գործընթացով), ինչպես նաև 6-ամսյա ԱՄՆ դոլարի LIBOR, 6-ամսյա EURIBOR կանխատեսումային և վճարումների համար կիրառված փաստացի դրույքաչափերի տարբերությամբ, 2019 թվականի և 2020 թվականի ինն ամիսների ընթացքում մի շարք վարկերի գծով մասհանումների պլանային ցուցանիշների էական թերակատարմամբ: Չնայած նրան, որ 2020 թվականի սեպտեմբերի 30-ի դրությամբ 2019 թվականի նույն ժամանակահատվածի համեմատությամբ պարտքի ծավալն աճել է 15.5%-ով, պարտքի սպասարկման ծախսերը գրեթե մնացել են անփոփոխ: Դա պայմանավորված է եղել կառավարության պարտքի և դրա հիմնական բաղադրիչների կառուցվածքի փոփոխությամբ (մասնավորապես արտարժութային պարտատոմսերի կառուցվածքի փոփոխությամբ), ինչպես կառավարության ընդհանուր պարտքի, այնպես էլ դրա հիմնական բաղադրիչների միջին կշռված անվանական տոկոսադրույքի նվազմամբ և արտարժութային վճարումների փոխարկումների համար կիրառվող ԱՄՆ դոլար / ՀՀ դրամ փոխարժեքի փոփոխությամբ (2019թ.` 486.55, իսկ 2020թ.` 476.46): Հաշվետու ժամանակահատվածում աճ է արձանագրվել ներքին տոկոսավճարների գծով՝ 19%-ով կամ 8.7 մլրդ դրամով, ինչը հիմնականում պայմանավորված է շրջանառության մեջ գտնվող պետական գանձապետական պարտատոմսերի ծավալի և դրա կառուցվածքում երկարաժամկետ պարտատոմսերի մասնաբաժնի աճով: Արտաքին տոկոսավճարները նույն ժամանակահատվածում նվազել են 12.2%-ով կամ 8.8 մլրդ դրամով՝ պայմանավորված արտարժութային պետական պարտատոմսերի սպասարկման ծախսերի նվազմամբ (պայմանավորված 2019 թվականի սեպտեմբերին կատարված գործառնություններով), ինչպես նաև արտարժութային վճարումների փոխարկումների համար կիրառվող ԱՄՆ դոլար / ՀՀ դրամ փոխարժեքի փոփոխությամբ:

2020 թվականի հունվար-սեպտեմբեր ամիսների ընթացքում ՀՀ պետական բյուջեից տրամադրվել են 86.3 մլրդ դրամ սուբսիդիաներ` կազմելով իննամսյա ծրագրային ցուցանիշի 89.5%‑ը: Նշված գումարից 76.7 մլրդ դրամը տրամադրվել է պետական կազմակերպություններին, 9.6 մլրդ դրամը` ոչ պետական կազմակերպություններին, որոնք ինն ամսվա ծրագրի նկատմամբ կազմել են համապատասխանաբար 95.2% և 60.4%: Ծրագրից շեղումը հիմնականում պայմանավորված է Հանրակրթության ծրագրի, կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման և գյուղատնտեսական վարկերի տոկոսադրույքների սուբսիդավորման ծախսերի կատարողականով: Նշենք, որ հաշվետու ժամանակահատվածում 843.4 մլն դրամ օգտագործվել է կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման նպատակով, որը կատարվել է 24.4%-ով՝ պայմանավորված շահառուների կողմից ներկայացված փաստաթղթերը սահմանված պահանջներին չբավարարելու հանգամանքով: Նախորդ տարվա նույն ժամանակահատվածի համեմատ սուբսիդիաների գծով ծախսերն աճել են 13.4%-ով (10.2 մլրդ դրամով)՝ հիմնականում պայմանավորված Հանրակրթության ծրագրի շրջանակներում տրամադրված սուբսիդիաների գծով ծախսերի աճով: Վերջինս հիմնականում բացատրվում է 2020 թվականի հունվարի 1-ից ուսուցիչների աշխատավարձերի 10% աճով:

Հաշվետու ժամանակահատվածում ՀՀ պետական բյուջեից տրամադրվել են 121.5 մլրդ դրամ դրամաշնորհներ, որից 118.8 մլրդ դրամը` պետական հատվածի այլ մակարդակներին, 2.7 մլրդ դրամը` միջազգային կազմակերպություններին: Մասնավորապես, պետական բյուջեից համայնքների բյուջեներին ֆինանսական համահարթեցման դոտացիաներն ամբողջությամբ տրամադրվել են՝ կազմելով 41.5 մլրդ դրամ, որոնք 8.5%‑ով (3.2 մլրդ դրամով) գերազանցել են նախորդ տարվա նույն ժամանակահատվածի ցուցանիշը: 33.8 մլրդ դրամ ընթացիկ դրամաշնորհներ են տրամադրվել պետական և համայնքային ոչ առևտրային կազմակերպություններին՝ կազմելով իննամսյա ծրագրային ցուցանիշի 88.8%-ը: 30.8 մլրդ դրամ են կազմել այլ ընթացիկ դրամաշնորհները՝ ապահովելով իննամսյա ծրագրի 71.1% կատարողական և 88.9%-ով (14.5 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Դրամաշնորհների գծով իննամսյա ծրագրով նախատեսվել էին 118.2 մլրդ դրամ հատկացումներ, որոնք ավելացվել են 27.6 մլրդ դրամով, որից 13.9 մլրդ դրամը պայմանավորված է կորոնավիրուսի համավարակի հետևանքով տուժած ոլորտներին աջակցության անհրաժեշտությամբ: Ճշտված ծրագրի նկատմամբ դրամաշնորհների կատարողականը կազմել է 83.3%, իսկ նախորդ տարվա նույն ժամանակահատվածի համեմատ դրանք աճել են 30.8%‑ով կամ 28.6 մլրդ դրամով, որը հիմնականում արձանագրվել է այլ ընթացիկ դրամաշնորհների (14.5 մլրդ դրամով), ինչպես նաև պետական և համայնքային ոչ առևտրային կազմակերպություններին տրամադրվող ընթացիկ դրամաշնորհների (6.5 մլրդ դրամով) և համայնքների բյուջեներին ֆինանսական համահարթեցման սկզբունքով տրվող դոտացիաների (3.2 մլրդ դրամով) ծախսերում: Այլ ընթացիկ դրամաշնորհների աճը հիմնականում պայմանավորված է կորոնավիրուսի համավարակի հետ կապված՝ Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի և Ազգային անվտանգության ծրագրի շրջանակներում կատարված հատկացումներով, որոնք կազմել են համապատասխանաբար 8.4 մլրդ դրամ և 5.5 մլրդ դրամ:

2020 թվականի հունվար-սեպտեմբեր ամիսների ընթացքում պետական բյուջեի ընթացիկ ծախսերի 35.8%-ը` ավելի քան 403.9 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը: Սոցիալական նպաստների և կենսաթոշակների իննամսյա ծրագիրն ավելացվել է 35.9 մլրդ դրամով, որից 28.9 մլրդ դրամը պայմանավորված է կորոնավիրուսի համավարակի հետևանքների նվազեցման և վերացման նպատակով առանձին սոցիալական խմբերին աջակցության տրամադրման անհրաժեշտությամբ: Փոփոխությունների արդյունքում սոցիալական նպաստների և կենսաթոշակների իննամսյա ճշտված ծրագիրը կազմել է 420.7 մլրդ դրամ, որի նկատմամբ արձանագրվել է 96% կատարողական: Հաշվետու ժամանակահատվածում 263.6 մլրդ դրամ (97.8%) են կազմել կենսաթոշակները, 140.4 մլրդ դրամ (92.7%)` նպաստները: Նախորդ տարվա հունվար-սեպտեմբեր ամիսների համեմատ սոցիալական նպաստների և կենսաթոշակների գծով ծախսերն աճել են 21.4%‑ով կամ 71.3 մլրդ դրամով, ընդ որում, աճ է արձանագրվել և՛ նպաստների, և՛ կենսաթոշակների գծով, որոնք աճել են համապատասխանաբար 46.5%-ով և 11.3%‑ով: Նպաստների աճը հիմնականում պայմանավորված է Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում տրամադրված նպաստներով, որոնք հաշվետու ժամանակահատվածում կազմել են 25.5 մլրդ դրամ (88.1%): Կենսաթոշակների գծով ծախսերի աճը հիմնականում պայմանավորված է աշխատանքային կենսաթոշակների և կուտակային կենսաթոշակային համակարգի մասնակիցների հաշիվներին հատկացումների աճով: Հարկ է նշել, որ աշխատանքային կենսաթոշակների գծով ծախսերի աճը հիմնականում պայմանավորված է կենսաթոշակի միջին ամսական չափի 10% աճով:

Հաշվետու ժամանակահատվածում պետական բյուջեի միջոցներից 164.7 մլրդ դրամ տրամադրվել է այլ ծախսերին` կազմելով իննամսյա ծրագրի 88.1%‑ը և 24.8%-ով (32.7 մլրդ դրամով) գերազանցելով նախորդ տարվա նույն ցուցանիշը: Այլ ծախսերի իննամսյա ծրագիրն ավելացվել է 18.4 մլրդ դրամով` հիմնականում պայմանավորված կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների ֆինանսավորման անհրաժեշտությամբ: Վերջիններս կատարվել են 96.9%-ով՝ կազմելով 13.2 մլրդ դրամ:

Ոչ ֆինանսական ակտիվների հետ գործառնությունները 2020 թվականի հունվար-սեպտեմբեր ամիսներին կազմել են 101.7 մլրդ դրամ կամ իննամսյա ծրագրային ցուցանիշի 46.5%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնություններն աճել են 42%-ով (30.1 մլրդ դրամով), որը պայմանավորված է ոչ ֆինանսական ակտիվների գծով ծախսերի աճով: Հունվար-սեպտեմբեր ամիսների ընթացքում ոչ ֆինանսական ակտիվների գծով ծախսերը կազմել են 103 մլրդ դրամ, որոնց իննամսյա ծրագրված ցուցանիշը կատարվել է 47.1%-ով: Ցածր կատարողականը մեծ մասամբ պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում օգտագործվել է ինն ամիսների համար ծրագրված միջոցների 26.6%-ը՝ 27.2 մլրդ դրամ: Ներքին ռեսուրսների հաշվին իրականացվող ծրագրերի շրջանակներում ոչ ֆինանսական ակտիվների գծով ծախսերը կատարվել են 65.1%-ով՝ կազմելով 75.8 մլրդ դրամ: 1.7 մլրդ դրամ ուղղվել է կորոնավիրուսային վարակի (COVID-19) կանխարգելման, վերահսկման և բուժման նպատակով սարքավորումների ձեռքբերմանը, որը կատարվել է 65.8%-ով: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերն աճել են 42.9%-ով կամ 30.9 մլրդ դրամով, որը հիմնականում պայմանավորված է պաշտպանության ոլորտի ծախսերի աճով և ապահովվել է ներքին ռեսուրսների հաշվին: Ոչ ֆինանսական ակտիվների օտարումից հաշվետու ժամանակահատվածում պետական բյուջե է մուտքագրվել 1.3 մլրդ դրամ` ինն ամիսների ծրագրով նախատեսված 20.8 մլն դրամի և 2019 թվականի նույն ժամանակահատվածում ստացված 432.8 մլն դրամի դիմաց:

## Ծրագրային դասակարգում[[21]](#footnote-21)

2020 թվականի ինն ամիսներին ՀՀ պետական բյուջեի միջոցների հաշվին նախատեսվել էր 179 ծրագրերի իրականացում 46 պետական մարմինների և ՀՀ կառավարության պատասխանատվության ներքո: Փաստացի միջոցներ են օգտագործվել նախատեսված ծրագրերից 172-ի շրջանակներում, իսկ ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Բյուջեի ծրագրերի շրջանակներում նախատեսված 946 միջոցառումներից ամբողջությամբ կամ մասնակիորեն կատարվել են 802-ը կամ 84.8%-ը:

2020 թվականի ինն ամիսներին ՀՀ պետական բյուջեի ծախսերը կազմել են 1,229.9 մլրդ դրամ կամ ծրագրված ցուցանիշի 84.4%-ը: Շեղումը կազմել է 227.4 մլրդ դրամ, որը հիմնականում արձանագրվել է ՀՀ տարածքային կառավարման և ենթակառուցվածքների, ՀՀ պաշտպանության, ՀՀ աշխատանքի և սոցիալական հարցերի, ՀՀ էկոնոմիկայի, ՀՀ կրթության, գիտության, մշակույթի և սպորտի նախարարությունների և ՀՀ վարչապետի աշխատակազմի պատասխանատվությամբ իրականացվող ծրագրերում: Հաշվետու ժամանակահատվածի պետական բյուջեի ծախսերում ամենամեծ տեսակարար կշիռը՝ 32%, ունեցել են ՀՀ աշխատանքի և սոցիալական հարցերի նախարարության պատասխանատվությամբ իրականացվող ծրագրերը:

*ՀՀ Նախագահի աշխատակազմին* հանրապետության նախագահի լիազորությունների իրականացման ապահովման նպատակով 2020 թվականի ինն ամիսներին ՀՀ պետական բյուջեից տրամադրվել է 750.9 մլն դրամ՝ ապահովելով իննամսյա ծրագրի 71% կատարողական: Շեղումը հիմնականում պայմանավորված է ՀՀ նախագահի գործունեության և ներկայացուցչականության ապահովման ծախսերի կատարողականով՝ պայմանավորված որոշ հոդվածների գծով միջոցների տնտեսմամբ, ինչպես նաև այն հանգամանքով, որ որոշ ծախսեր չեն իրականացվել՝ պայմանավորված նոր կորոնավիրուսային համավարակով: Հանրապետության նախագահի աշխատակազմի տեխնիկական հագեցվածության բարելավման համար նախատեսված 86.8 մլն դրամից օգտագործվել է ընդամենը 21.9 մլն դրամը՝ պայմանավորված փաստացի կարիքներով: Նախորդ տարվա նույն ժամանակահատվածի համեմատ ՀՀ Նախագահի աշխատակազմի ծախսերը նվազել են 14.2%-ով՝ հիմնականում պայմանավորված այն հանգամանքով, որ 2020 թվականին արտասահմանյան պաշտոնական գործուղումներ տեղի չեն ունեցել:

*ՀՀ Ազգային ժողովին* հաշվետու ժամանակահատվածում տրամադրվել է 3.5 մլրդ դրամ՝ ՀՀ Ազգային ժողովի լիազորությունների իրականացման ապահովման նպատակով, որը կազմել է իննամսյա ծրագրի 92.8%-ը: Ծախսերի կատարողականը հիմնականում պայմանավորված է ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների կատարողականով և ՀՀ Ազգային ժողովի շենքային պայմանների բարելավման համար նախատեսված միջոցները չօգտագործելու հանգամանքով: Նշված առաջին միջոցառման կատարողականը կազմել է 97% կամ 3.2 մլրդ դրամ՝ պայմանավորված որոշ հոդվածների գծով առկա տնտեսումներով և նոր կորոնավիրուսային համավարակի պայամաններում բյուջետային ծախսերի որոշ հոդվածներով նախատեսված միջոցները չօգտագործելու հանգամանքով: ՀՀ Ազգային ժողովի շենքային պայմանների բարելավման համար նախատեսված 101.1 մլն դրամը չի օգտագործվել՝ պայմանավորված գնման գործընթացներով: 155.2 մլն դրամ ուղղվել է Ազգային ժողովի տեխնիկական հագեցվածության բարելավմանը, որը կազմել է ծրագրված ցուցանիշի 69.8%-ը՝ պայմանավորված ապրանքների ձեռքբերման հետ կապված գնման գործընթացներով: 133.9 մլն դրամ տրամադրվել է միջազգային խորհրդարանական կազմակերպություններին ՀՀ անդամակցության նպատակով, որն օգտագործվել է նախատեսված ծավալով: 2019 թվականի ինն ամիսների համեմատ ՀՀ Ազգային ժողովի ծախսերը նվազել են 6.7%-ով կամ 251.5 մլն դրամով՝ հիմնականում պայմանավորված ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների ծախսերի 8.3% (292.3 մլն դրամ) նվազմամբ:

*ՀՀ Վարչապետի աշխատակազմի* պատասխանատվությամբ 2020 թվականի ինն ամիսների ընթացում կատարվել է պետական բյուջեի 9 ծրագիր՝ նախատեսված 11-ի փոխարեն: Ծախսերը կազմել են շուրջ 12.2 մլրդ դրամ կամ ծրագրված ցուցանիշի 53.8%‑ը: Ծրագրային ցուցանիշից շեղումը հիմնականում պայմանավորված է ՀՀ Վարչապետի լիազորությունների իրականացման ապահովման և Պետական հատվածի արդիականացման ծրագրերի կատարողականով: Նախորդ տարվա ինն ամիսների համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 33.3%‑ով կամ ավելի քան 3 մլրդ դրամով: Աճը հիմնականում պայմանավորված է Պետական հատվածի արդիականացման ծրագրի, Տեսչական վերահսկողության և Հանրային իրազեկման ծրագրերի շրջանակներում կատարված ծախսերի աճով, ինչպես նաև Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծախսերը ՀՀ Վարչապետի աշխատակազմի պատասխանատվությամբ իրականացնելու հանգամանքով, որոնք նախկինում իրականացվում էին ՀՀ արդարադատության նախարարության պատասխանատվությամբ:

2020 թվականի ինն ամիսների ընթացքում *Պետական հատվածի արդիականացման* ծրագրի շրջանակներում օգտագործվել է նախատեսված միջոցների 34%-ը՝ շուրջ 1.8 մլրդ դրամ: Միջոցներն օգտագործվել են Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում, որի կատարողականը կազմել է 46.5%: Շեղումը հիմնականում պայմանավորված է ծրագրի շրջանակներում էլեկտրոնային կառավարման համակարգերի և սարքավորումների ձեռքբերման ծախսերով, ինչպես նաև Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի շրջանակներում ԿՖԿՏՀ ներդրման համար նախատեսված միջոցները չօգտագործելու հանգամանքով: Նշված առաջին միջոցառման շրջանակներում ծախսերը կազմել են ավելի քան 1.6 մլրդ դրամ կամ ծրագրային ցուցանիշի 48%-ը: Վերջինս պայմանավորված է նրանով, որ ՀՀ Վարչապետի աշխատակազմի սերվերային կենտրոնի արդիականացման նպատակով սարքավորումների, սմարթֆոնների համար թվային ստորագրությունների և նույնականացման (ID) համակարգերի ու էլեկտրոնային լիցենզավորման համակարգի ծրագրային ապահովման ձեռքբերման նախատեսված աշխատանքները չեն իրականացվել՝ պատվիրատուների կողմից համապատասխան մրցութային փաստաթղթերը ծրագրի կառավարման խումբ չներկայացնելու պատճառով: Շուրջ 115.3 մլն դրամ է օգտագործվել ծրագրի շրջանակներում ծառայությունների ձեռքբերմանը, որը կազմել է նախատեսված ցուցանիշի 32.4%-ը: Ցածր կատարողականը պայմանավորված է նրանով, որ ֆինանսական կառավարման տեղեկատվական համակարգի մշակման նախապատրաստական աշխատանքների համար նախատեսվել էր վարձել անհատ խորհրդատուների, սակայն որոշում է կայացվել նշված ծառայությունները ձեռք բերել այլ միջոցների հաշվին: Բացի այդ, կորոնավիրուսի համավարակի հետևանքով հետաձգվել է ՀՀ տնտեսական մրցակցության պաշտպանության պետական հանձնաժողովի համար էլեկտրոնային հարթակի մշակման նպատակով պայմանագրի կնքումը: Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի շրջանակներում ԿՖԿՏՀ ներդրման նպատակով նախատեսված շուրջ 1.4 մլրդ դրամը և խորհրդատվական ծառայությունների ձեռքբերման նպատակով նախատեսված 29.7 մլն դրամը չեն օգտագործվել՝ պայմանավորված այն հանգամանքով, որ տեղեկատվական համակարգերի ներդրման կազմակերպման համար անհրաժեշտ խորհրդատուի ներգրավման գնման ընթացակարգի տեխնիկական բնութագրի կազմման գործընթացը հաշվետու ժամանակահատվածում չի ավարտվել: Նախորդ տարվա ինն ամիսների համեմատ Պետական հատվածի արդիականացման ծրագրի գծով ծախսերն աճել են 2.5 անգամ կամ շուրջ 1.1 մլրդ դրամով, ինչը պայմանավորված է 2020 թվականի ինն ամիսների ընթացքում Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում էլեկտրոնային կառավարման համակարգերի և սարքավորումների ձեռքբերման ծախսերի աճով:

*Քաղաքական կուսակցություններին, հասարակական կազմակերպություններին և արհմիություններին աջակցության* ծրագրի շրջանակներում օգտագործվել է 252.5 մլն դրամ կամ նախատեսվածի 72.2%-ը: Շեղումը հիմնականում պայմանավորված է հասարակական կազմակերպություններին աջակցության կատարողականով, որը կազմել է 122.2 մլն դրամ կամ 60.6%՝ պայմանավորված փաստացի կնքված պայմանագրերով: 96.8 մլն դրամ ուղղվել է կուսակցություններին և կուսակցությունների դաշինքներին աջակցությանը` ապահովելով 93.3% կատարողական, որը պայմանավորված է մեկ կուսակցության (ՀՅԴ) կողմից աջակցության պահանջ չներկայացնելու հանգամանքով: 20 մլն դրամ աջակցություն է տրամադրվել թվով 11 ազգային փոքրամասնությունների հասարակական կազմակերպություններին՝ ապահովելով 100% կատարողական: Նախորդ տարվա նույն ժամանակահատվածի համեմատ նշված ծրագրի գծով ծախսերն աճել են 70.8%-կամ 104.6 մլն դրամով, ինչը հիմնականում պայմանավորված է հասարակական կազմակերպություններին աջակցության ծախսերի 3.6 անգամ (կամ 88.5 մլն դրամ) աճով:

*Հանրային իրազեկման* ծրագրի ծախսերը կազմել են ավելի քան 1.1 մլրդ դրամ կամ ծրագրված ցուցանիշի 97.6%-ը: Հատկացված միջոցներն ուղղվել են թվով յոթ միջոցառումների իրականացմանը: Ծրագրում ընդգրկված չորս միջոցառումների գծով նախատեսված 955 մլն դրամն օգտագործվել է ամբողջությամբ: Շեղումը հիմնականում պայմանավորված է հանրությանը «Հայաստանի վերափոխման ռազմավարություն 2050»-ի տեսլականի ուղերձների ներկայացման շրջանակներում նախատեսված 21.3 մլն դրամ միջոցները չօգտագործելու հանգամանքով: Վերջինս պայմանավորված է նրանով, որ համաձայնագիրը կնքվել է 2020 թվականի սեպտեմբերի 14-ին, ինչի հետևանքով վճարման համար անհրաժեշտ հիմնավորող փաստաթղթերը հաշվետու ժամանակահատվածում չեն ներկայացվել: Նախորդ տարվա ինն ամիսների համեմատ Հանրային իրազեկման ծրագրի գծով ծախսերն աճել են 53.5%-ով կամ 401 մլն դրամով, ինչը հիմնականում պայմանավորված է hանրային իրազեկման և հասարակական-քաղաքագիտական հետազոտությունների ծախսերի 59.3% (292.7 մլն դրամ) աճով:

2020 թվականի ինն ամիսների ընթացքում *Քաղաքացիական ծառայողների վերապատրաստման* ծրագրի շրջանակներում նախատեսված 17 մլն դրամ միջոցները չեն օգտագործվել, ինչը պայմանավորված է կորոնավիրուսի համավարակի հետ կապված՝ ՀՀ-ում հայտարարված արտակարգ դրության հետևանքով միջոցառման դադարեցմամբ:

Հաշվետու ժամանակահատվածում ավելի քան 4.7 մլրդ դրամ է օգտագործվել *ՀՀ Վարչապետի լիազորությունների իրականացման ապահովման* նպատակով՝ 47.5%-ով ապահովելով ծրագրային ցուցանիշը: Հատկացված միջոցներն ուղղվել են թվով տասներկու միջոցառումների իրականացմանը: Ծրագրում ընդգրկված հինգ միջոցառումների գծով նախատեսված 763 մլն դրամն օգտագործվել է ամբողջությամբ: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում նախատեսված միջոցառումների կատարողականով, որոնց համար նախատեսված 4.3 մլրդ դրամ դիմաց օգտագործվել է 901.4 մլն դրամ (21%-ը): Վերջինս պայմանավորված է կորոնավիրուսի համավարակի հետևանքով նախատեսված աշխատանքների հետաձգմամբ: Վարկային ծրագիրը 2016 թվականին սառեցվել էր, սական 2019 թվականին ՀՀ կառավարությունը Համաշխարհային Բանկի հետ պարբերաբար քննարկել է ծրագրի վերակառուցման և բաղադրիչների փոփոխության հնարավորությունը: 2019 թվականի հուլիս և դեկտեմբեր ամիսներին Համաշխարհային Բանկի առաքելությունների այցելությունների ընթացքում երկկողմ պայմանավորվածություն ձեռք բերվեց ծրագրի վերջնական կառուցվածքի և ժամկետի երկարաձգման վերաբերյալ: Վարկային համաձայնագրի փոփոխությունը ստորագրվել է 2020 թվականի փետրվար ամսին: Արդյունքում՝ վարկային ծրագրի շրջանակներում տարբեր ենթաբաղադրիչներով պահպանման ծախսերի կատարման նպատակով դրամաշնորհային համաձայնագրերը վարչապետի աշխատակազմի և շահառուների միջև ստորագրվել են 2020 թվականի մայիս ամսին, որի դիմաց վճարումները նախատեսված ժամկետից ուշ են իրականացվել: Բացի այդ, համաֆինանսավորվող դրամաշնորհների բաղադրիչներով մրցույթները մեկնարկել են նախատեսված ժամկետից ուշ: Նորարարության համատեղ դրամաշնորհների մրցույթի գնահատման արդյունքներն ամփոփվել և հաստատվել են ծրագրի ղեկավարման հանձնաժողովի կողմից, հաղթող ճանաչված 7 դրամաշնորհների պայմանագրերը կնքվելու են չորրորդ եռամսյակում: Ծրագրի շենքերի և շինությունների շինարարության ու հիմնանորոգման շրջանակներում նախատեսված շուրջ 1.4 մլրդ դրամ միջոցները չեն օգտագործվել՝ պայմանավորված նրանով, որ կորոնավիրուսի համավարակի հետևանքով չեն ավարտվել ինժեներական քաղաքի հողի բարեկարգման և ենթակառուցվածքների կառուցման ու ինժեներական բիզնես աքսելերատորի շենքի կառուցման ուղղությամբ նախագծային աշխատանքները: Ցածր կատարողականը (11.2%) ծրագրի սարքավորումների ձեռքբերման միջոցառման շրջանակներում պայմանավորված է նրանով, որ կորոնավիրուսի համավարակի հետևանքով մրցույթները նախատեսված ժամկետում չեն իրականացվել:

Վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման ծախսերը կազմել են շուրջ 2.7 մլրդ դրամ կամ նախատեսվածի 76.4%-ը՝ հիմնականում պայմանավորված կորոնավիրուսի համավարակի հետևանքով ապրանքների և ծառայությունների գնման մրցույթների ոչ լրիվ ծավալով իրականացմամբ, մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև հաստիքների ոչ լրիվ համալրմամբ:

Նախորդ տարվա նույն ժամանակահատվածի համադրելի ցուցանիշի համեմատ ՀՀ Վարչապետի լիազորությունների իրականացման ապահովման ծրագրի գծով ծախսերը նվազել են 3.4%-ով կամ 165 մլն դրամով:

2020 թվականի ինն ամիսների ընթացքում *Հայաստան-Սփյուռք գործակցության* ծրագրին ուղղվել է 22.7 մլն դրամ կամ նախատեսվածի 6.4%-ը: Ծրագրի շրջանակներում իրականացվել են չորս միջոցառումներ, որոնցից մեկի՝ Վրաստանի հայալեզու լրատվամիջոցներին աջակցության նպատակով նախատեսված 7.5 մլն դրամը տրամադրվել է ամբողջությամբ: Շեղումը հիմնականում պայմանավորված է «Քայլ դեպի տուն» և ՀՀ պետական կառավարման համակարգում «Ի Գործ» սփյուռքահայ մասնագետների ներգրավման ծախսերի կատարողականով, որոնք կազմել են համապատասխանաբար 9.5 մլն դրամ կամ ծրագրված ցուցանիշի 6.8%-ը և 210 հազար դրամ կամ ծրագրված ցուցանիշի 0.2%-ը: Առաջին միջոցառման կատարողականը պայմանավորված է կորոնավիրուսի համավարակով, որի հետևանքով միջոցառման շրջանակներում կատարվել են փոփոխություններ, ինչի արդյունքում այն իրականացվել է առցանց եղանակով: ՀՀ պետական կառավարման համակարգում «Ի Գործ» սփյուռքահայ մասնագետների ներգրավման միջոցառմանն ուղղված ծախսերի ցածր կատարողականը նույնպես պայմանավորված է կորոնավիրուսի համավարակով: Նախորդ տարվա նույն ժամանակահատվածի համադրելի ցուցանիշի համեմատ տվյալ ծրագրի ծախսերը նվազել են 79.6%-ով կամ 88.4 մլն դրամով՝ պայմանավորված «Քայլ դեպի տուն» ծրագրի շրջանակներում կատարված ծախսերի նվազմամբ:

*Տեսչական վերահսկողության* ծրագրի շրջանակներում անցած ինն ամիսների ընթացքում օգտագործվել է շուրջ 3.1 մլրդ դրամ կամ նախատեսվածի 86.9%-ը: Շեղումը հիմնականում պայմանավորված է ծրագրում ընդգրկված երեք միջոցառումների կատարողականով: Մասնավորապես, բնապահպանության ոլորտում վերահսկողության ծառայությունների գծով ծախսերը կատարվել են 83.3%-ով և կազմել 509 մլն դրամ, որը պայմանավորված է կորոնավիրուսի համավարակով: Սննդամթերքի անվտանգության բնագավառում վերահսկողության իրականացման ծառայությունների ծախսերը կազմել են 876.8 մլն դրամ կամ նախատեսված միջոցների 91.3%-ը, որը պայմանավորված է մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ և հաստիքների ոչ լրիվ համալրմամբ: Ներմուծվող սննդամթերքի և կենդանական ծագման մթերքի անվտանգության ապահովման միջոցառմանն ուղղվել են 30.9 մլն դրամ միջոցներ՝ ապահովելով 27.7% կատարողական, ինչը պայմանավորված է կորոնավիրուսի համավարակի հետևանքով լաբորատոր փորձաքննությունների փաստացի քանակով, որը կանխատեսված 3084-ի փոխարեն կազմել է 2496, ինչպես նաև վճարման փաստաթղթերը ոչ ամբողջ ծավալով ներկայացնելու հանգամանքով: Նախորդ տարվա ինն ամիսների համադրելի ցուցանիշի համեմատ Տեսչական վերահսկողության ծրագրի գծով ծախսերն աճել են 16.4%-ով կամ 431.8 մլն դրամով, ինչը հիմնականում պայմանավորված է քաղաքաշինության և ճարտարապետության ու առողջապահության բնագավառներում վերահսկողության իրականացման ծառայությունների գծով ծախսերի համապատասխանաբար 60.3% (230.9 մլն դրամով) և 25% (142.1 մլն դրամով) աճով:

Հաշվետու ժամանակահատվածում *Արդյունահանող ճյուղերի զարգացման* ծրագրի ծախսերը կազմել են շուրջ 129.6 մլն դրամ կամ ծրագրային ցուցանիշի 54.9%-ը: Նշված գումարից 106.4 մլն դրամն օգտագործվել է Համաշխարհային բանկի աջակցությամբ իրականացվող «Հանքարդյունաբերական ոլորտի քաղաքականության ծրագիր» դրամաշնորհային ծրագրի շրջանակներում՝ ապահովելով 88.3% կատարողական: Շեղումը պայմանավորված է նրանով, որ ծրագրի շրջանակներում նախատեսված Հայաստանի ընդերքի ոլորտի տնտեսական վերլուծությունն իրականացնող ընկերության կողմից ներկայացված զեկույցի վերջնական տարբերակը ընդունելի չի եղել շահառուների կողմից որակական խնդիրների պատճառով, որը հիմք ընդունելով՝ պայմանագիրը լուծվել է, իսկ Հայաստանի հանքարդյունաբերության ոլորտի բնապահպանական և առողջապահական գնահատման վերաբերյալ զեկույցը տեխնիկական պատճառներով ներկայացվել է ուշացումով: Արդյունքում հնարավոր չի եղել իրականացնել երրորդ բաղադրիչը՝ Ինստիտուցիոնալ ներկա խնդիրների և գործելակերպերի համապատասխանության գնահատումը:

Հաշվետու ժամանակահատվածում 23.1 մլն դրամ է օգտագործվել Համաշխարհային բանկի աջակցությամբ իրականացվող «Հայաստանի արդյունահանող ճյուղերի թափանցիկության նախաձեռնությանն (ԱՃԹՆ) աջակցություն» դրամաշնորհային ծրագրի շրջանակներում՝ ապահովելով ծրագրային ցուցանիշի 20.1%-ը: Վերջինս պայմանավորված է կորոնավիրուսի համավարակի հետևանքով ԱՃԹՆ-ի երկրորդ զեկույցի կազմման և իրական սեփականատերերի ռեգիստրի ստեղծման աշխատանքների՝ նախատեսված ժամկետից ուշ մեկնարկով, ինչպես նաև հանրային միջոցառումների հետաձգմամբ: Նախորդ տարվա ինն ամիսների համեմատ Արդյունահանող ճյուղերի զարգացման ծրագրի գծով ծախսերն աճել են 4.9 անգամ կամ 103.3 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող «Հանքարդյունաբերական ոլորտի քաղաքականության ծրագիր» դրամաշնորհային ծրագրի շրջանակներում կատարված ծախսերի աճով:

Հաշվետու ժամանակահատվածում *Տոների և հիշատակի օրերի* ծրագրի շրջանակներում Հայաստանի Հանրապետության անկախության հռչակման տարեդարձին նվիրված միջոցառումների համար նախատեսված 190 դրամի դիմաց օգտագործվել է 29.6 մլն դրամը կամ 15.6%-ը: Շեղումը պայմանավորված է նրանով, որ կորոնավիրուսի համավարակի հետևանքով չեն ներկայացվել վճարման համար անհրաժեշտ հիմանավորող փաստաթղթերը: 2019 թվականի ինն ամիսների համադրելի ցուցանիշի համեմատ Տոների և հիշատակի օրերի շրջանակներում կատարված ծախսերը նվազել են 81.4%-ով կամ 129.2 մլն դրամով՝ հիմնականում պայմանավորված նախորդ տարի քաղաքացու օրվան նվիրված միջոցառումների գծով ծախսերով, որոնց համար 2020 թվականին միջոցներ չեն հատկացվել:

2020 թվականի ինն ամիսների ընթացքում *ՀՀ զարգացման գործընթացներում սփյուռքի ներուժի ներգրավման* ծրագրին հատկացված շուրջ 99.6 մլն դրամ միջոցները չեն օգտագործվել՝ պայմանավորված կորոնավիրուսի համավարակի հետևանքով նախատեսված միջոցառումների դադարեցմամբ: Նշված գումարից 45 մլն դրամը նախատեսված էր օգտագործել Համահայկական համաժողովների իրականացման, 28.8 մլն դրամը՝ Սփյուռքի համայնքների ուսումնասիրությունների իրականացման ու ներուժի բացահայտման և 25.8 մլն դրամը՝ Սփյուռքի ներուժի վերաբերյալ տվյալների համակարգերի ներդրման ու գործածման նպատակով: Նշենք, որ 2019 թվականին նույնպես նշված ուղղություններով միջոցներ չէին օգտագործվել:

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը հաշվետու ժամանակահատվածում կազմել են ավելի քան 1 մլրդ դրամ կամ ծրագրային ցուցանիշի 68.3%-ը: Շեղումը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի կատարողականով, որը կազմել է 705.3 մլն դրամ կամ 59.7%՝ պայմանավորված վճարման համար անհրաժեշտ հիմանավորող փաստաթղթերը չներկայացվելու հանգամանքով: Ծրագրի շրջանակներում 331.9 մլն դրամ ուղղվել է Մարդու իրավունքների Եվրոպական դատարանի վճիռների և որոշումների հիման վրա արդարացի ֆինանսական հատուցումների տրամադրման նպատակով, որը կատարվել է 98.4%-ով՝ պայմանավորված այն հանգամանքով, որ փոխհատուցման տրամադրման համար մեկ շահառուի կողմից անհրաժեշտ փաստաթղթերը չեն ներկայացվել: Նախորդ տարվա նույն ժամանակահատվածի համադրելի ցուցանիշի համեմատ տվյալ ծրագրի ծախսերն աճել են 74.5%-ով կամ 442.7 մլն դրամով, ընդ որում, 2.4 անգամ կամ 417.3 մլն դրամով աճել են Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերը, 8.3%-ով կամ 25.4 մլն դրամով՝ Մարդու իրավունքների Եվրոպական դատարանի վճիռների և որոշումների հիման վրա արդարացի ֆինանսական հատուցումների տրամադրման ծախսերը:

*ՀՀ սահմանադրական դատարանի* գործունեության ապահովմանը 2020 թվականի ինն ամիսներին պետական բյուջեից տրամադրվել է ավելի քան 411.4 մլն դրամ՝ ապահովելով ծրագրի 85.7% կատարողական: Միջոցներն ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որը կատարվել է 87.2%-ով՝ պայմանավորված որոշ հոդվածների գծով առկա տնտեսումներով: Նախորդ տարվա ինն ամիսների համեմատ ՀՀ սահմանադրական դատարանի ծախսերը նվազել են 8%-ով կամ 35.7 մլն դրամով:

*Բարձրագույն դատական խորհրդին* դատական իշխանության գործունեության ապահովման և իրականացման համար հաշվետու ժամանակահատվածում ՀՀ պետական բյուջեից տրամադրվել է շուրջ 7.8 մլրդ դրամ՝ ապահովելով իննամսյա ծրագրի 89.6% կատարողական: Միջոցներն ուղղվել են Դատական իշխանության գործունեության ապահովման և իրականացման ծրագրին, որի շրջանակներում նախատեսվել են 19 միջոցառումներ, ընդ որում, բոլոր միջոցառումներում առկա են շեղումներ: Խոշոր շեղումները արձանագրվել են Բարձրագույն դատական խորհրդի տեխնիկական հագեցվածության բարելավման, Բարձրագույն դատական խորհրդի բնականոն գործունեության ապահովման և Բարձրագույն դատական խորհրդի կողմից դատական իշխանության անկախության երաշխավորմանն ուղղված միջոցառումների իրականացման, ինչպես նաև Բարձրագույն դատական խորհրդի և ՀՀ դատարանների պահուստային ֆոնդի ձևավորման և կառավարման ծախսերում, որոնք կազմել են համապատասխանաբար 181.1 մլն դրամ կամ նախատեսված միջոցների 28.8%-ը, 1.8 մլրդ դրամ կամ նախատեսված միջոցների 92.9%-ը և 14 մլն դրամ կամ նախատեսված միջոցների 9.4%-ը: Բարձրագույն դատական խորհրդի տեխնիկական հագեցվածության բարելավման ծախսերի կատարողականը պայմանավորված է գնումների ընթացակարգերով սահմանված ժամկետներով: Բարձրագույն դատական խորհրդի բնականոն գործունեության ապահովման և Բարձրագույն դատական խորհրդի կողմից դատական իշխանության անկախության երաշխավորմանն ուղղված միջոցառումների ծախսերի կատարողականը հիմնականում պայմանավորված է թափուր հաստիքների առկայությամբ, գնումների գործընթացի արդյունքում առաջացած տնտեսումներով և շարունակական ծախսերի խնայողությամբ: Բարձրագույն դատական խորհրդի և ՀՀ դատարանների պահուստային ֆոնդի ձևավորման և կառավարման կատարողականը պայմանավորված է անհրաժեշտության բացակայությամբ: Երևան քաղաքի ընդհանուր իրավասության դատարանի բնականոն գործունեության և Երևան քաղաքի ընդհանուր իրավասության դատարանի կողմից դատական պաշտպանության իրավունքի ապահովման ծախսերը կազմել են շուրջ 1.5 մլրդ դրամ կամ նախատեսված միջոցների 98.2%-ը, ՀՀ ընդհանուր իրավասության մարզային դատարանների բնականոն գործունեության և նրանց կողմից դատական պաշտպանության իրավունքի ապահովման ծախսերը՝ 2.1 մլրդ դրամ կամ նախատեսված միջոցների 95.8%-ը: Նշված միջոցառումներում նույնպես ծրագրային ցուցանիշից շեղումը հիմնականում պայմանավորված է թափուր հաստիքների առկայությամբ, գնումների գործընթացի արդյունքում առաջացած տնտեսումներով և շարունակական ծախսերի խնայողությամբ: 2019 թվականի ինն ամիսների համեմատ Բարձրագույն դատական խորհրդի ծախսերն աճել են 5.2%-ով կամ 386.3 մլն դրամով՝ հիմնականում պայմանավորված ՀՀ ընդհանուր իրավասության մարզային դատարանների բնականոն գործունեության և նրանց կողմից դատական պաշտպանության իրավունքի ապահովման, Բարձրագույն դատական խորհրդի տեխնիկական հագեցվածության բարելավման և Բարձրագույն դատական խորհրդի բնականոն գործունեության ապահովման ու Բարձրագույն դատական խորհրդի կողմից դատական իշխանության անկախության երաշխավորմանն ուղղված միջոցառումների իրականացման ծախսերի աճով:

*ՀՀ դատախազությանը* հաշվետու ժամանակահատվածում նախատեսված 3 ծրագրերն իրականացնելու նպատակով տրամադրվել է 3.5 մլրդ դրամ՝ ապահովելով ծրագրված ցուցանիշի 94.9%-ը: Շեղումը հիմնականում արձանագրվել է ՀՀ դատախազության ծախսերի հիմնական մասը կազմող *Դատավարական ղեկավարման և դատախազական հսկողության* ծրագրում, որի շրջանակներում օգտագործվել է շուրջ 3.3 մլրդ դրամ կամ ծրագրված միջոցերի 96%-ը՝ հիմնականում պայմանավորված խնայողություններով:

*Փորձաքննության ծառայությունների* ծրագրի շրջանակներում անցած ինն ամիսներին օգտագործվել է նախատեսված միջոցների 83.8%-ը՝ 210.7 մլն դրամ, որը պայմանավորված է վճարման ներկայացված կատարողականներով: Նախորդ տարվա նույն ժամանակահատվածի համեմատ փորձաքննության ծառայությունների գծով ծախսերը նվազել են 1.2%-ով:

2020 թվականի ինն ամիսների ընթացքում *Մասնագիտական ուսուցման և որակավորման բարձրացման* նպատակով նախատեսված 11.9 մլն դրամը չի օգտագործվել՝ պայմանավորված կորոնավիրուսային համավարակի հետևանքով դասընթացների անցկացման ժամանակացույցերի փոփոխությամբ:

Նախորդ տարվա ինն ամիսների համեմատ ՀՀ դատախազության ծախսերն աճել են 3.3%-ով կամ 112.7 մլն դրամով՝ հիմնականում պայմանավորվածԴատավարական ղեկավարման և դատախազական հսկողության ծրագրի գծով ծախսերի 3.8% (120.3 մլն դրամ) աճով:

*ՀՀ հատուկ քննչական ծառայությանը* 2020 թվականի ինն ամիսներին տրամադրվել է 476.6 մլն դրամ՝ ապահովելով ծրագրի 95.5% կատարողական: Միջոցներն ամբողջությամբ ուղղվել են քրեական վարույթի իրականացման միջոցառմանը, որի կատարողականը կազմել է 97.3%՝ պայմանավորված այն հանգամանքով, որ կատարված ծախսերը հիմնավորող փաստաթղթերի մի մասը ներկայացվել է 4-րդ եռամսյակում: 2019 թվականի ինն ամիսների համեմատ ՀՀ հատուկ քննչական ծառայության ծախսերն աճել են 1.4%-ով կամ 6.6 մլն դրամով:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2020 թվականի ինն ամիսների ընթացքում կատարվել է պետական բյուջեի 22 ծրագիր, որոնց գծով ծախսերը կազմել են 98.8 մլրդ դրամ կամ նախատեսված միջոցների 52.1%‑ը: Շեղումը հիմնականում պայմանավորված է Ճանապարհային ցանցի բարելավման, Քաղաքային զարգացման, Ոռոգման համակարգի առողջացման ու Ջրամատակարարման և ջրահեռացման բարելավման ծրագրերի կատարողականով, որոնց ուղղվել է ծրագրված միջոցների համապատասխանաբար 39.8%-ը, 42.4%-ը, 47.5%-ը և 3.3%-ը: Նախորդ տարվա նույն ժամանակահատվածի համեմատ նախարարության ծախսերն էական փոփոխություն չեն կրել՝ աճելով 0.3%-ով կամ 299.6 մլն դրամով։

*Տարածքային կառավարման ոլորտում քաղաքականության մշակման, ծրագրերի համակարգման և մոնիտորինգի իրականացման* նպատակով անցած ինն ամիսների ընթացքում օգտագործվել է 894.4 մլն դրամ կամ իննամսյա ծրագրային ցուցանիշի 91.6%-ը: Շեղումը պայմանավորված է թափուր հաստիքների առկայությամբ, ինչպես նաև գնումների գործընթացի արդյունքում առաջացած խնայողություններով: Նախորդ տարվա նույն ժամանակահատվածի համադրելի ցուցանիշի համեմատ տվյալ ծրագրի ծախսերն աճել են 18.9%-ով կամ 142 մլն դրամով:

*Տարածքային կառավարման և տեղական ինքնակառավարման մարմինների ներկայացուցիչների մասնագիտական վերապատրաստման և հատուկ ուսուցման* ծրագրի շրջանակներում օգտագործվել է նախատեսված միջոցների 3.5%-ը կամ 474.6 հազար դրամ` պայմանավորված կորոնավիրուսի համավարակի արդյունքում վերապատրաստումների ժամանակավոր դադարեցմամբ:

*Տարածքային զարգացման ծրագրի* շրջանակներում օգտագործվել է նախատեսված միջոցների 93%-ը՝ կազմելով շուրջ 45.9 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին սուբվենցիաների տրամադրման ծախսերի կատարողականով, որը կազմել է ծրագրի 41.6%-ը՝ ավելի քան 1.6 մլրդ դրամ: Շեղումը պայմանավորված է կատարված աշխատանքների ծավալով:

Նվազագույն աշխատավարձի բարձրացմամբ պայմանավորված տեղական ինքնակառավարման մարմիններին ֆինանսական փոխհատուցման ծախսերը կատարվել են 75.8%-ով՝ կազմելով շուրջ 1.8 մլրդ դրամ: Շեղումը պայմանավորված է համայնքների կողմից ներկայացված շահառուների փաստացի թվով, որը կազմել է 20201` կանխատեսված 24610-ի դիմաց:

Եվրոպական միության աջակցությամբ իրականացվող Հայաստանի տարածքային զարգացման դրամաշնորհային ծրագրի շրջանակներում օգտագործվել է նախատեսված միջոցների 32.7%-ը կամ 178.5 մլն դրամ: Հաշվետու ժամանակահատվածում օգտագործվել են միայն ՀՀ կառավարության համաֆինանսավորման նպատակով հատկացված միջոցները (99.6%-ով), իսկ դրամաշնորհների տրամադրման գործընթացը գտնվել է ԵՄ-ի կողմից գումարների ճշտման փուլում:

Տարածքային զարգացման ծրագրի շրջանակներում ՀՀ տեղական ինքնակառավարման մարմիններին նախատեսված ֆինանսական աջակցությունն ամբողջությամբ տրամադրվել է՝ կազմելով 41.5 մլրդ դրամ: Սահմանամերձ համայնքներին տրամադրվել է 565.7 մլն դրամ պետական աջակցություն՝ կազմելով ծրագրված ցուցանիշի 94.3%-ը, որը պայմանավորված է ներկայացված հիմնավորող փաստաթղթերով: Եվս 3.4 մլն դրամ պետական աջակցություն է տրամադրվել ՀՀ Գեղարքունիքի մարզի Ճամբարակ համայնքի Արծվաշեն բնակավայրի վարչական ղեկավարի և աշխատակազմի պահպանման նպատակով, որը կազմել է իննամսյա ծրագրային ցուցանիշի 93.4%-ը՝ պայմանավորված տնտեսումներով:

COVID-19-ով պայմանավորված՝ տեղական ինքնակառավարման մարմիններում ինքնամեկուսացված անձանց տրամադրվել է 30.8 մլն դրամ ֆինանսական փոխհատուցում՝ կազմելով իննամսյա ծրագրված ցուցանիշի 61.6%-ը: Շեղումը պայմանավորված է համայնքների կողմից հայտեր չներկայացնելու հանգամանքով:

Հրետակոծության հետևանքով հասցված վնասների փոխհատուցման և վերականգնման աշխատանքների համար փոխանցվել է համապատասխանաբար 77.9 մլն դրամ և 70.6 մլն դրամ՝ կազմելով ծրագրի 91.8%-ը և 32.1%-ը: Շեղումը պայմանավորված է նրանով, որ վճարումները կատարվում են ըստ ներկայացված կատարողական ակտերի:

2019 թվականի ինն ամիսների համեմատ Տարածքային զարգացման ծրագրի շրջանակներում կատարված ծախսերն աճել են 14.6%-ով կամ շուրջ 5.9 մլրդ դրամով: Աճը հիմնականում պայմանավորված է տեղական ինքնակառավարման մարմիններին տրվող ֆինանսական աջակցության և ենթակառուցվածքների զարգացման նպատակով ՀՀ մարզերին տրամադրված սուբվենցիաների ավելացմամբ, ինչպես նաև նվազագույն աշխատավարձի բարձրացմամբ պայմանավորված՝ տեղական ինքնակառավարման մարմիններին ֆինանսական փոխհատուցման տրամադրմամբ։

Հաշվետու ժամանակահատվածում *Ոռոգման համակարգի առողջացման* ծրագրին ուղղվել է 11.6 մլրդ դրամ՝ ապահովելով 47.5% կատարողական: Ծրագրում էական շեղումներ են արձանագրվել Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում ջրային տնտեսության ենթակառուցվածքների հիմնանորոգման և Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման ծախսերում: Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում ջրային տնտեսության ենթակառուցվածքների հիմնանորոգման ծախսերը կազմել են 3.1 մլրդ դրամ կամ ծրագրված ցուցանիշի 48.9%-ը, Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման ծախսերը՝ 2 մլրդ դրամ կամ ծրագրված ցուցանիշի 42.9%-ը: Նշված միջոցառումների կատարողականը պայմանավորված է համավարակի պատճառով շինարարական աշխատանքների դադարեցմամբ: Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման և Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրերի շրջանակներում նախատեսված խորհրդատվության և կառավարման ծախսերը կազմել են համապատասխանաբար 279.1 մլն դրամ կամ ծրագրված միջոցների 91%-ը և 146.8 մլն դրամ կամ ծրագրված միջոցների 28.5%-ը: Առաջին միջոցառման կատարողականը պայմանավորված է շինարարական աշխատանքների վերահսկողության խորհրդատուի մատուցած ծառայությունների վճարման փաստաթղթերն ուշ ներկայացնելու հանգամանքով, որի հետևանքով վճարումները տեղափոխվել են չորրորդ եռամսյակ: Երկրորդ միջոցառման ցածր կատարողականը հիմնականում պայմանավորված է անցկացված մրցութային գործընթացների արդյունքում կնքված պայմանագրերի շրջանակներում առաջացած խնայողություններով` շինարարության վերահսկողության նոր, տեղական խորհրդատուի հետ նախատեսվածից ավելի ցածր արժեքով պայմանագրի կնքմամբ:

Ֆրանսիայի Հանրապետության կառավարության աջակցությամբ իրականացվող՝ Վեդու ջրամբարի կառուցման դրամաշնորհային ծրագրի շրջանակներում նախատեսված 260 մլն դրամը չի օգտագործվել՝ դրամաշնորհային համաձայնագիրը ստորագրման փուլում գտնվելու հանգամանքով պայմանավորված:

Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրված կառավարման ծրագրի շրջանակներում ջրային տնտեսության ենթակառուցվածքների հիմնանորոգման համար նախատեսված 3.2 մլրդ դրամը չի օգտագործվել՝ պայմանավորված նրանով, որ շինարարական աշխատանքների համար հայտարարված մրցութային գործընթացները հաշվետու ժամանակահատվածում չեն ավարտվել: Ծրագրի խորհրդատվության և կառավարման ծախսերը կազմել են 334.5 մլն դրամ կամ ծրագրված միջոցների 26.2%-ը՝ պայմանավորված միջազգային փորձագետների և խորհրդատուների մատուցած ծառայությունների դիմաց որոշ վճարման փաստաթղթեր ուշ ներկայացնելու հանգամանքով:

Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման դրամաշնորհային ծրագրի շրջանակներում օգտագործվել է 47 մլն դրամ կամ ինն ամիսների ծրագրով նախատեսված միջոցների 23.8%-ը՝ պայմանավորված ներկայացված կատարողականներով: Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման ծրագրի երկրորդ փուլի խորհրդատվության և կառավարման համար նախատեսված 215.4 մլն դրամը չի օգտագործվել, քանի որ ծրագիրը դեռ ակտիվ չէ: Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման ծրագրի 1-ին փուլով Ջրաձոր գյուղի վերաբնակեցման գործողությունների խորհրդատվության և կառավարման նպատակով նախատեսված 20 մլն դրամը նույնպես չի օգտագործվել՝ պայմանավորված Ջրաձոր համայնքի վերաբնակեցման գործողությունների պլանի քննարկման գործընթացով:

Հեր-Հերի ջրամբարից ինքնահոս ջրատարի կառուցման միջոցառման շրջանակներում նախագծային աշխատանքների համար նախատեսված 24.7 մլն դրամը չի օգտագործվել՝ աշխատանքներն ավարտված չլինելու պատճառով: Ջրային տնտեսության հիդրոտեխնիկական սարքավորումների տեղադրման աշխատանքների համար նախատեսված 75.3 մլն դրամից հաշվետու ժամանակահատվածում օգտագործվել է 10.3 մլն դրամը, իսկ մնացած գումարը ՀՀ կառավարության 07.10.2020թ. թիվ 1651-Ն որոշման համաձայն վերաբաշխվել և ուղղվել է ՀՀ կառավարության պահուստային ֆոնդ: Ելնելով աշխատանքների ծավալներից՝ նախատեսվում է դրանք իրականացնել հաջորդ տարի: Գետերի և հեղեղատարների տեղամասերի ամրացման և մաքրման աշխատանքների ու Ջրամբարների վերականգնման և վերազինման աշխատանքների շրջանականերում օգտագործվել է համապատասխանաբար 46.5 մլն դրամ և 8.5 մլն դրամ՝ ապահովելով իննամսյա ծրագրի 43.1% և 19.5% կատարողական: Միջոցառումների շրջանակներում նախատեսված աշխատանքներն ընթացքի մեջ են, և վճարումները կատարվել են ներկայացված կատարողականների հիման վրա:

Զարգացման ֆրանսիական գործակալության աջակցությամբ իրականացվող ոռոգման ոլորտի ֆինանսական կայունության և ոռոգման կառավարման կարողությունների բարելավման դրամաշնորհային ծրագրի խորհրդատվության և կառավարման համար նախատեսված 702.8 մլն դրամը չի օգտագործվել, քանի որ դրամաշնորհային համաձայնագիրը ստորագրվել է ապրիլ ամսին, իսկ խորհրդատուի ընտրության մրցութային գործընթացը չի սկսվել:

Նախատեսված ամբողջ ծավալով՝ 1 մլրդ դրամի ֆինանսական աջակցություն է տրամադրվել ոռոգում-ջրառ իրականացնող կազմակերպություններին։ Ոռոգման համակարգի առողջացման նպատակով նախատեսված 1.8 մլրդ դրամ աջակցության միջոցները նույնպես գրեթե ամբողջ ծավալով՝ 99.6%-ով, օգտագործվել են: Եվս 2.7 մլրդ դրամ ֆինանսական աջակցություն է տրամադրվել ոռոգման ծառայություններ մատուցող ընկերություններին՝ կազմելով իննամսյա ծրագրային ցուցանիշի 92.8%-ը: Ոռոգման համակարգերի հիմնանորոգման համար նախատեսված 282.6 մլն դրամի դիմաց ծախսվել է շուրջ 4 մլն դրամ՝ պայմանավորված այն հանգամանքով, որ նախագծանախահաշվային փաստաթղթերի կազմման և շինարարական աշխատանքները գտնվել են ընթացքի մեջ, և կատարողականներ չեն ներկայացվել: Ոռոգման համակարգերի հիմնանորոգման համար նախատեսված 263.7 մլն դրամի աջակցությունը չի տրամադրվել, քանի որ պայմանագրերը կնքվել և աշխատանքները մեկնարկել են սեպտեմբեր ամսին, և կատարողականներ չեն ներկայացվել:

Համաշխարհային բանկի աջակցությամբ իրականացվող Ոռոգման համակարգերի արդյունավետության բարձրացման ծրագրի շրջանակներում ջրային տնտեսության ենթակառուցվածքների հիմնանորոգման ու ծրագրի խորհրդատվության և կառավարման համար օգտագործվել է համապատասխանաբար 107.5 մլն դրամ և 9 մլն դրամ՝ ապահովելով 97.7% և 97.3% կատարողական:

Ափապաշտպան կառույցների վերականգնման աշխատանքները կատարվել են նախատեսված ծավալով և կազմել 19.2 մլն դրամ: Միջացառումների շրջանակներում կատարվել են 85 մ երկարությամբ ափապաշտպան արգելաթմբի վերականգնման աշխատանքներ:

2019 թվականի ինն ամիսների համեմատ Ոռոգման համակարգի առողջացման ծրագրի ծախսերը նվազել են 28.3%-ով կամ 4.6 մլրդ դրամով՝ հիմնականում պայմանավորված ոռոգման համակարգի առողջացմանը ֆինանսական աջակցության նպատակով 2020 թվականին ավելի քիչ միջոցներ նախատեսելու հանգամանքով։

*Որոտան-Արփա-Սևան թունելի ջրային համակարգի կառավարման* ծրագրի շրջանակներում անցած ինն ամիսներին օգտագործվել է 145.6 մլն դրամ՝ 91%-ով ապահովելով ծրագրի կատարումը: Շեղումը պայմանավորված է Արփա-Սևան ջրային համակարգի վերազինման համար նախատեսված 14.4 մլն դրամը չօգտագործելու հանգամանքով, քանի որ նախագծանախահաշվային փաստաթղթերի կազմման աշխատանքները հաշվետու ժամանակահատվածում չեն ավարտվել: Օգտագործված միջոցներից 137.2 մլն դրամն ուղղվել է Արփա-Սևան թունելի հավատարմագրային կառավարման, 8.4 մլն դրամը՝ Արփա-Սևան ջրային համակարգի տեխնիկական վիճակի բարելավման ծախսերին, որոնք կատարվել են նախատեսված ծավալով: Նախորդ տարվա նույն ժամանակահատվածի համեմատ ծրագրի շրջանակներում կատարված ծախսերի զգալի նվազումը (87.4%-ով կամ 1 մլրդ դրամով) պայմանավորված է 2019 թվականին Արփա-Սևան ջրային համակարգի տեխնիկական վիճակի բարելավման նպատակով կատարված 1 մլրդ դրամ ծախսերով, որոնք հաշվետու ժամանակահատվածում, ինչպես նշվեց, կազմել են 8.4 մլն դրամ:

Հաշվետու ժամանակահատվածում 43.8% կամ 1.5 մլրդ դրամ է կազմել *Սոցիալական ներդրումների և տեղական զարգացման* ծրագրի ծախսերի կատարողականը: Շեղումը հիմնականում պայմանավորված է Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների ցածր կատարողականով, որը կազմել է 1.2 մլրդ դրամ կամ 44.7%՝ պայմանավորված արտակարգ իրավիճակի հետևանքով ներմուծվող ապրանքների մատակարարման ժամկետների երկարացմամբ և 5 ենթածրագրերում աշխատանքների ժամանակավոր դադարեցմամբ: Ցածր կատարողական է արձանագրվել նաև ԱՄՆ ՄԶԳ աջակցությամբ իրականացվող Տեղական ինքնակառավարման բարեփոխումների դրամաշնորհային ծրագրի շրջանակներում ՀՀ խոշորացվող համայնքներում հանրային ծառայությունների բարելավման, ընդլայնման, միջհամայնքային ենթածրագրերի նախագծման, ընտրության և իրականացման միջոցառման գծով, որի շրջանակներում օգտագործվել է ծրագրված միջոցների 20.6%-ը՝ 105.8 մլն դրամ: Վերջինս պայմանավորված է արտակարգ իրավիճակի պայմաններում ներմուծվող ապրանքների մատակարարման ժամկետների երկարացմամբ և շինարարական աշխատանքների մեկնարկի հետաձգմամբ՝ մինչև դրամաշնորհի ժամկետների երկարացման վերաբերյալ դոնորի համաձայնության ստացումը: Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի գծով ծախսերն աճել են 10.2%-ով կամ 142.3 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների գծով ծախսերի 18.8% (195.6 մլն դրամով) աճով:

*Կոլեկտորադրենաժային ծառայությունների* համար հաշվետու ժամանակահատվածում հատկացված միջոցներն օգտագործվել են 35.5%-ով՝ կազմելով 92.2 մլն դրամ։ Ծրագրի շրջանակներում աշխատանքների կատարման պայմանագրի հիման վրա փոխանցվել է միայն կանխավճար՝ պայմանավորված այն հանգամանքով, որ կատարողականները գտնվել են ընդունման փուլում: Նախորդ տարվա նույն ժամանակահատվածի համեմատ տվյալ ծրագրի գծով կատարված ծախսերը նվազել են 31.1%-ով։

Հաշվետու ժամանակահատվածում *Կոշտ թափոնների կառավարման* ծրագրի շրջանակներում օգտագործվել է 26.6 մլն դրամ կամ ծրագրված միջոցների 0.7%-ը։ Ցածր կատարողականը հիմնականում պայմանավորված է արտաքին աջակցությամբ իրականացվող ծրագրերի կատարողականով: Օգտագործված 26.6 մլն դրամից 12.7 մլն դրամն ուղղվել է սանիտարական աղբավայրի և երկու փոխաբեռնման կայանների կառուցման տեխնիկական, սոցիալական, բնապահպանական, երկրաբանական և առողջապահական ու աշխատանքի անվտանգության հսկողությանը, որը կատարվել է 28.6%-ով: Շեղումը պայմանավորված է կորոնավիրուսի համավարակով, որի արդյունքում շինարարական աշխատանքները հաշվետու ժամանակահատվածում չեն մեկնարկել: 13.9 մլն դրամն օգտագործվել է Վերակառուցման և զարգացման եվրոպական բանկի աջակցությամբ իրականացվող «Երևանի կոշտ թափոնների կառավարման» դրամաշնորհային ծրագրի շրջանակներում, որը կատարվել է 5.2%-ով՝ պայմանավորված նոր աղբավայրի շինարարական աշխատանքների ձեռքբերման մրցույթը չկայանալու հանգամանքով: Կոշտ թափոնների կառավարման ծրագրին հատկացված 3.7 մլրդ դրամից ավելի քան 1.9 մլրդ դրամը նախատեսվել էր Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզի կոշտ թափոնների կառավարման դրամաշնորհային ծրագրի իրականացման համար, 236 մլն դրամը՝ նույն ծրագրի խորհրդատվության համար, սակայն գումարները չեն օգտագործվել, քանի որ կնքված պայմանագրային փաստաթղթերի, այդ թվում՝ անվտանգության և երաշխիքների հստակեցումը հաշվետու ժամանակահատվածում չի ավարտվել: Եվրոպական միության հարևանության ներդրումային գործիքի և Արևելյան եվրոպայի էներգախնայողության ու բնապահպանական գործընկերության ֆոնդի աջակցությամբ իրականացվող «Երևանի կոշտ թափոնների կառավարման» դրամաշնորհային ծրագրի շրջանակներում նախատեսված համապատասխանաբար 960 մլն դրամը և 240 մլն դրամը չեն օգտագործվել, քանի որ աղբավայրերի և կայանների կառուցման նպատակով շինարարական կազմակերպությունների ընտրության համար հայտարարված մրցութային հայտերի գնահատման գործընթացը չի ավարտվել։ Նախորդ տարվա նույն ժամանակահատվածի համեմատ Կոշտ թափոնների կառավարման ծրագրի ծախսերը նվազել են 78.5%-ով կամ 97 մլն դրամով:

*Էլեկտրաէներգետիկ համակարգի զարգացման* ծրագրի շրջանակներում օգտագործվել է նախատեսված միջոցների 5.7%-ը՝ 202.9 մլն դրամ: Ցածր կատարողականը հիմնականում պայմանավորված է ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման դրամաշնորհային ծրագրի շրջանակներում նախատեսված ներդրումների կատարողականով, որը կազմել է 1.6% կամ 52.8 մլն դրամ: Ծրագրի ժամկետն ավարտվել է 2019 թվականի դեկտեմբերի 31-ին, որը նախատեսվում էր երկարաձգել ևս 2 տարով: Սակայն ՌԴ-ի կողմից առաջարկված պայմաններից ելնելով՝ վարկային համաձայնագրի ժամկետը չի երկարաձգվել, ուստի աշխատանքները չեն իրականացվել: 2020 թվականին վճարումներն իրականացվել են 2019 թվականի 4-րդ եռամսյակում կատարված աշխատանքների համար հաշվարկված հարկերի դիմաց: 150.2 մլն դրամ օգտագործվել է Գերմանիայի զարգացման վարկերի բանկի (KFW)) աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների դրամաշնորհային ծրագրի շրջանակներում և ապահովել ծրագրի 94.8% կատարում: Նախորդ տարվա նույն ժամանակահատվածի համեմատ տվյալ ծրագրի ծախսերը նվազել են 90%-ով կամ 1.8 մլրդ դրամով՝ հիմնականում պայմանավորված 2019 թվականին Ասիական զարգացման բանկի աջակցությամբ իրականացվող «Էլեկտրաէներգետիկական համակարգի օպերատոր» ՓԲԸ-ում Կարգավարման կառավարման ավտոմատացված համակարգի (SCADA) ընդլայնման և պահուստային կարգավարական կառավարման կենտրոնի կառուցման նպատակով և ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման դրամաշնորհային ծրագրի շրջանակներում կատարված ներդրումներով:

*Ռադիոակտիվ թափոնների կառավարման* ծրագրի շրջանակներում նախատեսված 25.9 մլն դրամն ամբողջությամբ օգտագործվել է, որը 6.2%-ով գերազանցել է նախորդ տարվա ինն ամսվա ցուցանիշը:

Հաշվետու ժամանակահատվածում *Ճանապարհային ցանցի բարելավման* ծրագրին ուղղվել է 22.6 մլրդ դրամ՝ կազմելով ծրագրված ցուցանիշի 39.8%-ը: Շեղումը զգալիորեն պայմանավորված է Ասիական զարգացման բանկի աջակցությամբ իրականացվող Մ6 Վանաձոր-Ալավերդի-Վրաստանի սահման միջպետական նշանակության ճանապարհի կառուցման և հիմնանորոգման միջոցառման կատարողականով, որի շրջանակներում հաշվետու ժամանակահատվածում օգտագործվել է ծրագրված միջոցների 16.1%-ը՝ 1.8 մլրդ դրամ, որը պայմանավորված է աշխատանքների իրականացմանը խոչընդոտող անընդհատ երթևեկության, հորատապայթյունային աշխատանքների օրերն ու ժամերը Հարավկովկասյան երկաթուղու հետ համաձայնեցնելու գործընթացի հետաձգման, հողերի օտարման հետ կապված և այլ խնդիրներով։ Ասիական զարգացման բանկի աջակցությամբ իրականացվող Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի համակարգման և կառավարման շրջանակներում օգտագործվել է նախատեսված միջոցների 31.4%-ը՝ 334.9 մլն դրամ: Ցածր կատարողականը պայմանավորված է նրանով, որ ներկայացված հաշվետվությունները հաշվետու ժամանակահատվածում գտնվել են խորհրդատուի կողմից ստուգման և հաստատման ընթացքում։ Եվրոպական ներդրումային բանկի աջակցությամբ իրականացվող Մ6 Վանաձոր-Ալավերդի-Վրաստանի սահման միջպետական նշանակության ճանապարհի անվտանգության բարելավման դրամաշնորհային ծրագրի շրջանակներում նախատեսված 500 մլն դրամը չի օգտագործվել կատարողականները չներկայացվելու պատճառով: Տվյալ ծրագրի համակարգման ու կառավարման նպատակով օգտագործվել է 6.6 մլն դրամ կամ ծրագրի 27.1%-ը, ինչը նույնպես պայմանավորված է կատարողական ակտերը չներկայացվելու հանգամանքով:

Ցածր ցուցանիշ է արձանագրվել նաև Հյուսիս-հարավ միջանցքի զարգացման ծրագրի շրջանակներում՝ հիմնականում կապված համավարակի արդյունքում աշխատանքների ժամանակավոր դադարեցման հետ: Ծրագրի շրջանակներում ֆինանսավորման բոլոր աղբյուրներից ինն ամիսների ընթացքում օգտագործվել է շուրջ 2.2 մլրդ դրամ կամ նախատեսված միջոցների 25.2%-ը: Համավարակի պատճառով չեն կատարվել նաև Վերակառուցման և զարգացման եվրոպական բանկի աջակցությամբ իրականացվող ՀՀ պետական սահմանի Բագրատաշեն անցման կետի կամրջի վերակառուցման վարկային ծրագրով նախատեսված աշխատանքները, որոնց համար իննամսյա ծրագրով նախատեսվել էր հատկացնել 960 մլն դրամ։ Նույն ծրագրի համակարգման ու կառավարման համար օգտագործվել է 22.8 մլն դրամ կամ ծրագրի 10.3%-ը՝ պայմանավորված խորհրդատուի կողմից մատուցված ծառայությունների մի մասի համար հաշիվները սեպտեմբեր ամսին ներկայացնելու հանգամանքով, որոնք գտնվում են ստուգման և հաստատման փուլում:

Համաշխարհային բանկի աջակցությամբ իրականացվող Կենսական նշանակության ճանապարհացանցի բարելավման լրացուցիչ ֆինանսավորման ծրագրի շրջանակներում ավտոճանապարհների բարեկարգման աշխատանքների և նույն ծրագրի համակարգման ու կառավարման համար օգտագործվել է համապատասխանաբար 1.2 մլրդ դրամ և 361.7 մլն դրամ կամ ծրագրի 90.3%-ը և 65.9%-ը: Հիմնանորոգման որոշ ընդունված աշխատանքների դիմաց վճարումները կկատարվեն 4-րդ եռամսյակում, իսկ ծրագրի համակարգման ու կառավարման համար ներկայացվել է միջոցների վերաբաշխման հայտ, որի հաստատումից հետո կկատարվեն խորհրդատուի կողմից ներկայացված հաշվետվությունների դիմաց վճարումները: Համաշխարհային բանկի աջակցությամբ իրականացվող Կենսական նշանակության ճանապարհացանցի բարելավման երկրորդ լրացուցիչ ֆինանսավորման ծրագրի շրջանակներում ավտոճանապարհների բարեկարգման աշխատանքների և նույն ծրագրի համակարգման ու կառավարման ծախսերը կազմել են համապատասխանաբար 648.2 մլն դրամ (15%) և 576.6 հազար դրամ (0.3%): Առաջին միջոցառմամբ նախատեսված աշխատանքների կատարման համար կնքված 12 պայմանագրերի համար վճարվել են կանխավճարներ, սակայն համավարակի պատճառով հիմնանորոգման աշխատանքները դադարեցվել են, իսկ երկրորդ միջոցառման շրջանակներում խորհրդատուների հետ պայմանագրերի կնքումը գտնվել է ընթացքի մեջ, և միջոցառման շրջանակներում վճարվել են միայն շինթույլտվության վճարներ: Համաշխարհային բանկի աջակցությամբ իրականացվող Կենսական նշանակության ճանապարհային ցանցի բարելավման ծրագրի շրջանակներում համակարգման և կառավարման շրջանակներում օգտագործվել է 10.5 մլն դրամ՝ կազմելով ծրագրային ցուցանիշի 13.3%-ը: Շեղումը պայմանավորված է այն հանգամանքով, որ 2-րդ փուլի հաշվետվությունը ներկայացվել է սեպտեմբերի վերջին, հետևաբար վճարումները կատարվել են չորրորդ եռամսյակում:

Հաշվետու ժամանակահատվածում նախատեսված ծավալով օգտագործվել է ավտոմոբիլային ճանապարհների ցանցի հսկողության, ուսումնասիրությունների և փորձաքննությունների համար նախատեսված 168 մլն դրամը: Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների համար նախատեսված միջոցներն օգտագործվել են 73.8%-ով՝ կազմելով 6.5 մլրդ դրամ, մարզային նշանակության ավտոճանապարհների պահպանման և անվտանգ երթևեկության ծառայությունների համար նախատեսված միջոցները՝ 86.5%-ով՝ կազմելով 864.9 մլն դրամ, իսկ պետական նշանակության ավտոճանապարհների հիմնանորոգման համար նախատեսված միջոցները՝ 48.5%-ով՝ կազմելով 8.3 մլրդ դրամ: Տրանսպորտային օբյեկտների հիմնանորոգման համար օգտագործվել է 157.1 մլն դրամ կամ ծրագրի 29.5%-ը: Նշված միջոցառումների շրջանակներում վճարումները կատարվել են ըստ ներկայացված կատարողական ակտերի:

2020 թվականի ինն ամիսների ընթացքում COVID-19-ով պայմանավորված՝ տրանսպորտային ընկերություններին նախատեսված 53.2 մլն դրամի ֆինանսական աջակցությունը տրամադրվել է ամբողջ ծավալով։

Նախորդ տարվա նույն ժամանակահատվածի համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 31.2%-ով կամ 5.4 մլրդ դրամով՝ հիմնականում պայմանավորված պետական նշանակության ավտոճանապարհների հիմնանորոգման ծախսերի 6.5 անգամ աճով։

*Երկաթուղային ցանցի զարգացման* ծրագրի շրջանակներում ուղևորափոխադրումներից ստացված վնասի դիմաց «Հարավկովկասյան երկաթուղի» ՓԲԸ-ին 2020 թվականի ինն ամիսներին նախատեսված 393.1 մլն դրամ սուբսիդիան ամբողջությամբ տրամադրվել է: Նախորդ տարվա նույն ժամանակահատվածի համեմատ նշված ծախսերն աճել են 11.7%-ով կամ 41.1 մլն դրամով:

*Ավիացիայի բնագավառում վերահսկողության և կանոնակարգման ապահովման* ծրագրի շրջանակներում օգտագործվել է նախատեսված միջոցների 70.4%-ը՝ 685.6 մլն դրամ։ Շեղումը հիմնականում արձանագրվել է ավիացիոն ու այլ սարքավորումների պահպանման և ավիացիայի բնագավառում վերահսկողության ու կանոնակարգման ծառայությունների ծախսերում, որոնք կազմել են համապատասխանաբար 490.5 մլն դրամ (76.4%) և 191.9 մլն դրամ (64.2%): Առաջին միջոցառման կատարողականը պայմանավորված է այն հանգամանքով, որ կանխավճարը տրամադրվել է ըստ հիմնավորվածության, իսկ երկրորդ միջոցառման կատարողականը՝ թափուր հաստիքների առկայությամբ և համավարակի պատճառով երկրում արտակարգ իրավիճակ հայտարարելու արդյունքում արտասահմանյան պաշտոնական գործուղումների հետաձգմամբ։ Նախորդ տարվա նույն ժամանակահատվածի համադրելի ցուցանիշի համեմատ Ավիացիայի բնագավառում վերահսկողության և կանոնակարգման ապահովման ծրագրի գծով արձանագրվել է 6.6%-ով կամ 42.7 մլն դրամով աճ՝ հիմնականում պայմանավորված ավիացիոն և այլ սարքավորումների պահպանման ծախսերի աճով։

*Միգրացիոն բնագավառում պետական քաղաքականության մշակման և իրականացման* համար հաշվետու ժամանակահատվածում օգտագործվել է 110.4 մլն դրամ կամ ծրագրված միջոցների 86.8%-ը: Շեղումը հիմնականում պայմանավորված է աշխատավարձի, համապատասխան հարկերի և գնումների պայմանագրերով ստանձնած պարտավորությունների մի մասի դիմաց վճարումները 4-րդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը նվազել են 9.1%-ով (11.1 մլն դրամով):

2020 թվականի ինն ամիսների ընթացքում 58.9 մլն դրամ աջակցություն է տրամադրվել *Փախստականների ինտեգրմանը,* որը կազմել է ծրագրված ցուցանիշի 4.3%-ը: Շեղումը հիմնականում պայմանավորված է այն հանգամանքով, որ չի օգտագործվել 1988-1992 թվականներին Ադրբեջանից բռնագաղթած և Հայաստանի Հանրապետությունում ապաստանած փախստական ընտանիքների բնակարանային ապահովման համար նախատեսված 1.3 մլրդ դրամը, քանի որ շահառուներին հանձնված բնակարանների գնման վկայականներով դեռ բնակարաններ չեն գնվել, և չեն կատարվել նոտարների ծառայությունների դիմաց վճարումները: Հայաստանի Հանրապետություն վերադարձող քաղաքացիների վերաինտեգրմանն ուղղված առաջնային աջակցության պետական ծրագրի շրջանակներում օգտագործվել է նախատեսված միջոցների 13.8%-ը՝ 1.1 մլն դրամ, ինչը երկրում տիրող համաճարակային իրավիճակով, որի արդյունքում շահառու ընտանիքների թիվը կանխատեսված 27-ի փոխարեն կազմել է 5: 25.1 մլն դրամ տրամադրվել է ժամանակավոր կացարաններում բնակվող փախստականների կենցաղային խնդիրների լուծման միջոցառումների իրականացմանը, 21.8 մլն դրամ՝ ապաստան հայցողների կեցության խնդիրների լուծման միջոցառումների իրականացմանը, որոնք կատարվել են համապատասխանաբար 99.2%-ով և 96.6%-ով: Նախորդ տարվա նույն ժամանակահատվածի համեմատ Փախստականների ինտեգրմանն աջակցության ծրագրի ծախսերն աճել են 4.3%-ով:

*Ջրային տնտեսության ոլորտում ծրագրերի համակարգման և մոնիտորինգի* ծրագրի շրջանակներում պետական բյուջեից օգտագործվել է 226.9 մլն դրամ կամ նախատեսված միջոցների 90.4%-ը։ Շեղումը պայմանավորված է խնայողություններով: Նախորդ տարվա նույն ժամանակահատվածի համեմատ արձանագրվել է ծրագրի գծով ծախսերի 1.5%-ով նվազում։

2020 թվականի ինն ամիսների ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 3.3%-ը՝ 334.4 մլն դրամ: Ծրագրի ծախսերի զգալի մասը նախատեսվել է արտաքին աջակցությամբ իրականացվող ծրագրերի շրջանակներում, որոնց գծով արձանագրվել է ցածր կատարողական: Մասնավորապես՝ չեն օգտագործվել Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգման համար նախատեսված 3.5 մլրդ դրամը և Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգման համար նախատեսված 3.1 մլրդ դրամը. ծրագրերի շրջանակներում նախատեսված շինարարական աշխատանքների կատարման համար անցկացված մրցույթների արդյունքներն ուղարկվել են դոնորի հաստատմանը: Եվրոպական ներդրումային բանկի և Եվրոպական միության հարևանության ներդրումային ծրագրի աջակցությամբ իրականացվող Երևանի ջրամատակարարման բարելավման վարկային ու դրամաշնորհային ծրագրերի շրջանակներում ջրամատակարարման և ջրահեռացման ենթակառուցվածքների հիմնանորոգման միջոցառումների համար նախատեսված համապատասխանաբար 1 մլրդ դրամ և 530 մլն դրամ միջոցները չեն օգտագործվել՝ պայմանավորված համաձայնագրերի փոփոխությամբ: Եվրոպական ներդրումային բանկի աջակցությամբ իրականացվող Երևանի ջրամատակարարման բարելավման վարկային ծրագրի կատարողականը կազմել է 14.8% կամ շուրջ 36 մլն դրամ՝ պայմանավորված պահպանման ծախսերի խնայողություններով, ինչպես նաև շինարարության վերահսկողության նոր խորհրդատուի ընտրման մրցութային գործընթացի մեկնարկի ձգձգմամբ դոնորի կողմից: Վերակառուցման և զարգացման եվրոպական բանկի աջակցությամբ իրականացվող Երևանի ջրամատակարարման բարելավման դրամաշնորհային ծրագրի շրջանակներում նախատեսված 263 մլն դրամը չի օգտագործվել, քանի որ ՎԶԵԲ-ի հետ ընթանում են բանակցություններ խորհրդատուի մասով կուտակված պարտքերի վճարման համար լրացուցիչ դրամաշնորհային միջոցներ ներգրավելու վերաբերյալ: Չեն օգտագործվել նաև Գերմանիայի զարգացման վարկերի բանկի աջակցությամբ իրականացվող Լոռու (Վանաձորի) և Շիրակի (Գյումրու) մարզերի ջրամատակարարման և ջրահեռացման համակարգերի վերականգնման ծրագրերի երկրորդ փուլի շրջանակներում նախատեսված համապատասխանաբար 232.7 մլն դրամը և 402.4 մլն դրամը. միջոցառումների շրջանակներում շինարարական աշխատանքների կատարման համար անցկացված մրցույթի արդյունքներն ուղարկվել են դոնորի հաստատմանը: Գերմանիայի զարգացման վարկերի բանկի աջակցությամբ իրականացվող Համայնքային ենթակառուցվածքների երկրորդ ծրագրի երրորդ փուլի դրամաշնորհային ծրագրի ուղեկցող միջոցառման շրջանակներում նախատեսված 112.7 մլն դրամը չի օգտագործվել, քանի որ KfW բանկի կողմից դրամաշնորհի հաշվին վճարման հաստատում հաշվետու ժամանակահատվածում չի ստացվել: Պարտադիր կապիտալ աշխատանքների ծրագրի շրջանակներում ջրամատակարարման և ջրահեռացման ենթակառուցվածքների հիմնանորոգման նպատակով օգտագործվել է իննամսյա ծրագրով հատկացված միջոցների 19.9%-ը՝ 36.6 մլն դրամ, որը պայմանավորված է այն հանգամանքով, որ կատարված աշխատանքների կատարողականները գտնվել են հանձնման-ընդունման փուլում: Գերմանիայի զարգացման և Եվրոպական միության հարևանության ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների դրամաշնորհային երրորդ փուլի ծրագրի շրջանակներում օգտագործվել է 10 մլն դրամ կամ ինն ամիսների համար ծրագրված միջոցների 5.4%-ը` պայմանավորված այն հանգամանքով, որ տեխնիկական նոր լուծումների նախատեսման և լրացուցիչ ծառայությունների մատուցման նպատակով սեպտեմբեր ամսին կատարվել է խորհրդատվական պայմանագրի փոփոխություն: Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման վարկային ծրագրի երրորդ փուլի շրջանակներում օգտագործվել է 3.1 մլն դրամ կամ նախատեսված միջոցների 7.7%-ը՝ պայմանավորված մասհանման ժամկետի երկարաձգման գործընթացով, որի ընթացքում վարկային միջոցները հասանելի չեն եղել: Եվրոպական միության հարևանության ներդրումային ծրագրի աջակցությամբ իրականացվող Երևանի ջրամատակարարման բարելավման դրամաշնորհային ծրագրի շրջանակներում նախատեսված 23.1 մլն դրամը չի օգտագործվել, քանի որ գումարը նախատեսված է աուդիտի անցկացման համար, որը չի իրականացվել` ծրագրի շրջանակներում առկա խնդիրներով պայմանավորված առաջընթացի բացակայության պատճառով:

Հաշվետու ժամանակահատվածում պետական բյուջեից 103 մլն դրամ է տրամադրվել խմելու ջրի մատակարարման և ջրահեռացման ծառայությունների սուբսիդավորմանը, որը կատարվել է 94.3%-ով՝ պայմանավորված մատուցված ծառայությունների փաստացի ծավալով: Եվս 145.7 մլն դրամի ֆինանսական աջակցություն է տրամադրվել խմելու ջուր մատակարարող ընկերություններին՝ առողջացման նպատակով, որն օգտագործվել է նախատեսված ծավալով:

Նախորդ տարվա համեմատ Ջրամատակարարման և ջրահեռացման բարելավման ծրագրի ծախսերը նվազել են 71.7%-ով կամ 846.4 մլն դրամով՝ հիմնականում պայմանավորված խմելու ջրի մատակարարման և ջրահեռացման ծառայությունների սուբսիդավորման ծախսերի կրճատմամբ։

*Ընդերքի ուսումնասիրության, օգտագործման և պահպանման ծառայությունների* ծրագրի շրջանակներում հատկացված 11.8 մլն դրամն ամբողջությամբ օգտագործվել է, որն ուղղվել է ընդերքի մասին տեղեկատվության տրամադրման ծառայություններին: Նախորդ տարվա ինն ամիսների համեմատ նշված ծախսերը փոփոխություն չեն կրել:

2020 թվականի ինն ամիսների ընթացքում *Պետական գույքի կառավարման* ծրագրի շրջանակներում կատարվել են ավելի քան 1.1 մլրդ դրամ ծախսեր՝ կազմելով ծրագրված ցուցանիշի 93.8%-ը, և ոչ ֆինանսական ակտիվների օտարումից ստացվել է 1.3 մլրդ դրամ՝ նախատեսված 20.8 մլն դրամի փոխարեն: Մասնավորապես, համապատասխանաբար 449.6 մլն դրամ և 278.9 մլն դրամ է օգտագործվել պետական գույքի կառավարման համակարգման, խորհրդատվության և մոնիտորինգի ծառայությունների ու պետական գույքի հաշվառման, գույքագրման, գնահատման, անշարժ գույքի պահառության, սպասարկման աշխատանքների և աճուրդների իրականացման ծառայությունների գծով, որոնք կատարվել են համապատասխանաբար 89.4%-ով և 100%-ով: Առաջին միջոցառման կատարողականը պայմանավորված է կորոնավիրուսի համավարակի պայմաններում որոշ ծախսեր չկատարելու կամ մասնակիորեն կատարելու հանգամանքով: 274.7 մլն դրամ են կազմել «Հայաստանի Հանրապետության 2020 թվականի պետական բյուջեի մասին» ՀՀ օրենքի 9-րդ հոդվածի 3-րդ կետի «բ» ենթակետի համաձայն պետական մասնակցությամբ առևտրային կազմակերպությունների կանոնադրական կապիտալում պետական մասնակցության նվազեցման ճանապարհով ակտիվների կազմից գույք առանձնացնելիս գույքն ստացող պետական մարմնի կողմից նշված գործարքի շրջանակում տվյալ մատակարարին վճարման ենթակա ավելացված արժեքի հարկի և շահութահարկի գծով կամ շրջանառության հարկի գծով պարտավորության կատարման գծով ծախսերը, որոնք պետական բյուջեից կատարվում են առանց սահմանափակման: Նախորդ տարվա նույն ժամանակահատվածի համեմատ Պետական գույքի կառավարման ծրագրի ծախսերն աճել են 26.2%-ով կամ 238.6 մլն դրամով, իսկ ոչ ֆինանսական ակտիվների օտարումից մուտքերը՝ 3.2 անգամ կամ 901.4 մլն դրամով:

Հաշվետու ժամանակահատվածում 34.3 մլն դրամ է օգտագործվել *Այլընտրանքային աշխատանքային ծառայության* ծրագրի շրջանակներում՝ կազմելով ծրագրային ցուցանիշի 89.5%-ը, որը պայմանավորված է վճարումների մի մասը հաջորդ եռամսյակում իրականացնելու հանգամանքով: Նախորդ տարվա նույն ժամանակահատվածի համեմատ նշված ծրագրի ծախսերն աճել են 7.9%-ով:

*Քաղաքային զարգացման* ծրագրի շրջանակներում օգտագործվել է 11.2 մլրդ դրամ կամ նախատեսված միջոցների 42.4%-ը: Ծրագրի կատարողականը պայմանավորված է հիմնականում Վերակառուցման և զարգացման եվրոպական բանկի աջակցությամբ իրականացվող Գյումրու քաղաքային ճանապարհների վարկային ու դրամաշնորհային ծրագրերի և Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ ծրագրի շրջանակներում ճանապարհային շինարարության միջոցառումների կատարողականով: ՎԶԵԲ աջակցությամբ իրականացվող Գյումրու քաղաքային ճանապարհների վարկային և դրամաշնորհային ծրագրերի շրջանակներում օգտագործվել է 1.9 մլրդ դրամ կամ նախատեսված միջոցների 27.6%-ը՝ պայմանավորված արտակարգ դրության արդյունքում շինարարական աշխատանքների ուշ մեկնարկով և դանդաղ ընթացքով: Նույն ծրագրի շրջանակներում տեխնիկական համագործակցության դրամաշնորհային ծրագրի և նախագծանախահաշվային աշխատանքների գծով ծախսերը կազմել են համապատասխանաբար 65.7 մլն դրամ և 36.3 մլն դրամ կամ ծրագրային ցուցանիշների 100%-ը և 30.3%-ը: Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ ծրագրի շրջանակներում ճանապարհային շինարարության ծախսերը կազմել են 2.3 մլրդ դրամ կամ նախատեսվածի 28.5%-ը, որը նույնպես պայմանավորված է արտակարգ դրությամբ:

Քաղաքային զարգացման ծրագրի շրջանակներում չեն օգտագործվել թվով 5 միջոցառումների հատկացված 2.3 մլրդ դրամի միջոցները: Մասնավորապես՝ Արևելյան եվրոպայի էներգախնայողության և բնապահպանական գործընկերության ֆոնդի աջակցությամբ իրականացվող Երևանի քաղաքային լուսավորության դրամաշնորհային ծրագրի շրջանակներում նախատեսված 388.6 մլն դրամը չի օգտագործվել՝ պայմանավորված վերջնական նախագծի պատրաստման հետաձգմամբ և աշխատանքների ուշ մեկնարկով: ԵՆԲ աջակցությամբ իրականացվող Երևանի էներգաարդյունավետության ծրագրին պետական աջակցության ծրագրի շրջանակներում նախատեսված 450 մլն դրամը չի օգտագործվել` պայմանավորված նրանով, որ հաշվետու ժամանակահատվածում մրցութային փաթեթները ԵՆԲ-ի կողմից հաստատված չեն եղել: Եվրոպական միության հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի շրջանակներում ծրագրված 936 մլն դրամը չի օգտագործվել՝ պայմանավորված հորատանցման աշխատանքների դադարեցմամբ՝ պայթեցումից առաջացած ցնցումներից Ֆիրդուսի թաղամասի խարխուլ սեփական տների բնակիչների բողոքների արդյունքում: Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի շրջանակներում ճանապարհային շինարարության համար նախատեսված 428.8 մլն դրամը չի օգտագործվել, քանի որ միասնական տոմսային համակարգի և էլեկտրոնային չվացուցակի ձեռքբերման գործընթացը գտնվում է մշակման փուլում: Շուրջ 119.7 մլն դրամ աջակցությունը վնասվածություն ունեցող բազմաբնակարան շենքերի (այդ թվում` հանրակացարանների) վերաբնակեցված բնակիչներին նույնպես չի տրամադրվել, քանի որ չեն ավարտվել կազմակերպչական աշխատանքները:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի համակարգման ու կառավարման ծրագրի և վերջինիս երկրորդ ծրագրի համակարգման ու կառավարման և ՎԶԵԲ աջակցությամբ իրականացվող Երևանի քաղաքային լուսավորության դրամաշնորհային ծրագրի կատարման ապահովման միջոցառումների շրջանակներում օգտագործվել է նախատեսված միջոցների համապատասխանաբար 28.4%-ը, 37.6%-ը և 53.6%-ը՝ 187.5 մլն դրամ, 261.9 մլն դրամ և 66.1 մլն դրամ: Առաջին միջոցառման դեպքում շեղումը պայմանավորված է տրանսպորտի ոլորտի վերակազմակերպման և մրցույթը հաջորդ տարի տեղափոխելու հանգամանքով: Երկրորդ միջոցառումը դիտարկվում է իրականացնել դրամաշնորհային միջոցների հաշվին, իսկ ծախսված գումարն իրենից ներկայացնում է 2019 թվականին իրականացված աշխատանքների դիմաց վճարումը: Իսկ ՎԶԵԲ աջակցությամբ իրականացվող Երևանի քաղաքային լուսավորության դրամաշնորհային ծրագրի կատարողականը պայմանավորված է այն հանգամանքով, որ շինարարական աշխատանքները դեռ չեն մեկնարկել: Երևան քաղաքի փողոցների ճանապարհաշինարարական աշխատանքների համար օգտագործվել է շուրջ 1.8 մլրդ դրամ կամ իննամսյա ծրագրի 63.1%-ը, ինչը հիմնականում պայմանավորված է արտակարգ դրությամբ:

Ամբողջությամբ օգտագործվել են Երևանի քաղաքապետին տեղական ինքնակառավարման լիրազորությունների իրականացմանն աջակցության, Երևան քաղաքի փողոցների արտաքին լուսավորության ծառայությունների, Երևանի մետրոպոլիտենով ուղևորափոխադրման ծառայությունների գծով պետության կողմից համայնքի ղեկավարին պատվիրակված լիազորությունների իրականացման և վերգետնյա էլեկտրատրանսպորտով ուղևորափոխադրումների ծառայությունների մատուցման համար նախատեսված միջոցները, որոնք կազմել են համապատասխանաբար 751.5 մլն դրամ, 1.5 մլրդ դրամ, 1.9 մլրդ դրամ և 470 մլն դրամ:

Նախորդ տարվա նույն ժամանակահատվածի համեմատ Քաղաքային զարգացման ծրագրի շրջանակներում կատարված ծախսերը նվազել են 18%-ով կամ 2.5 մլրդ դրամով՝ հիմնականում պայմանավորված արտաքին աջակցությամբ իրականացվող ծրագրերի շրջանակներում կատարված ծախսերի նվազմամբ։

Հաշվետու ժամանակահատվածում ավելի քան 2.8 մլրդ դրամ է օգտագործվել *Դպրոցների սեյսմիկ անվտանգության մակարդակի բարձրացման* ծրագրի շրջանակներում, որը կազմել է նախատեսված ցուցանիշի 49.7%-ը: Ծրագիրը հիմնականում իրականացվել է Ասիական զարգացման բանկի աջակցությամբ: Շեղումը հիմնականում պայմանավորված է նրանով, որ Երևանի 4 դպրոցներում շինարարական աշխատանքները չեն սկսվել նախագծային փաստաթղթերի ուշացման պատճառով, որն իր հերթին պայմանավորված է լրացուցիչ փորձաքննության անհրաժեշտությամբ: Նախորդ տարվա նույն ժամանակահատվածի համեմատ ծրագրի գծով ծախսերն աճել են 12.3%-ով կամ 310.7 մլն դրամով:

*ՀՀ առողջապահության նախարարության* պատասխանատվությամբ 2020 թվականի ինն ամիսների ընթացքում կատարվել են 12 ծրագրեր, որոնց ուղղվել է 87.2 մլրդ դրամ՝ ապահովելով ծրագրված ցուցանիշի 91.5%-ը, ընդ որում բոլոր ծրագրերում արձանագրվել են շեղումներ։ 2019 թվականի նույն ժամանակահատվածի համեմատ առողջապահության նախարարության ծախսերն աճել են 47.1%‑ով կամ 27.9 մլրդ դրամով՝ հիմնականում պայմանավորված Հանրային առողջության պահպանման, Սոցիալապես անապահով և առանձին խմբերի անձանց բժշկական օգնության, Ոչ վարակիչ հիվանդությունների բժշկական օգնության ապահովման, Առողջապահության համակարգի արդիականացման և արդյունավետության բարձրացման ու Շտապ բժշկական օգնության պահպանման ծրագրերի շրջանակներում կատարված ծախսերի աճով:

2020 թվականի ինն ամիսների ընթացքում 18.1 մլրդ դրամ տրամադրվել է *Հանրային առողջության պահպանմա*ն ծրագրին` կազմելով ծրագրային ցուցանիշի 92.5%‑ը: Շեղումը հիմնականում պայմանավորված է իմունականխարգելման ազգային ծրագրի ծախսերի կատարողականով, որը կազմել է 1.5 մլրդ դրամ կամ 67%: Ցածր ցուցանիշը պայմանավորված է կորոնավիրուսի համավարակի հետ կապված՝ պատվաստումների փաստացի քանակի նվազմամբ, ինչպես նաև այն հանգամանքով, որ հաշվետու ժամանակահատվածում ծառայությունները մատուցվել են պատվաստանյութերի առկա մնացորդների հաշվին, և նոր պատվաստանյութեր ձեռք չեն բերվել։ Միջոցառման շրջանակներում իրականացվել է 556166 պատվաստում՝ նախատեսված 731000-ի դիմաց: Հանրային առողջության պահպանման ծրագրի կատարողականը պայմանավորված է նաև Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների, Հայաստանի Հանրապետությունում կորոնավիրուսային վարակի (COVID-19) ախտորոշման միջոցառումների իրականացման, Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման նպատակով սարքերի ձեռքբերման միջոցառումների կատարողականներով, որոնք կազմել են համապատասխանաբար 96.9%՝ 13.2 մլրդ դրամ, 91.9%՝ 1.1 մլրդ դրամ և 86.8%՝ 655.8 մլն դրամ: Շեղումները պայմանավորված են փաստացի պահանջով։ Միջոցառումների շրջանակներում կորոնավիրուսի ախտորոշման նպատակով ձեռք են բերվել 60000 բժշկական հավաքածուներ, 230000 հատ պաշտպանիչ բժշկական պարագաներ, 102 հատ առողջապահական սարքեր։ Ամբողջությամբ օգտագործվել են բնակչության սանիտարահամաճարակային անվտանգության ապահովման և հանրային առողջապահական ծառայությունների համար նախատեսված միջոցները, որոնք կազմել են ավելի քան 1.3 մլրդ դրամ: Նախորդ տարվա նույն ժամանակահատվածի համեմատ Հանրային առողջության պահպանման ծրագրի ծախսերն աճել են 9.4 անգամ կամ 16.2 մլրդ դրամով՝ հիմնականում պայմանավորված կորոնավիրուսային վարակի հետ կապված միջոցառումների ֆինանսավորմամբ, ինչպես նաև իմունականխարգելման ազգային ծրագրի շրջանակներում կատարված ծախսերի աճով:

*Առողջապահության համակարգի արդիականացման և արդյունավետության բարձրացման ծրագրի* ծախսերը հաշվետու ժամանակահատվածում կազմել են 2.7 մլրդ դրամ կամ ծրագրային ցուցանիշի 60.6%-ը: Ծրագիրն ամբողջությամբ ֆինանսավորվել է արտաքին աջակցությամբ իրականացվող վարկային և դրամաշնորհային ծրագրերի շրջանակներում: Ցածր կատարողականը հիմնականում պայմանավորված է Համաշխարհային բանկի աջակցությամբ իրականացվող ՀՀ-ում կորոնավիրուսային վարակի (COVID-19) կանխարգելմանն ու բուժմանն ուղղված միջոցառումների իրականացման և Ոչ վարակիչ հիվանդությունների կանխարգելման ու վերահսկման ծրագրերի շրջանակներում իրականացվող միջոցառումների կատարողականով: Մասնավորապես՝ առաջին ծրագրի ծախսերը կազմել են շուրջ 1.1 մլրդ դրամ կամ նախատեսվածի 57.4%-ը, որը պայմանավորված է աշխարհում նոր կորոնավիրուսային համավարակի հետ կապված՝ անհրաժեշտ ապրանքների պակասով, ներմուծվող բեռների ուշացումներով, ինչպես նաև ՀԲ-ի գնումների ընթացակարգի հետ կապված՝ նախատեսված որոշ ապրանքների մատակարարումը չորրորդ եռամսյակ տեղափոխելու հանգամանքով: Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի շրջանակներում շենքային պայմանների բարելավման ծախսերը կազմել են 428.1 մլն դրամ կամ նախատեսվածի 58.1%-ը՝ պայմանավորված արտակարգ իրավիճակով, որի արդյունքում շինարարական աշխատանքների պայմանագրերը կնքվել են նախատեսված ժամկետից ուշ, և կատարողական ակտեր չեն ներկայացվել: Ծրագրի դրամաշնորհային բաղադրիչի հաշվին նախատեսված ծառայությունների ձեռքբերման ծախսերը կազմել են 1.3 մլն դրամ կամ ծրագրված ցուցանիշի 7.5%-ը՝ պայմանավորված այն հանգամանքով, որ 2019 թվականի դեկտեմբերին իրականացված սքրինինգային հետազոտություններն իրականացվել են վարկային միջոցների հաշվին։ Ծրագիրն ավարտվել է 2019 թվականի դեկտեմբերին: Օգտագործված միջոցների հաշվին կատարվել է ֆինանսական աուդիտի դիմաց վճարում: Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի վարկային բաղադրիչի շրջանակներում ծառայությունների ձեռքբերման ծախսերը կազմել են 198.1 մլն դրամ կամ նախատեսվածի 48.7%-ը՝ հիմնականում պայմանավորված համավարակի արդյունքում սքրինինգային հետազոտությունների՝ նախատեսվածից պակաս թվով։ Միջոցառման շրջանակներում իրականացվել է 212828 հետազոտություն՝ նախատեսված 350000-ի դիմաց: Եվրասիական հիմնադրամի միջոցներից ֆինանսավորվող «Առողջապահության առաջնային օղակում ոչ վարակիչ հիվանդությունների կանխարգելման և վերահսկողության կատարելագործում» ծրագրի շրջանակներում սքրինինգների իրականացման համար տեխնիկական կարողությունների ընդլայնման ծախսերը կազմել են 201.2 մլն դրամ կամ նախատեսվածի 72%-ը՝ պայմանավորված կանխատեսված և փաստացի փոխարժեքների տարբերությամբ: Միջոցառման շրջանակներում ձեռք է բերվել նախատեսված մեկ մամոգրաֆիական սարքը: ՀՀ կայունացման և զարգացման Եվրասիական հիմնադրամի միջոցներից ֆինանսավորվող առողջապահության առաջնային օղակում ոչ վարակիչ հիվանդությունների կանխարգելման և վերահսկողության կատարելագործման ծրագրի շրջանակներում դրամաշնորհի հաշվին նախատեսված ծառայությունների ձեռքբերման ծախսերը կազմել են 15.9 մլն դրամ կամ նախատեսվածի 12.9%-ը: Ցածր կատարողականը պայմանավորված է մամոգրաֆիայի շարժական սարքի ուշ ձեռքբերման հետ կապված՝ հանրային իրազեկման քարոզարշավի և գործնական ուղեցույցների մշակման, ինչպես նաև համապատասխան բժշկական անձնակազմի ուսուցման ու վերապատրաստման գործընթացների հետաձգմամբ: Գլոբալ հիմնադրամի աջակցությամբ իրականացվող «Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն» դրամաշնորհային շարունակության ծրագրի գծով ծախսերը կազմել են 315.6 մլն դրամ կամ նախատեսվածի 90.5%-ը: Շեղումը հիմնականում պայմանավորված է այն հանգամանքով, որ «ՁԻԱՀ-ի կանխարգելման հանրապետական կենտրոն» ՊՈԱԿ-ի և ««Նորք» ինֆեկցիոն կլինիկական հիվանդանոց» ՓԲԸ-ի միավորման գործընթացի արդյունքում անհրաժեշտություն է առաջացել վերաբաշխել միջոցառման գծով չօգտագործված միջոցները, որի հետ կապված՝ վճարումները տեղափոխվել են հաջորդ եռամսյակ: Հաշվետու ժամանակահատվածում 187.3 մլն դրամ է օգտագործվել Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի ծրագրերի հզորացում» դրամաշնորհային ծրագրի շրջանակներում՝ կազմելով ծրագրված ցուցանիշի 53.2%-ը: Ցածր կատարողականը հիմնականում պայմանավորված է ներմուծվող բեռների ուշացումների հետ կապված՝ հարկերի վճարման համար նախատեսված կառավարության համաֆինանսավորման գումարները չօգտագործելու հանգամանքով։ Գլոբալ հիմնադրամի աջակցությամբ իրականացվող Հայաստանի Հանրապետությունում տուբերկուլյոզի դեմ պայքարի ազգային ծրագրին աջակցության դրամաշնորհային ծրագրի շրջանակներում օգտագործվել է նախատեսված միջոցների 87.1%-ը՝ 196.1 մլն դրամ: Շեղումը հիմնականում պայմանավորված է հիվանդների փաստացի թվով: Գլոբալ հիմնադրամի աջակցությամբ իրականացվող Հայաստանի Հանրապետությունում տուբերկուլյոզով հիվանդներին հոգեբանական աջակցության տրամադրման դրամաշնորհային ծրագրի գծով ծախսերը կազմել են 38.8 մլն դրամ կամ նախատեսվածի 83.5%-ը՝ պայմանավորված այն հանգամանքով, որ կատարված աշխատանքները մասնակիորեն ֆինանսավորվել են նախորդ տարեվերջի միջոցների մնացորդի հաշվին: Գլոբալ հիմնադրամի աջակցությամբ իրականացվող «Հայաստանի Հանրապետությունում ՄԻԱՎ/ՁԻԱՀ վարակի կանխարգելում թմրամիջոցներ օգտագործողների շրջանում» դրամաշնորհային ծրագրերի շրջանակներում օգտագործվել է նախատեսված միջոցների 95%-ը՝ 42.8 մլն դրամ: Շեղումը պայմանավորված է այն հանգամանքով, որ ապրանքների պահանջը մասամբ բավարարվել է նախորդ տարվանից առկա մնացորդի հաշվին: Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի կանխարգելում, ախտորոշում և բուժում քրեակատարողական համակարգում» դրամաշնորհային ծրագրի գծով ծախսերը կազմել են 7.5 մլն դրամ կամ նախատեսվածի 94.7%-ը՝ պայմանավորված տնտեսմամբ: Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի ախտորոշման և բուժման նպատակով ստացվող բեռների պահեստավորում և բաշխում» դրամաշնորհային ծրագրի շրջանակներում նախատեսված 3.9 մլն դրամը չի օգտագործվել՝ պայմանավորված արտակարգ իրավիճակի արդյունքում աշխատանքների հետաձգմամբ հաջորդ եռամսյակ: Նախորդ տարվա ինն ամիսների համեմատ Առողջապահության համակարգի արդիականացման և արդյունավետության բարձրացման ծրագրի ծախսերն աճել են 1.8 անգամ կամ 1.2 մլրդ դրամով, ինչը հիմնականում պայմանավորված է Հայաստանի Հանրապետությունում կորոնավիրուսային վարակի (COVID-19) կանխարգելմանն ու բուժմանն ուղղված միջոցառման շրջանակներում բժշկական սարքերի ձեռքբերման ծախսերով։

Հաշվետու ժամանակահատվածում *Առողջության առաջնային պահպանման* ծրագրի շրջանակներում պետական բյուջեից օգտագործվել է շուրջ 18.2 մլրդ դրամ` կազմելով ծրագրված ցուցանիշի 96.4%-ը: Շեղումը հիմնականում պայմանավորված է ծրագրի ծախսերում ամենաբարձր տեսակարար կշիռն ունեցող՝ ամբուլատոր-պոլիկլինիկական բժշկական օգնության ծառայություն-ների գծով ծախսերի կատարողականով, որը կազմել է 17.9 մլրդ դրամ կամ 96.5%: Շեղումը հիմնականում պայմանավորված է կորոնավիրուսի համավարակի պայմաններում հղիների նախածննդյան և հետծննդյան հսկողության ընթացքում իրականացվող լաբորատոր-գործիքային ախտորոշիչ հետազոտությունների թվի նվազմամբ, ինչպես նաև սեպտեմբերին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով։ Ախտորոշման ճշտման նպատակով նեղ մասնագիտացված կենտրոններում լաբորատոր-գործիքային ախտորոշիչ հետազոտությունների ծախսերը կազմել են 268.3 մլն դրամ կամ ծրագրված ցուցանիշի 92.5%-ը՝ պայմանավորված կորոնավիրուսի համավարակի արդյունքում ծրագրի շահառուների դիմելիության ցածր մակարդակով: Միջոցառման շրջանակներում իրականացվել է 99557 հետազոտություն՝ նախատեսված 192539-ի դիմաց: Նախորդ տարվա նույն ժամանակահատվածի համեմատ Առողջության առաջնային պահպանման ծրագրի ծախսերն աճել են 4.3%-ով կամ 750 մլն դրամով, ինչը հիմնականում պայմանավորված է ամբուլատոր-պոլիկլինիկական բժշկական օգնության ծառայությունների գծով ծախսերի 5% (850.5 մլն դրամ) աճով։

*Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին հաշվետու ժամանակահատվածում տրամադրվել է 1.4 մլրդ դրամ՝ ապահովելով ծրագրված ցուցանիշի 82.3%-ը։ Շեղումը հիմնականում պայմանավորված է առողջապահական կազմակերպությունների կառուցման, վերակառուցման և առողջապահական կազմակերպությունների վերազինման միջոցառումների կատարողականով: Առողջապահական կազմակերպությունների կառուցման, վերակառուցման միջոցառման շրջանակներում օգտագործվել է նախատեսված միջոցների 25.6%-ը՝ 59.5 մլն դրամ: Ցածր կատարողականը պայմանավորված է արտակարգ իրավիճակով, որի հետ կապված՝ նախագծման աշխատանքներն ընթացել են ընդհատումներով, և կատարման ժամկետները երկարաձգվել են: Երկրորդ միջոցառման ծախսերը կազմել են 585.5 մլն դրամ կամ նախատեսվածի 85.6%-ը՝ պայմանավորված այն հանգամանքով, որ ծախսերը հիմնավորող որոշ փաստաթղթեր ներկայացվել են հաշվետու ժամանակահատվածի վերջում, որի արդյունքում վճարումները տեղափոխվել են հաջորդ եռամսյակ։Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի միջոցառման ծախսերը կատարվել են 97.1%-ով՝ կազմելով 711.3 մլն դրամ, որը պայմանավորված է այն հանգամանքով, որ ծախսերը հիմնավորող փաստաթղթերի մի մասը ներկայացվել է հաշվետու ժամանակահատվածի վերջում, որի արդյունքում վճարումները տեղափոխվել են հաջորդ եռամսյակ։ Նախորդ տարվա նույն ժամանակահատվածի համեմատ Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 72.8%-ով կամ 572.2 մլն դրամով` հիմնականում պայմանավորված առողջապահական կազմակերպությունների վերազինման ծախսերով, որոնց գծով նախորդ տարվա ինն ամիսների ընթացքում միջոցներ չէին հատկացվել։

*Դատաբժշկական և ախտաբանաանատոմիական* *ծառայությունների* ծրագրի ծախսերը 2020 թվականի ինն ամիսների ընթացքում կազմել են 419.9 մլն դրամ` ապահովելով ծրագրված ցուցանիշի 98.6%-ը։ Ծրագրում ընդգրկված են երկու միջոցառումներ, որոնցից դատաբժշկական փորձաքննությունների համար նախատեսված 390.5 մլն դրամն օգտագործվել է ամբողջությամբ: Ծրագրի շրջանակներում իրականացված մյուս միջոցառումն ախտաբանաանատոմիական հետազոտություններն են, որոնց գծով ծախսերը կազմել են 29.4 մլն դրամ կամ նախատեսված ցուցանիշի 83.2%-ը: Կատարողականը պայմանավորված է դեպքերի՝ կանխատեսվածի համեմատ ավելի փոքր թվով, ինչպես նաև ծախսերը հիմնավորող փաստաթղթերի մի մասը հաշվետու ժամանակահատվածի վերջում ներկայացնելու հանգամանքով, որի արդյունքում վճարումները տեղափոխվել են հաջորդ եռամսյակ։ Նախորդ տարվա նույն ժամանակահատվածի համեմատ նշված ծրագրի ծախսերն աճել են 39.2%-ով կամ 118.2 մլն դրամով, ինչը պայմանավորված է դատաբժշկական փորձաքննությունների գծով ծախսերի 46.5% (123.9 մլն դրամ) աճով։

*Դեղապահովման* ծրագրի շրջանակներում ինն ամիսների ընթացքում օգտագործվել է ավելի քան 1.9 մլրդ դրամ, որը կազմել է նախատեսված ցուցանիշի 83.8%-ը: Կատարողականը պայմանավորված է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծախսերի կատարողականով, որը կազմել է շուրջ 1.9 մլրդ դրամ կամ 83.5%՝ պայմանավորված որոշ կատարողականներ հաշվետու ժամանակահատվածի վերջում ներկայացնելու հանգամանքով, ինչի արդյունքում վճարումները տեղափոխվել են չորրորդ եռամսյակ: Միջոցառման շրջանակներում հաշվետու ժամանակահատվածում անվճար դեղորայք ստացող հիվանդների թիվը կազմել է 242886: Ծրագրում ընդգրկված մարդասիրական օգնության կարգով ստացվող դեղերի և դեղագործական արտադրանքի ստացման, մաքսազերծման և բաշխման ծառայությունների համար նախատեսված 49.6 մլն դրամն օգտագործվել է ամբողջությամբ։ 2019 թվականի նույն ժամանակահատվածի համեմատ Դեղապահովման ծրագրի ծախսերն աճել են 28.9%‑ով կամ 429.2 մլն դրամով՝ հիմնականում պայմանավորված ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծախսերով։

*Խորհրդատվական, մասնագիտական աջակցության և հետազոտությունների* ծրագրի շրջանակներում օգտագործվել է 139.9 մլն դրամ, որը կազմել է նախատեսված ցուցանիշի 59%-ը: Շեղումը հիմնականում պայմանավորված է խորհրդատվական, մասնագիտական աջակցության ու հետազոտությունների միջոցառման կատարողականով և էլեկտրոնային առողջապահության համակարգի պահպանման միջոցառման համար նախատեսված 55.3 մլն դրամի միջոցները չօգտագործելու հանգամանքով՝ պայմանավորված ծախսերի տնտեսագիտական հոդվածների միջև վերաբաշխման անհրաժեշտությամբ: Արդյունքում վճարումները տեղափոխվել են չորրորդ եռամսյակ։ Խորհրդատվական, մասնագիտական աջակցության և հետազոտությունների գծով ծախսերը կազմել են 76 մլն դրամ կամ ծրագրված ցուցանիշի 64.6%-ը՝ պայմանավորված կորոնավիրուսի համավարակի հետ կապված՝ մշակված փաստաթղթերի քանակով։ Բժիշկ-մասնագետների ժամանակավոր ուղեգրման միջոցով ՀՀ մարզային առողջապահական կազմակերպություններում բժշկական ծառայությունների մատուցման ծախսերը կազմել են 33.3 մլն դրամ կամ ծրագրված ծախսերի 99.8%-ը: Ծրագրում ընդգրկված գիտաբժշկական գրադարանային ծառայությունների համար նախատեսված 30.6 մլն դրամն օգտագործվել է ամբողջությամբ: 2019 թվականի նույն ժամանակահատվածի համեմատ Խորհրդատվական, մասնագիտական աջակցության և հետազոտությունների ծրագրի ծախսերը նվազել են 57.7%‑ով կամ 190.5 մլն դրամով՝ հիմնականում պայմանավորված նախորդ տարվա ինն ամիսների ընթացքում էլեկտրոնային առողջապահության համակարգի պահպանման միջոցառման շրջանակներում կատարված ծախսերով։

2020 թվականի ինն ամիսների ընթացքում *Մոր և մանկան առողջության պահպանման ծրագրի* շրջանակներում օգտագործվել է շուրջ 11.8 մլրդ դրամ` ապահովելով 90.8% կատարողական: Շեղումը հիմնականում պայմանավորված է երեխաներին բժշկական օգնության, մանկաբարձական բժշկական օգնության և անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծառայությունների միջոցառումների կատարողականով: Երեխաներին բժշկական օգնության միջոցառման ծախսերը կազմել են շուրջ 6.5 մլրդ դրամ կամ նախատեսվածի 90.9%-ը՝ պայմանավորված կորոնավիրուսի համավարակով, որի պատճառով մարտ և ապրիլ ամիսներին կասեցվել է պլանային բուժօգնության դեպքերի ընդունումը: Հաշվետու ժամանակահատվածում բժշկական օգնության ծառայություններ է ստացել 59734 երեխա` նախատեսված 54132-ի դիմաց: Դեպքերի փաստացի թվի գերազանցումը բյուջեով նախատեսված ցուցանիշի համեմատ պայմանավորված է կարճաժամկետ դեպքերի թվի ավելացմամբ։ Մանկաբարձական բժշկական օգնության ծառայությունների միջոցառման ծախսերը կազմել են 4.8 մլրդ դրամ կամ նախատեսվածի 94.2%-ը՝ պայմանավորված սեպտեմբերին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով: Ինն ամիսների ընթացքում մանկաբարձական բժշկական օգնության ծառայություններ են մատուցվել 40158 անձի` նախատեսված 38162-ի դիմաց: Անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծառայությունների միջոցառման շրջանակներում օգտագործվել է նախատեսված միջոցների 34.7%-ը՝ 108.3 մլն դրամ: Շեղումը պայմանավորված է կորոնավիրուսի համավարակի հետ կապված՝ պլանային բուժօգնության և սպասարկման դեպքերի նվազմամբ։ Անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության միջոցառման շրջանակներում ինն ամիսների ընթացքում իրականացվել է 2985 հետազոտություն՝ կանխատեսված 7832-ի դիմաց, բուժօգնություն է մատուցվել 187 զույգի՝ կանխատեսված 412 զույգի դիմաց: Բնածին հիպոթիրեոզի, ֆենիլկենտոնուրիայի, լսողության (անհասների ռետինոպաթիա) խանգարումների, կոնքազդրային հոդի դիսպլազիայի վաղ հայտնաբերման նպատակով նորածնային սքրինինգների անցկացման միջոցառման շրջանակներում օգտագործվել է նախատեսված միջոցների 90.7 %-ը՝ 224 մլն դրամ: Շեղումը պայմանավորված է սեպտեմբեր ամսին մատուցված ծառայությունների դիմաց վճարումները հոկտեմբերին կատարելու հանգամանքով: Միջոցառման շրջանակներում հաշվետու ժամանակահատվածում իրականացվել է 113245 սքրինինգային հետազոտություն՝ նախատեսված 101440-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը պայմանավորված է մատուցված բժշկական օգնության միջինից ցածր գին ունեցող ծառայությունների քանակով: Մտավոր, հոգեկան (վարքագծային), լսողական, ֆիզիկական (շարժողական) և զարգացման այլ խանգարումներով երեխաների գնահատման և վերականգնողական բուժման ծառայությունների գծով ծախսերը կազմել են 201 մլն դրամ կամ նախատեսվածի 89.6%-ը: Շեղումը հիմնականում պայմանավորված է կորոնավիրուսի համավարակով, որի հետևանքով նվազել է բուժհաստատություններ դիմելիությունը: Միջոցառման շրջանակներում ինն ամիսների ընթացքում մատուցվել է բժշկական օգնության և սպասարկման 54952 ծառայություն՝ բյուջեով կանխատեսված 57461-ի դիմաց: Նախորդ տարվա նույն ժամանակահատվածի համեմատ Մոր և մանկան առողջության պահպանման ծրագրի ծախսերն աճել են 6.3%-ով կամ 694.4 մլն դրամով՝ հիմնականում պայմանավորված մանկաբարձական բժշկական օգնության և երեխաներին բժշկական օգնության ծախսերի համապատասխանաբար 8.9% և 2.7% աճով, ինչպես նաև Անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության և բնածին հիպոթիրեոզի, ֆենիլկենտոնուրիայի, լսողության (անհասների ռետինոպաթիա) խանգարումների, կոնքազդրային հոդի դիսպլազիայի վաղ հայտնաբերման նպատակով նորածնային սքրինինգների անցկացման ծախսերով, որոնց համար 2019 թվականին միջոցներ չէին հատկացվել։

2020 թվականի ինն ամիսների ընթացքում շուրջ 3.6 մլրդ դրամ է տրամադրվել *Շտապ բժշկական օգնության* ծրագրին՝ ապահովելով 98.5% կատարողական: Ծրագրում ընդգրկված են երկու միջոցառումներ, որոնցից Շտապ օգնության մեքենաներով հագեցվածության բարելավման համար նախատեսված 298.2 մլն դրամն օգտագործվել է ամբողջությամբ: Շտապ բժշկական օգնության ծառայությունների գծով ծախսերը կազմել են 3.3 մլրդ դրամ կամ նախատեսված ցուցանիշի 98.4%-ը: Շեղումը հիմնականում պայմանավորված է ուղղաթիռով սանավիացիայի բժշկական օգնության կանչերի՝ նախատեսվածից պակաս թվով, ինչպես նաև սեպտեմբերին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով, որի արդյունքում վճարումներն իրականացվել են հոկտեմբեր ամսին։ Միջոցառման շրջանակներում հաշվետու ժամանակահատվածում սպասարկվել է 436.1 հազար կանչ` բյուջեով կանխատեսված 398.7 հազարի դիմաց՝ պայմանավորված կորոնավիրուսի համավարակով: Նախորդ տարվա նույն ժամանակահատվածի համեմատ Շտապ բժշկական օգնության ծախսերն աճել են 44.7%-ով կամ 1.1 մլրդ դրամով՝ պայմանավորված «Շտապ բժշկական օգնության ծառայություններ» միջոցառման ծախսերի 32.7% աճով, ինչպես նաև «Շտապ օգնության մեքենաներով հագեցվածության բարելավում» միջոցառման համար 2020 թվականի պետական բյուջեից միջոցների հատկացմամբ։

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է ավելի քան 10 մլրդ դրամ` կազմելով ծրագրված ցուցանիշի 96.3%-ը: Ծրագրում ընդգրկված են վեց միջոցառումներ, որոնցից հինգում արձանագրվել են շեղումներ՝ հիմնականում պայմանավորված սեպտեմբերին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով, որի արդյունքում վճարումներն իրականացվել են հոկտեմբեր ամսին: Ծրագրի շրջանակներում 2.8 մլրդ դրամ է տրամադրվել ուռուցքաբանական և արյունաբանական հիվանդությունների բժշկական օգնության ծառայություններին, կազմելով ծրագրված ցուցանիշի 99.6%-ը, 2.2 մլրդ դրամ (նախատեսվածի 96.4%-ը)՝ անհետաձգելի բժշկական օգնության ծառայություններին, 2 մլրդ դրամ (նախատեսվածի 97.5%-ը)՝ հոգեկան և նարկոլոգիական հիվանդների բժշկական օգնության ծառայություններին, 1.9 մլրդ դրամ (նախատեսվածի 92.4%-ը)՝ հեմոդիալիզի և պերիտոնիալ դիալիզի անցկացման ծառայություններին, 1.2 մլրդ դրամ (նախատեսվածի 93.2%-ը)՝ սրտի անհետաձգելի վիրահատությունների միջոցառումներին: Ծրագրում ընդգրկված «Գավառի բժշկական կենտրոն» ՓԲԸ-ի կողմից իրականացված շիանարական ծախսերի փոխհատուցման ծառայությունների համար նախատեսված 4.9 մլն դրամն օգտագործվել է ամբողջությամբ։ Նախորդ տարվա նույն ժամանակահատվածի համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 31.7%-ով կամ 2.4 մլրդ դրամով՝ հիմնականում պայմանավորված ուռուցքաբանական և արյունաբանական հիվանդությունների բժշկական օգնության ծառայությունների ծախսերի 71% (1.2 մլրդ դրամ) աճով։

Հաշվետու ժամանակահատվածում *Սոցիալապես անապահով և առանձին խմբերի անձանց բժշկական օգնության* ծրագրի շրջանակներում օգտագործվել է 17.6 մլրդ դրամ` ապահովելով 93.9% կատարողական: Ծրագրում ընդգրկված են հինգ միջոցառումներ, որոնցում արձանագրվել են շեղումներ: Սոցիալապես անապահով և հատուկ խմբերում ընդգրկվածներին բժշկական օգնության ծառայությունների գծով ծախսերի կատարողականը կազմել է 95.4% կամ 12.6 մլրդ դրամ: Շեղումը պայմանավորված է սեպտեմբերին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով։ Միջոցառման շրջանակներում մատուցվել է 125476 ծառայություն՝ կանխատեսված 110111-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը պայմանավորված է բուժօգնության միջինից ցածր գին ունեցող ծառայությունների քանակով: Ծրագրի շրջանակներում 2.5 մլրդ դրամ ուղղվել է պետական հիմնարկների և կազմակերպությունների աշխատողներին մատուցվող բժշկական օգնության և սպասարկման ծառայությունների, 2.2 մլրդ դրամ՝ զինծառայողներին, ինչպես նաև փրկարար ծառայողներին և նրանց ընտանիքի անդամներին մատուցվող բժշկական օգնության ծառայությունների, 67 մլն դրամ՝ փոխպատվաստման ծառայությունների ֆինանսավորմանը, որոնք կատարվել են համապատասխանաբար 96.1%-ով, 86.6%-ով և 50.2%-ով: Շեղումները հիմնականում պայմանավորված են կորոնավիրուսի համավարակով, որի հետևանքով նվազել է բուժհաստատություններ դիմելիությունը: Ստոմատոլոգիական բժշկական օգնության ծառայությունների ծախսերը կատարվել են 92.5%-ով՝ կազմելով 298.8 մլն դրամ: Շեղումը պայմանավորված է սեպտեմբերին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով։ Նախորդ տարվա նույն ժամանակահատվածի համեմատ Սոցիալապես անապահով և առանձին խմբերի անձանց բժշկական օգնության ծրագրի ծախսերն աճել են 37.5%-ով կամ 4.8 մլրդ դրամով՝ հիմնականում պայմանավորված սոցիալապես անապահով և հատուկ խմբերում ընդգրկվածներին բժշկական օգնության ծառայությունների միջոցառման շրջանակներում կատարված ծախսերի 55.7% (4.5 մլրդ դրամ) աճով։

Հաշվետու ժամանակահատվածում 1.4 մլրդ դրամ է օգտագործվել *Վարակիչ հիվանդությունների կանխարգելման* ծրագրի շրջանակներում` կազմելով ծրագրված ցուցանիշի 67%-ը: Շեղումը հիմնականում պայմանավորված է աղիքային և այլ ինֆեկցիոն հիվանդությունների բժշկական օգնության և տուբերկուլյոզի բժշկական օգնության ծառայությունների ծախսերի կատարողականով, որը կազմել է 57.1% կամ 615.5 մլն դրամ: Ցածր կատարողականը պայմանավորված է կորոնավիրուսի համավարակի արդյունքում հիվանդների ցածր դիմելիությամբ: Միջոցառման շրջանակներում բուժօգնություն ստացած անձանց թիվը կազմել է 6884` կանխատեսված 8808-ի դիմաց: 616.1 մլն դրամ է օգտագործվել տուբերկուլյոզի բժշկական օգնության ծառայությունների շրջանակներում՝ կազմելով ծրագրված ցուցանիշի 74%-ը: Շեղումը պայմանավորված է բուժօգնության դեպքերի՝ կանխատեսվածի համեմատ ավելի փոքր թվով: Տուբերկուլյոզի բժշկական օգնության գծով ծառայություններից օգտվելու դեպքերի թիվն ինն ամիսների ընթացքում կազմել է 815` կանխատեսված 1400-ի դիմաց: ՄԻԱՎ/ՁԻԱՀ-ի կանխարգելման և բուժօգնության ծառայությունների կատարողականը կազմել է 94.4% կամ 164.9 մլն դրամ, որը պայմանավորված է վճարման հայտերը սեպտեմբեր ամսվա վերջում ներկայացվելու հանգամանքով: Հաշվետու ժամանակահատվածում մորից երեխային ՄԻԱՎ-ի փոխանցման կանխարգելիչ բուժման դեպքերի թիվը կազմել է 35՝ կանխատեսված 23-դիմաց և կատարվել են 22084 հետազոտություններ` կանխատեսված 21524-ի դիմաց։ Նախորդ տարվա նույն ժամանակահատվածի համեմատ Վարակիչ հիվանդությունների կանխարգելման ծրագրի ծախսերը նվազել են 10.7%-ով կամ 167.7 մլն դրամով՝ հիմնականում պայմանավորված աղիքային և այլ ինֆեկցիոն հիվանդությունների բուժօգնության ծառայությունների գծով ծախսերի 20.8% (161.6 մլն դրամ) նվազմամբ։

*ՀՀ արդարադատության նախարարությանը* 2020 թվականի ինն ամիսների ընթացքում ՀՀ պետական բյուջեից տրամադրվել է 12.2 մլրդ դրամ՝ ապահովելով իննամսյա ծրագրի 93%-ը: Շեղումը հիմնականում պայմանավորված է Քրեակատարողական ծառայությունների, Հարկադիր կատարման ծառայությունների և Արդարադատության ոլորտում քաղաքականության մշակման, ծրագրերի համակարգման, խորհրդատվության ու մոնիտորինգի իրականացման ծրագրերի կատարողականով:

Հաշվետու ժամանակահատվածում *Քաղաքացիական կացության ակտերի գրանցման* ծրագրի շրջանակներում նախատեսված միջոցներն օգտագործվել են 94.5%-ով՝ կազմելով 218.8 մլն դրամ: Շեղումը պայմանավորված է այն հանգամանքով, որ միջոցները տրամադրվել են կատարված ծախսերի վերաբերյալ ներկայացված հաշվետվություններին համապատասխան: Ծրագրի շրջանակներում իրականացված գրանցումների, տրամադրված վկայականների կրկնօրինակների և տեղեկանքների փաստացի թիվը կազմել է 98408՝ կանխատեսված 90000-ի դիմաց: Նախորդ տարվա նույն ժամանակահատվածի համեմատ տվյալ ծրագրին հատկացված միջոցներն աճել են 24.6%-ով կամ 43.1 մլն դրամով:

*Արդարադատության ոլորտում քաղաքականության մշակման, ծրագրերի համակարգման, խորհրդատվության և մոնիտորինգի իրականացման* ծրագրին հաշվետու ժամանակահատվածում տրամադրվել է ավելի քան 1 մլրդ դրամ՝ ապահովելով ծրագրված ցուցանիշի 87.5%-ը: Շեղումը հիմնականում պայմանավորված է այն հանգամանքով, որ որոշ ապրանքների և ծառայությունների գնման գործընթացները հաշվետու ժամանակահատվածում չեն իրականացվել, և որոշ ապրանքներ ձեռք են բերվել նախատեսվածից ցածր գներով: 2019 թվականի նույն ժամանակահատվածի համեմատ նշված ծրագրի ծախսերն աճել են 20.8%-ով կամ 178.6 մլն դրամով՝ հիմնականում պայմանավորված արդարադատության ոլորտում քաղաքականության, խորհրդատվության, մոնիտորինգի, գնման և աջակցության ծախսերի աճով:

*Դատական և հանրային պաշտպանության* ծրագրի շրջանակներում հաշվետու ժամանակահատվածում օգտագործվել է 580.8 մլն դրամ կամ ծրագրված միջոցների 89.5%-ը: Շեղումը հիմնականում պայմանավորված է 2008 թվականի մարտի 1-2-ը Երևան քաղաքում տեղի ունեցած իրադարձությունների ժամանակ տուժած անձանց աջակցության ծախսերի կատարողականով, որը կազմել է 58.6% կամ 85 մլն դրամ՝ պայմանավորված շահառուների փաստացի թվով: Ծրագրի շրջանակներում 313.1 մլն դրամ հատկացվել է հանրային պաշտպանության ծառայություններին, 165.5 մլն դրամ՝ փորձաքննությունների ծառայությունների տրամադրմանը, որոնք ամբողջությամբ օգտագործվել են: Նախորդ տարվա ինն ամսվա համադրելի ցուցանիշի համեմատ Դատական և հանրային պաշտպանության ծրագրի ծախսերն աճել են 25.6%-ով կամ 118.4 մլն դրամով՝ ՝ հիմնականում պայմանավորված 2008 թվականի մարտի 1-2-ը Երևան քաղաքում տեղի ունեցած իրադարձությունների ժամանակ տուժած անձանց աջակցության տրամադրմամբ:

*Քրեակատարողական ծառայությունների* ծրագրին հաշվետու ժամանակահատվածում տրամադրվել է շուրջ 8 մլրդ դրամ կամ նախատեսված միջոցների 95.9%-ը: Ծրագրի ծախսերի կատարողականը հիմնականում պայմանավորված է քրեակատարողական ծառայությունների միջոցառման կատարողականով, որը կազմել է 97.5% կամ 7.1 մլրդ դրամ՝ կապված թափուր հաստիքների առկայության, տնտեսումների և գնումների գործընթացի արդյունքում առաջացած խնայողությունների հետ: 423.8 մլն դրամ են կազմել Արդարադատության նախարարության քրեակատարողական հիմնարկում պահվող կալանավորված անձանց և դատապարտյալներին պատշաճ բժշկական օգնության ու սպասարկման ծառայությունների գծով ծախսերը, որոնք օգտագործվել են նախատեսված ծավալով: 324.1 մլն դրամ է օգտագործվել պրոբացիայի ծառայությունների համար, որը կազմել է իննամսյա ծրագրային ցուցանիշի 89.7%-ը՝ պայմանավորված նրանով, որ որոշ ծառայությունների և ապրանքների ձեռքբերման գնման գործընթացն ամբողջությամբ չի կատարվել, իսկ որոշներն էլ ձեռք են բերվել նախատեսվածից ցածր գնով: 2019 թվականի ինն ամիսների համեմատ Քրեակատարողական ծառայությունների ծրագրի ծախսերն աճել են 25.3%-ով կամ 1.6 մլրդ դրամով՝ հիմնականում պայմանավորված քրեակատարողական ծառայությունների միջոցառման ծախսերի 19.4% (1.2 մլրդ դրամ) աճով:

*Իրավական իրազեկման և տեղեկատվության ապահովման* ծրագրի շրջանակներում հաշվետու ժամանակահատվածում օգտագործվել է 476.2 մլն դրամ կամ նախատեսված միջոցների 99%-ը: Ծրագրված ցուցանիշից շեղումը պայմանավորված է հրատարակչական, տեղեկատվական և տպագրական ծառայությունների կատարողականով, որը կազմել է 98.5%` 298.4 մլն դրամ: Թարգմանչական ծառայությունների համար նախատեսված 177.7 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ ծրագրի գծով ծախսերը նվազել են 5.8%-ով կամ 29.2 մլն դրամով՝ պայմանավորված հրատարակչական, տեղեկատվական և տպագրական ծառայությունների գծով ծախսերի 9% (29.5 մլն դրամ) նվազմամբ:

*Արդարադատության համակարգի աշխատակիցների վերապատրաստման և հատուկ ուսուցման* ծրագրի շրջանակներում օգտագործվել է 377 մլն դրամ կամ ծրագրված միջոցների 88%-ը: Շեղումը պայմանավորված է հատուկ ծառայողների վերապատրաստման և հատուկ ուսուցման ու մասնագիտական վերապատրաստում անցնող ունկնդիրներին կրթաթոշակի տրամադրման ծախսերի կատարողականով, որոնք կազմել են համապատասխանաբար 79.3% կամ 174.1 մլն դրամ և 79.7% կամ 24.8 մլն դրամ: Առաջին միջոցառման կատարողականը պայմանավորված է կորոնավիրուսի հետևանքով մարտ ամսին դասընթացների ընդհատմամբ, որոնք վերսկսվել են հուլիսին: Մասնագիտական վերապատրաստում անցնող ունկնդիրներին կրթաթոշակի տրամադրման ծախսերի կատարողականը պայմանավորված է այն հանգամանքով, որ ծախսերի հաշվարկը կատարվել էր 40 ունկնդրի համար 10 ամսվա հաշվարկով, սակայն ունկնդիրների փաստացի թիվը կազմել է 46, որոնցից 17-ի ուսումնառությունը տևել է 2.5 ամիս, 22-ինը՝ 7.5 ամիս, վերապատրաստվել է նաև դատախազների թեկնածուների ցանկում ընգրկված 7 անձ: Հատուկ ծառայողների վերապատրաստման և հատուկ ուսուցման ու դատավորների, դատախազների, դատավորների ու դատախազների թեկնածուների ցուցակում գտնվող անձանց, դատական ծառայողների, դատախազության աշխատակազմում ծառայողների, դատական կարգադրիչների վերապատրաստման և հատուկ ուսուցման ծառայություններին հատկացված 178.2 մլն դրամն ամբողջությամբ օգտագործվել է: Նախորդ տարվա նույն ժամանակահատվածի համեմատ Արդարադատության համակարգի աշխատակիցների վերապատրաստման և հատուկ ուսուցման ծախսերը նվազել են 4.7%-ով կամ 18.6 մլն դրամով՝ պայմանավորված Հատուկ ծառայողների վերապատրաստման և հատուկ ուսուցման ծախսերի 16.6% (34.6 մլն դրամ) նվազմամբ:

*Հարկադիր կատարման ծառայությունների* ծրագրի շրջանակներում 2020 թվականի ինն ամիսներին օգտագործվել է 1.5 մլրդ դրամ՝ ապահովելով իննամսյա ծրագրի 83.8%-ը: Շեղումը հիմնականում պայմանավորված է այն հանգամանքով, որ որոշ ապրանքների և ծառայությունների գնման գործընթացները հաշվետու ժամանակահատվածում չեն իրականացվել, և որոշ ապրանքներ ձեռք են բերվել նախատեսվածից ցածր գներով: Հարկադիր կատարման ծառայությունների գծով ծախսերը 71.2%-ով կամ 635.1 մլն դրամով գերազանցել են նախորդ տարվա ինն ամսվա ցուցանիշը:

Ընդհանուր առմամբ, 2019 թվականի ինն ամիսների համեմատ ՀՀ արդարադատության նախարարության ծախսերն աճել են 8.9%-ով կամ 996 մլն դրամով՝ հիմնականում պայմանավորված քրեակատարողական ծառայությունների գծով ծախսերի աճով:

*ՀՀ Էկոնոմիկայի նախարարության* պատասխանատվությամբ 2020 թվականի ինն ամիսների ընթացքում կատարվել է պետական բյուջեի 13 ծրագիր: Ծախսերը կազմել են շուրջ 21.7 մլրդ դրամ կամ ծրագրված ցուցանիշի 51.5%‑ը: Շեղումը հիմնականում պայմանավորված է Ճգնաժամերի հակազդման և արտակարգ իրավիճակների հետևանքների նվազեցման և վերացման, Զբոսաշրջության զարգացման, Գյուղական ենթակառուցվածքների վերականգնման և զարգացման, Գյուղատնտեսության խթանման ծրագրերի կատարողականով: Նախորդ տարվա ինն ամիսների համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 2.7 անգամ կամ 13.6 մլրդ դրամով՝ հիմնականում պայմանավորված կորոնավիրուսի համավարակի հետ կապված Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի իրականացմամբ:

2020 թվականի ինն ամիսների ընթացքում *Գյուղատնտեսության խթանման* ծրագրին ուղղվել է շուրջ 3.3 մլրդ դրամ՝ ապահովելով 57% կատարողական: Շեղումը հիմնականում պայմանավորված է Գյուղատնտեսական վարկերի տոկոսադրույքների սուբսիդավորման ծախսերի 59.6% կատարողականով: Նշված միջոցառման համար նախատեսված շուրջ 4.5 մլրդ դրամի դիմաց օգտագործվել է 2.7 մլրդ դրամ՝ պայմանավորված նրանով, որ ՀՀ կառավարության որոշումը, որի համաձայն այդ նպատակով հատկացվել են լրացուցիչ 1.8 մլրդ դրամ միջոցներ, ընդունվել է հաշվետու ժամանակահատվածի վերջում (ՀՀ կառավարության 17.09.2020թ. թիվ 1552-Ն որոշում, ուժի մեջ է մտել 25.09.2020թ.): Ծրագրի շրջանակներում իրականացվել են չորս միջոցառումներ: Հատկացված միջոցներից 407.4 մլն դրամն ուղղվել է Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորմանը՝ ապահովելով 56.7% կատարողական: Վերջինս պայմանավորված է նրանով, որ ծրագրային ցուցանիշներում ներառվել է նաև կանխավճարի տրամադրման հնարավորություն, ինչից սուբսիդավորվող տնտեսավարող սուբյեկտները չեն օգտվել, բացի այդ, կաթի մթերման նպատակով վարկեր ստանալու նպատակով դիմել են նախատեսվածից պակաս թվով տնտեսավարողներ: Հայաստանի Հանրապետության խաղողագործության և գինեգործության ոլորտներում վարվող պետական քաղաքականության ու զարգացման ծրագրերի իրականացման նպատակով պետական աջակցության միջոցառման շրջանակներում օգտագործվել է շուրջ 138.2 մլն դրամ՝ ապահովելով 69.1% կատարողական: Շեղումը պայմանավորված է կորոնավիրուսի համավարակի հետևանքով նախատեսված որոշ աշխատանքների ժամանակավոր դադարեցման կամ կասեցման հանգամանքով: Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցության միջոցառմանն ուղղվել է շուրջ 69 մլն դրամ կամ նախատեսվածի 19.2%-ը, որը պայմանավորված է ապահովագրվող տնտեսավարող սուբյեկտների կողմից կանխատեսվածից քիչ հայտեր ներկայացնելու հանգամանքով: Նշենք, որ միջոցառումը պիլոտային է, և գյուղացիական տնտեսությունները դեռևս չունեն գյուղատնտեսության ապահովագրության փորձ ու առավել զգուշավոր են մոտենում առաջարկվող ապահովագրական պրոդուկտներին: Անցած ինն ամիսների ընթացքում կանխատեսված 3000-ի փոխարեն ծրագրի շրջանակներում ապահովագրվել է 1541 տնտեսավարող սուբյեկտ: Նախորդ տարվա ինն ամիսների համեմատ Գյուղատնտեսության խթանման ծրագրի ծախսերն աճել են 94.6%-ով կամ 1.6 մլրդ դրամով, ինչը հիմնականում պայմանավորված է գյուղատնտեսական վարկերի տոկոսադրույքների սուբսիդավորման ծախսերի 87% (1.2 մլրդ դրամ) աճով:

Հաշվետու ժամանակահատվածում *Սննդամթերքի լաբորատոր փորձաքննությունների* ծրագրի շրջանակներում օգտագործվել է նախատեսված միջոցների 8.9%-ը՝ շուրջ 11.5 մլն դրամ: Ցածր կատարողականը հիմնականում պայմանավորված է ծրագրում ընդգրկված երկու միջոցառումների համար նախատեսված շուրջ 116.2 մլն դրամ միջոցները չօգտագործելու հանգամանքով: Մասնավորապես, 31.1 մլն դրամ էր հատկացվել բուսական ծագման մթերքներում պեստիցիդների, նիտրատների, ծանր մետաղների և գենետիկորեն ձևափոխված օրգանիզմների մնացորդների մոնիթորինգին, 85 մլն դրամ՝ կենդանական ծագման մթերքում մնացորդային նյութերի հսկողության մոնիթորինգին: Միջոցները չեն օգտագործվել՝ պայմանավորված նրանով, որ սեզոյնայնության հետ կապված՝ լաբորատոր փորձարկման ենթակա նմուշները գտնվել են նախապատրաստական փուլում, ուստի փորձարկումներ չեն իրականացվել: 11.5 մլն դրամն օգտագործվել է սննդամթերքի լաբորատոր փորձաքննությունների նպատակով՝ ապահովելով 82.3% կատարողական: Շեղումը պայմանավորված է լաբորատոր փորձաքննությունների ենթարկվող նմուշների փաստացի քանակով, որը կանխատեսված 243-ի փոխարեն կազմել է 210: Նախորդ տարվա ինն ամիսների համեմատ Սննդամթերքի լաբորատոր փորձաքննությունների ծրագրի ծախսերը նվազել են 85.5%-ով կամ 67.8 մլն դրամով, որը հիմնականում պայմանավորված է 2019 թվականի ինն ամիսների ընթացում Կենդանական ծագման մթերքում մնացորդային նյութերի հսկողության մոնիթորինգի ծախսերով, որոնք ընթացիկ տարում չեն կատարվել:

*Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին ուղղվել է շուրջ 1.4 մլրդ դրամ՝ ապահովելով 90% կատարողական: Շեղումը հիմնականում պայմանավորված է էկոնոմիկայի ոլորտում պետական քաղաքականության մշակման, ծրագրերի համակարգման ու մոնիտորինգի միջոցառման կատարողականով, որը կազմել է 91.6% կամ 1.3 մլրդ դրամ: Շեղումը հիմնականում պայմանավորված է նրանով, որ մրցույթների արդյունքում ապրանքները և ծառայությունները ձեռք են բերվել նախատեսվածից ցածր գներով: Առևտրի համաշխարհային կազմակերպությունում (ԱՀԿ) և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառումը կատարվել է 66.5%-ով՝ կազմելով 44.5 մլն դրամ: Վերջինս պայմանավորված է նրանով, որ ֆինանսավորվել են միայն մեկ ներկայացուցուցչի պահպանման ծախսերը՝ նախատեսված չորսի փոխարեն, ինչը պայմանավորված է մյուս երեք ներկայացուցիչների հաստիքները թափուր լինելու հանգամանքով: Ծրագրի շրջանակներում իրականացվել են յոթ միջոցառումներ, որոնցից երկուսի գծով արձանագրվել է 100% կատարողական: Նախորդ տարվա նույն ժամանակահատվածի համադրելի ցուցանիշի համեմատ Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծրագրի գծով ծախսերն աճել են 0.7%-ով՝ կամ 10.1 մլն դրամով:

Հաշվետու ժամանակահատվածում *Բուսաբուծության խթանման և բույսերի պաշտպանության* ծրագրի ծախսերը կազմել են 122.9 մլն դրամ կամ իննամսյա ծրագրի 52.7%-ը: Ցածր կատարողականը մասամբ պայմանավորված է բուսասանիտարիայի ծառայությունների մատուցման ծախսերի կատարողականով, որը կազմել է 28.1% կամ 18.1 մլն դրամ: Շեղումը պայմանավորված է նրանով, որ ելնելով եղանակային բարենպաստ պայմաններից` նախատեսված աշխատանքները կատարվել են առաջանցիկ տեմպերով (նախատեսված 198850 հա-ի փոխարեն հետազոտվել են 240350 հա տարածքներ), որի հետևանքով իրականացված աշխատանքների հանձնման-ընդունման ակտերն ուշ են ներկայացվել, և վճարումները տեղափոխվել են չորրորդ եռամսյակ: Չեն օգտագործվել ծրագրում ընդգրկված երկու միջոցառումների համար նախատեսված 30.8 մլն դրամ միջոցները: Մասնավորապես, հացահատիկային, հատիկաընդեղեն և կերային մշակաբույսերի սերմնաբուծության զարգացման նպատակով նախատեսված 26.5 մլն դրամը չի օգտագործվել՝ պայմանավորված բնակլիմայական պայմանների հետևանքով մշակաբույսերի տնկարանի հիմնման աշխատանքների հետաձգմամբ: Այնուհետև ՀՀ կառավարության 07.10.2020թ. թիվ 1651-Ն որոշման համաձայն այդ նպատակով նախատեսված միջոցները վերաբաշխվել և ուղղվել են ՀՀ կառավարության պահուստային ֆոնդ: Բուսասանիտարական համակարգի բարելավման և մասնագիտական գիտելիքների բարձրացմանն աջակցության համար նախատեսված 4.3 մլն դրամը չի օգտագործվել` պայմանավորված կորոնավիրուսի համավարակի հետևանքով նախատեսված աշխատանքների հետաձգմամբ: Հողերի ագրոքիմիական հետազոտության և բերրիության բարձրացման միջոցառումների ծախսերը կատարվել են 60.2%-ով՝ կազմելով 32 մլն դրամ: Ցածր կատարողականը պայմանավորված է նրանով, որ ելնելով եղանակային բարենպաստ պայմաններից` նախատեված աշխատանքները կատարվել են առաջանցիկ տեմպերով (Գյուղատնտեսական նշանակության հողերի ագրոքիմիական դաշտային հետազոտությունների տարածքը նախատեսված 50897 հա-ի փոխարեն կազմել է 61346 հա, հետազոտվող տարածքից վերցված հողանմուշի լաբորատոր փորձաքննությունների քանակը նախատեսված 42923-ի փոխարեն կազմել է 51734), որի հետևանքով իրականացված աշխատանքների հանձնման-ընդունման ակտերն ուշ են ներկայացվել, և վճարումները տեղափոխվել են չորրորդ եռամսյակ: Սերմերի որակի ստուգման և պետական սորտափորձարկման միջոցառումների համար նախատեսված շուրջ 28.4 մլն դրամ միջոցներն օգտագործվել են ամբողջությամբ: Նախորդ տարվա նույն ժամանակահատվածի համեմատ Բուսաբուծության խթանման և բույսերի պաշտպանության ծրագրի ծախսերը նվազել են 24.3%-ով կամ 39.5 մլն դրամով՝ հիմնականում պայմանավորված բուսասանիտարիայի ծառայությունների մատուցման ծախսերի 59.1% (26.1 մլն դրամ) նվազմամբ:

Հաշվետու ժամանակահատվածում *Ստանդարտների մշակման և հավատարմագրման համակարգի զարգացման* ծրագրի ծախսերը կատարվել են 45.1%-ով՝ կազմելով 9.7 մլն դրամ: Ծրագրի ցածր կատարողականը հիմնականում պայմանավորված է ստանդարտների մշակման ծառայությունների համար նախատեսված 9.9 մլն դրամ միջոցները չօգտագործելու հանգամանքով: Վերջինս պայմանավորված է միջոցառումն իրականացնող «Ստանդարտների ազգային ինստիտուտ» ՓԲԸ-ի վերակազմակերպման հետևանքով նախատեսված աշխատանքների ուշ մեկնարկով: Նշված 9.7 մլն դրամն օգտագործվել է ՀՀ հավատարմագրման համակարգին աջակցության միջոցառման շրջանակներում, որը կատարվել է 83.3%-ով: Շեղումը պայմանավորված է այն հանգամանքով, որ ծախսերում միջոցներ են նախատեսվել ավելացված արժեքի հարկի համար, սակայն միջոցառումն իրականացվում է «Հավատարմագրման ազգային մարմին» ՊՈԱԿ-ի կողմից, որը չի հանդիսանում ավելացված արժեքի հարկ վճարող: Նախորդ տարվա նույն ժամանակահատվածի համեմատ Ստանդարտների մշակման և հավատարմագրման համակարգի զարգացման ծրագրի ծախսերն աճել են 4.9%-ով կամ 458.7 հազար դրամով:

2020 թվականի ինն ամիսների ընթացքում *Գյուղական ենթակառուցվածքների վերականգնման և զարգացման* ծրագրի շրջանակներում օգտագործվել է 669.2 մլն դրամ կամ նախատեսված միջոցների 21.3%‑ը: Ցածր կատարողականը հիմնականում պայմանավորված է արտաքին աջակցությամբ իրականացվող վարկային և դրամաշնորհային ծրագրերի կատարողականով: Մասնավորապես՝ Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում գյուղական ենթակառուցվածքների վերականգնման և/կամ զարգացման նպատակով տրանսֆերտների տրամադրմանն ուղղվել է շուրջ 365.1 մլն դրամ կամ նախատեսվածի 31.3%-ը՝ պայմանավորված ինչպես համավարակով, այնպես էլ մրցույթների կայացման երկար ընթացակարգով: Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի համակարգման և ղեկավարման ծախսերը կատարվել են 53.2%-ով՝ կազմելով ավելի քան 204.8 մլն դրամ, ինչը պայմանավորված է համավարակի հետևանքով նախատեսված աշխատանքների ուշ մեկնարկով: Չեն օգտագործվել Զարգացման ֆրանսիական գործակալության աջակցությամբ ՀՀ Արարատի և Արմավիրի մարզերում ժամանակակից պահանջներին համապատասխան ոռոգման համակարգերի ներդրման և զարգացմանն աջակցության, տվյալ ծրագրին աջակցելու նպատակով գյուղացիական տնտեսավարողներին տեխնիկական աջակցության և Զարգացման ֆրանսիական գործակալության աջակցությամբ իրականացվող ՀՀ Արարատի և Արմավիրի մարզերում ոռոգվող գյուղատնտեսության զարգացման դրամաշնորհային ծրագրի համակարգման և ղեկավարման համար նախատեսված համապատասխանաբար 449.2 մլն դրամ, 368.5 մլն դրամ և 255 մլն դրամ միջոցները՝ պայմանավորված Զարգացման ֆրանսիական գործակալության հետ բանակցությունների դանդաղ ընթացքով, որի հետևանքով համաձայնագիրն ուշ է վավերացվել: Վերակառուցման և զարգացման միջազգային բանկի աջակցությամբ իրականացվող Գյուղատնտեսության ոլորտում քաղաքականության մոնիթորինգի և գնահատման կարողությունների զարգացման դրամաշնորհային ծրագրի շրջանակներում օգտագործվել է 81.2 մլն դրամ կամ նախատեսվածի 22.7%‑ը: Ցածր կատարողականը պայմանավորված է դրամաշնորհային համաձայնագրի փոփոխության հետևանքով ծրագրի ուշ մեկնարկով: Նախորդ տարվա ինն ամիսների համեմատ Գյուղական ենթակառուցվածքների վերականգնման և զարգացման ծրագրի ծախսերն աճել են 19.4%‑ով կամ 108.7 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում գյուղական ենթակառուցվածքների վերականգնման և/կամ զարգացման նպատակով տրանսֆերտների տրամադրմանն ուղղված ծախսերի աճով:

2020 թվականի ինն ամիսների ընթացքում *Փոքր և միջին ձեռնարկատիրությանն աջակցության* ծրագրի շրջանակներում ՓՄՁ-ի սուբյեկտներին աջակցության ծրագրերի համակարգման և կառավարման միջոցառմանն ուղղվել է շուրջ 66.3 մլն դրամ կամ ծրագրային ցուցանիշի 34.5%-ը: Շեղումը պայմանավորված է կորոնավիրուսի համավարակի հետևանքով նախատեսված աշխատանքների հետաձգմամբ: Նախորդ տարվա ինն ամիսների համեմատ Փոքր և միջին ձեռնարկատիրությանն աջակցության ծրագրի ծախսերն աճել են 22.6%‑ով կամ 12.2 մլն դրամով:

*Անասնաբուժական ծառայությունների* ծրագրի շրջանակներում օգտագործվել է շուրջ 1.1 մլրդ դրամ կամ նախատեսված միջոցների 46.3%‑ը: Շեղումը հիմնականում պայմանավորված է նրանով, որ չեն օգտագործվել Հայաստանի Հանրապետությունում խոշոր եղջերավոր կենդանիների համարակալման և հաշվառման համար նախատեսված 630 մլն դրամ միջոցները, ինչպես նաև գյուղատնտեսական կենդանիների պատվաստման ծախսերի կատարողականով: Խոշոր եղջերավոր կենդանիների համարակալման և հաշվառման միջոցառումը չի կատարվել՝ պայմանավորված նախատեսված աշխատանքների հետաձգմամբ, որոնք ՀՀ-ում առաջին անգամ են իրականացվում: Գյուղատնտեսական կենդանիների պատվաստման միջոցառման ծախսերը կազմել են 887.6 մլն դրամ՝ ապահովելով 63.9% կատարողական: Շեղումը նախ պայմանավորված է այն հանգամանքով, որ միջոցառումն իրականացնող «Գյուղատնտեսական ծառայությունների կենտոն» ՊՈԱԿ-ը ստեցծվել է 2020 թվականի մարտի վերջին և բնականոն գործունեության է անցել ապրիլի վերջին, ինչպես նաև կորոնավիրուսի համավարակի հետևանքով աշխատանքների ուշ մեկնարկով: Նախորդ տարվա ինն ամիսների համեմատ Անասնաբուժական ծառայությունների ծրագրի ծախսերը նվազել են 4.3%‑ով կամ 47.8 մլն դրամով, ինչը հիմնականում պայմանավորված է Գյուղատնտեսական կենդանիների պատվաստման ծախսերի 3.6% նվազմամբ:

2020 թվականի ինն ամիսների ընթացքում *Ենթակառուցվածքների և գյուղական ֆինանսավորման աջակցության* ծրագրի ծախսերը կատարվել են 26.7%-ով՝ կազմելով 412.6 մլն դրամ: Ծրագիրն իրականացվում է արտաքին աջակցությամբ: Մասնավորապես՝ Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում նախատեսված 303.7 մլն դրամ միջոցները չեն օգտագործվել՝ պայմանավորված կորոնավիրուսի համավարակի հետևանքով ծրագրի շրջանակներում դեգրադացված հողերի վերականգնման աշխատանքների իրականացման համար մրցութային գործընթացի ուշ մեկնարկով: Ծրագրի շրջանակներում ֆինանսական փաթեթների տրամադրման նպատակով օգտագործվել է նախատեսված միջոցների 10%-ը՝ 37.4 մլն դրամ, որը պայմանավորված է 2019 թվականի դեկտեմբեր ամսին հայտարարված մրցույթի ամփոփման աշխատանքների հետաձգմամբ՝ կապված կորոնավիրուսի համավարակի հետ: Հաշվետու ժամանակահատվածում ավարտվել են մրցույթի ամփոփման աշխատանքները, և հունիս ամսին հաղթող ընկերության հետ կնքվել է պայմանագիր, վճարվել է ծրագրի կոորդինատորի աշխատավարձը և խորհրդատուի կողմից ներկայացված առաջին կատարողականը: Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում օգտագործվել է 57.4 մլն դրամ կամ ծրագրված միջոցների 22.1%-ը, որը պայմանավորված է կորոնավիրուսի համավարակի հետևանքով նախատեսված աշխատանքների դանդաղ ընթացքով: Նախորդ տարվա ինն ամիսների համեմատ Ենթակառուցվածքների և գյուղական ֆինանսավորման աջակցության ծրագրի ծախսերն աճել են 23.7%‑ով կամ 79.1 մլն դրամով՝ հիմնականում պայմանավորված Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» դրամաշնորհային ծրագրի շրջանակներում սառնարանային տնտեսությունների կառուցման համար կատարված ծախսերով, որոնք 2019 թվականի ինն ամիսների ընթացքում չէին օգտագործվել:

Հաշվետու ժամանակահատվածում *Ներդրումների և արտահանման խթանման* ծրագրի ծախսերը կազմել են ավելի քան 607.6 մլն դրամ՝ 91.4%-ով ապահովելով ծրագրային ցուցանիշը: Շեղումը պայմանավորված է ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների կատարողականով: Հատկացված միջոցներից 606.9 մլն դրամն ուղղվել է Հայաստանի Հանրապետությունում և արտերկրում ներդրումային և ՊՄԳ ծրագրերի իրականացման պետական աջակցությանը՝ ապահովելով 100% կատարողական, իսկ 729.2 հազար դրամը՝ ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների ֆինանսավորմանը, որը կատարվել է 1.3%-ով: Ցածր կատարողականը պայմանավորված է կորոնավիրուսի համավարակի հետևանքով նախատեսված աշխատանքների հետաձգմամբ: Նախորդ տարվա ինն ամիսների համադրելի ցուցանիշի համեմատ Ներդրումների և արտահանման խթանման ծրագրի ծախսերն աճել են 7.6%‑ով կամ 42.9 մլն դրամով՝ պայմանավորված Հայաստանի Հանրապետությունում և արտերկրում ներդրումային և ՊՄԳ ծրագրերի իրականացման պետական աջակցության ծախսերով, որոնց գծով 2019 թվականին միջոցներ չէին հատկացվել:

2020 թվականի ինն ամիսների ընթացքում *Գյուղատնտեսության արդիականացման* ծրագրի ծախսերը կազմել են 689.6 մլն դրամ կամ ծրագրված ցուցանիշի 54.9%-ը: Ծրագրի շրջանակներում իրականացվել են տասներկու միջոցառումներ, որոնցից երեքի համար նախատեսված 223.4 մլն դրամ միջոցներն օգտագործվել են ամբողջությամբ: Ցածր կատարողականը հիմնականում պայմանավորված է Փոքր և միջին «Խելացի» անասնաշենքերի կառուցման կամ վերակառուցման ու դրանց տեխնոլոգիական ապահովման և Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների ու հատապտղանոցների հիմնման համար պետական աջակցության միջոցառումների կատարողականով: Առաջին միջոցառման ծախսերը կազմել են շուրջ 110.3 մլն դրամ կամ նախատեսվածի 33.3%-ը՝ պայմանավորված կորոնավիրուսի համավարակի հետևանքով նախատեսված շինարարական աշխատանքների հետաձգմամբ: Միջոցառման շրջանակներում անցած ինն ամիսների ընթացքում աջակցություն է տրամադրվել 29 շահառուի՝ նախատեսված 34-ի փոխարեն: Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության միջոցառման շրջանակներում օգտագործվել է նախատեսված միջոցների 42.2%-ը՝ կազմելով 101.4 մլն դրամ: Շեղումը պայմանավորված է կորոնավիրուսի համավարակի հետևանքով նախատեսվածից քիչ քանակով տնկանյութերի ձեռքբերմամբ: Շուրջ 143 մլն դրամ է օգտագործվել Հայաստանի Հանրապետության ագրոպարենային ոլորտի սարքավորումների ֆինանսական վարձակալության՝ լիզինգի պետական աջակցության ծրագրի շրջանակներում, որը կազմել է ծրագրված ցուցանիշի 64.1%-ը, որը պայմանավորված է տնտեսավարողների կողմից նախատեսվածից ցածր արժեքով սարքավորումների ձեռքբերմամբ: Նախորդ տարվա ինն ամիսների համեմատ Գյուղատնտեսության արդիականացման ծրագրի գծով ծախսերն աճել են 19.9%-ով կամ 114.3 մլն դրամով` հիմնականում պայմանավորված Հայաստանի Հանրապետության ագրոպարենային ոլորտի սարքավորումների ֆինանսական վարձակալության՝ լիզինգի պետական աջակցության ծրագրի շրջանակներում կատարված ծախսերի 6.7 անգամ աճով, ինչպես նաև Փոքր և միջին «Խելացի» անասնաշենքերի կառուցման կամ վերակառուցման և դրանց տեխնոլոգիական ապահովման ու Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության միջոցառումներին ուղղված ծախսերով, որոնք համար 2019 թվականի ինն ամիսների ընթացքում միջոցներ չէին հատկացվել:

Հաշվետու ժամանակահատվածում *Զբոսաշրջության զարգացման* ծրագրի ծախսերը կազմել են 1.1 մլրդ դրամ կամ ծրագրված ցուցանիշի 24.5%-ը: Ցածր կատարողականը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի կատարողականով, որը կազմել է 23.5% կամ շուրջ 1.1 մլրդ դրամ: Ցածր կատարողականը ծրագրի կառավարման մասով, որը կազմել է 60.9% կամ 26 մլն դրամ, պայմանավորված է մրցույթների արդյունքում ապրանքների և ծառայությունների՝ նախատեսվածից ցածր գներով ձեռք բերմամբ, ինչպես նաև կորոնավիրուսի համավարակի հետևանքով գործուղումների ծախսերի տնտեսմամբ: Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերի 23.2% (1 մլրդ դրամ) կատարողականը պայմանավորված է կորոնավիրուսի համավարակի հետևանքով միջոցառմամբ նախատեսված 5 ծրագրերի ժամանակավոր դադարեցմամբ, բացի այդ, թերակատարվել են նաև տեխնիկական վերահսկման աշխատանքները: Զբոսաշրջության զարգացման ոլորտում պետական քաղաքականության մշակման և դրա կատարման համակարգման, պետական ծրագրերի պլանավորման, մշակման, իրականացման և մոնիտորինգի (վերահսկման) ծառայությունների ծախսերը կազմել են 80.4 մլն դրամ կամ ծրագրված ցուցանիշի 96.4%-ը՝ պայմանավորված խնայողություններով: Նախորդ տարվա ինն ամիսների համեմատ Զբոսաշրջության զարգացման ծրագրի գծով ծախսերը նվազել են 27.1%-ով կամ 420.8 մլն դրամով, ինչը հիմնականում պայմանավորված է 2019 թվականի ինն ամիսների ընթացքում «Սևան» ազգային պարկի» Լճաշեն-Սևանի թերակղզի հատվածի գոտիավորման նախագիծ և քաղաքաշինական կանոնադրություն» նախագծային աշխատանքների գծով կատարված ծախսերով:

2020 թվականի ինն ամիսների ընթացքում *Ճգնաժամերի հակազդման և արտակարգ իրավիճակների հետևանքների նվազեցման և վերացման* ծրագրի ծախսերը կազմել են 12.2 մլրդ դրամ կամ ծրագրված ցուցանիշի 59%-ը: Ծրագրի շրջանակներում իրականացվել են կորոնավիրուսի տնտեսական հետևանքների չեզոքացմանն ուղղված 9 միջոցառումներ` նախատեսված 13-ի փոխարեն: Շեղումը պայմանավորված է ծրագրում ընդգրկված չորս միջոցառումների գծով նախատեսված 3.1 մլրդ դրամը չօգտագործելու հանգամանքով: Մասնավորապես, կորոնավիրուսի (COVID-19) տնտեսական հետևանքների չեզոքացման աջակցության տրամադրման համար նախատեսված շուրջ 2.7 մլրդ դրամը չի օգտագործվել՝ պայմանավորված անհրաժեշտության բացակայությամբ: Հայաստանի Հանրապետությունում աշնանացան ցորենի արտադրության խթանմանը պետական աջակցության և տվյալ միջոցառման խթանման նպատակով սուբսիդավորման համար նախատեսված համապատասխանաբար 50 մլն դրամ և 300 մլն դրամ միջոցները չեն օգտագործվել, ինչը պայմանավորված է նրանով, որ ՀՀ մարզերում աշնանային ցորենի սերմնացուի մատակարարումը հաշվետու ժամանակահատվածում չի ավարտվել: Իննամսյա ծրագրով 100 մլն դրամ էր հատկացվել կորոնավիրուսի (COVID-19) տնտեսական հետևանքների չեզոքացման 19-րդ միջոցառման շրջանակներում իրականացվող վարկավորման ապահովման նպատակով աջակցության տրամադրման համար, որը չի օգտագործվել՝ պայմանավորված նրանով, որ երաշխիքային գումարը նախատեսվել էր տրամադրել դասընթացի ավարտից հետո, սակայն ռազմական դրությամբ պայմանավորված` գործընթացը կասեցվել է: 24.4% կատարողական է արձանագրվել կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման միջոցառման ծախսերում, որոնք կազմել են 843.4 մլն դրամ: Շեղումը պայմանավորված է նրանով, որ շահառուների կողմից ներկայացված փաստաթղթերը չեն բավարարել սահմանված պահանջներին: Միջոցառման շրջանակներում ինն ամիսների ընթացքում սուբսիդավորվող վարկերի քանակը կազմել է 785: 34.5% կատարողական է արձանագրվել Կորոնավիրուսի (COVID-19) տնտեսական հետևանքների չեզոքացման 23-րդ միջոցառման շրջանակներում իրականացվող աջակցության տրամադրման միջոցառման ծախսերում, որոնք կազմել են ավելի քան 1.1 մլրդ դրամ: Շեղումը պայմանավորված է նրանով, որ նախատեսվածից քիչ քանակով տնտեսավարողներ են դիմել աջակցություն ստանալու համար: Ինն ամիսների ընթացքում կանխատեսված 1500-ի փոխարեն միջոցառման շրջանակներում աջակցություն է ստացել 1394 տնտեսավարող: Ավելի քան 3 մլրդ դրամ են կազմել կորոնավիրուսով (COVID-19) պայմանավորված մեկուսացված անձանց կեցության ապահովման միջոցառման ծախսերը՝ ապահովելով 83.6% կատարողական: Շեղումը պայմանավորված է նրանով, որ պայմանագրի համաձայն վճարումներն իրականացվում են 15‑օրյա կտրվածքով, արդյունքում` վերջին վճարումն իրականացվել է հոկտեմբերի սկզբին: Ծրագրում ընգրկված երկու միջոցառումների գծով արձանագրվել է 100% կատարողական: Մասնավորապես, 2.1 մլրդ դրամ է ուղղվել կորոնավիրուսի տնտեսական հետևանքների չեզոքացման 18-րդ միջոցառման շրջանակներում աջակցության տրամադրմանը, որի շրջանակներում անցած ինն ամիսների ընթացքում աջակցություն են ստացել 11700 տնտեսավարողներ: 12 մլն դրամ ուղղվել է կորոնավիրուսի տնտեսական հետևանքների չեզոքացման երրորդ միջոցառման ծրագրին: 99.4% կատարողական է արձանագրվել կորոնավիրուսի (COVID-19) տնտեսական հետևանքների չեզոքացման 21-րդ միջոցառման շրջանակներում իրականացվող աջակցության տրամադրման ծախսերում՝ կազմելով 2.6 մլրդ դրամ: Միջոցառման շրջանակներում ինն ամիսների ընթացքում աջակցություն են ստացել 12841 տնտեսավարողներ: 99.3% կատարողական է արձանագրվել Կորոնավիրուսի տնտեսական հետևանքների չեզոքացման 5-րդ և 10-րդ միջոցառումների շրջանակներում աջակցության տրամադրման ծախսերում՝ կազմելով շուրջ 2.2 մլրդ դրամ: Միջոցառման շրջանակներում ինն ամիսների ընթացքում աջակցություն են ստացել 5134 միկրոձեռնարկատիրություններ և 13928 տնտեսավարողներ: 98.2% կատարողական է արձանագրվել կորոնավիրուսի տնտեսական հետևանքների չեզոքացման 10-րդ միջոցառման շրջանակներում աջակցության տրամադրման ծախսերում՝ կազմելով 294.7 մլն դրամ: Միջոցառման շրջանակներում ինն ամիսների ընթացքում աջակցություն են ստացել 5388 տնտեսավարողներ: Կորոնովիրուսի տնտեսական հետևանքների չեզոքացման երկրորդ միջոցառման շրջանակներում գյուղատնտեսական կոոպերատիվների նախագահների հավաստագրման նպատակով կազմակերպվող դասընթացներին մասնակցության ծախսերը կազմել են 1.4 մլն դրամ կամ ծրագրային ցուցանիշի 57.1%-ը՝ պայմանավորված դասընթացների մասնակիցների՝ կանխատեսվածից պակաս քանակով: Միջոցառման շրջանակներում կազմակերպվող դասընթացներին նախատեսված 35 շահառուի փոխարեն մասնակցել է 17-ը:

*ՀՀ արտաքին գործերի նախարարության* պատասխանատվությամբ 2020 թվականի ինն ամիսների ընթացքում կատարվել է պետական բյուջեի 6 ծրագիր, որոնց գծով ծախսերը կազմել են շուրջ 11.1 մլրդ դրամ կամ ծրագրված ցուցանիշի 93.5%‑ը: Ծրագրված ցուցանիշից շեղումը հիմնականում առաջացել է Միջազգային կազմակերպությունների հետ համագործակցության, Արտաքին գործերի ոլորտում կառավարության քաղաքականության մշակման ու իրականացման և Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման ծրագրերում: 2020 թվականի ինն ամիսների ընթացքում նախորդ տարվա նույն ժամանակահատվածի համեմատ նախարարության պատասխանատվու-թյամբ կատարված ծրագրերի գծով ծախսերն ընդհանուր առմամբ չեն փոփոխվել:

2020 թվականի ինն ամիսներին *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծախսերը կազմել են 8 մլրդ դրամ՝ 98%-ով ապահովելով իննամսյա ծրագրի կատարումը: Տարբերությունը հիմնականում պայմանավորված է դիվանագիտական անձնակազմի ռոտացիայով, դեսպանությունների պահպանման համար մի շարք ծառայությունների դիմաց վճարումները հաջորդ եռամսյակ տեղափոխելու հանգամանքով, ինչպես նաև կորոնավիրուսի համավարակով պայմանավորված՝ դիվանագետների երկարատև գործուղումների հետաձգմամբ: Նախորդ տարվա նույն ժամանակահատվածի համեմատ ծրագրի ծախսերն աճել են 3.8%-ով՝ հիմնականում պայմանավորված օտարերկրյա պետություններում և միջազգային կազմակերպություններում հավատարմագրված ՀՀ դիվանագիտական ծառայության մարմինների գործունեության իրականացման ծախսերի 4.2% աճով:

Հաշվետու ժամանակահատվածում շուրջ 1.5 մլրդ դրամ ուղղվել է *Միջազգային կազմակերպությունների հետ համագործակցության* ծրագրին` 79.6%-ով ապահովելով իննամսյա ծրագրային ցուցանիշը: Միջոցների հիմնական մասը՝ շուրջ 1.5 մլրդ դրամ (ծրագրի 79.6%-ը) ուղղվել է միջազգային կազմակերպություններին ՀՀ անդամակցության վճարներին: Խնայողությունն առաջացել է անդամակցության պայմանագրերի գումարների ճշտման արդյունքում: Ծրագրի շրջանակներում ՆԱՏՕ-ի հասարակական տեղեկատվական կենտրոնի գործունեության ապահովման համար նախատեսված 7.2 մլն դրամի դիմաց օգտագործվել է 6.4 մլն դրամ. մնացած գումարը վճարվել է հոկտեմբեր ամսին: Նախորդ տարվա նույն ժամանակահատվածի համեմատ Միջազգային կազմակերպությունների հետ համագործակցության ծրագրի ծախսերը նվազել են 11.3%-ով՝ պայմանավորված միջազգային կազմակերպություններին ՀՀ անդամակցության վճարների համար նախատեսված միջոցների տնտեսմամբ:

*Արտաքին գործերի ոլորտում Կառավարության քաղաքականության մշակման և իրականացման* ծախսերը հաշվետու ժամանակահատվածում կազմել են ավելի քան 1.1 մլրդ դրամ կամ նախատեսվածի 84.6%-ը: Շեղումը հիմնականում պայմանավորված է չձևակերպված արձակուրդների և արտերկրից վերադարձած դիվանագետների ռոտացիայի արդյունքում աշխատավարձերի և հավելավճարների համար նախատեսված միջոցների տնտեսմամբ, ինչպես նաև որոշ ապրանքների ձեռքբերման ու ծառայությունների մատուցման դիմաց վճարումները հաջորդ եռամսյակ տեղափոխելու հանգամանքով: Նախորդ տարվա նույն ժամանակահատվածի համեմատ ծրագրի ծախսերում արձանագրվել է 7% անկում՝ հիմնականում պայմանավորված ծրագրում բարձր տեսակարար կշիռ ունեցող՝ Կառավարության արտաքին քաղաքականության մշակման և իրագործման ապահովման միջոցառման շրջանակներում ծախսերի 10.1% նվազմամբ:

2020 թվականի ինն ամիսների ընթացքում արտաբյուջետային միջոցների հաշվին 342.1 մլն դրամ աջակցություն է հատկացվել *օտարերկրյա պետություններում ՀՀ դիվանագիտական ծառայության կազմակերպման և իրականացման* նպատակով, որն ամբողջությամբ օգտագործվել է: Նախորդ տարվա նույն ժամանակահատվածի համեմատ նշված ծրագրի շրջանակներում կատարված ծախսերն աճել են 12.6%-ով:

*Միջազգային հարաբերությունների և դիվանագիտության ոլորտում մասնագետների պատրաստման և վերապատրաստման* նպատակով հատկացվել է 57.1 մլն դրամ, որն ամբողջությամբ օգտագործվել է: Ծրագրի շրջանակներում նախատեսված 5 վերապատրաստման ծրագրերից իրականացվել է 2-ը. մնացած ծրագրերը հետաձգվել են՝ պայմանավորված կորոնավիրուսի համավարակով: Ծրագրի շրջանակներում վերապատրաստվել է 20 լրագրող, իսկ սեպտեմբեր ամսին վերսկսած դիվանագետների վերապատրաստման դասընթացին մասնակցել են 14 դիվանագետներ: Նախորդ տարվա նույն ժամանակահատվածի համեմատ նշված ծախսերը փոփոխություն չեն կրել:

*Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* նպատակով օգտագործվել է 91.9 մլն դրամ՝ կազմելով ծրագրային ցուցանիշի 78.2%-ը: Շեղումը հիմնականում պայմանավորված է այն հանգամանքով, որ կորոնավիրուսի համավարակի պատճառով արտասահմանյան պաշտոնական գործուղումները հիմնականում հետաձգվել են։ Նախորդ տարվա նույն ժամանակահատվածի համեմատ նշված ծախսերը նվազել են 54%-ով՝ հիմնականում պայմանավորված արտասահմանյան պատվիրակությունների ընդունելությունների ծախսերի նվազմամբ, որոնք կազմել են 5.1 մլն դրամ՝ 2019 թվականի նույն ժամանակահատվածի 73 մլն դրամի դիմաց:

*ՀՀ շրջակա միջավայրի նախարարության* պատասխանատվությամբ 2020 թվականի ինն ամիսների ընթացքում կատարվել է պետական բյուջեի 5 ծրագիր, որոնց գծով ծախսերը կազմել են շուրջ 4 մլրդ դրամ կամ նախատեսվածի 73.9%‑ը: Շեղումը հիմնականում պայմանավորված է նախարարության ծախսերում մեծ տեսակարար կշիռ ունեցող՝ Բնական պաշարների և բնության հատուկ պահպանվող տարածքների կառավարման և պահպանման ծրագրի կատարողականով: Նախորդ տարվա նույն ժամանակահատվածի համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 10.1%-ով կամ 363.6 մլն դրամով աճ՝ հիմնականում պայմանավորված Շրջակա միջավայրի վրա ազդեցության գնահատման և մոնիթորինգի ու Անտառների կառավարման ծրագրերի շրջանակներում կատարված ծախսերի աճով:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 54.6%-ը՝ շուրջ 1.3 մլրդ դրամ: Շեղումը հիմնականում արձանագրվել է Գերմանիայի զարգացման վարկերի բանկի (KFW) աջակցությամբ իրականացվող դրամաշնորհային ծրագրի շրջանակներում ՀՀ Սյունիքի մարզի բնության հատուկ պահպանվող տարածքների պահպանությունն իրականացնող պետական կազմակերպությունների կարողությունների զարգացմանը և կառավարման բարելավմանն ուղղված ծրագրերի իրականացման ծախսերում, որոնք կազմել են համապատասխանաբար 33.9 մլն դրամ (6.7%) և 198.5 մլն դրամ (62.5%): Նշված առաջին միջոցառման ցածր կատարողականը պայմանավորված է այն հանգամանքով, որ շինարարական աշխատանքները տեղափոխվել են 2021 թվական՝ պայմանավորված նրանով, որ նախագծային աշխատանքները դեռ ընթացքի մեջ են, իսկ երկրորդ միջոցառման կատարողականը պայմանավորված է կորոնավիրուսի համավարակով, որի արդյունքում աշխատանքները տեղափոխվել են 4-րդ եռամսյակ: Գերմանիայի զարգացման վարկերի բանկի (KFW) կողմից տրամադրվող դրամաշնորհային ծրագրի շրջանակներում ՀՀ Սյունիքի մարզի բնության հատուկ պահպանվող տարածքների հարակից համայնքների սոցիալ-տնտեսական վիճակի բարելավմանն ուղղված աջակցությունը կազմել է 264.1 մլն դրամ կամ ծրագրված ցուցանիշի 71.3%-ը՝ պայմանավորված այն հանգամանքով, որ ներդրումները հիմնավորող հայեցակարգերը գտնվել են դոնորի կողմից հաստատման փուլում: Հաշվետու ժամանակահատվածում կորոնավիրուսի տնտեսական հետևանքների մեղմմանն ուղղված Կովկասի բնության հիմնադրամի կողմից բնության հատուկ պահպանվող տարածքների համար նախատեսված 270 մլն դրամ արտակարգ դրամաշնորհի հաշվին նախատեսված ծախսերը չեն կատարվել՝ պայմանավորված ՀՀ կառավարության որոշման ուշ ընդունմամբ, որի արդյունքում դրամաշնորհային միջոցները չեն ստացվել: Սևանա լճի ջրածածկ անտառտնկարկների մաքրման համար հատկացված 154.3 մլն դրամից օգտագործվել է 59.8 մլն դրամը կամ 38.8%-ը՝ պայմանավորված արտակարգ դրության պատճառով մաքրման աշխատանքների հետաձգմամբ: Ծրագրի շրջանակներում 717 մլն դրամ (ծրագրվածի 99.3%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, «Զիկատար» պետական արգելավայրի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը:

Նախորդ տարվա նույն ժամանակահատվածի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերն ընդհանուր առմամբ զգալի փոփոխություն չեն կրել:

Հաշվետու ժամանակահատվածում շուրջ 1.2 մլրդ դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 81.7%-ը: Շեղումը հիմնականում պայմանավորված է անտառկառավարման պլանների կազմման, անտառվերա-կանգնման և անտառապատման աշխատանքների և անտառային ոլորտում քաղաքականության մշակման ու աջակցության ծառայությունների, ծրագրերի համակարգման միջոցառումների կատարողականով, որոնց շրջանակներում օգտագործվել է նախատեսված միջոցների համապատասխանաբար 19.4%-ը՝ 18.3 մլն դրամ, 55%-ը՝ 91 մլն դրամ և 60.7%-ը՝ 103.2 մլն դրամ: Անտառկառավարման պլանների կազմման ծախսերի կատարողականը պայմանավորված է մրցութային գործընթացով, որի հետ կապված՝ ծրագրի մեկնարկը տրվել է ապրիլ ամսին, և երեք փուլերից կատարվել է միայն առաջինը: Ծրագրի 2-րդ փուլը` դաշտային աշխատանքները, ընթացքի մեջ են, հետաձգումը պայմանավորված է արտակարգ դրությամբ: Անտառվերականգնման և անտառապատման աշխատանքների համար նախատեսված միջոցների պակաս օգտագործումը պայմանավորված է նրանով, որ դրամաշնորհի հատկացման պայմանագիրը կնքվել է ապրիլի վերջին, իսկ անտառվերկանգնման աշխատանքները կրում են սեզոնային բնույթ և 110 հա-ից կատարվել է 10 հա-ը, սակայն ընդունման-հանձնման աշխատանքները դեռևս չեն ավարտվել, իսկ 100 հա-ի գարնանային աշխատանքները տեղափոխվել են 4-րդ եռամսյակ: Անտառային ոլորտում քաղաքականության մշակման և աջակցության ծառայությունների գծով շեղումը պայմանավորված է ՀՀ շրջակա միջավայրի նախարարության Անտառային կոմիտեի և «Հայանտառ» ՊՈԱԿ-ի կողմից տարածքի համատեղ օգտագործմամբ, ինչի արդյունքում մի շարք ծախսերի գծով նախատեսված միջոցները տնտեսվել են, ինչպես նաև թափուր հաստիքների առկայությամբ:

Հաշվետու ժամանակահատվածում չեն օգտագործվել ՀՀ շրջակա միջավայրի նախարարության Անտառային կոմիտեի տեխնիկական կարողությունների ընդլայնման և Անտառային կոմիտեի շենքային պայմանների բարելավման համար նախատեսված միջոցները, որոնք կազմում են համապատասխանաբար 3.6 մլն դրամ և 33 մլն դրամ: Առաջին միջոցառման շրջանակներում միջոցները չեն օգտագործվել, պայմանավորված այն հանգամանքով, որ միջոցառումը նախատեսված է համակարգչային տեխնիկայի ձեռք բերման համար, սակայն թափուր հաստիքները չհամալրվելու պատճառով համակարգչային տեխնիկայի ձեռք բերման անհրաժեշտություն չի առաջացել: Երկրորդ միջոցառման շրջանակներում մրցույթ չի հայտարարվել՝ պայմանավորված համավարակի պատճառով հայտարարված արտակարգ դրությամբ: Անտառների կառավարման ծրագրի շրջանակներում 908.1 մլն դրամ, 18.7 մլն դրամ և 7.5 մլն դրամ ուղղվել է համապատասխանաբար անտառպահպանական ծառայություններին, անտառային պետական մոնիտորինգի իրականացման և անտառների վնասակար օրգանիզմների դեմ պայքարին ուղղված աշխատանքներին, որոնց ծախսերը կատարվել են նախատեսված ծավալով: Անտառների կադաստրի վարման համար օգտագործվել է 6.4 մլն դրամ՝ նախատեսված 10.5 մլն դրամի դիմաց, ինչը պայմանավորված է նրանով, որ կնքված պայմանագրերի համաձայն վճարումները մասնակիորեն իրականացվել են հոկտեմբեր ամսին: Նախորդ տարվա ինն ամիսների համեմատ Անտառների կառավարման ծրագրի ծախսերն աճել են 15%-ով կամ 150.8 մլն դրամով՝ հիմնականում պայմանավորված անտառվերականգնման և անտառապատման աշխատանքների գծով կատարված ծախսերով, որոնց գծով 2019 թվականի նույն ժամանակահատվածում նախատեսված միջոցները չէին օգտագործվել, ինչպես նաև անտառպահպանական ծառայությունների գծով ծախսերի 7.5% աճով:

Հաշվետու ժամանակահատվածում 720.7 մլն դրամ է օգտագործվել *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում, որը կազմել է ծրագրված ցուցանիշի 90.6%-ը: Շեղումը հիմնականում պայմանավորված է ձեռք բերված որոշ ապրանքների ու ծառայությունների դիմաց վճարումների մի մասը հոկտեմբեր ամսին կատարելու հանգամանքով: 2019 թվականի նույն ժամանակահատվածի համեմատ ծրագրի ծախսերը գրեթե չեն փոխվել:

*Բնագիտական նմուշների պահպանության և ցուցադրության* ծրագրին հաշվետու ժամանակահատվածում պետական բյուջեից հատկացվել է 251.6 մլն դրամ՝ ապահովելով 99,6% կատարողականՆշված գումարից 33.5 մլն դրամն ուղղվել է բնագիտական նմուշների պահպանությանը և ցուցադրությանն ապահովելով 97.1% կատարողական, որը պայմանավորված է ավելացված արժեքի հարկի համար նախատեսված միջոցները չօգտագործելու հանգամանքով, քանի որ ‹‹Հայաստանի բնության պետական թանգարան›› ՊՈԱԿ-ը չի հանդիսանում ԱԱՀ վճարող: Իսկ 217.2 մլն դրամը հատկացվել է կենդանաբանական այգու ցուցադրություններին՝ ապահովելով 97.1% կատարողական: Նախորդ տարվա ինն ամիսների համեմատ ծրագրի ծախսերն էական փոփոխություն չեն կրել:

Հաշվետու ժամանակահատվածում 561.4 մլն դրամ է հատկացվել Շրջակա միջավայրի վրա ազդեցության գնահատման և մոնիթորինգի ապահովմանը, որն ամբողջությամբ օգտագործվել է, իսկ նախորդ տարվա նույն ժամանակահատվածի համեմատ աճել է 92%-ով կամ 269 մլն դրամով՝ հիմնականում պայմանավորված «Շրջակա միջավայրի մոնիթորինգի և տեղեկատվության կենտրոն», «Անտառային մոնիթորինգի կենտրոն» և «Հիդրոօդերևութաբանության և մթնոլորտային երևույթների վրա ակտիվ ներգործության ծառայություն» ՊՈԱԿ-ների միաձուլման արդյունքում ՀՀ շրջակա միջավայրի նախարարության համակարգում «Հիդրոօդերևութաբանության և մոնիթորինգի կենտրոն» ՊՈԱԿ-ի ստեղծմամբ, ինչի արդյունքում վերաբաշխվել են «Հիդրոօդերևութաբանական ծառայություններ», «Անտառների կառավարում» և «Շրջական միջավայրի պաշտպանություն (այլ դասերին չպատկանող)» ծրագրերում նախատեսված միջոցները:

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2020 թվականի ինն ամիսների ընթացքում իրականացվել են 20 ծրագրեր, որոնց շրջանակներում օգտագործվել է ավելի քան 124.8 մլրդ դրամ՝ ապահովելով ծրագրված ցուցանիշի 91.5% կատարողական, ընդ որում, բոլոր ծրագրերում առկա են շեղումներ: Առանձնապես խոշոր շեղումներ են արձանագրվել Հանրակրթության, Գիտական և գիտատեխնիկական հետազոտությունների ու Կրթության որակի ապահովման ծրագրերում: Նախորդ տարվա համապատասխան ցուցանիշի համեմատ աճը կազմել է 12.1% կամ 21.4 մլրդ դրամ, ինչը հիմնականում պայմանավորված է Հանրակրթության, Արվեստների, Կրթության որակի ապահովման ու Նախնական (արհեստագործական) և միջին մասնագիտական կրթության ծրագրերի գծով ծախսերի աճով՝ համապատասխանաբար 24.3%-ով, 71.8%-ով, 125.9%-ով և 15.8%-ով:

Հաշվետու ժամանակահատվածում *Մեծ նվաճումների սպորտի* ծրագրի շրջանակներում օգտագործվել է նախատեսված միջոցների 57.2%-ը՝ 1.1 մլրդ դրամ: Շեղումը հիմնականում պայմանավորված է ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման ծախսերի կատարողականով, որը կազմել է 42.5% կամ 529.5 մլն դրամ: Շեղումը պայմանավորված է կորոնավիրուսի համավարակի պատճառով մարզաձևերի ազգային ֆեդերացիաների կողմից իրականացվող միջոցառումների դադարեցմամբ: 2021 թվականի ամառային օլիմպիական խաղերին նախապատրաստվելու նպատակով վարկանիշ ձեռք բերած մարզիկներին, ինչպես նաև օլիմպիական խաղերի ծրագրում ընդգրկված մարզիկների ՀՀ հավաքական թիմերի մարզիչներին և (կամ) մերսողներին ֆինանսական աջակցության տրամադրման համար նախատեսված 92.8 մլն դրամը չի օգտագործվել՝ պայմանավորված նրանով, որ վճարման համար անհրաժեշտ փաստաթղթերը ներկայացվել են սեպտեմբերի վերջին, ուստի փաստացի վճարումները տեղափոխվել են հաջորդ եռամսյակ: Ծրագրում ընդգրկված միջոցառումներից 8-ի գծով նախատեսված 448.2 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ Մեծ նվաճումների սպորտի ծրագրի ծախսերը նվազել են 33.1%-ով կամ 566 մլն դրամով՝ հիմնականում պայմանավորված ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման ծախսերի 51.9% (572.1 մլն դրամ) նվազմամբ:

Հաշվետու ժամանակահատվածում շուրջ 8.5 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին*՝* ապահովելով ծրագրային ցուցանիշի 94% կատարողական: Շեղումը հիմնականում պայմանավորված է նախնական մասնագիտական (արհեստագործական) ու միջին մասնագիտական ուսումնական հաստատություն-ների շենքային պայմանների բարելավման և միջին մասնագիտական կրթություն ստացող ուսանողների կրթաթոշակի ծախսերի կատարողականով: Ծրագրի ծախսերում մեծ տեսակարար կշիռ ունեն միջին մասնագիտական և նախնական մասնագիտական (արհեստագործական) կրթության գծով ուսանողական նպաստների տրամադրման միջոցառման ծախսերը, որոնք կատարվել են նախատեսված ծավալով և կազմել են համապատասխանաբար 6 մլրդ դրամ և 1.8 մլրդ դրամ։ Հաշվետու ժամանակահատվածում ավելի քան 454.1 մլն դրամ է տրամադրվել միջին մասնագիտական կրթություն ստացող ուսանողների կրթաթոշակների, 250 մլն դրամ` նախնական մասնագիտական (արհեստագործական) կրթություն ստացող ուսանողների կրթաթոշակների վճարմանը: Նշված միջոցառումները կատարվել են համապատասխանաբար 68.1%-ով և 72%‑ով` հիմնականում պայմանավորված նախնական մասնագիտական (արհեստագործական) և միջին մասնագիտական կրթական հաստատություններում սովորող կրթաթոշակ ստացող ուսանողների` կանխատեսվածից փոքր թվով: Նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավման ծախսերի կատարողականը կազմել է 7.2% կամ 17.9 մլն դրամ` պայմանավորված կորոնավիրուսի համավարակով, որի հետ կապված՝ հիմնանորոգման և նախագծման աշխատանքներն ընթացել են ընդհատումներով, և կատարման ժամկետները երկարաձգվել են։ Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերն աճել են 15.8%-ով կամ 1.2 մլրդ դրամով` հիմնականում պայմանավորված միջին մասնագիտական կրթության գծով ուսանողական նպաստների ծախսերի 22.8% (1.1 մլրդ դրամ) աճով:

*Կինեմատոգրաֆիայի* ծրագրի շրջանակներում 2020 թվականի ինն ամիսների ընթացքում նախատեսված ծախսերը կատարվել են 61.7%‑ով՝ կազմելով 525.5 մլն դրամ: Ցածր կատարողականը հիմնականում պայմանավորված է կինոնկարների արտադրության և կինոարվեստին աջակցության միջոցառումների կատարողականով: Կինոնկարների արտադրության ծախսերը կազմել են 181.5 մլն դրամ կամ ծրագրված ցուցանիշի 39.6%-ը, որը պայմանավորված է կորոնավիրուսի համավարակի հետ կապված՝ «Հայաստանի Ազգային կինոկենտրոն» և «Փաստավավերագրական ֆիլմերի «Հայկ» կինոստուդիա» ՊՈԱԿ-ների հետ դրամաշնորհի տրամադրման պայմանագրերի մասնակի կնքմամբ, ինչպես նաև մրցույթների հետաձգմամբ։ Կինոարվեստին աջակցության համար օգտագործվել է նախատեսված միջոցների 56%-ը՝ 52.1 մլն դրամ, որը պայմանավորված է կորոնավիրուսի համավարակի հետ կապված՝ Հայաստանում մի շարք միջազգային կինոփառատոնների կազմակերպման հետաձգմամբ: Ծրագրում ընդգրկված ազգային կինոծրագրերի իրականացման և փաստավավերագրական կինոծրագրերի իրականացման միջոցառումների համար նախատեսված համապատասխանաբար 259.4 մլն դրամ և 32.5 մլն դրամն օգտագործվել են ամբողջությամբ: Նախորդ տարվա նույն ժամանակահատվածի համեմատ Կինեմատոգրաֆիայի ծրագրի ծախսերն աճել են 11.2%-ով (53 մլն դրամով)՝ հիմնականում պայմանավորված ազգային կինոծրագրերի իրականացման ծախսերի 2.4 անգամ կամ 150.9 մլն դրամ աճով:

*Մշակութային ժառանգության ծրագրին* հաշվետու ժամանակահատվածում տրամադրվել է ավելի քան 2.4 մլրդ դրամ՝ ապահովելով 88% կատարողական: Ծախսերի գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որը կազմել է ավելի քան 2.2 մլրդ դրամ՝ ապահովելով 97.5% կատարողական: Շեղումը պայմանավորված է կորոնավիրուսային համավարակի արդյունքում ստեղծված իրավիճակով, ինչպես նաև ավելացված արժեքի հարկի վճարման համար նախատեսված հատկացումները չօգտագործելու հանգամանքով: Միջոցառման շրջանակներում կազմակերպվել է 125 ցուցահանդես՝ նախատեսված 187-ի դիմաց, սպասարկվող թանգարանային այցելուների թիվը կազմել է 328955՝ նախատեսված 995513-ի դիմաց, իսկ սպասարկվող ընթերցողների թիվը կազմել է 363՝ նախատեսված 850-ի դիմաց։ Չեն օգտագործվել ծրագրում ընդգրկված երեք միջոցառումների համար նախատեսված միջոցները: Մասնավորապես՝ թանգարանների և պատկերասրահների հիմնանորոգման համար նախատեսված 137.8 մլն դրամ ներդրումները չեն կատարվել՝ պայմանավորված արտակարգ դրությամբ, որի պայմաններում երկարաձգվել է աշխատանքների կատարման ժամկետը: Հայաստանի Հանրապետությունում պետական և հասարակական նշանավոր գործիչներին նվիրված հուշարձանների իրականացման միջոցառման համար նախատեսված 60 մլն դրամը չի օգտագործվել՝ պայմանավորված նախագծանախահաշվային փաստաթղթերի՝ մշակման փուլում գտնվելու հանգամանքով։ Հուշարձանների ամրակայման, նորոգման և վերականգնման միջոցառման շրջանակներում ծրագրված 55.2 մլն դրամը չի օգտագործվել, քանի որ պայմանագրերը կնքվել են հաշվետու ժամանակահատվածի վերջում, որի հետ կապված՝ վճարումները տեղափոխվել են հաջորդ եռամսյակ: Մշակութային ժառանգության ծրագրում ընդգրկված չորս միջոցառումների համար նախատեսված 147.8 մլն դրամն ամբողջությամբ օգտագործվել է: Մասնավորապես՝ 79.4 մլն դրամ հատկացվել է պատմամշակութային ժառանգության գիտահետազոտական աշխատանքներին, 41.6 մլն դրամ՝ հայկական պատմամշակութային հուշարձանների վավերագրմանն աջակցությանը, 23.8 մլն դրամ՝ մշակութային արժեքների փորձաքննության ծառայություններին, 3 մլն դրամ՝ «Պատմամշակութային ժառանգության գիտահետազոտական կենտրոն» ՊՈԱԿ-ի նյութատեխնիկական բազայի համալրմանը և գույքով ապահովմանը։ Նախորդ տարվա նույն ժամանակահատվածի համեմատ Մշակութային ժառանգության ծրագրի ծախսերը նվազել են 3.4%-ով (87.4 մլն դրամով)՝ հիմնականում պայմանավորված 2019 թվականին «Հայաստանի ազգային պատկերասրահ» ՊՈԱԿ-ի շենքի օդափոխության համակարգի անցկացման համար ներդրումների իրականացմամբ:

2020 թվականի ինն ամիսների ընթացքում *Բարձրագույն և հետբուհական մասնագիտական կրթության* ծրագրին տրամադրվել է շուրջ 8 մլրդ դրամ` ապահովելով ծրագրված ցուցանիշի 95% կատարողական: Ծրագրից շեղումը մեծ մասամբ առաջացել է բարձրագույն մասնագիտական կրթություն ստացող ուսանողների կրթաթոշակի և բուհական հաստատություններում հետբուհական մասնագիտական կրթություն ստացող ուսանողների կրթաթոշակի ծախսերում, որոնք կազմել են համապատասխանաբար 508.6 մլն դրամ (նախատեսվածի 72%-ը) և 196 մլն դրամ (նախատեսվածի 65.9%-ը): Ծրագրի ծախսերում մեծ տեսակարար կշիռ ունեն բարձրագույն մասնագիտական կրթության գծով ուսանողական նպաստների տրամադրման ծախսերը, որոնք կատարվել են 99.7%-ով և կազմել շուրջ 6.6 մլրդ դրամ: Ծրագրում ընդգրկված չորս միջոցառումների՝ ակադեմիական փոխճանաչման և շարժունության ծառայությունների, կորոնավիրուսի համավարակի հետ կապված՝ Հորդանանում գտնվող հայ ուսանողների տեղափոխման ապահովման, մարզաբնակ ուսանողներին Երևանում բարձրագույն կրթության հասանելիության ապահովման և ուսումնական վարկերի տոկոսավճարների մասնակի փոխհատուցման համար նախատեսված միջոցներն ամբողջությամբ օգտագործվել են, որոնք կազմել են համապատասխանաբար 32.1 մլն դրամ, 3.2 մլն դրամ, 17.7 մլն դրամ և 49.3 մլն դրամ: Նախորդ տարվա նույն ժամանակահատվածի համեմատ Բարձրագույն և հետբուհական մասնագիտական կրթության ծրագրի ծախսերն աճել են 11.1%-ով կամ 797.2 մլն դրամով` հիմնականում պայմանավորված բարձրագույն մասնագիտական կրթության գծով ուսանողական նպաստների տրամադրման ծախսերի համապատասխանաբար 14.2% (821.3 մլն դրամ) աճով:

Հաշվետու ժամանակահատվածում *Երիտասարդության ծրագրի* իրականացմանը տրամադրվել է ավելի քան 1 մլրդ դրամ, որը կազմել է ծրագրված հատկացումների 91.7%-ը: Շեղումը հիմնականում առաջացել է երիտասարդական պետական քաղաքականությանն ուղղված ծրագրերի և միջոցառումների, ինչպես նաև երիտասարդ ընտանիքներին աջակցության ծախսերում, որոնք կազմել են համապատասխանաբար 55.9 մլն դրամ (նախատեսվածի 44.6%-ը) և 915.2 մլն դրամ (նախատեսվածի 97.7%-ը)։ Առաջին միջոցառման կատարողականը պայմանավորված է կորոնավիրուսի վարակի տարածման կանխարգելման նպատակով միջոցառումների հետաձգմամբ: Երիտասարդ ընտանիքներին աջակցության նպատակով «Երիտասարդ ընտանիքին` մատչելի բնակարաններ» պետական նպատակային ծրագրի համաֆինանսավորման նպատակով նախատեսված միջոցառման կատարողականը պայմանավորված է փաստացի պահանջով: Հաշվետու ժամանակահատվածում նախատեսված 5264 շահառուի դիմաց ծրագրում փաստացի ընդգրկվել է 3568 շահառու: Հայաստանի երիտասարդական հիմնադրամի լուծարման հետ կապված ծախսերի իրականացման համար նախատեսված միջոցներն օգտագործվել են ամբողջությամբ` կազմելով 32.2 մլն դրամ: Նախորդ տարվա նույն ժամանակահատվածի համեմատ Երիտասարդության ծրագրի ծախսերն աճել են 27.9%‑ով կամ 219.4 մլն դրամով՝ պայմանավորված երիտասարդ ընտանիքներին աջակցության ծախսերի 39.7% (260.1 մլն դրամ) աճով:

2020 թվականի ինն ամիսների ընթացքում *Գրահրատարակչության և գրադարանների* ծրագրին ՀՀ պետական բյուջեից տրամադրվել է ավելի քան 1.4 մլրդ դրամ` ապահովելով ծրագրված ցուցանիշի 93.6% կատարողական։ Շեղումը հիմնականում պայմանավորված է գրադարանային ծառայությունների ու գրականության հանրահռչակմանը, գրական ծրագրերին և գրքերի միջազգային ցուցահանդեսներին մասնակցությանն աջակցության միջոցառումների համապատասխանաբար 96.6% (1.3 մլրդ դրամ) և 31% (14.2 մլն դրամ) կատարողականով: Գրադարանային ծառայությունների միջոցառման կատարողականը հիմնականում պայմանավորված է ավելացված արժեքի հարկի վճարման համար նախատեսված հատկացումները չօգտագործելու հանգամանքով: Հաշվետու ժամանակահատվածում ընթերցողների թիվը կազմել է 44759՝ նախատեսված 89500-ի դիմաց, «Հայաստանի ազգային գրադարան» ՊՈԱԿ-ի գրատպության թանգարանի այցելուների թիվը կազմել է 356՝ նախատեսված 1000-ի դիմաց, գրադարանային վերապատրաստումներին մասնակցել է 50 մասնագետ: Գրականության հանրահռչակմանը, գրական ծրագրերին և գրքերի միջազգային ցուցահանդեսներին մասնակցությանն աջակցության ծախսերի կատարողականը պայմանավորված է կորոնավիրուսի վարակի կանխարգելման ու դրա հետագա տարածման դեմ պայքարի հետ կապված՝ զանգվածային միջոցառումների հետաձգմամբ։ Ոչ պետական մամուլի հրատարակման ծախսերը կատարվել են 94.8%-ով՝ կազմելով 56.2 մլն դրամ: Շեղումը պայմանավորված է նրանով, որ վճարման համար անհրաժեշտ փաստաթղթերի մի մասը ներկայացվել է սեպտեմբերի վերջին, ուստի վճարումը կատարվել է չորրորդ եռամսյակում: Ազգային փոքրամասնությունների համար Հայաստանում լույս տեսնող տպագիր լրատվամիջոցների թիվը կազմել է 9, գրական տպագիր և էլեկտրոնային պարբերականների թիվը՝ 10, մշակութային տպագիր և էլեկտրոնային պարբերականների թիվը՝ 12։ Թարգմանական ծրագրերի և ստեղծագործողներին ու հետազոտողներին աջակցության ծախսերը կազմել են 23.3 մլն դրամ կամ նախատեսվածի 70.2%-ը` պայմանավորված այն հանգամանքով, որ մեկ գրքի համար պայմանագրեր չեն կնքվել։ Գրքերի ձեռքբերման ծախսերը հաշվետու ժամանակահատվածում կազմել են 9.9 մլն դրամ կամ ծրագրային ցուցանիշի 62%-ը` պայմանավորված այն հանգամանքով, որ 4 անուն գրքերի ձեռքբերման դիմաց վճարումները, համաձայն կնքված պայմանագրերի վճարման ժամանակացույցերի, նախատեսված են չորրորդ եռամսյակում, իսկ 1 անուն գրքի մրցույթը չի կայացել։ Տեսողությունը կորցրած հաշմանդամություն ունեցող անձանց համար Բրայլյան տառատեսակով գրքերի տպագրության, տետրերի պատրաստման և «Խոսող գրքերի» ձայնագրության ծառայությունների ծախսերը կատարվել են 75.2%-ով՝ կազմելով 5.4 մլն դրամ: Շեղումը պայմանավորված է այն հանգամանքով, որ կատարված ծախսերը հիմնավորող փաստաթղթերի մի մասը ներկայացվել է սեպտեմբերի վերջին, ուստի վճարումը կատարվել է հոկտեմբեր ամսին։ Նախորդ տարվա նույն ժամանակահատվածի համեմատ Գրահրատարակչության և գրադարանների ծրագրի ծախսերն աճել են 30.6%-ով կամ 335.3 մլն դրամով՝ հիմնականում պայմանավորված գրադարանային ծառայությունների գծով ծախսերի 31.9% (320.1 մլն դրամ) աճով։

*Կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի* ծրագրին հաշվետու ժամանակահատվածում տրամադրվել է շուրջ 1.1 մլրդ դրամ՝ ապահովելով ծրագրված ցուցանիշի 82.4%‑ը։ Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող «Կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի ծառայություններ» միջոցառման ծախսերով, որոնք կատարվել են 81.9%-ով՝ կազմելով 971.4 մլն դրամ: Շեղումը պայմանավորված է գնումների գործընթացների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև որոշ մրցույթների չկայացմամբ: Ծրագրի շրջանակներում 55.4 մլն դրամ ուղղվել է լեզվի բնագավառում պետական քաղաքականության մշակման և իրականացման ծառայություններին՝ ապահովելով 88.8% կատարողական, որը պայմանավորված է գնումների գործընթացով: ՀՀ կրթության, գիտության, մշակույթի և սպորտի նախարարության ու Լեզվի կոմիտեի կարողությունների զարգացման և տեխնիկական հագեցվածության ապահովման ծախսերը կազմել են համապատասխանաբար 6.1 մլն դրամ (նախատեսվածի 71.9%-ը) և 2.8 մլն դրամ (նախատեսվածի 76.9%-ը): Շեղումները պայմանավորված են գնումների գործընթացների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև որոշ վճարումներ չորրորդ եռամսյակ տեղափոխելու հանգամանքով: Ծրագրում ընդգրկված երեք միջոցառումների գծով նախատեսված 12.5 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ ծրագրի ծախսերը նվազել են 18.3%-ով կամ 234.9 մլն դրամով՝ հիմնականում պայմանավորված կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի ծառայությունների գծով ծախսերի 18.3% (218 մլն դրամ) նվազմամբ:

2020 թվականի ինն ամիսների ընթացքում շուրջ 73 մլրդ դրամ է օգտագործվել *Հանրակրթության ծրագրի* շրջանակներում՝ ապահովելով 95.1% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության միջոցառումների կատարողականով, որոնց շրջանակներում օգտագործվել է համապատասխանաբար 22.7 մլրդ դրամ (նախատեսվածի 96.4%-ը), 29.8 մլրդ դրամ (նախատեսվածի 96.3%-ը) և 14.6 մլրդ դրամ (նախատեսվածի 95.1%-ը): Շեղումները պայմանավորված են աշակերտների փաստացի թվաքանակով, ինչպես նաև 2020 թվականին ֆինանսավորման բանաձևի փոփոխությամբ: Ծրագրում ընդգրկված են 29 միջոցառումներ, որոնցից 4-ի շրջանակներում նախատեսված միջոցները չեն օգտագործվել: Մասնավորապես՝ Նախադպրոցական այլընտրանքային ծախսարդյունավետ մոդելների ներդրման միջոցառման շրջանակներում ծրագրված 103.5 մլն դրամը չի օգտագործվել՝ պայմանավորված նրանով, որ մոդելները գտնվում են մշակման փուլում։ Սոցիալապես անապահով և սոցիալական աջակցություն ստացող ՀՀ սահմանամերձ համայնքների երեխաների դասագրքերի վարձավճարների փոխհատուցման համար նախատեսված 30.7 մլն դրամը չի օգտագործվել, քանի որ դասագրքեր ստացող դպրոցների ցանկի ճշտմամբ պայմանավորված` միջոցառումը տեղափոխվել է չորրորդ եռամսյակ։ «Մոդուլային» տիպի մանկապարտեզների շենքային ապահովման համար նախատեսված 16.1 մլն դրամը չի օգտագործվել՝ պայմանավորված կատարողական ակտեր չներկայացվելու հանգամանքով: «Ազգային երգ ու պար» առարկայի հանրակրթական ուսումնական հաստատություններում ներդրման համար նախատեսված 7.8 մլն դրամը չի օգտագործվել` պայմանավորված նրանով, որ պայմանագիրը կնքվել է սեպտեմբեր ամսվա վերջին, որի հետ կապված՝ վճարումները տեղափոխվել են չորրորդ եռամսյակ: Ծրագրի շրջանակներում 1.1 մլրդ դրամ ուղղվել է տարրական, հիմնական և միջնակարգ հատուկ հանրակրթության, 493.3 մլն դրամ՝ տարրական, միջնակարգ և ավագ դպրոցներում ներառական կրթության, 2.1 մլրդ դրամ՝ տարրական, հիմնական և միջնակարգ մասնագիտացված հանրակրթության ծախսերին, որոնք կատարվել են համապատասխանաբար 91.3%-ով, 98%-ով և 87.8%-ով: Ծրագրում ընդգրկված երկու միջոցառումների գծով նախատեսված 95.2 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ հանրակրթության ծրագրի ծախսերն աճել են 24.3%-ով կամ 14.2 մլրդ դրամով, ինչը հիմնականում պայմանավորված է տարրական, հիմնական և միջնակարգ ընդհանուր հանրակրթության ծախսերի համապատասխանաբար 31.6% (5.5 մլրդ դրամ), 25.4% (6 մլրդ դրամ) և 43.3% (4.4 մլրդ դրամ) աճով:

*Ազգային արխիվի* ծրագրի շրջանակներում նախատեսված միջոցներն ամբողջությամբ օգտագործվել են՝ կազմելով 405.7 մլն դրամ։ Նախորդ տարվա նույն ժամանակահատվածի համեմատ Ազգային արխիվի ծրագրի շրջանակներում կատարված ծախսերը նվազել են 66%-ով կամ 786.4 մլն դրամով՝ հիմնականում պայմանավորված այն հանգամանքով, որ 2019 թվականի ինն ամսվա ընթացքում շուրջ 792 մլն դրամ էր հատկացվել «Հայաստանի ազգային արխիվ» ՊՈԱԿ-ի հարկային պարտավորությունների փոխհատուցման նպատակով:

*Արտադպրոցական դաստիարակության* ծրագրի ծախսերը 2020 թվականի ինն ամիսների ընթացքում կազմել են ավելի քան 2.4 մլրդ դրամ` ապահովելով իննամսյա ծրագրի 78.1%-ով կատարում։ Ծրագրից շեղումը հիմնականում պայմանավորված է արտադպրոցական դաստիարակության միջոցառման կատարողականով, որը կազմել է շուրջ 1.9 մլրդ դրամ կամ 75.9%: Շեղումը պայմանավորված է կորոնավիրուսի համավարակով, որի պայմաններում որոշ միջոցառումներ չեն իրականացվել։ Հաշվետու ժամանակահատվածում Հայաստանի 45 մարզադպրոցներում, ստեղծագործական և արտադպրոցական դաստիարակության այլ կենտրոններում արվեստի, երաժշտության, սպորտի դասընթացների մասնակիցների թիվը կազմել է 19835՝ նախատեսված 19682-ի դիմաց: «Արամ Մանուկյանի անվան մարզառազմական մասնագիտացված դպրոց» պետական ոչ առևտրային կազմակերպության համար մարզադահլիճի կառուցման համար նախատեսված 79.5 մլն դրամը չի օգտագործվել՝ պայմանավորված նախագծային փոփոխությունների անհրաժեշտությամբ, որի հետ կապված՝ շինարարական աշխատանքները չեն մեկնարկել: Ծրագրում ընդգրկված են յոթ միջոցառումներ, որոնցից հինգ միջոցառումների համար նախատեսված 537.3 մլն դրամն օգտագործվել է ամբողջությամբ: Մասնավորապես՝ 447.2 մլն դրամ հատկացվել է հասարակական կազմակերպությունների կողմից արտադպրոցական դաստիարակությանը, 44.7 մլն դրամ՝ ուսումնամարզական գործընթացի իրականացմանը մարզադպրոցներում, 32.8 մլն դրամ՝ «Դասական երաժշտություն «Դաս A» միջոցառմանը, 7.2 մլն դրամ՝ դպրոցականների հանրապետական սպարտակիադայի անցկացմանը 5.4 մլն դրամ՝ «Հակոբ Կոջոյան» կրթահամալիր» ՊՈԱԿ-ում արտադպրոցական դաստիարակության կազմակերպմանը։ Նախորդ տարվա նույն ժամանակահատվածի համեմատ ծրագրի ծախսերը նվազել են 20.5%-ով (626.2 մլն դրամով), ինչը հիմնականում պայմանավորված է 2020 թվականին դպրոցականների ամառային հանգստի կազմակերպման և տրանսպորտային ծախսերի փոխհատուցման համար միջոցներ չնախատեսելու հանգամանքով, ինչպես նաև արտադպրոցական դաստիարակության միջոցառման գծով ծախսերի 6.2% (126.3 մլն դրամ) նվազմամբ:

2020 թվականի ինն ամիսների ընթացքում շուրջ 8.7 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 85.6% կատարողական: Շեղումը հիմնականում պայմանավորված է գիտական ենթակառուցվածքի արդիականացման ու գիտական և գիտատեխնիկական պայմանագրային (թեմատիկ) հետազոտությունների միջոցառումների համապատասխանաբար 86.5% (5 մլրդ դրամ) և 69.2% (1.1 մլրդ դրամ) կատարողականներով: Գիտական ենթակառուցվածքների արդիականացման միջոցառման կատարողականը հիմնականում պայմանավորված է հանրապետությունում արտակարգ դրության հետ կապված՝ գիտական կազմակերպությունների կողմից ներկայացված հայտերի քանակով: Հաշվետու ժամանակահատվածում «Գիտական ենթակառուցվածքի արդիականացում» միջոցառման շրջանակներում փաստացի ներգրավված են եղել թվով 73 կազմակերպություն, գիտության ոլորտում համագործակցություն է ապահովվել 10 գիտական կառույցների հետ, իրականացվել են թվով 96 միջազգային գիտական ծրագրեր, Հայաստանն անդամակցել է թվով 4 միջազգային գիտական կառույցների, պետական բյուջեից ֆինանսավորել է 1 երաշխավորված գիտական միջոցառում, երիտասարդ գիտնականների 1 դպրոց, կատարվել է թվով 300 գիտական հայտերի փորձաքննություն: Գիտական և գիտատեխնիկական պայմանագրային (թեմատիկ) հետազոտությունների գծով ծախսերի կատարողականը պայմանավորված է մի շարք թեմաների ավարտով, ինչպես նաև անցկացված նոր մրցույթները ամփոփված չլինելու հանգամանքով: Միջոցառման շրջանակներում հաշվետու ժամանակահատվածում պետական բյուջեից ֆինանսավորվել են թվով 244 գիտական թեմաներ, կատարվել են թվով 10 միջազգային հետազոտություններ։

2020 թվականի ինն ամիսներին 737.4 մլն դրամ ուղղվել է ազգային արժեք ներկայացնող գիտական օբյեկտների պահպանությանը՝ կազմելով ծրագրված ցուցանիշի 98.2%-ը: Շեղումը պայմանավորված է վճարման համար անհրաժեշտ փաստաթղթերի բացակայությամբ։ Միջոցներն ուղղվել են ազգային արժեք ներկայացնող 5 գիտական օբյեկտների՝ Մեսրոպ Մաշտոցի անվան հին ձեռագրերի գիտահետազոտական ինստիտուտի, Հայոց ցեղասպանության թանգարանի, Բյուրականի աստղադիտարանի, Հայկենսատեխնոլոգիայի կենսաբանական թանգարանի, ԵՊՀ գրադարանի պահպանմանը: Գիտաշխատողներին գիտական աստիճանների համար տրամադրվող հավելավճարները կազմել են 504.3 մլն դրամ` ապահովելով 85.6% կատարողական: Շեղումը պայմանավորված է թեմաներում ընդգրկված գիտաշխատողներին գիտական աստիճանի համար տրվող հավելավճարների քանակով: Ծրագրի շրջանակներում 145.5 մլն դրամ ուղղվել է արագացուցչային տեխնոլոգիաների զարգացմանը՝ կազմելով ծրագրված ցուցանիշի 74.9%-ը, որը հիմնականում պայմանավորված է հանրապետությունում արտակարգ դրության հետ կապված՝ գիտական հետազոտությունների իրականացման համար կազմակերպությունների կողմից ներկայացված հայտերի քանակով: Ծրագրում ընդգրկված միջոցառումներից վեցի գծով նախատեսված 791 մլն դրամն օգտագործվել է ամբողջությամբ:

Նախորդ տարվա նույն ժամանակահատվածի համեմատ Գիտական և գիտատեխնիկական հետազոտությունների ծրագրի ծախսերը գրեթե չեն փոփոխվել։

*Մասսայական սպորտի* ծրագրին հաշվետու ժամանակահատվածում ուղղվել է 29 մլն դրամ, որն ամբողջությամբ օգտագործվել է: Միջոցներն ուղղվել են ուսանողական մարզական միջոցառումներին և մարզական օբյեկտների շինարարությանը, որոնք կազմել են համապատասխանաբար 11.3 մլն դրամ և 17.7 մլն դրամ: Նախորդ տարվա նույն ժամանակահատվածի համեմատ ծրագրի ծախսերը նվազել են 85.6%-ով կամ 171.7 մլն դրամով՝ պայմանավորված կորոնավիրուսի համավարակի արդյունքում 2020 թվականին նախատեսված մի շարք միջոցառումների դադարեցմամբ:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 94.7%-ը՝ շուրջ 9.3 մլրդ դրամ: Շեղումը հիմնականում պայմանավորված է «Մշակութային միջոցառումների իրականացում» և «Թատերական ներկայացումներ» միջոցառումների կատարողականով, ինչպես նաև «Ներդրումներ թատրոնների շենքերի կապիտալ վերանորոգման համար» և «Թատրոնների շենքերի ընթացիկ նորոգում» միջոցառումների համար նախատեսված միջոցները չօգտագործելու հանգամանքով։ Թատրոնների շենքերի կապիտալ վերանորոգման համար ներդրումների և թատրոնների շենքերի ընթացիկ նորոգման համար հատկացված համապատասխանաբար 140.4 մլն դրամը և 58.2 մլն դրամը չեն օգտագործվել` պայմանավորված արտակարգ դրությամբ։ Մշակութային միջոցառումների իրականացմանը հաշվետու ժամանակահատվածում պետական բյուջեից տրամադրվել է 365.7 մլն դրամ` կազմելով ծրագրի 58.7%-ը: Ցածր կատարողականը պայմանավորված է կորոնավիրուսի համավարակի հետ կապված՝ որոշ միջոցառումների հետաձգմամբ։

Թատերական ներկայացումների ծախսերը հաշվետու ժամանակահատվածում կազմել են շուրջ 2.1 մլրդ դրամ, որոնք օգտագործվել են 98.2%-ով։ Կատարողականը պայմանավորված է «Խորեոգրաֆիայի պետական թատրոն» ՊՈԱԿ-ի հետ պայմանագիր չկնքվելու, ինչպես նաև ավելացված արժեքի հարկի վճարման համար նախատեսված հատկացումները չօգտագործելու հանգամանքներով: Հաշվետու ժամանակահատվածում փաստացի բեմադրվել են 18 նոր ներկայացումներ՝ նախատեսված 41-ի փոխարեն, կայացել են 664 ներկայացումներ՝ նախատեսված 1797-ի փոխարեն, հանդիսատեսի թիվը կազմել է 99821՝ կանխատեսված 292135-ի դիմաց:

2.6 մլրդ դրամ ուղղվել է երաժշտարվեստի և պարարվեստի համերգներին՝ կազմելով նախատեսվածի 99.4%-ը: Կատարողականը պայմանավորված է նրանով, որ վճարման համար անհրաժեշտ փաստաթղթերը ներկայացվել են սեպտեմբերի վերջին, ուստի փաստացի վճարումները տեղափոխվել են հաջորդ եռամսյակ, ինչպես նաև ավելացված արժեքի հարկի վճարման համար նախատեսված հատկացումները չօգտագործելու հանգամանքով: Միջոցառման շրջանակներում ինն ամիսների ընթացքում կազմակերպվել են 10 նոր համերգային համարներ՝ նախատեսված 21–ի դիմաց, 68 համերգներ՝ նախատեսված 380–ի դիմաց, իսկ հանդիստեսի քանակը կազմել է 23274՝ նախատեսված 130218–ի դիմաց։

Արվեստների ծրագրի շրջանակներում «Ժողովրդական» պատվավոր կոչման արժանացած անձանց պատվովճարի և վերջինիս վճարման ծառայությունների համար տրամադրվել է համապատասխանաբար 24.4 մլն դրամ և 86.8 հազար դրամ, որոնք կազմել են ծրագրային հատկացումների 76.9%‑ը և 27.4%-ը: Առաջին ցուցանիշը պայմանավորված է պատվովճարի իրավունք ձեռք բերած շահառուների՝ հանրապետությունից բացակայելու հանգամանքով, իսկ երկրորդը՝ բանկերի միջոցով իրականացվող վճարումների թվի աճով: Թատերահամերգային կազմակերպությունների նյութատեխնիկական բազայի զարգացման համար ծախսվել է 5.5 մլն դրամ կամ նախատեսված միջոցների 56.9%-ը՝ պայմանավորված արտակարգ իրավիճակով, որի արդյունքում երկարաձգվել է աշխատանքների կատարման ժամկետը։

Արվեստների ծրագրում ընդգրկված միջոցառումներից 6-ի համար նախատեսված 4.2 մլրդ դրամն օգտագործվել է ամբողջությամբ: Մասնավորապես՝ Օպերային և բալետային արվեստի ներկայացումներին աջակցության ծախսերը կազմել են 2.5 մլրդ դրամ։ Փաստացի ներկայացումների քանակն անցած ինն ամիսներին կազմել է 22՝ նախատեսված 70-ի դիմաց, իսկ հանդիսատեսի թիվը` 8841՝ կանխատեսված 41195-ի դիմաց։ Ազգային ակադեմիական թատերարվեստի ներկայացումների ծախսերը կազմել են 484.2 մլն դրամ։ Փաստացի ներկայացումների քանակը հաշվետու ժամանակահատվածում կազմել է 49՝ նախատեսված 74-ի փոխարեն, հանդիսատեսի թիվը` 33215՝ կանխատեսված 30452-ի դիմաց, բեմադրվել է 1 նոր ներկայացում` նախատեսված 2-ի դիմաց: 373 մլն դրամ տրամադրվել է Ազգային ակադեմիական խմբերգային համերգներին։ Փաստացի համերգների քանակը հաշվետու ժամանակահատվածում կազմել է 4՝ նախատեսված 7-ի դիմաց, հանդիսատեսի թիվը` 1240` կանխատեսված 5110-ի դիմաց։ Կարեն Դեմիրճյանի անվան մարզահամերգային համալիրի կարողությունների զարգացման ծախսերը կազմել են 718.5 մլն դրամ, մարզահամերգային համալիրի պահպանության ծախսերը՝ 124․2 մլն դրամ, դատարանների կողմից նշանակված տույժերի և տուգանքների ծախսերը՝ 4.1 մլն դրամ։

Նախորդ տարվա նույն ժամանակահատվածի համեմատ Արվեստների ծրագրի ծախսերն աճել են 71.8%-ով կամ 3.9 մլրդ դրամով` հիմնականում պայմանավորված օպերային և բալետային արվեստի ներկայացումների ու երաժշտարվեստի և պարարվեստի համերգների գծով ծախսերի համապատասխանաբար 140.6% (1.4 մլրդ դրամ) և 105.5% (1.3 մլրդ դրամ) աճով, ինչպես նաև Կարեն Դեմիրճյանի անվան մարզահամերգային համալիրի կարողությունների զարգացման նպատակով 2020 թվականի պետական բյուջեից միջոցների հատկացմամբ:

Հաշվետու ժամանակահատվածում 297.3 մլն դրամ է օգտագործվել *«Ապահով դպրոց»* ծրագրի շրջանակներում, որը կազմել է 31.6%-ով: Ցածր կատարողականը հիմնականում պայմանավորված է կրթական օբյեկտների շենքային պայմանների բարելավման ծախսերի կատարողականով, որը կազմել է 254.9 մլն դրամ կամ ծրագրված ցուցանիշի 39.3%-ը: 30.9 մլն դրամ է օգտագործվել կրթական օբյեկտների կառուցման նպատակով՝ կազմելով ծրագրային ցուցանիշի 65.6%-ը: Վերոհիշյալ երկու միջոցառումների ցածր կատարողականը պայմանավորված է այն հանգամանքով, որ շինարարական աշխատանքները հաշվետու ժամանակահատվածում չեն ավարտվել։ Կրթական օբյեկտների շենքային ապահովվածության բարելավման ծախսերը կազմել են 11.5 մլն դրամ կամ 15.9%՝ պայմանավորված այն հանգամանքով, որ աշխատանքների կատարողական ակտերը ներկայացվել են սեպտեմբեր ամսին, որի հետ կապված՝ վճարումները տեղափոխվել են չորրորդ եռամսյակ: Չի օգտագործվել ծրագրի շրջանակներում նախատեսված 4 միջոցառումների շրջանակներում նախատեսված 174.1 մլն դրամը: Նախորդ տարվա նույն ժամանակահատվածի համեմատ «Ապահով դպրոց» ծրագրի ծախսերը նվազել են 34.6%-ով կամ 157.3 մլն դրամով, ինչը հիմնականում պայմանավորված է կրթական օբյեկտների շենքային պայմանների բարելավման ծախսերի նվազմամբ:

Հաշվետու ժամանակահատվածում *Կրթության որակի ապահովման* ծրագրի ծախսերը կազմել են շուրջ 4.2 մլրդ դրամ` ապահովելով 78.5% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող՝ Համաշխարհային բանկի աջակցությամբ իրականացվող կրթության բարելավման ծրագրի շրջանակներում նախատեսված միջոցառումների կատարողականով, ինչպես նաև Կրթության բովանդակային և մեթոդական սպասարկման միջոցառմանը հատկացված միջոցները չօգտագործելու հանգամանքով: Համաշխարհային բանկի աջակցությամբ իրականացվող կրթության բարելավման ծրագրի շրջանակներում ավագ, միջնակարգ և հիմնական դպրոցներում և կրթության ոլորտի կազմակերպություններում /ԿՏԱԿ/ կապիտալ ներդրումների ու ծառայությունների ձեռքբերման ծախսերը կատարվել են համապատասխանաբար 92.2%-ով և 64.4%-ով՝ կազմելով 2.8 մլրդ դրամ և 534.1 մլն դրամ: Վարկային ծրագրի շրջանակներում կապիտալ ներդրումների գծով ծախսերի կատարողականը պայմանավորված է լաբորատոր սարքավորումների ներմուծման մաքսա­տուրքերի տնտեսմամբ, ինչպես նաև համակարգչային սարքավորումների մատակարարումը չորրորդ եռամսյակ տեղափոխելու հանգամանքով, իսկ ծառայությունների ձեռքբերման ծախսերի կատարողականը պայմանավորված է բուհերի կողմից նախատեսվածից պակաս թվով ծրագրերի իրականացմամբ: Կրթության բովանդակային և մեթոդական սպասարկման միջոցառմանը հատկացված 197.1 մլն դրամը չի օգտագործվել՝ պայմանավորված «Կրթության ազգային ինստիտուտ» ՓԲԸ-ի լուծարմամբ:

Կրթության որակի ապահովման ծրագրի ծախսերից 367.8 մլն դրամը կազմել են գնահատման և թեստավորման ծառայությունների ծախսերը, որոնք կատարվել են 77.1%-ով՝ պայմանավորված արտակարգ դրությամբ, որի հետ կապված՝ չեղարկվել են ավարտական քննությունները, կազմակերպվել են միայն միասնական քննությունները: 262.6 մլն դրամ կամ նախատեսվածի 92.3%-ն են կազմել կրթության ոլորտում ՏՀՏ ներդրման և շարունակականության ապահովման ծախսերը՝ պայմանավորված ծրագրում ընդգրկված հանրակրթական ուսումնական հաստատությունների և սպասարկվող համակարգչային սարքավորումների փաստացի թվով: 83.4 մլն դրամ կամ նախատեսվածի 63%-ն են կազմել նախնական մասնագիտական (արհեստագործական) և միջին մասնագիտական կրթության և ուսուցման (ՄԿՈՒ) բարեփոխումների ծախսերը՝ պայմանավորված արտակարգ դրությամբ, որի հետ կապված՝ 60 հոգու վերապատրաստումները նախատեսվել է իրականացնել չորրորդ եռամսյակում։

Նախնական, միջին մասնագիտական և բարձրագույն կրթության որակի ապահովման ծառայությունների համար նախատեսված 66.3 մլն դրամն օգտագործվել է ամբողջությամբ: Հաշվետու ժամանակահատվածում Կրթության, գիտության, մշակույթի, սպորտի և երիտասարդության ոլորտների այլ միջոցառումներին հատկացված 81.7 մլն դրամը չի օգտագործվել՝ պայմանավորված միջոցառումների համար պատասխանատու լիազոր մարմին չընտրվելու հանգամանքով։ Հանրային հատվածի կազմակերպությունների հաշվապահների վերապատրաստման դասընթացի կազմակերպման համար հատկացված 8.1 մլն դրամը չի օգտագործվել՝ պայմանավորված կորոնավիրուսի համավարակով, որի հետ կապված՝ վերապատրաստման դասընթացները չեն իրականացվել:

Նախորդ տարվա նույն ժամանակահատվածի համեմատ Կրթության որակի ապահովման ծրագրի ծախսերն աճել են 125.9%-ով կամ 2.3 մլրդ դրամով, որը հիմնականում պայմանավորված է Համաշխարհային բանկի աջակցությամբ իրականացվող կրթության բարելավման ծրագրի շրջանակներում կատարված ծախսերի 3 անգամ կամ 2.2 մլրդ դրամ աճով։

Հաշվետու ժամանակահատվածում շուրջ 1.5 մլրդ դրամ է տրամադրվել *Համընդհանուր ներառական կրթության համակարգի ներդրման* ծրագրին` ապահովելով 84.5% կատարողական: Շեղումը հիմնականում արձանագրվել է ԱՄՆ միջազգային զարգացման գործակալության աջակցությամբ իրականացվող «Ներառական կրթության համակարգի ներդրում» դրամաշնորհային ծրագրում, որի շրջանակներում ծախսերը կազմել են 14.3 մլն դրամ կամ նախատեսվածի 7%-ը՝ պայմանավորված արտակարգ դրության պատճառով շինարարական աշխատանքների ժամանակավոր դադարեցմամբ: Մանկավարժահոգեբանական աջակցության ծառայությունների և կրթության առանձնահատուկ պայմանների կարիք ունեցող երեխաների կրթության կազմակերպմանն օժանդակող միջոցառումների ծախսերը կազմել են ավելի քան 1.3 մլրդ դրամ կամ նախատեսվածի 93.6%-ը, որը նույնպես պայմանավորված է արտակարգ դրությամբ՝ կրթության կազմակերպման համար նյութերի մշակման և հրատարակման հետաձգմամբ: Ծրագրում ընդգրկված երկու միջոցառումների գծով նախատեսված շուրջ 186.2 մլն դրամն ամբողջությամբ օգտագործվել է, որից 132.4 մլն դրամն ուղղվել է հանրակրթական դպրոցների ուսուցիչների և ուսուցչի օգնականների ներառական դասավանդման հմտությունների զարգացման ապահովման ծառայությունների ֆինանսավորմանը, 53.8 մլն դրամը՝ աուտիզմ և զարգացման խանգարումներ ունեցող երեխաների բուժման, վերականգնման, կրթության և զբաղվածության ապահովման ծառայությունների ֆինանսավորմանը։ Նախորդ տարվա նույն ժամանակահատվածի համեմատ արձանագրվել է Համընդհանուր ներառական կրթության համակարգի ներդրման ծրագրի ծախսերի 106.4% (788.4 մլն դրամով) աճ, որը հիմնականում պայմանավորված է մանկավարժահոգեբանական աջակցության ծառայությունների և կրթության առանձնահատուկ պայմանների կարիք ունեցող երեխաների կրթության կազմակերպմանն օժանդակող միջոցառումների գծով ծախսերի 92.4% (638.4 մլն դրամ) աճով, ինչպես նաև հանրակրթական դպրոցների ուսուցիչների և ուսուցչի օգնականների ներառական դասավանդման հմտությունների զարգացման նպատակով 2020 թվականի պետական բյուջեից միջոցների հատկացմամբ:

Հաշվետու ժամանակահատվածում *Մարզերի մշակութային զարգացման* ծրագրի ծախսերը կատարվել են 56.4%-ով՝ կազմելով 38 մլն դրամ: Ծրագրում ընդգրկված են երկու միջոցառումներ: 35.2 մլն դրամ է օգտագործվել համայնքային մշակույթի և ազատ ժամանցի կազմակերպման նպատակով, որը կազմել է ծրագրային ցուցանիշի 92.1%-ը` պայմանավորված ավելացված արժեքի հարկի վճարման համար նախատեսված հատկացումները չօգտագործելու հանգամանքով: ՀՀ մարզերում մշակութային միջոցառումների իրականացման ծախսերը կազմել են 2.8 մլն դրամ կամ ծրագրված ցուցանիշի 9.5%-ը: Ցածր կատարողականը պայմանավորված է արտակարգ դրության հետ կապված՝ մշակութային միջոցառումների ժամանակացույցերի փոփոխությամբ: Նախորդ տարվա նույն ժամանակահատվածի համեմատ արձանագրվել է Մարզերի մշակութային զարգացման ծրագրի ծախսերի 29.1% անկում, որը հիմնականում պայմանավորված է ՀՀ մարզերում մշակութային միջոցառումների ծախսերի նվազմամբ:

*Մշակութային և գեղագիտական դաստիարակության* ծրագրի ծախսերը հաշվետու ժամանակահատվածում կազմել են 435.6 մլն դրամ, որոնք կատարվել են 92.2%-ով: Շեղումը հիմնականում պայմանավորված է երաժշտական և արվեստի դպրոցներում ուսումնամեթոդական աշխատանքների գծով ծախսերի կատարողականով, որը կազմել է 65.2% կամ 40.2 մլն դրամ` պայմանավորված արտակարգ դրությամբ, որի պայմաններում ծրագիրն իրականացվել է հեռավար, և ուսումնամեթոդական աշխատանքներին մասնակցել են նախատեսվածից պակաս թվով աշակերտներ: Բացի այդ, չի օգտագործվել երաժշտական և արվեստի դպրոցների համար ուսումնամեթոդական գրականության մշակման և հրատարակման միջոցառման համար նախատեսված 13 մլն դրամը՝ պայմանավորված ուսումնական ձեռնարկների հրատարակման դիմաց վճարումների իրականացումը չորրորդ եռամսյակ տեղափոխելու հանգամանքով՝ համաձայն կնքված պայմանագրերի վճարման ժամանակացույցերի։ Տվյալ ծրագրի ծախսերում մեծ տեսակարար կշիռ ունեն ազգային, փողային և լարային նվագարանների գծով ուսուցման ծախսերը, որոնք կատարվել են 99.4%-ով՝ կազմելով 383.5 մլն դրամ: Շնորհալի պատանի երաժիշտ կատարողների մասնագիտական կարողությունների զարգացմանը և կատարելագործմանն աջակցության համար նախատեսված 11.9 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ արձանագրվել է ծրագրի ծախսերի 10% (39.5 մլն դրամով) աճ, որը պայմանավորված է երաժշտական և արվեստի դպրոցներում ուսումնամեթոդական աշխատանքների ու ազգային, փողային և լարային նվագարանների գծով ուսուցման ծախսերի աճով համապատասխանաբար 134.3%-ով և 4.7%-ով։

*Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման* ծրագրի շրջանակներում օգտագործվել է նախատեսված միջոցների 68.7%-ը՝ 505.8 մլն դրամ: Շեղումը պայմանավորված է ծրագրում ընդգրկված 4 միջոցառումների գծով նախատեսված 87.9 մլն դրամը չօգտագործելու հանգամանքով, ինչպես նաև «Սփյուռքի կրթօջախների համար դասագրքերի և այլ ուսումնական նյութերի մշակում, ձեռքբերում և տրամադրում» և «Սփյուռքի կրթօջախների ուսուցիչների կարողությունների հզորացում» միջոցառումների կատարողականով: Մասնավորապես՝ ինն ամսվա բյուջեից 34.7 մլն դրամ էր հատկացվել սփյուռքի համայնքներին կրթամշակութային աջակցության նպատակով, որը չի օգտագործվել՝ պայմանավորված կորոնավիրուսային համավարակի արդյունքում ստեղծված իրավիճակով, որի հետ կապված՝ գործուղումներ և հյուրախաղեր չեն իրականացվել: Համահայկական և համապետական կրթական խորհրդաժողովին հատկացված 28.9 մլն դրամը չի օգտագործվել՝ պայմանավորված նրանով, որ վճարման համար անհրաժեշտ փաստաթղթերը ներկայացվել են սեպտեմբերի վերջին, որի արդյունքում վճարումները տեղափոխվել են չորրորդ եռամսյակ: Կորոնավիրուսային համավարակի պատճառով խորհրդաժողովն իրականացվել է հեռավար: Նույն պատճառով չի օգտագործվել նաև մանկապատանեկան և երիտասարդական կրթական ու կրթամշակութային միջոցառումների կազմակերպմանը հատկացված 21 մլն դրամը՝ պայմանավորված կորոնավիրուսային համավարակի արդյունքում ստեղծված իրավիճակով, որի շրջանակներում չի անցկացվել Համահայկական օլիմպիադան, իսկ սփյուռքում գործող մի շարք կրթական հաստատություններ հեռավար աշխատանքի պայմաններում չեն կարողացել մասնակցել մանկապատանեկան նկարչական մրցույթ-փառատոնին: Հայաստանի միգրանտ ընտանիքների դպրոցականների հայոց լեզվի իմացության բարելավման միջոցառմանը հատկացված 3.2 մլն դրամը չի օգտագործվել՝ նույնպես պայմանավորված կորոնավիրուսային համավարակով, որի արդյունքում դպրոցների սահմանափակ գործունեության պատճառով միջոցառումը հնարավոր չի եղել իրականացնել նախատեսված ժամկետներում:

Ծրագրի ծախսերում մեծ տեսակարար կշիռ ունեցող՝ Հայաստանում «STARMUSFESTIVAL VI. 50 տարի Մարսի վրա» փառատոնի կազմակերպման մասնակցության վճարի հատկացման և միջազգային կազմակերպություններին անդամակցության ծախսերը կազմել են համապատասխանաբար 318.7 մլն դրամ (նախատեսվածի 96.6%-ը) և 108.5 մլն դրամ (նախատեսվածի 95%-ը): Շեղումները պայմանավորված են փոխարժեքի փոփոխությամբ: Օտարերկրյա պետություններում հայերենի և հայագիտական առարկաների դասավանդման և Սփյուռքի կրթօջախների ուսուցիչների կարողությունների հզորացման ծախսերը կազմել են համապատասխանաբար 40.5 մլն դրամ (նախատեսվածի 74.2%-ը) և 1.5 մլն դրամ (նախատեսվածի 3.8%-ը)՝ պայմանավորված հանրապետությունում արտակարգ դրությամբ, որի արդյունքում դասավանդումը և ուսուցիչների վերապատրաստումն իրականացվել են առցանց:

Հաշվետու ժամանակահատվածում 26 մլն դրամ ուղղվել է սփյուռքի կրթօջախների համար դասագրքերի և այլ ուսումնական նյութերի մշակման, ձեռքբերման և տրամադրման ծախսերին՝ կազմելով ծրագրված ցուցանիշի 26.2%-ը: Ցածր կատարողականը պայմանավորված է դասագրքերի և այլ ուսումնական նյութերի ձեռք բերման հայտերի փաստացի թվի նվազմամբ, գնումների գործընթացների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ և կորոնավիրուսային հիվանդության տարածման պատճառով դասագրքերի առաքման հետաձգմամբ: Ծրագրում ընդգրկված միջոցառումներից երկուսի գծով նախատեսված 10.5 մլն դրամն օգտագործվել է ամբողջությամբ, որից 7.5 մլն դրամն ուղղվել է օտարերկրյա պետություններում հայալեզու թատերական ներկայացումներին աջակցմանը, 3 մլն դրամը՝ Թբիլիսիում գտնվող հայ գրողների պանթեոնի պահպանմանն աջակցությանը: Նախորդ տարվա նույն ժամանակահատվածի համադրելի ցուցանիշի համեմատ Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման ծրագրի ծախսերն աճել են 497.7 մլն դրամով՝ հիմնականում պայմանավորված «Հայաստանում «STARMUSFESTIVAL VI. 50 տարի Մարսի վրա» փառատոնի կազմակերպման մասնակցության վճարի համար 2020 թվականի պետական բյուջեից միջոցների հատկացմամբ։

*ՀՀ պաշտպանության նախարարության* պատասխանատվությամբ 2020 թվականի ինն ամիսների ընթացքում իրականացվել են 5 ծրագրեր, որոնց գծով ծախսերը կազմել են շուրջ 206.2 մլրդ դրամ կամ նախատեսածի 83.4%‑ը: Շեղումը հիմնականում պայմանավորված է ծախսերի գերակշիռ մասը կազմող՝ ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա ինն ամիսների համեմատ ՀՀ պաշտպանության նախարարության պատասխանատվությամբ իրականացվող ծրագրերի գծով ծախսերի 28.6%-ով (շուրջ 45.4 մլրդ դրամով) աճը:

*Ռազմական ուսուցման և վերապատրաստման* նպատակով հաշվետու ժամանակահատվածում օգտագործվել է 712.7 մլն դրամ և ապահովել իննամսյա ծրագրի 78.9%-ը, որը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա նույն ժամանակահատվածի համեմատ նշված ծրագրի ծախսերը նվազել են 8.9%-ով կամ 69.2 մլն դրամով:

2020 թվականի ինն ամիսների ընթացքում *ՀՀ պաշտպանության ապահովման* ծրագրի ծախսերը կազմել են 204 մլրդ դրամ կամ ծրագրային ցուցանիշի 83.6%-ը, որը հիմնականում պայմանավորված է ՀՀ պաշտպանության նախարարության շենքային պայմանների բարելավման ու ռազմական կարիքների բավարարման ծախսերի կատարողականով: Հատկացված միջոցներն ուղղվել են հինգ միջոցառումների իրականացմանը, որոնցից երկուսի համար նախատեսված 56.7 մլն դրամ միջոցներն օգտագործվել են ամբողջությամբ: Ծրագրի շրջանակներում շուրջ 141.9 մլրդ դրամ է ուղղվել ռազմական կարիքների բավարարմանը՝ ապահովելով 90.9% կատարողական, 62 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով ծրագրված ցուցանիշի 70.6%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով, որոշ պայմանագրեր չեն կնքվել ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: ՀՀ օդանավակայաններում ՌԴ զորամիավորումների օդանավերի սպասարկման ծառայությունների միջոցառման շրջանակներում օգտագործվել են 46.6 մլն դրամ միջոցներ և ապահովել իննամսյա ծրագրի 82.6%-ը, ինչը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա ինն ամիսների համադրելի ցուցանիշի համեմատ նշված ծրագրի ծախսերն աճել են 28.6%-ով կամ շուրջ 45.4 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման և ռազմական կարիքների բավարարման ծախսերի համապատասխանաբար 71.6%-ով (25.9 մրդ դրամով) և 15.9%-ով (19.4 մրդ դրամով) աճով:

Հաշվետու ժամանակահատվածում *Հումանիտար ականազերծման և փորձագիտական ծառայությունների* ծրագրի ծախսերը կազմել են 135.8 մլն դրամ՝ ապահովելով 53.4% կատարողական, որը պայմանավորված է կորոնավիրուսի համավարակի հետևանքով նախատեսված որոշ աշխատանքների հետաձգմամբ: Նախորդ տարվա ինն ամիսների համեմատ Հումանիտար ականազերծման և փորձագիտական ծառայությունների ծրագրի ծախսերը նվազել են 37%-ով կամ 79.7 մլն դրամով:

2020 թվականի ինն ամիսների ընթացքում *Միջազգային ռազմական համագործակցության* ծախսերը կազմել են 538.1 մլն դրամ՝ 87.9%-ով ապահովելով իննամսյա ծրագրի կատարումը, որը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նշված ծախսերը նախորդ տարվա նույն ժամանակահատվածի համեմատ գրեթե չեն փոփոխվել:

Հաշվետու ժամանակահատվածում *Ռազմաբժշկական սպասարկման և առողջապահական ծառայությունների* ծրագրի ծախսերը կազմել են 737.3 մլն դրամ՝ ապահովելով 53.3% կատարողական: Ծրագրի շրջանակներում իրականացվել են չորս միջոցառումներ, որոնցից մեկի՝ զինծառայողներին, ինչպես նաև նրանց ընտանիքի անդամներին բժշկական օգնության ծառայությունների համար նախատեսված 80 մլն դրամն օգտագործվել է ամբողջությամբ: Ծրագրի ծախսերի շեղումը հիմնականում պայմանավորված է զորամասային և հոսպիտալային օղակներում բուժօգնություն ստացողներին դեղորայքի տրամադրման միջոցառման կատարողականով, որը կազմել է 583.2 մլն դրամ կամ 53.4%: Վերջինս պայմանավորված է բուժօգնություն ստացողների դեղորայքի ծախսերի տնտեսումներով: 42.8% կատարողական է արձանագրվել հոսպիտալների և բուժկետերի՝ բժշկական սարքավորումներով համալրման ծախսերում՝ կազմելով 68.1 մլն դրամ: Ցածր կատարողականը հիմնականում պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Հոսպիտալների և բուժկետերի բժշկական սարքավորումների պահպանման ծառայությունների համար նախատեսված 25 մլն դրամ միջոցները չեն օգտագործվել՝ պայմանավորված կորոնավիրուսի համավարակի հետևանքով նախատեսված աշխատանքների հետաձգմամբ: Նախորդ տարվա ինն ամիսների համեմատ Ռազմաբժշկական սպասարկման և առողջապահական ծառայությունների ծրագրի ծախսերն աճել են 49.8%-ով կամ 245.2 մլն դրամով՝ հիմնականում պայմանավորված զորամասային և հոսպիտալային օղակներում բուժօգնություն ստացողներին դեղորայքի տրամադրման միջոցառման ծախսերի 22.5 %-ով (107.2 մլն դրամով) աճով, ինչպես նաև զինծառայողներին ու նրանց ընտանիքի անդամներին բժշկական օգնության ծառայությունների և հոսպիտալների ու բուժկետերի բժշկական սարքավորումներով համալրման ծախսերով, որոնց համար նախորդ տարվա նույն ժամանակահատվածում միջոցներ չէին տրամադրվել:

*ՀՀ աշխատանքի և սոցիալական հարցերի նախարարության* պատասխանատվությամբ 2020 թվականի ինն ամիսներին իրականացվել է պետական բյուջեի 17 ծրագիր, որոնց շրջանակներում ընդհանուր առմամբ օգտագործվել է 393.9 մլրդ դրամ՝ ապահովելով իննամսյա ծրագրի 94.9%-ը: Շեղումը հիմնականում պայմանավորված է Կենսաթոշակային ապահովության, Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով՛ առանձին սոցիալական խմբերին տրվող սոցիալական աջակցության և Սոցիալական պաշտպանության համակարգի բարեփոխումների ծրագրերի կատարողականով:

Հաշվետու ժամանակահատվածում շուրջ 8.4 մլրդ դրամ տրամադրվել է *Պարգևավճարների և պատվովճարների* ծրագրի ֆինանսավորմանը, որը կազմել է ծրագրված ցուցանիշի 96.4%‑ը: Շեղումը հիմնականում արձանագրվել է զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների գծով ծախսերում, որոնք կազմել են շուրջ 8 մլրդ դրամ կամ ծրագրված ցուցանիշի 96.7%-ը: Վերջինս հիմնականում պայմանավորված է փաստացի պարգևավճար ստացող շահառուների թվով, որը նախատեսված 36610-ի դիմաց կազմել է 35309, ինչպես նաև չստացված պատվովճար-ամիսների քանակով: Շուրջ 212.2 մլն դրամ են կազմել վետերանների պատվովճարները, որոնք կազմել են ծրագրված ցուցանիշի 92.9%-ը՝ պայմանավորված փաստացի պարգևավճար ստացող վետերանների թվով, որը նախատեսված 235-ի դիմաց կազմել է 233, ինչպես նաև չստացված պատվովճար-ամիսների քանակով: Նախորդ տարվա ինն ամիսների համեմատ Պարգևավճարների և պատվովճարների ծրագրի գծով ծախսերը նվազել են 1.3%-ով կամ 114.1 մլն դրամով՝ հիմնականում պայմանավորված զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների գծով ծախսերի 2.3% (220.2 մլն դրամ) նվազմամբ:

2020 թվականի ինն ամիսներին *Անապահով սոցիալական խմբերին աջակցության* ծրագրի ծախսերը կազմել են շուրջ 23.6 մլրդ դրամ կամ ծրագրված ցուցանիշի 98.8%‑ը: Շեղումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների գծով ծախսերի կատարողականով, որը կազմել է 22.7 մլրդ դրամ կամ ծրագրված ցուցանիշի 99.3%‑ը: Հաշվետու ժամանակահատվածում փաստացի նպաստ է ստացել 90710 ընտանիք: Սոցիալական դեպքի վարման ծառայության ձեռք բերման նպատակով օգտագործվել է նախատեսված միջոցների 5.4%-ը՝ 5 մլն դրամ՝ պայմանավորված կորոնավիրուսի համավարակի պատճառով տուն այցերի դադարեցմամբ: Համապատասխանաբար 216.1 մլն դրամ և 77.7 մլն դրամ են կազմել ճգնաժամային իրավիճակներին արձագանքող դպրոցական սննդի և միանվագ դրամական օգնության ծախսերը, որոնք կատարվել են 92.4%-ով և 96%-ով՝ պայմանավորված փաստացի պահանջով: 2019 թվականի ինն ամիսների համեմատ Անապահով սոցիալական խմբերին աջակցության ծրագրի ծախսերը նվազել են 2.4%-ով կամ 570.7 մլն դրամով, որը հիմնականում պայմանավորված է ընտանիքի կենսամակարդակի բարձրացմանն ուղղված նպաստների գծով ծախսերի 3.7% (861.9 մլն դրամ) նվազմամբ:

*Պետական հիմնարկների և կազմակերպությունների աշխատողների սոցիալական փաթեթով ապահովմանը* տրամադրվել է 6.2 մլրդ դրամ կամ ծրագրված միջոցների 87.5%‑ը: Ցածր կատարողականը պայմանավորված է թափուր հաստիքների առկայությամբ, ինչպես նաև շահառուների՝ սոցիալական փաթեթից օգտվելու իրավունքի դադարեցման այլ պատճառներով: 2019 թվականի ինն ամիսների համեմատ նշված ծրագրի ծախսերը զգալի փոփոխություն չեն կրել:

*18 տարեկանից բարձր տարիքի անձանց խնամքի ծառայությունների* ծրագրի ծախսերը հաշվետու ժամանակահատվածում կազմել են ավելի քան 1.9 մլրդ դրամ կամ ծրագրված ցուցանիշի 69%‑ը: Շեղումը հիմնականում առկա է տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների ծախսերում, որոնք կազմել են 1.5 մլրդ դրամ կամ նախատեսվածի 70.6%-ը՝ պայմանավորված շահառուների թվաքանակը նախատեսվածից պակաս լինելու հանգամանքով, ինչպես նաև որոշ ծախսային հոդվածների գծով միջոցների տնտեսմամբ: 2020 թվականի ինն ամիսների ընթացքում շուրջօրյա խնամքի բնակչության սոցիալական պաշտպանության հաստատություններում խնամվող տարեցների և հաշմանդամություն ունեցող 18 տարին լրացած անձանց թիվը կազմել է 1092` նախատեսված 1180-ի դիմաց: Կորոնովիրուսային վարակի (COVID-19) կանխարգելման, վերահսկման և այլ միջոցառումների իրականացման շրջանակներում տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների մատուցման նպատակով օգտագործվել է նախատեսված միջոցների 20.2%-ը՝ 31.6 մլն դրամ` պայմանավորված խնամվող շահառուների փաստացի թվով: Հաշվետու ժամանակահատվածում համապատասխանաբար 123 մլն դրամ և 112.9 մլն դրամ է տրամադրվել տարեցներին և հաշմանդամություն ունեցող անձանց տնային պայմաններում խնամքի և ցերեկային խնամքի ծառայություններին, որոնք կատարվել են 78.4%-ով և 77.2%-ով՝ պայմանավորված շահառուների՝ նախատեսվածից պակաս թվով, որոշ ծախսային հոդվածների գծով միջոցների տնտեսմամբ, ինչպես նաև սեպտեմբեր ամսվա ընթացքում մատուցված ծառայությունների դիմաց վճարումները հոկտեմբերին կատարելու հանգամանքով: Նշված միջոցառումների շրջանակներում հաշվետու ժամանակահատվածում խնամվողների թիվը կազմել է համապատասխանաբար 3067՝ նախատեսված 3260-ի դիմաց, և 1618՝ նախատեսված 1845-ի դիմաց: Նախորդ տարվա նույն ժամանակահատվածի համեմատ 18 տարեկանից բարձր տարիքի անձանց խնամքի ծառայությունների ծրագրի ծախսերն աճել են 19.5%-ով կամ 314.7 մլն դրամով՝ հիմնականում պայմանավորված տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների գծով ծախսերի 17.5% (227.9 մլն դրամ) աճով:

*Ժողովրդագրական վիճակի բարելավման* ծրագրին 2020 թվականի ինն ամիսներին ՀՀ պետական բյուջեից տրամադրվել է շուրջ 13.5 մլրդ դրամ՝ ապահովելով ծրագրված ցուցանիշի 95.3%-ը: Միջոցների գերակշիռ մասը տրամադրվել է երեխայի ծննդյան միանվագ նպաստին, որը կազմել է 10.9 մլրդ դրամ՝ ապահովելով իննամսյա ծրագրի 96.8% կատարողական: Մինչև 2 տարեկան երեխայի խնամքի նպաստի ծախսերը կազմել են 2.5 մլրդ դրամ՝ ապահովելով իննամսյա ծրագրի 95.1% կատարողական: Շեղումը պայմանավորված է նպաստի իրավունք ձեռք բերած նպաստառուների և նպաստ-ամիսների քանակով: Հաշվետու ժամանակահատվածում մինչև 2 տարեկան երեխայի խնամքի նպաստ ստացած քաղաքացիների թիվը կազմել է 12430` կանխատեսված 14371-ի դիմաց: Նախորդ տարվա ինն ամիսների համեմատ Ժողովրդագրական վիճակի բարելավման ծրագրի ծախսերն աճել են 30.4%-ով կամ 3.1 մլրդ դրամով՝ հիմնականում պայմանավորված երեխայի ծննդյան միանվագ նպաստի գծով ծախսերի 31.6% (2.6 մլրդ դրամ) աճով:

*Անաշխատունակության դեպքում սոցիալական աջակցության* ծրագրին հաշվետու ժամանակահատվածում տրամադրվել է շուրջ 11 մլրդ դրամ՝ ապահովելով ծրագրված ցուցանիշի 96.7%-ը: Միջոցների գերակշիռ մասը տրամադրվել է մայրության նպաստին, որը կազմել է շուրջ 8.3 մլրդ դրամ՝ ապահովելով իննամսյա ծրագրի 95.8% կատարողական: Ժամանակավոր անաշխատունակության դեպքում նպաստի գծով ծախսերը կազմել են շուրջ 2.7 մլրդ դրամ՝ ապահովելով իննամսյա ծրագրի 99.9% կատարողական: 2019 թվականի նույն ժամանակահատվածի համեմատ Անաշխատունակության դեպքում սոցիալական աջակցության ծրագրի ծախսերն աճել են 25%-ով կամ 2.2 մլրդ դրամով՝ հիմնականում պայմանավորված մայրության նպաստի գծով ծախսերի 21.2% (1.4 մլրդ դրամ) աճով:

*Զբաղվածության ծրագրի* միջոցառումներին 2020 թվականի ինն ամիսներին ՀՀ պետական բյուջեից տրամադրվել է շուրջ 1.4 մլրդ դրամ՝ կազմելով նախատեսված ցուցանիշի 62.2%-ը: Ծրագրի բոլոր միջոցառումներում առկա են շեղումներ: Մասնավորապես՝ ձեռք բերած մասնագիտությամբ մասնագիտական աշխատանքային փորձ ձեռք բերելու համար գործազուրկներին աջակցության և Աշխատաշուկայում անմրցունակ անձանց աշխատանքի տեղավորման դեպքում գործատուին միանվագ փոխհատուցման տրամադրման նպատակով օգտագործվել է համապատասխանաբար 84.1 մլն դրամ և 83.4 մլն դրամ կամ իննամսյա ծրագրի 53.7%-ը և 50%-ը: Ցածր կատարողականը պայմանավորված է արտակարգ դրությամբ, որի արդյունքում գործատուների կողմից հեռավար աշխատանքի անցնելու պատճառով ծրագրում ընդգրկվել են նախատեսվածից քիչ թվով շահառուներ: Սեզոնային զբաղվածության խթանման միջոցով գյուղացիական տնտեսություններին տրամադրվել է 335.7 մլն դրամ աջակցություն՝ կազմելով իննամսյա ծրագրի 56.6%-ը: Չնայած միջոցառման շրջանակներում իրականացվել են նախատեսվածից ավել թվով ծրագրեր (2670 ծրագիր՝ նախատեսված 2350-ի դիմաց)՝ հաշվետու ժամանակահատվածում մեկնարկած ծրագրերը գտնվել են ընթացքի մեջ, և կատարողականները չեն ներկայացվել: Մինչև երեք տարեկան երեխայի խնամքի արձակուրդում գտնվող անձանց՝ երեխայի մինչև երկու տարին լրանալն աշխատանքի վերադառնալու դեպքում երեխայի խնամքն աշխատանքին զուգահեռ կազմակերպելու համար աջակցության նպատակով օգտագործվել է 252.7 մլն դրամ կամ իննամսյա ծրագրի 63.2%-ը: Չնայած ծրագրում ընդգրկվել ցանկացողների թիվը մեծ էր, սակայն, կապված արտակարգ դրության հետ, նախնական պայմանավորվածությունները հետաձգվել են: Հաշվետու ժամանակահատվածում աջակցությունից օգտվել է 480 շահառու՝ նախատեսված 540-ի դիմաց: Աշխատաշուկայում անմրցունակ անձանց անասնապահությամբ զբաղվելու համար աջակցության տրամադրման նպատակով նախատեսված միջոցներն օգտագործվել են 94.4%-ով՝ կազմելով 443.7 մլն դրամ: Հաշվետու ժամանակահատվածում աջակցությունից օգտվել են նախատեսված թվով շահառուներ, որը կազմել է 56: Ծախսերի շեղումը ծրագրից պայմանավորված է սեպտեմբեր ամսվա վճարումները հոկտեմբեր ամսին կատարելու հանգամանքով: 2019 թվականի ինն ամիսների համեմատ Զբաղվածության ծրագրի ծախսերի գծով արձանագրվել է գրեթե կրկնակի աճ՝ հիմնականում պայմանավորված աշխատաշուկայում անմրցունակ անձանց անասնապահությամբ զբաղվելու համար աջակցության տրամադրման և սեզոնային զբաղվածության խթանման միջոցով գյուղացիական տնտեսությանն աջակցության տրամադրման ծախսերի համապատասխանաբար 16.7 անգամ (417.2 մլն դրամ) և 3.1 անգամ (226.6 մլն դրամ) աճով:

*Բնակարանային ապահովման* ծրագրին անցած ինն ամիսների ընթացքում պետական բյուջեից տրամադրվել է շուրջ 1.6 մլրդ դրամ, որը կազմել է ծրագրային ցուցանիշի 62.1%-ը: Շեղումը հիմնականում պայմանավորված է ծրագրին հատկացված միջոցների գերակշիռ մասը կազմող՝ երկրաշարժի հետևանքով անօթևան մնացած ընտանիքների բնակարանային ապահովման ծախսերի կատարողականով, որը կազմել է 1.5 մլրդ դրամ կամ ծրագրային ցուցանիշի 76.5%-ը: Վերջինս պայմանավորված է կատարված աշխատանքների վերաբերյալ հիմնավորող փաստաթղթերը մասնակիորեն ներկայացված լինելու հանգամանքով: Զոհված (մահացած) առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովման ու բնակարանային պայմանների բարելավման և Հայաստանի Հանրապետության տարածքում քանդման ենթակա վթարային, ինչպես նաև քանդված բնակարանային ֆոնդի շենքերի բնակիչներին անվտանգ բնակելի տարածքով ապահովման նպատակով հատկացված համապատասխանաբար 125 մլն դրամը և 182.1 մլն դրամը չեն օգտագործվել: Առաջին միջոցառման շրջանակներում միջոցները չեն օգտագործվել՝ պայմանավորված այն հանգամանքով, որ 2020 թվականի ինն ամիսներին ֆինանսավորումը հատկացվել է 2019 թվականին տրամադրված վկայականների դիմաց՝ ՀՀ կառավարության 20.12.2018թ. N 1499-Ն որոշմամբ բացված արտաբյուջետային ավանդային հաշվից, իսկ երկրորդ միջոցառումը հետաձգվել է: Բնակարանային շինարարության համար օգտագործվել է 62.4 մլն դրամ՝ կազմելով ծրագրային ցուցանիշի 25.2%-ը, քանի որ թվով 4 օբյեկտների համար ներկայացված կատարողական ակտերը գտնվում են ուսումնասիրության փուլում: Նախորդ տարվա ինն ամիսների համեմատ Բնակարանային ապահովման ծրագրի գծով ծախսերն աճել են 22.8 անգամ կամ 1.5 մլրդ դրամով՝ հիմնականում պայմանավորված երկրաշարժի հետևանքով անօթևան մնացած ընտանիքների բնակարանային ապահովման ծախսերի 1.4 մլրդ դրամ աճով:

ՀՀ աշխատանքի և սոցիալական հարցերի նախարարությանը հատկացված միջոցների գերակշիռ մասը՝ 264.6 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 97.8%-ը: Շեղումը հիմնականում պայմանավորված է կուտակային կենսաթոշակային համակարգի մասնակիցների կենսաթոշակային հաշիվներին հատկացումների և աշխատանքային կենսաթոշակների կատարողականներով, որոնք կազմել են համապատասխանաբար 58.7 մլրդ դրամ կամ ծրագրված ցուցանիշի 96.9%-ը և 179 մլրդ դրամ կամ ծրագրված ցուցանիշի 97.9%-ը: Առաջին միջոցառման շրջանակներում միջոցները տրամադրվել են փաստացի պահանջի հիման վրա: Աշխատանքային կենսաթոշակների կատարողականը հիմնականում պայմանավորված է կենսաթոշակի իրավունք ձեռք բերած կենսաթոշակառուների՝ հանրապետությունից բացակայելու հանգամանքով: Հաշվետու ժամանակահատվածում կենսաթոշակառուների փաստացի թիվը կազմել է 449734 ` նախատեսված 467461-ի դիմաց: Շուրջ 23.3 մլրդ դրամ է ուղղվել սպայական անձնակազմի և նրանց ընտանիքների անդամների կենսաթոշակներին, որը կազմել է ծրագրի 99.8%-ը: Միջոցառման շրջանակներում կենսաթոշակառուների փաստացի թիվը կազմել է 31996՝ նախատեսված 33646-ի դիմաց: 2.1 մլրդ դրամ տրամադրվել է ՀՀ օրենքով նշանակված կենսաթոշակներին, որը կազմել է ծրագրված ցուցանիշի 95.8%-ը: 2019 թվականի ինն ամիսների համեմատ Կենսաթոշակային ապահովության ծրագրի ծախսերն աճել են 11.2%-ով կամ 26.6 մլրդ դրամով՝ հիմնականում պայմանավորված աշխատանքային կենսաթոշակների, կուտակային կենսաթոշակային համակարգի մասնակիցներին հատկացումների և սպայական անձնակազմի ու նրանց ընտանիքների անդամների կենսաթոշակների գծով ծախսերի համապատասխանաբար 8.6% (14.2 մլրդ դրամ), 19.7% (9.6 մլրդ դրամ) և 13.3% (2.7 մլրդ դրամ) աճով:

*Սոցիալական պաշտպանության բնագավառում պետական քաղաքականության մշակման, ծրագրերի համակարգման և մոնիթորինգի* ծրագրին հաշվետու ժամանակահատվածում ՀՀ պետական բյուջեից տրամադրվել է 3.5 մլրդ դրամ կամ ծրագրված ցուցանիշի 92.4%-ը՝ պայմանավորված տնտեսումներով: Միջոցների հիմնական մասն ուղղվել է սոցիալական պաշտպանության բնագավառի պետական քաղաքականության մշակման, ծրագրերի համակարգման և մոնիթորինգի ծառայությունների ու սոցիալական պաշտպանության առանձին ծրագրերի իրականացման ապահովման միջոցառումներին, որոնց շրջանակներում օգտագործվել է համապատասխանաբար 1.7 մլրդ դրամ (92.1%) և 1.6 մլրդ դրամ (92.8%): Սոցիալական պաշտպանության ոլորտի տեղեկատվական համակարգի սպասարկման (կատարելագործման), շահագործման և տեղեկատվության տրամադրման ծառայություններին հատկացված 210.8 մլն դրամն ամբողջությամբ օգտագործվել է: Նախորդ տարվա նույն ժամանակահատվածի համեմատ ծրագրի ծախսերն աճել են 4.4%-ով կամ 148.8 մլն դրամով` հիմնականում պայմանավորված սոցիալական պաշտպանության բնագավառի պետական քաղաքականության մշակման, ծրագրերի համակարգման և մոնիթորինգի ծառայությունների գծով ծախսերի համապատասխանաբար 10.2% (160.9 մլն դրամ) աճով:

2020 թվականի ինն ամիսներին ՀՀ պետական բյուջեից *Ընտանիքներին, կանանց և երեխաներին աջակցության* ծրագրի շրջանակներում օգտագործվել է 1.9 մլրդ դրամ՝ կազմելով ծրագրված ցուցանիշի 69.3%-ը: Ծրագրի բոլոր միջոցառումներում արձանագրվել են շեղումներ: Մասնավորապես՝ երեխաների շուրջօրյա խնամքի ծառայությունների շրջանակներում հաշվետու ժամանակահատվածում օգտագործվել է ծրագրված միջոցների 71%-ը՝ 1.2 մլրդ դրամ, որը պայմանավորված է շահառուների՝ նախատեսվածից պակաս թվով և որոշ ծախսային հոդվածների գծով առկա տնտեսումներով: Հաշվետու ժամանակահատվածում բնակչության սոցիալական պաշտպանության ընդհանուր տիպի և հատուկ/մասնագիտացված հաստատություններում խնամվող երեխաների թիվը կազմել է 574` նախատեսված 585-ի դիմաց, որը պայմանավորված է առանց ծնողական խնամքի մնացած երեխաներին այլընտրանքային խնամքի ծառայությունների տրամադրմամբ և երեխաներին կենսաբանական ընտանիքներ վերադարձնելու գործընթացով: Երեխաներին և ընտանիքներին աջակցության տրամադրման ծառայությունների շրջանակներում օգտագործվել է 304.8 մլն դրամ կամ նախատեսվածի 74.4%-ը: Շեղումը պայմանավորված է սեպտեմբեր ամսվա կատարողականի դիմավ վճարումները հոկտեմբերին կատարելու հանգամանքով: Երեխաների խնամքի ցերեկային ծառայությունների տրամադրման շրջանակներում օգտագործվել է 119.9 մլն դրամ կամ նախատեսված միջոցների 61.7%-ը՝ պայմանավորված շահառուների՝ նախատեսվածից փոքր թվով, որը նախատեսված 3277-ի փոխարեն կազմել է 2500, ինչպես նաև սեպտեմբերի կատարողականները հաջորդ ամիս ներկայացնելու հանգամանքով: Նախորդ տարվա նույն ժամանակահատվածի համեմատ Ընտանիքներին, կանանց և երեխաներին աջակցության ծրագրի ծախսերը նվազել են 2.8%-ով կամ 54.4 մլն դրամով` հիմնականում պայմանավորված երեխաների գիշերօթիկ խնամքի ծառայությունների գծով ծախսերի նվազմամբ 73.6%-ով (198.3 մլն դրամով):

*Սոցիալական պաշտպանության ոլորտի զարգացման* ծրագրի շրջանակներում 2020 թվականի ինն ամիսներին օգտագործվել է 61.3 մլն դրամ կամ նախատեսված միջոցների 64.1%-ը: Շեղումը հիմնականում պայմանավորված է մեթոդաբանական ձեռնարկների մշակման, հետազոտություն-ների անցկացման և սոցիալական ապահովության ոլորտի կադրերի վերապատրաստման ծախսերի կատարողականով, որը կազմել է 62.7% կամ 48.6 մլն դրամ: 12.7 մլն դրամ տրամադրվել է մասնագիտական կողմնորոշման, համակարգի մեթոդաբանության ապահովման և կադրերի վերապատրաստման ծառայություններին՝ կազմելով նախատեսվածի 70.3%-ը: Ծրագրի ցածր կատարողականը պայմանավորված է արտակարգ դրության հետևանքով վերապատրաստումների և սուպերվիզիայի ծառայությունների հեռավար ուսուցման կազմակերպմամբ, որի արդյունքում գործուղման, գրենական պարագաների ձեռքբերման ծախսերի համար նախատեսված գումարների մեծ մասը չի օգտագործվել: Նախորդ տարվա նույն ժամանակահատվածի համեմատ Սոցիալական պաշտպանության ոլորտի զարգացման ծրագրի ծախսերը նվազել են 4.3%-ով կամ 2.7 մլն դրամով:

*Հաշմանդամություն ունեցող անձանց աջակցության* ծրագրի շրջանակներում հաշվետու ժամանակահատվածում օգտագործվել է հատկացված միջոցների 80.3%-ը՝ 695.7 մլն դրամ: Ցածր կատարողականը հիմնականում պայմանավորված է պետական հավաստագրերով աջակցող միջոցների տրամադրման ծախսերի կատարողականով, որը կազմել է 81.2% կամ 580.3 մլն դրամ: Վերջինս պայմանավորված է արտակարգ դրության պայմաններում դիմելիության ցածր մակարդակով, ինչպես նաև սեպտեմբեր ամսվա կատարողականը հոկտեմբերին ներկայացնելու հանգամանքով: Նախորդ տարվա ինն ամիսների համեմատ ծրագրի ծախսերն աճել են 21.3%-ով կամ 122.4 մլն դրամով` հիմնականում պայմանավորված պետական հավաստագրերով աջակցող միջոցների տրամադրման ծախսերի 6.6 անգամ (492.2 մլն դրամ) աճով:

*Ավանդների և այլ փոխհատուցումների* ծրագրի շրջանակներում 2020 թվականի ինն ամիսներին օգտագործվել է ավելի քան 907.5 մլն դրամ կամ ծրագրված միջոցների 99.8%-ը: Հատկացված միջոցների հիմնական մասը՝ 899.6 մլն դրամը, կազմել են «ՎՏԲ-Հայաստան» ՓԲԸ-ում ավանդատու հանդիսացող քաղաքացիների, որպես նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրված դրամական ավանդների դիմաց փոխհատուցման ծախսերը, որոնք կատարվել են նախատեսված ծավալով: Հաշվետու ժամանակահատվածում փոխհատուցում ստացած ավանդատուների քանակը կազմել է 4283՝ կանխատեսված 6094-ի փոխարեն: Նախորդ տարվա ինն ամիսների համեմատ ավանդների և այլ փոխհատուցումների ծախսերը գրեթե չեն փոփոխվել:

*Սոցիալական ապահովության* ծրագրին հաշվետու ժամանակահատվածում ՀՀ պետական բյուջեից տրամադրվել է 28.1 մլրդ դրամ կամ ծրագրված ցուցանիշի 94.1%-ը: Միջոցների հիմնական մասն ուղղվել է ծերության, հաշմանդամության, կերակրողին կորցնելու դեպքում նպաստներին, որոնք կազմել են 17.5 մլրդ դրամ կամ ծրագրված ցուցանիշի 94.2%-ը՝ պայմանավորված փաստացի պահանջով: Շուրջ 3.8 մլրդ դրամ կամ ծրագրված ցուցանիշի 93.7%-ն են կազմել կենսաթոշակառուի, ծերության, հաշմանդամության, կերակրողին կորցնելու դեպքում նպաստառուի մահվան դեպքում տրվող թաղման նպաստի ծախսերը: Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման նպատակով Զինծառայողների ապահովագրության հիմնադրամին տրամադրվել է ավելի քան 6.4 մլրդ դրամ՝ ապահովելով 100% կատարողական: Նախորդ տարվա նույն ժամանակահատվածի համեմատ Սոցիալական ապահովության ծրագրի ծախսերն աճել են 12.7%-ով կամ 3.2 մլրդ դրամով՝ հիմնականում պայմանավորված ծերության, հաշմանդամության, կերակրողին կորցնելու դեպքում նպաստների, Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման և կենսաթոշակառուի, ծերության, հաշմանդամության, կերակրողին կորցնելու դեպքում նպաստառուի մահվան դեպքում տրվող թաղման նպաստի գծով ծախսերի աճով համապատասխանաբար 13.3%-ով (2.1 մլրդ դրամով), 11.1%-ով (641 մլն դրամով) և 12%-ով (405.8 մլն դրամով):

*Սոցիալական պաշտպանության համակարգի բարեփոխումների* ծրագրի շրջանակներում ծախսերը կազմել են 1 մլրդ դրամ կամ նախատեսվածի 26.2%-ը: Տվյալ ծրագրի շրջանակներում իրականացվում են Համաշխարհային բանկի աջակցությամբ իրականացվող Սոցիալական պաշտպանության ոլորտի վարչարարության երկրորդ վարկային ծրագրի գծով նախատեսված միջոցառումները: Մասնավորապես՝ Սոցիալական պաշտպանության ոլորտի վարչարարության երկրորդ ծրագրի շրջանակներում սոցիալական պաշտպանության ոլորտի բարեփոխումներին ուղղված խորհրդատվական և այլ ծառայությունների ձեռքբերման նպատակով օգտագործվել է նախատեսված միջոցների 17%-ը՝ 122.7 մլն դրամ, շենքերի և շինությունների հիմնանորոգման ծախսերը կազմել են 563.2 մլն դրամ կամ նախատեսվածի 30.7%-ը: Նույն ծրագրի շրջանակներում սարքավորումների, ծրագրային ապահովման և աշխատանքային միջավայրի արդիականացման ծախսերը կազմել են 314.4 մլն դրամ կամ նախատեսվածի 24.8%-ը: Ցածր կատարողականը պայմանավորված է ծրագրի ժամկետի ևս 2 տարով երկարաձգմամբ (նախատեսված էր 30.11.2020թ.): Նախորդ տարվա ինն ամիսների համեմատ Սոցիալական պաշտպանության համակարգի բարեփոխումների ծրագրի ծախսերն աճել են շուրջ 2.1 անգամ կամ 513.9 մլն դրամով:

Կորոնավիրուսի համավարակի հետ կապված՝ ՀՀ կառավարության կողմից հաստատվել է *Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով` առանձին սոցիալական խմբերին տրվող սոցիալական աջակցության* ծրագիրը, որի շրջանակներում նախատեսվել են 15 միջոցառումներ, որոնցից կատարվել է 14-ը: Ծրագրի շրջանակներում 2020 թվականի ինն ամիսներին օգտագործվել է 25.7 մլրդ դրամ՝ կազմելով ծրագրված ցուցանիշի 86.1%-ը, որը հիմնականում պայմանավորված է շահառուների փաստացի քանակով: Նշված միջոցների զգալի մասը բաժին է ընկել Կորոնավիրուսի (COVID-19) տարածման հետևանքով մանավոր հատվածի տուժած ոլորտների վարձու աշխատողներին և անհատ ձեռնարկատերերին աջակցությանը (Կորոնավիրուսի տնտեսական հետևանքների չեզոքացման ութերորդ միջոցառում), որը կազմել է շուրջ 9 մլրդ դրամ կամ 97.2%: Միջոցառման շահառուների փաստացի թիվը հաշվետու ժամանակահատվածում կազմել է 131894՝ նախատեսված 136837-ի դիմաց:

Կորոնավիրուսի (COVID-19) տարածման հետևանքով առաջացած դժվարությունների արդյուքում սոցիալական խնդիրների առջև կանգնած մինչև 18 տարեկան երեխաներ ունեցող ընտանիքներին աջակցության (Կորոնավիրուսի տնտեսական հետևանքների չեզոքացման իններորդ միջոցառում) ծախսերը կազմել են 4.7 մլրդ դրամ կամ 89.7%: Միջոցառման շահառուների փաստացի թիվը հաշվետու ժամանակահատվածում կազմել է 179141՝ նախատեսված 199599-ի դիմաց:

Կորոնավիրուսի (COVID-19) տարածման հետևանքով մասնավոր հատվածի տուժած ոլորտների վարձու աշխատողներին, քաղաքացիաիրավական պայմանագրով աշխատողներին և անհատ ձեռնարկատերերին աջակցության (Կորոնավիրուսի տնտեսական հետևանքների չեզոքացման քսաներորդ միջոցառում) ծախսերը կազմել են 3 մլրդ դրամ կամ 86.1%: Միջոցառման շահառուների փաստացի թիվը հաշվետու ժամանակահատվածում կազմել է 44781՝ նախատեսված 52000-ի դիմաց:

Կորոնովիրուսի (COVID-19) տարածման հետևանքով գոյացած դժվարությունների արդյունքում սոցիալական խնդիրների առջև կանգնած մի խումբ անձանց սպառած բնական գազի և էլեկտրաէներգիայի դիմաց վճարի 30%-ի չափով աջակցության (կորոնովիրուսի տնտեսական հետևանքների չեզոքացման 12-րդ միջոցառում) ծախսերը կազմել են ավելի քան 1.8 մլրդ դրամ, որոնք կատարվել են նախատեսված ծավալով: Միջոցառման շահառուների ծրագրված և փաստացի քանակը կազմել է 486434:

Ամբողջությամբ օգտագործվել են նաև Կորոնովիրուսի (COVID-19) տարածման հետևանքով աշխատանքի շուկայում գոյացած դժվարությունների արդյունքում սոցիալական խնդիրների առջև կանգնած մի խումբ անձանց սպառած բնական գազի, էլեկտրաէներգիայի և խմելու ջրի դիմաց վճարի 30-50%-ի չափով աջակցության (կորոնովիրուսի տնտեսական հետևանքների չեզոքացման 16-րդ միջոցառում) նպատակով նախատեսված միջոցները, որոնք կազմել են ավելի քան 2.1 մլրդ դրամ: Միջոցառման շահառուների ծրագրված և փաստացի քանակը կազմել է 714524:

Կորոնավիրուսի (COVID-19) տարածման հետևանքով առաջացած դժվարությունների արդյունքում սոցիալական խնդիրների առջև կանգնած սոցիալապես անապահով ընտանիքներին աջակցության նպատակով (Կորոնավիրուսի տնտեսական հետևանքների չեզոքացման տասներեքերորդ միջոցառում) օգտագործվել է նախատեսված միջոցների 98.9%-ը՝ 1.2 մլրդ դրամ: Միջոցառման շրջանակներում աջակցություն է ստացել 85638 շահառու:

940.2 մլն դրամ աջակցություն է տրամադրվել կորոնովիրուսի (COVID-19) տարածման հետևանքով աշխատանքի շուկայում գոյացած դժվարությունների արդյունքում սոցիալական խնդիրների առջև կանգնած հղի կանանց (Կորոնովիրուսի տնտեսական հետևանքների չեզոքացման 7-րդ միջոցառում), որը կազմել է նախատեսված միջոցների 94.3%-ը: Միջոցառման շահառուների փաստացի թիվը հաշվետու ժամանակահատվածում կազմել է 9402՝ նախատեսված 9969-ի դիմաց:

Կորոնավիրուսային հիվանդության (COVID-19) պայմաններում ուսումնական հաստատություն-ներում ուսումնական գործընթացի կազմակերպման համար ուսումնական հաստատություններին անհրաժեշտ պարագաներով ապահովման նպատակով նախատեսված 646.8 մլն դրամը չի օգտագործվել՝ պայմանավորված այն հանգամանքով, որ հաշվետու ժամանակահատվածում պայմանագրերը գտնվել են կնքման փուլում:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2020 թվականի ինն ամիսների ընթացքում կատարվել է պետական բյուջեի 4 ծրագիր: Ծախսերը կազմել են 1.7 մլրդ դրամ կամ ծրագրված ցուցանիշի 30.1%‑ը: Ցածր կատարողականը հիմնականում պայմանավորված է Պաշտպանության բնագավառում գիտական և գիտատեխնիկական նպատակային հետազոտությունների ու Բարձր տեխնոլոգիական արդյունաբերության էկոհամակարգի և շուկայի զարգացման ծրագրերի կատարողականով: Նախորդ տարվա ինն ամիսների համեմատ ՀՀ բարձր տեխնոլոգիական արդյունաբերության նախարարության պատասխանատվությամբ իրականացվող ծրագրերի գծով ծախսերն աճել են 4.8%-ով կամ 78.5 մլն դրամով՝ հիմնականում պայմանավորված Բարձր տեխնոլոգիական արդյունաբերության էկոհամակարգի և շուկայի զարգացման ծրագրի շրջանակներում կատարված ծախսերի 2.3 անգամ (193.2 մլն դրամով) աճով:

2020 թվականի ինն ամիսների ընթացքում 340.9 մլն դրամ օգտագործվել է *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում՝ կազմելով նախատեսված միջոցների 18.9%-ը: Ցածր կատարողականը հիմնականում պայմանավորված է ծրագրում ընդգրկված երկու միջոցառումների համար նախատեսված շուրջ 752 մլն դրամ միջոցները չօգտագործելու հանգամանքով, որից 533 մլն դրամը հատկացվել էր կորոնավիրուսի (COVID-19) տնտեսական հետևանքների չեզոքացման 17-րդ միջոցառման շրջանակներում աջակցությանը, 219 մլն դրամը՝ շուկաների զարգացմանը և միջազգային համագործակցությանը: Առաջին միջոցառման շրջանակներում իրականացվել են դրամաշնորհային երկու ծրագրերի մրցութային փուլերը, սակայն պայմանագրի կնքման փուլում երկրում հաստատված ռազմական դրության արդյունքում միջոցառման իրականացման գործընթացը կասեցվել է: Շուկաների զարգացման և միջազգային համագործակցության համար նախատեսված միջոցները չեն օգտագործվել՝ պայմանավորված կորոնավիրուսի համավարակի հետևանքով նախատեսված աշխատանքների հետաձգմամբ: Հաշվետու ժամանակահատվածում 14.3% կատարողական է արձանագրվել «Հայկական վիրտուալ կամուրջ» միջոցառման ծախսերում՝ կազմելով 102.1 մլն դրամ: Ցածր կատարողականը պայմանավորված է նրանով, որ կորոնավիրուսի համավարակի հետևանքով իրականացվել է միայն նախատեսված աշխատանքների առաջին փուլը: Համալսարանական, գիտահետազոտական խմբերին, նորաստեղծ ընկերություններին, ստարտափ ընկերություններին «Գաղափարից մինչև բիզնես» դրամաշնորհների տրամադրման միջոցառման ծախսերի համար նախատեսված 67 մլն դրամը տրամադրվել է ամբողջությամբ: ԲՈՒՀ-մասնավոր հատված համագործակցության մասնագետների պատրաստման միջոցառման ծախսերը կազմել են ավելի քան 171.8 մլն դրամ կամ նախատեսված միջոցների 63.6%-ը՝ պայմանավորված կորոնավիրուսի համավարակով, որի հետևանքով միջոցառումը ենթարկվել է փոփոխության, և դասընթացները կազմակերպվել են նաև հեռավար, որոնք մեկնարկել են նախատեսված ժամկետից ուշ: Նախորդ տարվա ինն ամիսների համեմատ Բարձր տեխնոլոգիական արդյունաբերության էկոհամակարգի և շուկայի զարգացման ծրագրի ծախսերն աճել են 2.3 անգամ կամ 193.2 մլն դրամով՝ պայմանավորված 2020 թվականին 3 նոր միջոցառումների՝ «Մասնագետների պատրաստման ԲՈՒՀ-մասնավոր հատված համագործակցություն», «Գաղափարից մինչև բիզնես» դրամաշնորհների և «Հայկական վիրտուալ կամուրջ» միջոցառումների ֆինանսավորմամբ:

Հաշվետու ժամանակահատվածում *Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի* ծրագրի ծախսերը կազմել են շուրջ 564.5 մլն դրամ՝ 66.1%‑ով ապահովելով ինն ամսվա ծրագրված ցուցանիշը: Շեղումը հիմնականում պայմանավորված է Ռազմարդյունաբերության բնագավառում պետական քաղաքականության մշակման խորհրդատվական, մոնիտորինգի և աջակցության ծառայությունների, ծրագրերի համակարգման և Բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման ու մոնիտորինգի ծախսերի կատարողականով: Նշված միջոցառումների գծով ծախսերը կազմել են համապատասխանաբար 91.8 մլն դրամ և 470.1 մլն դրամ ու ապահովել ծրագրային ցուցանիշների 35%-ը և 79.8%-ը: Ցածր կատարողականը պայմանավորված է թափուր հաստիքների առկայության արդյունքում աշխատավարձի ֆոնդի և գործուղումների ծախսերի տնտեսմամբ, ինչպես նաև որոշ կնքված պայմանագրերով նախատեսված վճարումները հոկտեմբերին կատարելու հանգամանքով: Նախորդ տարվա ինն ամիսների համեմատ Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 28.6%-ով կամ 125.6 մլն դրամով, ինչը հիմնականում պայմանավորված է Ռազմարդյունաբերության պետական կոմիտեն ՀՀ բարձր տեխնոլոգիական արդյունաբերության նախարարության կազմում ներառելու հանգամանքով, ինչպես նաև Բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի ծախսերի 15.7%-ով կամ 63.9 մլն դրամով աճով:

2020 թվականի ինն ամիսների ընթացքում *Պաշտպանության բնագավառում գիտական և գիտատեխնիկական նպատակային հետազոտությունների* ծրագրի շրջանակներում հատուկ գիտահետազոտական և փորձակոնստրուկտորական աշխատանքների իրականացմանն ուղղվել է շուրջ 520.2 մլն դրամ կամ իննամսյա ծրագրային ցուցանիշի 19.3%-ը: Ցածր կատարողականը պայմանավորված է կորոնավիրուսի համավարակի հետևանքով տեխնիկական առաջադրանքների և էսքիզային նախագծերի համաձայնեցման և հաստատման գործընթացների ձգձգմամբ: Նախորդ տարվա ինն ամիսների համեմատ Պաշտպանության բնագավառում գիտական և գիտատեխնիկական նպատակային հետազոտությունների ծրագրի ծախսերը նվազել են 31.4%-ով կամ 237.6 մլն դրամով:

Հաշվետու ժամանակահատվածում *Հեռահաղորդակցության ապահովման* ծրագրի շրջանակներում օգտագործվել է շուրջ 286.5 մլն դրամ կամ նախատեսված միջոցների 88.4%-ը: Շեղումը հիմնականում պայմանավորված է նրանով, որ չեն օգտագործվել ՀՀ տարածքում բազային և շարժական ռադիոմոնիթորինգի համակարգի ելակետային տվյալների մշակման համար նախատեսված 30 մլն դրամ միջոցները, ինչը պայմանավորված է կորոնավիրուսի համավարակի հետևանքով մրցույթի ուշ կայացմամբ: Հատկացված միջոցներից շուրջ 206.9 մլն դրամն ուղղվել է հեռահաղորդակցության և կապի կանոնակարգման միջոցառմանը՝ ապահովելով 100% կատարողական, իսկ 79.6 մլն դրամը՝ թվային հեռուստահեռարձակման ապահովման ծառայություններին՝ 91.5%‑ով ապահովելով ծրագրված ցուցանիշը: Շեղումը պայմանավորված է այն հանգամանքով, որ արբանյակի հունիս ամսվա վարձակալության գումարը վճարվել է հոկտեմբեր ամսին: Նախորդ տարվա նույն ժամանակահատվածի համեմատ Հեռահաղորդակցության ապահովման ծրագրի ծախսերը նվազել են 1%-ով կամ 2.8 մլն դրամով:*ՀՀ ֆինանսների նախարարության* պատասխանատվության ներքո նախատեսված 4 ծրագրերից կատարվել է 3-ը, որոնց շրջանակներում 2020 թվականի ինն ամիսներին ՀՀ պետական բյուջեից տրամադրվել է շուրջ 119.7 մլրդ դրամ՝ ապահովելով իննամսյա ծրագրի 97.5% կատարողական: Հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որը կազմել է 117.8 մլրդ դրամ կամ նախատեսված ցուցանիշի 97.6%-ը: Նախորդ տարվա նույն ժամանակահատվածի համեմատ ծրագրի ծախսերը էական փոփոխություն չեն կրել[[22]](#footnote-22):

*Հանրային հատվածի ֆինանսական ոլորտի մասնագետների վերապատրաստման* ծրագիրը, որի համար նախատեսված էր 20.6 մլն դրամ, չի իրականացվել՝ պայմանավորված կորոնավիրուսի համավարակով:

*Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 1.8 մրդ դրամ՝ ապահովելով իննամսյա ծրագրի 94%-ը: Շեղումը հիմնականում պայմանավորված է պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերի կատարողականով, որը կազմել է 94.3% կամ 1.6 մլրդ դրամ: Վերջինս պայմանավորված է սեպտեմբեր ամսին ձեռք բերված որոշ ապրանքների ու ծառայությունների դիմաց վճարումները հոկտեմբեր ամսին կատարելու հանգամանքով: Շուրջ 144 մլն դրամ են կազմել ֆինանսական կառավարման համակարգի վճարահաշվարկային ծառայությունների ծախսերը, որոնք կատարվել են 90.9%-ով, որը պայմանավորված է բանկերի կողմից փաստացի մատուցած ծառայություններով, ինչպես նաև սեպտեմբեր ամսվա ընթացքում մատուցված ծառայությունների դիմաց վճարումները հոկտեմբերին կատարելու հանգամանքով: ՀՀ միջազգային վարկանիշի տրամադրման ծախսերը հաշվետու ժամանակահատվածում կազմել են շուրջ 82 մլն դրամ կամ իննամսյա ծրագրի 99.6%-ը: Նախորդ տարվա նույն ժամանակահատվածի համեմատ Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերը նվազել են 3.8%-ով՝ հիմնականում պայմանավորված պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերի 6.4% (106.8 մլն դրամ) նվազմամբ:

*Գնումների գործընթացի կարգավորման և համակարգման* ծրագրի շրջանակներում օգտագործվել է իննամսյա ծրագրով նախատեսված միջոցների 91.9%-ը՝ 89.2 մլն դրամ: Մասնավորապես՝ 76.2 մլն դրամ է տրամադրվել գնումների պլանների կազմման, էլեկտրոնային մրցույթների անցկացման, պայմանագրերի կատարման և գնումների հաշվետվողականության` միմյանց ինտեգրված մոդուլների տեխնիկական սպասարկման միջոցառմանը, որը կատարվել է 92.5%-ով՝ պայմանավորված այն հանգամանքով, որ Armeps.am և Armeps.am/ppcm գնումների համակարգերի սպասարկման նպատակով կնքված պայմանագրերի շրջանակներում սեպտեմբեր ամսին մատուցված ծառայությունների դիմաց վճարումը կատարվել է հոկտեմբեր ամսին: Էլեկտրոնային գնումների համակարգի տեխնիկական սպասարկման համար նախատեսված միջոցներն օգտագործվել են 88.3%-ով՝ կազմելով շուրջ 13.1 մլն դրամ, ինչը նույնպես պայմանավորված է սեպտեմբեր ամսին մատուցված ծառայությունների դիմաց վճարումը հոկտեմբեր ամսին կատարելու հանգամանքով: Նախորդ տարվա նույն ժամանակահատվածի համեմատ Գնումների գործընթացի կարգավորման և համակարգման ծրագրի ծախսերն աճել են 24.7%-ով կամ 17.7 մլն դրամով:

*ՀՀ արտակարգ իրավիճակների նախարարության* պատասխանատվությամբ կատարվել է պետական բյուջեի 7 ծրագիր, որոնց գծով ծախսերը կազմել են շուրջ 9.7 մլրդ դրամ կամ ծրագրված ցուցանիշի 89.8%‑ը: Շեղումը հիմնականում պայմանավորված է նախարարության կողմից իրականացվող ծախսերի գերակշիռ մասը կազմող «Փրկարարական ծառայություններ» ծրագրի կատարողականով: Նշված ծրագրի շրջանակներում կատարված ծախսերի աճով է հիմնականում պայմանավորված նախորդ տարվա ինն ամիսների համեմատ ՀՀ արտակարգ իրավիճակների նախարարության պատասխանատվությամբ իրականացվող ծրագրերի գծով ծախսերի 10% աճը:

Հաշվետու ժամանակահատվածում չորս ծրագրերի շրջանակներում արձանագրվել է իննամսյա ծրագրի 100% կատարողական: Մասնավորապես՝ շուրջ 560.6 մլն դրամ են կազմել Սեյսմիկ պաշտպանության, 551.5 մլն դրամ՝ Հիդրոօդերևութաբանական ծառայությունների, 88.4 մլն դրամ՝ Արտակարգ իրավիճակների արձագանքման կարողությունների զարգացման, 85 մլն դրամ՝ Տեխնիկական անվտանգության կանոնակարգման ծրագրերին հատկացված միջոցները: Նախորդ տարվա ինն ամիսների համեմատ Արտակարգ իրավիճակների արձագանքման կարողությունների զարգացման ծրագրի ծախսերն աճել են 11.2%-ով (8.9 մլն դրամով), իսկ Հիդրոօդերևութաբանական ծառայությունների, Տեխնիկական անվտանգության կանոնակարգման և Սեյսմիկ պաշտպանության ծրագրերի ծախսերը՝ նվազել համապատասխանաբար 35.6%-ով (305.4 մլն դրամով), 45.2%-ով (70.2 մլն դրամով) և 4.6%-ով (26.8 մլն դրամով):

2020 թվականի ինն ամիսների ընթացքում *«Փրկարարական ծառայություններ»* ծրագրի ծախսերը կազմել են շուրջ 7.4 մլրդ դրամ կամ նախատեսվածի 87.7%-ը: Նշված գումարի հիմնական մասը՝ ավելի քան 7.3 մլրդ դրամն ուղղվել է «Փրկարարական ծառայություններ» միջոցառմանը` ապահովելով 87.9% կատարողական: Շեղումը հիմնականում պայմանավորված է նրանով, որ սեպտեմբեր ամսվա աշխատավարձի ծախսերը նախատեսվել են իննամսյա ծրագրային ցուցանիշում, սակայն վճարվել են հոկտեմբեր ամսին: Միջոցառման շրջանակներում մարտունակության բարձրացման նպատակով իրականացվել են 17 ուսումնավարժանքներ՝ նախատեսված 180-ի փոխարեն, որը պայմանավորված է կորոնավիրուսի համավարակով: Տվյալ ծրագրի շրջանակներում իրականացվել են հինգ միջոցառումներ, որոնցից երկուսի համար նախատեսված 25.8 մլն դրամ միջոցներն օգտագործվել են ամբողջությամբ: 99% կատարողական է արձանագրվել փրկարարական ծառայողներին և փրկարար շներին դեղորայքով ապահովման միջոցառման ծախսերում, որոնք կազմել են 616.5 հազար դրամ: Օտարերկրյա պետությունների ուսումնական հաստատություններ գործուղված փրկարարական ծառայողների ուսուցման կազմակերպման ծախսերը կազմել են 5.2 մլն դրամ՝ 71.3%‑ով ապահովելով ծրագրված ցուցանիշը: Շեղումը պայմանավորված է 3 ուսանողների՝ ուսումն ավարտելու հանգամանքով, ինչի արդյունքում ուսանողների և նրանց ընտանիքի անդամների ճանապարհածախսերի ու կրթական նպաստի համար նախատեսված միջոցները չեն օգտագործվել: Նախորդ տարվա նույն ժամանակահատվածի համեմատ «Փրկարարական ծառայություններ» ծրագրի ծախսերն աճել են 20.2%-ով կամ 1.2 մլրդ դրամով՝ հիմնականում պայմանավորված «Փրկարարական ծառայություններ» միջոցառման ծախսերի 20.7% աճով:

Հաշվետու ժամանակահատվածում *Ռազմավարական նշանակության պաշարների կառավարման* ծրագրի ծախսերը կազմել են ավելի քան 242.5 մլն դրամ՝ 88.7%-ով ապահովելով իննամսյա ծրագրի կատարումը: Նշված գումարն օգտագործվել է պետական ռեզերվների պահպանման միջոցառման շրջանակներում, որը կատարվել է 100%-ով: Շեղումը պայմանավորված է նրանով, որ չեն օգտագործվել ծրագրում ընդգրկված երկու միջոցառումների՝ նյութական ռեսուրսների ՀՀ պետական պահուստի ձևավորման ու պահպանման և ռազմավարական նշանակության պաշարների ձևավորման ու կուտակման համար նախատեսված 31 մլն դրամ միջոցները: Նախորդ տարվա ինն ամիսների համեմատ Ռազմավարական նշանակության պաշարների կառավարման ծրագրի ծախսերն աճել են 6%-ով կամ 13.7 մլն դրամով՝ պայմանավորված պետական ռեզերվների պահպանման ծախսերի աճով:

2020 թվականի ինն ամիսների ընթացքում *Արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է 743.4 մլն դրամ կամ նախատեսվածի 96.2%‑ը: Շեղումը հիմնականում պայմանավորված է աշխատավարձի ֆոնդի տնտեսմամբ, ինչպես նաև այն հանգամանքով, որ կորոնավիրուսի համավարակի հետևանքով ֆինանսավորման համար անհրաժեշտ որոշ արձանագրություններ ու ակտեր ամբողջությամբ չեն ներկայացվել: Նախորդ տարվա նույն ժամանակահատվածի համեմատ ծրագրի ծախսերն աճել են 2.4%‑ով կամ 17.4 մլն դրամով:

*ՀՀ վիճակագրական կոմիտեի* պատասխանատվությամբ 2020 թվականի հունվար-սեպտեմբեր ամիսներին կատարվել է պետական բյուջեի 2 ծրագիր, որոնց գծով ծախսերը կազմել են շուրջ 1.6 մլրդ դրամ կամ ծրագրված ցուցանիշի 63.2%‑ը: Շեղումը հիմնականում պայմանավորված է *Վիճակագրական համակարգի ամրապնդման ազգային ռազմավարական ծրագրի* կատարողականով, որն իրականացվում է Համաշխարհային բանկի աջակցությամբ: Ծրագրի շրջանակներում օգտագործվել է նախատեսված միջոցների 24.8%-ը՝ 261.3 մլն դրամ: 222.8 մլն դրամ ուղղվել է դրամաշնորհային ծրագրի ապահովման միջոցառմանը, որը կատարվել է 28.3%-ով: Ցածր կատարողականը պայմանավորված է կորոնավիրուսի համավարակով, որի հետևանքով հետաձգվել են ծրագրի ԹՎԻՆՆԻՆԳ գործընկերության շրջանակում նախատեսված միջոցառումները (միջազգային փորձագետների այցեր, ուսումնական այցեր), ինչպես նաև վիճակագրական 4 ոլորտներում նախատեսված հետազոտությունները: Նույն դրամաշնորհային ծրագրի շրջանակներում Վիճակագրական կոմիտեի շենքային պայմանների բարելավման համար նախատեսված միջոցներն օգտագործվել են 28.5%-ով և կազմել 38.5 մլն դրամ՝ պայմանավորված աշխատանքների ուշ մեկնարկով, որոնց դիմաց վճարումները հետաձգվել են հաջորդ եռամսյակ: Իսկ տեխնիկական հագեցվածության բարելավման համար նախատեսված միջոցները՝ 132.8 մլն դրամը չի օգտագործվել, քանի որ խորհրդատուների կողմից առաջարկված սարքավորումների ցանկը նախատեսվածից ուշ է համաձայնեցվել «ՎԿ հաշվետվությունների հավաքագրման և մշակման էլեկտրոնային վեբ հարթակ»-ի տեխնիկական առաջադրանքն իրականացնող խորհրդատուների հետ:

*Ազգային պաշտոնական վիճակագրության արտադրության և տարածման* ծրագրի շրջանակներում օգտագործվել է հատկացված միջոցների 92.1%-ը՝ 1.3 մլրդ դրամ: Շեղումը պայմանավորված է «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում», «Հերթական մարդահամարի նախապատրաստման և անցկացման միջոցառումների իրականացում» և «Վիճակագրական տեղեկատվության հավաքում» միջոցառումների կատարողականով, որոնց շրջանակներում օգտագործվել է նախատեսված միջոցների համապատասխանաբար 92%-ը, 75.9%-ը և 95.8%-ը՝ 813.2 մլն դրամ, 68.1 մլն դրամ և 404.9 մլն դրամ: Շեղումը պայմանավորված է այն հանգամանքով, որ հաշվետու ժամանակահատվածում մատուցված ծառայությունների ֆինանսավորման հայտերը ստացվել են հոկտեմբեր ամսին: 2019 թվականի ինն ամսվա համեմատ տվյալ ծրագրի գծով ծախսերը նվազել են 2.5%-ով՝ հիմնականում պայմանավորված վիճակագրության քաղաքականության մշակման և իրականացման, պաշտոնական վիճակագրական տեղեկատվության մշակման, արտադրման և տարածման միջոցառման շրջանակներում կատարված ծախսերի 3.4% նվազմամբ:

Նախորդ տարվա նույն ժամանակահատվածի համեմատ ՀՀ վիճակագրական կոմիտեի պատասխանատվությամբ իրականացվող ծախսերն աճել են 5.9%-ով (85.9 մլն դրամով)՝ հիմնականում պայմանավորված Համաշխարհային բանկի աջակցությամբ իրականացվող վիճակագրական համակարգի զարգացման համար ազգային ռազմավարական ծրագրի իրականացման դրամաշնորհային ծրագրի ապահովման ծախսերի 56.5% աճով։

*ՀՀ հանրային ծառայությունները կարգավորող հանձնաժողովին* հաշվետու ժամանակահատվածում տրամադրվել է 538.4 մլն դրամ, որը կազմել է իննամսյա ծրագրի 92.3%‑ը՝ հիմնականում պայմանավորված խնայողություններով: Նշված գումարից 534.4 մլն դրամը կազմել են հանրային ծառայությունների ոլորտում կարգավորման իրականացման ծախսերը՝ ապահովելով 92.9% կատարողական: Հանձնաժողովի տեխնիկական հագեցվածության բարելավման նպատակով նախատեսված 8.3 մլն դրամի դիմաց օգտագործվել է շուրջ 4 մլն դրամը՝ պայմանավորված նրանով, որ որոշ գնման ընթացակարգեր ավարտվելու են 4-րդ եռամսյակում, իսկ որոշ ապրանքներ ձեռք են բերվել նախատեսածից ցածր գներով: 2019 թվականի ինն ամսվա համեմատ ՀՀ հանրային ծառայությունները կարգավորող հանձնաժողովի ծախսերն աճել են 6%-ով կամ 30.6 մլն դրամով:

*ՀՀ կենտրոնական ընտրական հանձնաժողովին* 2020 թվականի ինն ամիսներին ՀՀ պետական բյուջեից *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում տրամադրվել է շուրջ 686 մլն դրամ՝ ապահովելով իննամսյա ծրագրի 55.8%-ը: Շեղումը հիմնականում արձանագրվել է տեղական ինքնակառավարման մարմինների ընտրությունների կազմակերպման ծախսերում, որոնք կազմել են 22.2 մլն դրամ կամ ծրագրված ցուցանիշի 4.8%-ը: Ծախսերը կատարվել են 2020 թվականի հունվարի 19-ին և մարտի 15-ին կայացած ՏԻՄ ընտրությունների կազմակերպման համար, իսկ ցածր կատարողականը պայմանավորված է արտակարգ դրության հայտարարման արդյունքում ՏԻՄ ընտրությունների ժամանակավոր դադարեցմամբ: Կենտրոնական ընտրական հանձնաժողովի գործունեության ապահովման և ընտրական ծրագրերի համակարգման, կազմակերպման, անցկացման, մոնիտորինգի ծառայություններին հաշվետու ժամանակահատվածում տրամադրվել է 202.4 մլն դրամ կամ ծրագրված ցուցանիշի 80%-ը, որը պայմանավորված է գնումների մրցութային գործընթացի արդյունքում առկա տնտեսումներով, ինչպես նաև այն հանգամանքով, որ գնման պայմանագրերի ժամանակացույցի համաձայն պարտավորությունների մի մասի դիմաց վճարումները նախատեսված են չորրորդ եռամսյակում: Նախորդ տարվա ինն ամիսների համեմատ ՀՀ կենտրոնական ընտրական հանձնաժողովի ծախսերն աճել են 56.1%-ով կամ 246.5 մլն դրամով՝ հիմնականում պայմանավորված ՀՀ Սահմանադրության փոփոխությունների հանրաքվեի կազմակերպման և հանրաքվեի քվեարկության ընթացքի ու քվեարկության արդյունքների ամփոփման գործընթացի տեսանկարահանման և միաժամանակյա համացանցային հեռարձակման գործընթացի ապահովման ծախսերով, որոնք կատարվել են նախատեսված ծավալով և կազմել համապատասխանաբար 125.6 մլն դրամ և 319.4 մլն դրամ: Միջոցներն օգտագործվել են հանրաքվեի նախապատրաստական աշխատանքների ֆինանսավորման նպատակով, որից հետո գործընթացը դադարեցվել է:

*ՀՀ տնտեսական մրցակցության պաշտպանության պետական հանձնաժողովին* 2020 թվականի ինն ամիսների ընթացքում տրամադրվել է ավելի քան 278.6 մլն դրամ, որը կազմել է ծրագրված ցուցանիշի 93.8%‑ը: Հատկացված միջոցներից 276.2 մլն դրամն ուղղվել է Հայաստանի Հանրապետությունում տնտեսական մրցակցության պաշտպանության բնագավառում քաղաքականության մշակման և վերահսկողության ծախսերին, որոնք կատարվել են 94.2%-ով: Շեղումը հիմնականում պայմանավորված է կորոնավիրուսի համավարակի հետևանքով ապրանքների և ծառայությունների ձեռքբերման ծախսերի տնտեսումներով: 2.3 մլն դրամ ուղղվել է ՀՀ տնտեսական մրցակցության պաշտպանության պետական հանձնաժողովի տեխնիկական հագեցվածության բարելավմանը, որոնք կատարվել են 59.5%‑ով: Շեղումը պայմանավորված է կորոնավիրուսի համավարակի հետևանքով գնումների գործընթացի հետաձգմամբ: Նախորդ տարվա նույն ժամանակահատվածի համեմատ ՀՀ տնտեսական մրցակցության պաշտպանության պետական հանձնաժողովի ծախսերն աճել են 19.1%‑ով կամ 44.7 մլն դրամով՝ պայմանավորված Հայաստանի Հանրապետությունում տնտեսական մրցակցության պաշտպանության բնագավառում քաղաքականության մշակման և վերահսկողության ծախսերի 24.9% (շուրջ 55.1 մլն դրամով) աճով:

*ՀՀ կադաստրի կոմիտեի* պատասխանատվությամբ 2020 թվականի ինն ամիսների ընթացքում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի ծախսերը կազմել են 2.5 մլրդ դրամ կամ նախատեսվածի 81.9%‑ը: Շեղումը հիմնականում պայմանավորված է Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման և ՀՀ կադաստրի կոմիտեի տեխնիկական հագեցվածության բարելավման միջոցառումների կատարողականով: Մասնավորապես՝ Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման նպատակով օգտագործվել է 2.2 մլրդ դրամ կամ ծրագրված միջոցների 88.4%‑ը: Շեղումը պայմանավորված է կորոնավիրուսի համավարակի հետևանքով նախատեսված որոշ աշխատանքների հետաձգմամբ: ՀՀ կադաստրի կոմիտեի աշխատանքային պայմանների բարելավման համար վարչական սարքավորումների ձեռքբերմանն ուղղվել է 259.9 մլն դրամ՝ ապահովելով 57.8% կատարողական, որը պայմանավորված է համավարակի հետևանքով նախատեսվածից քիչ քանակով գրասենյակային կահույքի ձեռքբերմամբ: Հաշվետու ժամանակահատվածում շուրջ 7 մլն դրամ ուղղվել է ռեֆերենց կայանների կառուցման, դիտարկման և կայանների ցանցի հավասարակշռման աշխատանքներին՝ կազմելով ծրագրային ցուցանիշի 14.5%-ը: Ցածր կատարողականը պայմանավորված է կորոնավիրուսի համավարակով, որի հետևանքով նախատեսված աշխատանքները հետաձգվել են: Նախորդ տարվա նույն ժամանակահատվածի համեմատ ՀՀ կադաստրի կոմիտեի պատասխանատվությամբ իրականացված ծախսերն էական փոփոխություն չեն կրել:

*Հեռուստատեսության և ռադիոյի հանձնաժողովի* պատասխանատվությամբ 2020 թվականի ինն ամիսների ընթացքում իրականացվել է Հեռուստատեսության և ռադիոյի բնագավառի կանոնակարգման ծրագիրը, որի կատարողականը կազմել է 93.9% կամ 228.7 մլն դրամ: Նշված գումարից 199.4 մլն դրամն ուղղվել է Հեռուստատեսության և ռադիոյի բնագավառում կանոնակարգման ծառայություններին, 29.3 մլն դրամը՝ հանձնաժողովի տեխնիկական հագեցվածության բարելավմանը, որոնք կատարվել են համապատասխանաբար 94.4%-ով և 90.7%-ով: Առաջին միջոցառման կատարողականը պայմանավորված է աուդիտի անցկացման պայմանագրի չեղարկմամբ, ինչպես նաև արտակարգ իրավիճակի հետ կապված՝ գործուղումների չեղարկմամբ և սեպտեմբեր ամսվա ապրանքների ձեռքբերման ու ծառայությունների մատուցման դիմաց վճարումները չորրորդ եռամսյակ տեղափոխելու հանգամանքով: Հեռուստատեսության և ռադիոյի հանձնաժողովի տեխնիկական հագեցվածության բարելավման ծախսերի կատարողականը պայմանավորված է փոխարժեքով: 2019 թվականի ինն ամիսների համեմատ տվյալ ծրագրի ծախսերն աճել են 11.6%-ով կամ 23.7 մլն դրամով։

*ՀՀ պետական եկամուտների կոմիտեի* պատասխանատվությամբ 2020 թվականի ինն ամիսների ընթացքում կատարվել է «Հարկային և մաքսային ծառայություններ» ծրագիրը, որի գծով ծախսերը կազմել են շուրջ 21.3 մլրդ դրամ կամ նախատեսվածի 92.8%‑ը: Շեղումը հիմնականում պայմանավորված է «Հարկային և մաքսային ծառայություններ» և ՀՀ պետական եկամուտների կոմիտեի տեխնիկական հագեցվածության ու շենքային ապահովվածության բարելավման միջոցառումների կատարողականով: Մասնավորապես՝ «Հարկային և մաքսային ծառայություններ» միջոցառման ծախսերը կազմել են 12.8 մլրդ դրամ կամ նախատեսվածի 95.6%‑ը: Շեղումը պայմանավորված է նրանով, որ ՀՀ-ում հայտարարված արտակարգ դրության հետևանքով որոշ ապրանքների և ծառայությունների ձեռքբերման մրցույթներ կայացել են հաշվետու ժամանակահատվածի վերջում: ՀՀ պետական եկամուտների կոմիտեի տեխնիկական հագեցվածության բարելավման նպատակով օգտագործվել է նախատեսված միջոցների 48.3%‑ը՝ 530.5 մլն դրամ, որը պայմանավորված է ՀՀ-ում հայտարարված արտակարգ դրության հետևանքով մատակարար կազմակերպության կողմից մատակարարված որոշ գույքի և սարքավորումների վճարահաշվարկային փաստաթղթերը չներկայացնելու հանգամանքով, ինչպես նաև նախատեսված համակարգիչների մեծ մասի ձեռքբերման հետաձգմամբ: ՀՀ պետական եկամուտների կոմիտեի շենքային ապահովվածության բարելավման համար նոր շենքերի և շինությունների շինարարության, նախագծային աշխատանքների ձեռքբերման նպատակով օգտագործվել է ծրագրված միջոցների 67.9%‑ը՝ կազմելով ավելի քան 1 մլրդ դրամ: Շեղումը պայմանավորված է կորոնավիրուսի համավարակի հետևանքով շինարարական աշխատանքների հետաձգմամբ: Հաշվետու ժամանակահատվածում տվյալ ծրագրում ընգրկված՝ դրոշմապիտակների և ակցիզային դրոշմանիշերի ձեռքբերման միջոցառումների համար նախատեսված միջոցներն օգտագործվել են ամբողջությամբ՝ կազմելով համապատասխանաբար 4.8 մլրդ դրամ և 1.9 մլրդ դրամ: Նախորդ տարվա ինն ամիսների համեմատ ՀՀ պետական եկամուտների կոմիտեի պատասխանատվությամբ իրականացվող ծախսերն աճել են 21.6%‑ով կամ 3.8 մլրդ դրամով՝ հիմնականում պայմանավորված հարկային և մաքսային ծառայությունների (նախորդ տարվա համադրելի ցուցանիշի համեմատ) ու դրոշմապիտակների ձեռքբերման միջոցառումների ծախսերի աճով՝ համապատասխանաբար 13%ով (1.5 մլրդ դրամով) և 40.7%-ով (1.4 մլրդ դրամով):

*ՀՀ ազգային անվտանգության ծառայության* պատասխանատվությամբ 2020 թվականի ինն ամիսների ընթացքոմ կատարվել են 23.9 մլրդ դրամ ծախսեր՝ ապահովելով ծրագրված ցուցանիշի 94.2%-ը: Հատկացված միջոցներով իրականացվել են երկու ծրագրեր, շեղումը հիմնականում պայմանավորված է ծառայության ծախսերի գերակշիռ մասը կազմող Ազգային անվտանգության ծրագրի կատարողականով։ 2019 թվականի նույն ժամանակահատվածի համեմատ ՀՀ ազգային անվտանգության ծառայության պատասխանատվությամբ իրականացվող ծախսերն աճել են 7.9%-ով կամ 1.7 մլրդ դրամով՝ պայմանավորված Ազգային անվտանգության ծրագրի շրջանակներում կատարված ծախսերի աճով:

Հաշվետու ժամանակահատվածում 2.5 մլրդ դրամ է տրամադրվել *Պետական պահպանության ապահովման* ծրագրին՝ կազմելով ծրագրված ցուցանիշի 88.8%-ը: Շեղումը պայմանավորված է հիմնականում թափուր հաստիքների առկայությամբ և ապրանքների մատակարարման ժամանակացույցերի փոփոխությամբ։ Նախորդ տարվա նույն ժամանակահատվածի համեմատ նշված ծրագրի ծախսերը նվազել են 10.3%-ով կամ 288.1 մլն դրամով:

Հաշվետու ժամանակահատվածում *Ազգային անվտանգության* ծրագրի իրականացման նպատակով պետական բյուջեից ծախսվել է 21.4 մլրդ դրամ` կազմելով ծրագրված ցուցանիշի 94.9%‑ը: Ծրագրում ընդգրկված են ութ միջոցառումներ, որում մեծ տեսակարար կշիռ ունեն «Հետախուզական, հակահետախուզական, ռազմական հակահետախուզության, հանցագործություն-ների դեմ պայքարի և պետական սահմանի պահպանության գործունեության կազմակերպում» և «Պաշտպանության բնագավառի այլ ծախսեր» միջոցառումների ծախսերը, որոնք կազմել են համապատասխանաբար 15.6 մլրդ դրամ (նախատեսվածի 93.3%-ը) և 5.5 մրդ դրամ (նախատեսվածի 100%-ը): Ծրագրի ծախսերի շեղումը հիմնականում արձանագրվել է Հետախուզական, հակահետախուզական, ռազմական հակահետախուզության, հանցագործություն-ների դեմ պայքարի և պետական սահմանի պահպանության գործունեության կազմակերպման միջոցառման ծախսերում և պայմանավորված է ՀՀ-ում հայտարարված ռազմական դրության հետևանքով մի շարք վճարումներ հոկտեմբերին կատարելու հանգամանքով։ Ազգային անվտանգության համակարգի շենքային ապահովվածության բարելավման ծախսերի կատարողականը կազմել է 88.9% կամ 105.8 մլն դրամ` պայմանավորված կորոնավիրուսի համավարակով, որի հետ կապված՝ հիմնանորոգման և շինարարական աշխատանքներն ընթացել են ընդհատումներով, և կատարման ժամկետները երկարաձգվել են։ Ծրագրին տրամադրված միջոցներից 80.9 մլն դրամն ուղղվել է ազգային անվտանգության համակարգի տեխնիկական հագեցվածության բարելվման, 61.7 մլն դրամը՝ ազգային անվտանգության համակարգի տրանսպորտային սարքավորումների հագեցվածության բարելավման ծախսերին, որոնք կատարվել են համապատասխանաբար 97.5%-ով և 95.8%-ով։ Շեղումները պայմանավորված են գնումների գործընթացի արդյունքում առաջացած տնտեսումներով։ Նախորդ տարվա նույն ժամանակահատվածի համեմատ Ազգային անվտանգության ծրագրի ծախսերն աճել են 11.2%-ով կամ 2.2 մլրդ դրամով՝ հիմնականում պայմանավորված պաշտպանության բնագավառի այլ ծախսերի 47.5% (1.8 մլրդ դրամ) աճով:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 6 ծրագրեր, որոնց տրամադրվել է 43.3 մլրդ դրամ՝ կազմելով ծրագրային ցուցանիշի 91%-ը: Շեղումը հիմնականում պայմանավորված է Հասարակական անվտանգության ապահովման, Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության և Ճանապարհային երթևեկության անվտանգության ապահովման ծրագրերի կատարողականով:

Անցած ինն ամիսների ընթացքում *Հասարակական անվտանգության ապահովման* ծրագրի շրջանակներում ծախսերը կազմել են շուրջ 25.1 մլրդ դրամ կամ ծրագրված ցուցանիշի 93.6%-ը: Շեղումը հիմնականում պայմանավորված է պետական պահպանության ծառայություններ մատուցող ՀՀ ոստիկանության ստորաբաժանումների կարիքի բավարարման և հասարակական կարգի պահպանության, անվտանգության ապահովման ու հանցագործությունների դեմ պայքարի միջոցառումների կատարողականով, որոնց տրամադրվել է համապատասխանաբար 4 մլրդ դրամ և 18.1 մլրդ դրամ կամ իննամսյա ծրագրով նախատեսված միջոցների 76%-ը և 97.9%-ը: Նշված կատարողականները հիմնականում պայմանավորված են ՀՀ-ում հայտարարված արտակարգ դրության հետևանքով պլանային գործուղումների ու ամենամյա արձակուրդների տեղափոխմամբ, ինչպես նաև պայմանագրային պարտավորությունների մի մասի դիմաց վճարումը հոկտեմբեր ամսին իրականացնելու հանգամանքով: 2019 թվականի ինն ամիսների համադրելի ցուցանիշի համեմատ Հասարակական անվտանգության ապահովման ծրագրի ծախսերն էական փոփոխություն չեն կրել:

*Անձնագրերի և վիզաների տրամադրման, բնակչության պետական ռեգիստրի միասնական համակարգի վարման* ծրագրի շրջանակներում օգտագործվել է շուրջ 1.5 մլրդ դրամ, որը կազմել է ծրագրված ցուցանիշի 93.8%-ը: Միջոցները հիմնականում ուղղվել են անձի անհատական տվյալների, քաղաքացիության և հաշվառման վերաբերյալ տեղեկությունների ստացման, տրամադրման և փոխանակման ծառայությունների մատուցմանը և ճամփորդական փաստաթղթերում կենսաչափական տեխնոլոգիաների ներդրմանը: Շեղումը պայմանավորված է որոշ վճարումներ հոկտեմբեր ամսին իրականացնելու հանգամանքով: Նախորդ տարվա նույն ժամանակահատվածի համադրելի ցուցանիշի համեմատ ծրագրի ծախսերը նվազել են 2.9%-ով կամ 43.4 մլն դրամով:

*Ոստիկանության աշխատողների և նրանց ընտանիքի անդամների առողջության պահպանման* ծրագրին հաշվետու ժամանակահատվածում տրամադրվել է 739.9 մլն դրամ, որը կազմել է նախատեսված միջոցների 97.4%-ը: Ծրագրի շրջանակներում 705.2 մլն դրամ տրամադրվել է առողջապահական ծառայություններին, 34.7 մլն դրամ՝ ոստիկանության բժշկական վարչության ծառայություններից օգտվելու իրավունք ունեցող բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրմանը, որոնք կատարվել են համապատասխանաբար 99.4%-ով և 70.7%-ով: Երկրորդ միջոցառման կատարողականը պայմանավորված է այն հանգամանքով, որ գնման գործընթացները և պայմանագրերի կնքումը հաշվետու ժամանակահատվածում ամբողջությամբ չեն իրականացվել: Նախորդ տարվա ինն ամիսների համադրելի ցուցանիշի համեմատ տվյալ ծրագրի գծով ծախսերն աճել են 10.5%-ով կամ 70.4 մլն դրամով՝ հիմնականում պայմանավորված առողջապահական ծառայությունների տրամադրման ծախսերի 10.2% (65.1 մլն դրամ) աճով:

*Ոստիկանության կրթական ծառայությունների* ծրագրի շրջանակներում 2020 թվականի ինն ամիսների ընթացքում օգտագործվել է 913.4 մլն դրամ, որը կազմել է նախատեսված ցուցանիշի 77.8%-ը: Նշված գումարից 537.1 մլն դրամն օգտագործվել է բարձրագույն մասնագիտական կրթության, 226 մլն դրամը՝ միջին մասնագիտական կրթության, 150.4 մլն դրամը՝ նախնական մասնագիտական կրթության ծառայությունների ֆինանսավորման նպատակով, որոնք բոլորը կատարվել են 77.8%-ով: Ծախսերի կատարողականը պայմանավորված է սեպտեմբեր ամսվա ընթացքում մատուցված կրթական ծառայությունների դիմաց վճարումները հոկտեմբեր ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 6.1%-ով կամ 52.2 մլն դրամով::

*Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության* ծրագրին տրամադրվել է 6.2 մլրդ դրամ, որը կազմել է նախատեսված միջոցների 84.6%-ը՝ պայմանավորված ՀՀ-ում հայտարարված արտակարգ դրության հետևանքով պլանային գործուղումների, ամենամյա արձակուրդների տեղափոխմամբ և կարիքների վերանայման հանգամանքով: 2019 թվականի համեմատ նշված ծախսերը նվազել են 6.3%-ով կամ 417.4 մլն դրամով:

*Ճանապարհային երթևեկության անվտանգության ապահովման* նպատակով հաշվետու ժամանակահատվածում օգտագործվել է նախատեսված միջոցների 89.2%-ը՝ շուրջ 8.9 մլրդ դրամ: Նշված գումարից 8.6 մլրդ դրամն ուղղվել է ճանապարհային երթևեկության անվտանգության ապահովման և ճանապարհատրանսպորտային պատահարների կանխարգելման միջոցառմանը, որը կատարվել է 92.5%-ով, 160.9 մլն դրամը՝ տրանսպորտային միջոցների պետական հաշվառմանը, որը կատարվել է 41.1%-ով: Շեղումները հիմնականում պայմանավորված են տնտեսումներով, ինչպես նաև պայմանագրային պարտավորությունների գծով որոշ վճարումներ հոկտեմբեր ամսին իրականացնելու հանգամանքով: Եվս 83.2 մլն դրամ օգտագործվել է ՀՀ ոստիկանության «Ճանապարհային ոստիկանություն» ծառայության կարիքի բավարարման համար և ապահովել իննամսյա ծրագրի 36.6% կատարում` պայմանավորված գնման գործընթացներն ավարտված չլինելու հանգամանքով: Նախորդ տարվա համադրելի ցուցանիշի համեմատ ծրագրի ծախսերը նվազել են 13.4%-ով կամ 1.4 մլրդ դրամով՝ պայմանավորված ճանապարհային երթևեկության անվտանգության ապահովման և ճանապարհատրանսպորտային պատահարների կանխարգելման ծախսերի 14.4% (1.5 մլրդ դրամ) նվազմամբ:

Ընդհանուր առմամբ, 2019 թվականի ինն ամսվա համեմատ ՀՀ ոստիկանության ծախսերը նվազել են 3.5%-ով կամ 1.6 մլրդ դրամով՝ հիմնականում պայմանավորված Ճանապարհային երթևեկության անվտանգության ապահովման ծրագրի ծախսերի նվազմամբ:

*Հայաստանի հանրային հեռուստառադիոընկերության խորհրդին* Ռադիո և հեռուստահաղորդումների հեռարձակման ծրագրի շրջանակներում 2020 թվականի ինն ամիսների ընթացքում ՀՀ պետական բյուջեից տրամադրվել է շուրջ 5.4 մլրդ դրամ՝ ապահովելով ծրագրային ցուցանիշի 99%-ը: Շեղումը հիմնականում պայմանավորված է միջազգային աուդիտի անցկացման համար նախատեսված 25.1 մլն դրամը չօգտագործելու հանգամանքով՝ պայմանավորված կորոնավիրուսի համավարակով, քանի որ աուդիտ իրականացնող ընկերության աշխատակիցները պետք է ժամանեին Մեծ Բրիտանիայից: Բացի այդ, Հանրային հեռուստառադիոընկերության կառավարման, համակարգման և մոնիտորինգի գծով ծախսերի կատարողականը կազմել է 80.4% կամ 76.3 մլն դրամ՝ պայմանավորված նրանով, որ իրականացված որոշ ծախսերի գծով առաջացած պարտավորությունների մարումն իրականացվել է չորրորդ եռամսյակում: Հեռուստատեսային ծառայությունների, Ռադիո ծառայությունների և Հոգևոր-մշակութային հեռուստատեսային ծառայությունների համար հատկացված համապատասխանաբար 4.4 մլրդ դրամը, 677.9 մլն դրամը և 144.3 մլն դրամն օգտագործվել են ամբողջ ծավալով: Տեխնիկական վերազինման նպատակով ներդրումների գծով օգտագործվել է նախատեսված միջոցների 88.9%-ը՝ 66.7 մլն դրամ: Շեղումը պայմանավորված է 2020 թվականի սեպտեմբերին վճարման ենթակա գումարը հոկտեմբերին վճարելու հանգամանքով: Նախորդ տարվա համեմատ Հայաստանի հանրային հեռուստառադիոընկերության խորհրդի ծախսերն աճել են 1.5%-ով կամ 78.8 մլն դրամով՝ հիմնականում պայմանավորված հեռուստատեսային ծախսերի 3.1% (130.4 մլն դրամ) աճով:

*ՀՀ հաշվեքննիչ պալատին* Հանրային ֆինանսների և սեփականության ոլորտում հաշվեքննության ծրագրի շրջանակներում հաշվետու ժամանակահատվածում ՀՀ պետական բյուջեից տրամադրվել է 679.7 մլն դրամ, որը կազմել է ծրագրված ցուցանիշի 88.8%-ը: Նշված գումարից 659 մլն դրամն ուղղվել է Հաշվեքննիչ պալատի գործունեության և հաշվեքննության իրականացման ծառայությունների միջոցառմանը, որի կատարողականը կազմել է 91.2%` հիմնականում պայմանավորված որոշ ծախսերի հետաձգմամբ: Հաշվեքննիչ պալատի տեխնիկական հագեցվածության բարելավման նպատակով տրամադրված միջոցներն օգտագործվել են 66.2%-ով` կազմելով 20.7 մլն դրամ: Ցածր կատարողականը պայմանավորված է ապրանքների մի մասի գծով գնման գործընթացն ավարտված չլինելու, և որոշ մրցույթներ չկայանալու հանգամանքներով: Հաշվեքննիչ պալատի պահուստային ֆոնդին հատկացված 11.3 մլն դրամն ինն ամիսների ընթացքում չի օգտագործվել՝ պայմանավորված անհրաժեշտության բացակայությամբ: Նախորդ տարվա նույն ժամանակահատվածի համեմատ ՀՀ հաշվեքննիչ պալատի ծախսերը նվազել են 2.2%-ով կամ 15.4 մլն դրամով:

*Մարդու իրավունքների պաշտպանի աշխատակազմի* պատասխանատվությամբ 2020 թվականի ինն ամիսների ընթացքում ՀՀ պետական բյուջեից կատարվել են շուրջ 308.1 մլն դրամ ծախսեր՝ ապահովելով ծրագրված ցուցանիշի 82.8%-ը: Հատկացված միջոցներն ուղղվել են երկու ծրագրերի՝ Մարդու իրավունքների պաշտպանության և Մարդու իրավունքների պաշտպանի աշխատակազմի կողմից իրականացվող ծրագրերին աջակցության ֆինանսավորմանը: Նախորդ տարվա նույն ժամանակահատվածի համեմատ Մարդու իրավունքների պաշտպանի աշխատակազմի պատասխանատվությամբ իրականացվող ծրագրերի գծով ծախսերը նվազել են 4.6%‑ով կամ 14.7 մլն դրամով՝ պայմանավորված Մարդու իրավունքների պաշտպանի աշխատակազմի կողմից իրականացվող ծրագրերին աջակցության ծախսերի 77.6% (20.3 մլն դրամով) նվազմամբ:

*Մարդու իրավունքների պաշտպանության* ծրագրի ծախսերը 2020 թվականի ինն ամիսներին կազմել են շուրջ 302.2 մլն դրամ կամ ծրագրված ցուցանիշի 86.9%-ը: Նշված գումարից շուրջ 299.2 մլն դրամ միջոցներն օգտագործվել են Մարդու իրավունքների և հիմնարար ազատությունների պաշտպանության ծառայությունների տրամադրման նպատակով, որը կատարվել է 87.1%-ով: Շեղումը հիմնականում պայմանավորված է պարգևատրման ֆոնդից երրրորդ եռամսյակում նախատեսված հատկացումները հոկտեմբեր ամսին վճարելու հանգամանքով, ինչպես նաև գնման ընթացակարգերով սահմանված պայմանագրերի կնքման և ապրանքների մատակարարման ժամկետներով: Հաշվետու ժամանակահատվածում 3 մլն դրամ ուղղվել է ՀՀ մարդու իրավունքների պաշտպանի աշխատակազմի տեխնիկական հագեցվածության բարելավմանը՝ ապահովելով 87.2% կատարողական, որը պայմանավորված է գնման գործընթացի արդյունքում առաջացած տնտեսումներով: Նախորդ տարվա նույն ժամանակահատվածի համեմատ Մարդու իրավունքների պաշտպանության ծրագրի ծախսերն աճել են 1.9%-ով կամ 5.6 մլն դրամով՝ պայմանավորված Մարդու իրավունքների և հիմնարար ազատությունների պաշտպանության ծառայությունների տրամադրման ծախսերի 3% աճով:

Հաշվետու ժամանակահատվածում *Մարդու իրավունքների պաշտպանի աշխատակազմի կողմից իրականացվող ծրագրերին* տրամադրվել է շուրջ 5.9 մլն դրամ աջակցություն` կազմելով ծրագրված ցուցանիշի 24.1%-ը: Շեղումը հիմնականում պայմանավորված է նրանով, որ չեն օգտագործվել Մարդու և աշխատանքային իրավունքների պաշտպանության և խթանման բնագավառում Հայաստանի մարդու իրավունքների պաշտպանի աշխատակազմի ինստիտուցիոնալ կարողությունների ամրապնդմանն աջակցության համար նախատեսված 17.4 մլն դրամ միջոցները՝ հիմնականում պայմանավորված համավարակի հետևանքով միջոցառմամբ նախատեսված գործողությունների անորոշ ժամկետով հետաձգմամբ: Բացի այդ, 1 մլն դրամ է օգտագործվել Երեխաների իրավունքների ոտնահարման դեպքերին արձագանքելու համար Մարդու իրավունքների պաշտպանի աշխատակազմի կարողությունների զարգացման միջոցառման շրջանակներում՝ կազմելով ծրագրված ցուցանիշի 54%-ը: Ցածր կատարողականը պայմանավորված է ՀՀ-ում հայտարարված արտակարգ դրության հետևանքով նախատեսված արտահերթ զեկույցի ներկայացման միջոցառումը չեղարկելու հանգամանքով: Հայաստանի կանխարգելման ազգային մեխանիզմի վերաբերյալ ՄԱԿ-ի խոշտանգումների կանխարգելման ենթակոմիտեի առաջարկությունների իրականացման և ՄԱԿ-ի խոշտանգումների կանխարգելման կոմիտեի առաջարկությունների իրականացման հարցում պետության աջակցության նպատակով օգտագործվել է շուրջ 4.5 մլն դրամ՝ ապահովելով 98.6% կատարողական, որը պայմանավորված է խնայողություններով: ՀՀ մարդու իրավունքների պաշտպանի աշխատակազմի տեխնիկական հագեցվածության բարելավման նպատակով օգտագործվել է 370 հազար դրամ՝ ապահովելով 86.7% կատարողական, որը պայմանավորված է գնման գործընթացի արդյունքում առաջացած տնտեսումներով: Նախորդ տարվա ինն ամիսների համեմատ Մարդու իրավունքների պաշտպանի աշխատակազմի կողմից իրականացվող ծրագրերին աջակցության ծախսերը նվազել են 77.6%-ով կամ 20.3 մլն դրամով՝ հիմնականում պայմանավորված Մարդու իրավունքների պաշտպանի աշխատակազմի վարչական կարողությունների զարգացման նպատակով 2019 թվականի ինն ամիսների ընթացքում կատարված ծախսերով:

*ՀՀ միջուկային անվտանգության կարգավորման կոմիտեին* հատկացված միջոցներով 2020 թվականի ինն ամիսների ընթացքում իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը կազմել է 91.4% կամ 194.2 մլն դրամ՝ հիմնականում պայմանավորված խնայողություններով: Նախորդ տարվա նույն ժամանակահատվածի համեմատ կոմիտեի ծախսերը նվազել են 3.9%-ով։

*ՀՀ քննչական կոմիտեի* կողմից իրականացված «ՀՀ քննչական ծառայություններ» ծրագրի շրջանակներում 2020 թվականի ինն ամիսների ընթացքում կատարվել են ավելի քան 4.8 մլրդ դրամ ծախսեր՝ կազմելով ծրագրային ցուցանիշի 94.5%-ը: Շեղումը հիմնականում պայմանավորված է տվյալ ծախսերի հիմնական մասը կազմող՝ քրեական գործերով վարույթի իրականացման ծախսերի կատարողականով, որը կազմել է 95.7% կամ շուրջ 4.8 մլրդ դրամ: Շեղումը պայմանավորված է այն հանգամանքով, որ միջոցառման շրջանակներում որոշ ապրանքների մատակարարման և ծառայությունների մատուցման դիմաց վճարման համար անհրաժեշտ փաստաթղթերը կազմակերպությունների կողմից ներկայացվել են սեպտեմբերի վերջին, ուստի վճարումները տեղափոխվել են հաջորդ եռամսյակ, ինչպես նաև տնտեսումներով: Նախորդ տարվա նույն ժամանակահատվածի համեմատ ծրագրի գծով արձանագրվել է ծախսերի 4.7%-ով նվազում՝ հիմնականում պայմանավորված այն հանգամանքով, որ 2020 թվականի պետական բյուջեով փորձաքննությունների ծառայությունների տրամադրմանը միջոցներ չեն հատկացվել։

*ՀՀ քաղաքաշինության կոմիտեի* պատասխանատվությամբ 2020 թվականի ինն ամիսների ընթացքում կատարվել է Քաղաքաշինության և ճարտարապետության բնագավառում պետական քաղաքականության իրականացման և կանոնակարգման ծրագիրը, որի գծով ծախսերը կազմել են 391.9 մլն դրամ կամ ծրագրված ցուցանիշի 80.5%‑ը: Շեղումը հիմնականում պայմանավորված է միկրոռեգիոնալ մակարդակի համակցված տարածական պլանավորման փաստաթղթերի մշակման համար հատկացված 67.6 մլն դրամը չօգտագործելու հանգամանքով, քանի որ ՀՀ-ում հայտարարված արտակարգ դրությամբ պայմանավորված միկրոռեգիոնալ մակարդակի համակցված տարածական պլանավորման փաստաթղթերի շրջակա միջավայրի վրա ազդեցության և գնահատման չորս հանրային լսումներից իրականացվել է երեքը: Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության ծախսերը կազմել են 387.4 մլն դրամ կամ ծրագրված ցուցանիշի 93.4%-ը` հիմնականում պայմանավորված այն հանգամանքով, որ վճարումների մի մասը տեղափոխվել է չորրորդ եռամսյակ: Նախորդ տարվա նույն ժամանակահատվածի համեմատ տվյալ ծրագրի գծով ծախսերը նվազել են 9.1%-ով (39.2 մլն դրամով)՝ հիմնականում պայմանավորված 2019 թվականին քաղաքացիական ծառայողների կադրերի ռեզերվում գտնվող քաղաքացիական ծառայողների վարձատրությանն ուղղված գումարով (24.3 մլն դրամով), որը 2020 թվականի պետական բյուջեում նախատեսված չէ, և Քաղաքաշինության կոմիտեի կարողությունների զարգացման և տեխնիկական հագեցվածության ապահովման ծախսերի նվազմամբ 70.9%-ով (10.7 մլն դրամով), որի գծով 2020 թվականի ինն ամիսների ընթացքում օգտագործվել է 4.4 մլն դրամ կամ ծրագրված ցուցանիշի 95.4%-ը: Նախորդ տարվա նույն ժամանակահատվածի համեմատ ՀՀ քաղաքաշինության կոմիտեի պատասխանատվությամբ իրականացված ծախսերը նվազել են 92.1%-ով կամ 4.6 մլրդ դրամով՝ հիմնականում պայմանավորված այն հանգամանքով, որ 2020 թվականին ՀՀ քաղաքաշինության կոմիտեի արտաբյուջետային միջոցների հաշվին իրականացվող «Բնակարանային շենքային համալիրից պետական ծառայողներին մատչելի բնակարաններով ապահովում» ծրագրի միջոցները չեն ներառվել պետական բյուջեում՝ հաշվի առնելով այն փաստը, որ կառավարությունը չի մասնակցում տվյալ գործարքներին գնորդի կամ վաճառողի կարգավիճակով, ուստի որոշում է կայացվել նշված միջոցների շրջանառությունը կազմակերպել պետական բյուջեի ենթահաշվից դուրս գործող գանձապետական ավանդային հաշվով: Նշենք, որ 2019 թվականի ինն ամիսներին նշված ծախսերը կազմել էին 4.5 մլրդ դրամ:

*Կոռուպցիայի կանխարգելման հանձնաժողովի* պատասխանատվությամբ 2020 թվականի ինն ամիսների ընթացքում ՀՀ պետական բյուջեի միջոցներով կատարվել են շուրջ 80.8 մլն դրամ ծախսեր՝ կազմելով ծրագրված ցուցանիշի 52.2%-ը: Հատկացված միջոցներն ուղղվել են Կոռուպցիայի կանխարգելման համակարգի զարգացման ապահովման ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 54.8%-ով: Ցածր կատարողականը հիմնականում պայմանավորված է հանձնաժողովի՝ կազմավորման փուլում գտնվելու հանգամանքով, որի հետ կապված՝ հաստիքներն ամբողջությամբ չեն համալրվել, բացի այդ, շահագործման չի հանձնվել հանձնաժողովին հատկացված վարչական շենքը։ Կոռուպցիայի դեմ պայքարին առնչվող հարցերով կրթական և հանրային իրազեկվածության բարձրացմանն ուղղված ծրագրերի մշակման և միջոցառումների իրականացման աշխատանքների համար նախատեսված 7.2 մլն դրամ միջոցները չեն օգտագործվել՝ նպատակահարմարությունից ելնելով: Նախորդ տարվա նույն ժամանակահատվածի համեմատ ծրագրի ծախսերն աճել են 20.6%‑ով կամ 13.8 մլն դրամով:

*ՀՀ պետական վերահսկողական ծառայությանը* ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման ապահովման նպատակով 2020 թվականի ինն ամիսների ընթացքում տրամադրվել է շուրջ 391.7 մլն դրամ, որը կազմել է ծրագրված ցուցանիշի 91.8%-ը: Շեղումը հիմնականում պայմանավորված է թափուր հաստիքների առկայությամբ, որոշ հոդվածների գծով գնման կարիքի բացակայությամբ, ինչպես նաև գնման պայմանագրերի վճարման ժամանակացույցերը երկարաձգելու հանգամանքով: Նախորդ տարվա նույն ժամանակահատվածի համեմատ ՀՀ պետական վերահսկողական ծառայության պատասխանատվությամբ իրականացվող ծախսերն աճել են 15.2%‑ով կամ 51.7 մլն դրամով:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2020 թվականի ինն ամիսների ընթացքում ՀՀ պետական բյուջեից ընդհանուր առմամբ տրամադրվել է շուրջ 4 մլրդ դրամ, որը կազմել է ծրագրված ցուցանիշի 94.5%-ը: Շեղումը ծառայությունների մատուցման մասով, որոնց ուղղվել է նախատեսված միջոցների 94.8%-ը կամ 3.9 մլրդ դրամ, հիմնականում պայմանավորված է թափուր հաստիքների առկայությամբ և շարունակական ծախսերի տնտեսմամբ, ինչպես նաև արտակարգ դրության հետ կապված՝ որոշ պայմանագրերի կնքման հետաձգմամբ։ Մարզպետարանների տեխնիկական հագեցվածության ապահովման միջոցառման ծախսերը կազմել են 53.3 մլն դրամ կամ նախատեսված ցուցանիշի 76.7%-ը` պայմանավորված տնտեսումներով, ինչպես նաև արտակարգ դրության պատճառով որոշ աշխատանքների հետաձգմամբ։ Արտասահմանյան պատվիրակությունների ընդունելությունների համար նախատեսված 5.4 մլն դրամն ամբողջությամբ օգտագործվել է:

Հատկացումներն ըստ մարզերի բաշխվել են հետևյալ կերպ.

* Արագածոտնի մարզպետարանին՝ 345.1 մլն դրամ կամ ծրագրված ցուցանիշի 89.6%-ը,
* Արարատի մարզպետարանին՝ 367.6 մլն դրամ կամ ծրագրված ցուցանիշի 89.9%-ը,
* Արմավիրի մարզպետարանին՝ 385.6 մլն դրամ կամ ծրագրված ցուցանիշի 97.1%-ը,
* Գեղարքունիքի մարզպետարանին՝ 523.1 մլն դրամ կամ ծրագրված ցուցանիշի 96.4%-ը,
* Լոռու մարզպետարանին՝ 437.1 մլն դրամ կամ ծրագրված ցուցանիշի 97.6%-ը,
* Կոտայքի մարզպետարանին՝ 400 մլն դրամ կամ ծրագրված ցուցանիշի 96%-ը,
* Շիրակի մարզպետարանին՝ 460.2 մլն դրամ կամ ծրագրված ցուցանիշի 96.7%-ը,
* Սյունիքի մարզպետարանին՝ 372.1 մլն դրամ կամ ծրագրված ցուցանիշի 93.6%-ը,
* Վայոց ձորի մարզպետարանին՝ 292 մլն դրամ կամ ծրագրված ցուցանիշի 90.1%-ը,
* Տավուշի մարզպետարանին՝ 394.3 մլն դրամ կամ ծրագրված ցուցանիշի 95.8%-ը:

Նախորդ տարվա ինն ամիսների համեմատ մարզերում տարածքային պետական կառավարման ծրագրի ծախսերն էական փոփոխություն չեն կրել:

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրերի գծով «Հայաստանի Հանրապետության 2020 թվականի պետական բյուջեի կատարումն ապահովող միջոցառումների մասին» ՀՀ կառավարության 2019 թվականի դեկտեմբերի 26-ի N 1919-Ն որոշմամբ 2020 թվականին ինն ամիսներին նախատեսվել էին ընդհանուր առմամբ ավելի քան 3.9 մլրդ դրամի միջոցներ, որոնք սահմանված կարգով հատկացվել են ՀՀ 2020 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: Նշված 3.9 մլրդ դրամից վերոհիշյալ սկզբունքով կատարված վերաբաշխումներից հետո մնացել են 426.6 մլն դրամի միջոցներ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված 3.5 մլրդ դրամից չի վերաբաշխվել 255.9 մլն դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված 412.5 մլն դրամից՝ 146.3 մլն դրամը, «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրին հատկացված 42 մլն դրամից՝ 24.4 մլն դրամը:

# ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ 2020 ԹՎԱԿԱՆԻ ԻՆՆ ԱՄԻՍՆԵՐԻՆ

ՀՀ կառավարության կողմից սահմանված եռամսյակային համամասնություններով 2020 թվականի ինն ամիսների պետական բյուջեի պակասուրդը սահմանվել էր 153.1 մլրդ դրամ, որը հաշվետու ժամանակահատվածի ընթացքում ավելացվել է շուրջ 216.2 մլրդ դրամով, որից 204.8 մլրդ դրամը պայմանավորված է կորոնավիրուսի համավարակի հետևանքները մեղմելու անհրաժեշտությամբ: 2020 թվականի ինն ամիսներին ՀՀ պետական բյուջեն կատարվել է 154.8 մլրդ դրամ պակասուրդով՝ ծրագրված 369.3 մլրդ դրամ պակասուրդի և նախորդ տարվա նույն ժամանակահատվածի 95.1 մլրդ դրամ հավելուրդի դիմաց: Բյուջեի ծրագրվածից ցածր պակասուրդը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 11.2 մլրդ դրամով՝ պայմանավորված նաև ԱՄՀ-ից բյուջետային աջակցության վարկի ստացմամբ, 185.7 մլրդ դրամ օգտագործում նախատեսելու պարագայում: Հաշվետու ժամանակահատվածում ֆինանսավորման ներքին աղբյուրները կազմել են 173.6 մլրդ դրամ, արտաքին աղբյուրները՝ -18.8 մլրդ դրամ՝ ինն ամիսների համար ծրագրված համապատասխանաբար 313.6 մլրդ դրամի և 55.7 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է 205.3 մլրդ դրամով՝ 8.6%-ով գերազանցելով իննամսյա ծրագիրը: Մասնավորապես, գանձապետական պարտատոմսերի տեղաբաշխումից բյուջեի զուտ մուտքը կազմել է իննամսյա ծրագրի 108.6%-ը` 205.9 մլրդ դրամ: Ծրագրային ցուցանիշի գերազնացումը պայմանավորված է եղել նախատեսվածի համեմատ ավելի մեծ ծավալով տեղաբաշխումների իրականացմամբ՝ ելնելով կորոնավիրուսի համավարակի հետևանքով բյուջեի եկամուտների նվազման պայմաններում լրացուցիչ ֆինանսավորման կարիքից: 2020 թվականի ինն ամսվա ընթացքում ընդհանուր առմամբ տեղաբաշխվել են 293,525.59 մլն դրամի պարտատոմսեր, և տեղաբաշխումից ստացված մուտքը կազմել է 304,089.12 մլն դրամ, իսկ պարտատոմսերի մարմանը/հետգնմանն ուղղվել է 98,140.64 մլն դրամ:

2020 թվականի ինն ամսվա ընթացքում տեղաբաշխվել են 1,373.23 մլն դրամի խնայողական արժեկտրոնային պարտատոմսեր, որոնցից մուտքը կազմել է 1,432.40 մլն դրամ:

Կատարված գործառնությունների արդյունքում 2020 թվականի սեպտեմբերի 30-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.57% (2019թ. նույն ժամանակահատվածում` 11.79%): Եկամտաբերության նվազումը պայմանավորված է եղել 2019 թվականին պետական գանձապետական պարտատոմսերի առաջնային տեղաբաշխումների միջին կշռված եկամտաբերության նվազմամբ, որի միտումը շարունակվել է 2020 թվականի հաշվետու ժամանակաշրջանի ընթացքում, ինչպես նաև ավելի բարձր արժեկտրոնային եկամտաբերությամբ պարտատոմսերի մարմամբ (մարվել են պետական գանձապետական միջնաժամկետ արժեկտրոնային պարտատոմսեր 3 տարի մարման ժամկետով՝ 8.0% և 5 տարի մարման ժամկետով՝ 10.0% արժեկտրոնային եկամտաբերություններով):
* մինչև մարումը մնացած միջին ժամկետայնությունը` 3,859 օր (2019թ. նույն ժամանակահատվածում՝ 3,562 օր).
* մարման բեռի բաշխվածությունը մինչև 2050 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 875.4 մլրդ դրամ (2019թ. նույն ժամանակահատվածում ՝ 658.11 մլրդ դրամ), որի 4.7%-ը (41.1 մլրդ դրամը) կազմել են կարճաժամկետ պարտատոմսերը, 27.6%-ը (242 մլրդ դրամը)՝ միջնաժամկետ պարտատոմսերը, 67%-ը (586.3 մլրդ դրամը)՝ երկարաժամկետ պարտատոմսերը և 0.7%-ը (6 մլրդ դրամը)՝ խնայողական պարտատոմսերը:

2020 թվականի սեպտեմբերի 30-ի դրությամբ շրջանառության մեջ գտնվող գանձապետական պարտատոմսերի 99.6%-ը (872.1 մլրդ դրամ) ձեռք է բերվել ռեզիդենտների կողմից, 0.4%-ը (3.3 մլրդ դրամ)` ոչ ռեզիդենտների կողմից:

687.2 մլն դրամ տրամադրվել է մուրհակների մարմանը` իննամսյա ծրագրով նախատեսված 688.1 մլն դրամի դիմաց՝ պայմանավորված նրանով, որ մարման ենթակա մուրհակներից թվով չորս մուրհակների վճարման հայտեր մուրհակատերերի կողմից չեն ներկայացվել:

Ներքին աղբյուրներից ֆինանսական զուտ ակտիվների հաշվին ֆինանսավորումը կազմել է ‑31.7 մլրդ դրամ` ինն ամիսներին ծրագրված 124.6 մլրդ դրամի դիմաց: Մասնավորապես՝ իննամսյա ծրագրով նախատեսվել է 72.2 մլրդ դրամ վարկերի տրամադրում ՀՀ ռեզիդենտներին, որից հաշվետու ժամանակահատվածում տրամադրվել է 42.1 մլրդ դրամը: Նշված միջոցներից շուրջ 18.8 մլրդ դրամը (նախատեսվածի 96.1%-ը) տրամադրվել է Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում կորոնավիրուսի (COVID-19) տնտեսական հետևանքների չեզոքացման միջոցառումների վարկավորմանը: Մասնավորապես Կորոնավիրուսի (COVID-19) տնտեսական հետևանքների չեզոքացման 1-ին միջոցառման շահառու համարվող տնտեսավարող սուբյեկտներին իրացվելի միջոցների ապահովման նպատակով տրամադրվել է 6 մլրդ դրամ՝ կազմելով ծրագրված միջոցների 99.2%-ը: Կորոնավիրուսի (COVID-19) տնտեսական հետևանքների չեզոքացման 3-րդ միջոցառման շահառու համարվող տնտեսավարող սուբյեկտներին իրացվելի միջոցների ապահովման նպատակով տրամադրվել է 8.6 մլրդ դրամ` կազմելով ծրագրված միջոցների 92.4%-ը: 19-րդ միջոցառման շահառու համարվող տնտեսավարող սուբյեկտներին վարկավորման նպատակով ֆինանսական երաշխավորության ապահովման նպատակով հատկացված 200 մլն դրամը տրամադրվել է ամբողջությամբ: 2-րդ միջոցառման իրականացման նպատակով ֆինանսական կառույցներին անհրաժեշտ էժան վարկային ռեսուրսներով ապահովման նպատակով հատկացված 4 մլրդ դրամը նույնպես ամբողջությամբ տրամադրվել է:

Հաշվետու ժամանակահատվածում ծրագրված 2.2 մլրդ դրամի դիմաց շուրջ 1.5 մլրդ դրամ վարկեր են տրամադրվել Հյուսիս-հարավ ճանապարհային միջանցքի ներդրումային ծրագրի շրջանակներում «Կորսան Կորվիամ Կոնստրուկսիոն» ԲԸ նկատմամբ դրամական պահանջներ ունեցող իրավաբանական անձանց և անհատ ձեռնարկատերերին՝ վերջիններիս աջակցելու նպատակով, որոնք հանդիսացել են ծրագրի ենթակապալառու և 2018 թվականի վերջից ի վեր չէին վճարվել կատարված աշխատանքների դիմաց, ինչը հանգեցրել է նշված կազմակերպությունների ծանր ֆինանսական վիճակին։ Ակնկալվում է, որ Կառավարության աջակցությունը կապահովի առողջ բիզնես մթնոլորտ ձեռնարկատերերի համար: Շեղումը պայմանավորված է վարկերի տրամադրման ընթացակարգի ժամանակատարությամբ։

759.4 մլն դրամ տրամադրվել է Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներումէ կազմելով ծրագրված ցուցանիշի 85%-ը: Շեղումը պայմանավորված է համավարակի հետևանքով առկա սահմանափակումներով:

21.1 մլրդ դրամ է տրամադրվել Էլեկտրաէներգետիկ համակարգի զարգացման ծրագրի շրջանակներում՝ նախատեսված 43.5 մլրդ դրամի դիմաց: Մասնավորապես՝ 140.6 մլն դրամ տրամադրվել է «Բարձրավոլտ էլեկտրացանցեր» ՓԲԸ‑ին՝ Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի և վերջինիս լրացուցիչ ֆինանսավորման ծրագրի շրջանակներում` նախատեսված 4.3 մլրդ դրամի դիմաց: Ցածր ցուցանիշը պայմանավորված է մի շարք պատճառներով: Մասնավորապես՝ աշխատանքները ծրագրի գլխավոր կապալառուի կողմից պայմանագրով նախատեսված ժամկետում չեն ավարտվել, բացի այդ, ենթակայանի սարքերի ծրագրակազմերի արդիականացման աշխատանքները պետք է կատարվեին գլխավոր կապալառու չինական «Xian Electric Engineering Co. Ltd» ընկերության մասնագետների կողմից, որոնք COVID-19‑ի բռնկումով պայմանավորված՝ չեն ժամանել Հայաստան։ Հիմնականում վերոնշյալ պատճառներով է պայմանավորված նաև «Աշնակ» և «Արարատ» ենթակայանների վերակառուցման ծրագրի շրջանակներում վարկավորման ցածր մակարդակը, որը նախատեսված 3.7 մլրդ դրամի փոխարեն կազմել է 485.8 մլն դրամ:

Էներգետիկայի ոլորտի ֆինանսական առողջացման ծրագրի շրջանակներում «Երևան ՋԷԿ» և «Հայկական ԱԷԿ» ՓԲԸ-ներին տրամադրվել են 465.5 մլն դրամ ենթավարկեր՝ նախատեսված 571.8 մլն դրամի դիմաց։ Շեղումը պայմանավորված է ծրագրի շրջանակներում իրականացված կանխավճարի մարումով:

Ասիական զարգացման բանկի աջակցությամբ իրականացվող 220 կՎ «Ագարակ-2» և «Շինուհայր» ենթակայանների վերակառուցման ծրագրի շրջանակներում նախատեսված 2.4 մլրդ դրամի փոխարեն 80 մլն դրամ ենթավարկ է տրամադրվել «Բարձրավոլտ էլեկտրացանցեր» ՓԲԸ‑ին, քանի որ կապալառուի կողմից չեն կատարվել պայմանագրային պարտավորությունները, ինչի արդյունքում պայմանագիրը պատվիրատուի կողմից միակողմանի կարգով լուծվել է: Կառավարման խորհուրդը, հաշվի առնելով Ասիական զարգացման բանկի առաջարկությունը՝ այլ ֆինանսավորման աղբյուրների կիրառմամբ 220 կՎ «Ագարակ-2» և «Շինուհայր» ենթակայանների վերակառուցման աշխատանքների ավարտման վերաբերյալ, որոշել է 220 կՎ «Ագարակ-2» և «Շինուհայր» ենթակայանների վերակառուցումը շարունակելու և լիավարտ հիմունքներով ավարտին հասցնելու աշխատանքներն իրականացնել «Բարձրավոլտ էլեկտրացանցեր» ՓԲԸ սեփական միջոցներով՝ կապալառուի ընտրությունն իրականացնելով ՀՀ օրենսդրությամբ սահմանված մրցութային կարգով:

Հաշվետու ժամանակահատվածում 581.4 մլն դրամ վարկ է տրամադրվել «Էլեկտրաէներգետի-կական համակարգի օպերատոր» ՓԲԸ‑ին Ասիական զարգացման բանկի աջակցությամբ իրականացվող կարգավարման կառավարման ավտոմատացված համակարգի (SCADA) ընդլայնման ծրագրի շրջանակներում՝ նախատեսված 724.2 մլն դրամի դիմաց։ Կատարողականը պայմանավորված է SCADA համակարգի փորձարկումների դրական արդյունքի բացակայությամբ, COVID-19 համավարակով, երկրների կողմից հայտարարված թռիչքների սահմանափակմամբ և մինչ օրս շարունակվող արտակարգ դրությամբ, որը հնարավորություն չի տվել կազմակերպել արտասահմանյան փորձագետների այցը Հայաստան, որի պատճառով Կարգավարական կառավարման ու տվյալների հավաքագրման/Էներգիայի կառավարման համակարգը (ԿԿՈՒՏՀ/ԷԿՀ) շահագործման հանձնելու հետ կապված որոշ կարգաբերման աշխատանքներ հնարավոր չի եղել ավարտին հասցնել:

Հաշվետու ժամանակահատվածում Գերմանիայի զարգացման վարկերի բանկի (KFW) աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների վարկային ծրագրի շրջանակներում «Բարձրավոլտ էլեկտրացանցեր» ՓԲԸ-ին նախատեսված 133.4 մլն դրամի փոխարեն տրամադրվել է 86.4 մլն դրամ ենթավարկ: Ծրագրի խորհրդատուի կողմից նախաորակավորման հաշվետվությունների պատրաստման ծառայությունների մատուցման դիմաց վճարումները նախատեսվում է իրականացնել 2020 թվականի չորրորդ եռամսյակում:

ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման ծրագրի շրջանակներում «Հայկական ԱԷԿ» ՓԲԸ-ին նախատեսված շուրջ 13 մլրդ դրամի դիմաց տրամադրվել է 583.6 մլն դրամ ենթավարկ, որն ուղղվել է 2019 թվականի 4-րդ եռամսյակում կատարված աշխատանքների համար հաշվարկված հարկերի վճարմանը: Ծրագրի շրջանակներում կնքված վարկային համաձայնագրի ժամկետն ավարտվել է 2019 թվականի դեկտեմբերի 31-ին և չի երկարաձգվել՝ պայմանավորված ՌԴ ֆինանսների նախարարության կողմից ներկայացված՝ ժամկետի 2 տարով երկարաձգման արձանագրության պայմաններով, որոնք չեն բավարարել հայկական կողմին: Ուստի որոշվել է ծրագիրն արտաքին վարկի ներգրավմամբ շարունակելու փոխարեն ավարտին հասցնել ներքին պարտքի ներգրավման և որպես ենթավարկ ՀԱԷԿ-ին տրամադրելու ճանապարհով: Այդ նպատակով ՀՀ կառավարության 11.06.2020թ. թիվ 953-Ն որոշմամբ «Հայկական ԱԷԿ» ՓԲԸ-ին հատկացվել է 18.7 մլրդ դրամի չափով բյուջետային վարկ, որն ամբողջությամբ տրամադրվել է։

Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում նախատեսված 3.9 մլրդ դրամը չի տրամադրվել, քանի որ շինարարական կազմակերպության ընտրության համար հայտարարված մրցութային հայտերի գնահատման գործընթացը չի ավարտվել:

Չի տրամադրվել նաև Քաղաքային զարգացման ծրագրի շրջանակներում հաշվետու ժամանակահատվածում նախատեսված 2.1 մլրդ դրամը։ Նշված գումարից շուրջ 1.2 մլրդ դրամը նախատեսված էր Վերակառուցման և զարգացման եվրոպական բանկի աջակցությամբ իրականացվող Երևանի քաղաքային լուսավորության ծրագրի կատարման ապահովման միջոցառման գծով, որը չի տրամադրվել՝ վերջնական նախագծի պատրաստման հետաձգմամբ և աշխատանքների ուշ մեկնարկով պայմանավորված: 936 մլն դրամը նախատեսված էր Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ ծրագրի շրջանակներում, որը չի տրամադրվել՝ պայմանավորված հորատանցման աշխատանքների դադարեցմամբ՝ կապված պայթեցումից առաջացած ցնցումներից Ֆիրդուսի թաղամասի խարխուլ սեփական տների բնակիչների բողոքների հետ:

Նախկինում պետական բյուջեից ռեզիդենտներին տրամադրված վարկերից 2020 թվականի ինն ամիսների ընթացքում վերադարձվել է շուրջ 20.3 մլրդ դրամ՝ 25.7%‑ով գերազանցելով ծրագրված ցուցանիշը: Ծրագրի գերազանցումը հիմնականում պայմանավորված է այլ վարկառուներից 2.2 մլրդ դրամ վարկերի վերադարձով, որոնք չէին պլանավորվել վճարումները ռիսկային գնահատելու արդյունքում, ինչպես նաև «Հայկական ատոմակայան» ՓԲԸ-ին տրամադրված վարկի վերադարձի ցուցանիշով, որը նախատեսված 7.7 մլրդ դրամի փոխարեն կազմել է 9.3 մլրդ դրամ՝ կապված վարկի՝ նախատեսվածից ավել չափով մասհանման հետ։ Վերադարձված միջոցներից 4 մլրդ դրամը վճարվել է «Երևանի Ջերմաէլեկտրակենտրոն» ՓԲԸ-ի կողմից, որը 3.9%-ով գեազանցել է ծրագրված ցուցանիշը՝ պայմանավորված փոխարժեքի փոփոխությամբ: Շուրջ 1.8 մլրդ դրամ (100%‑ով) վերադարձվել է ՀՀ կենտրոնական բանկի կողմից՝ Տնտեսության կայունացման վարկավորման ծրագրի շրջանակներում տրամադրված վարկերի գծով:

1.4 մլրդ դրամ են կազմել բաժնետոմսերի և կապիտալում այլ մասնակցության իրացումից մուտքերը, որոնք ՀՀ պետական բյուջե են մուտքագրվել «Գրանատուս Վենչուր Ֆոնդ I» ՓԲԸ-ի կողմից` ընկերության կանոնադրական կապիտալում պետությանը պատկանող A դասի 1412 հատ արտոնյալ բաժնետոմսերի մարման արդյունքում։

Տնտեսական երկարաժամկետ զարգացմանն ուղղված առաջին միջոցառման շրջանակներում 2020 թվականի ինն ամիսներին նախատեսված 5 մլրդ դրամի բաժնետոմսերի և կապիտալում այլ մասնակցության ձեռքբերումը չի իրականացվել՝ COVID-19 համավարակով պայմանավորված, որի արդյունքում «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդի փայերի ձեռքբերման նպատակով պայմանագրի կնքումը հետաձգվել է:

Հաշվետու ժամանակահատվածում կայունացման դեպոզիտային հաշվից նախատեսված 77.8 մլրդ դրամն օգտագործվել է ամբողջությամբ, որից 12.6 մլրդ դրամն ուղղվել է որպես միջպետական վարկ Արցախի Հանրապետության պետական բյուջեի վրա կորոնավիրուսի բացասական ազդեցության մեղմման և կորոնավիրուսի տնտեսական հետևանքների չեզոքացման նպատակով։ 18.7 մլրդ դրամը «Հայկական ատոմային էլեկտրակայան» ՓԲԸ-ին նախատեսված բյուջետային վարկն է։ Մնացած 46.5 մլրդ դրամն ուղղվել է արտարժութային պետական պարտատոմսերի մարմանը: Կայունացման դեպոզիտային հաշիվն ինն ամսվա ընթացքում համալրվել է նախատեսված 31.3 մլրդ դրամի չափով:

Հաշվետու ժամանակահատվածում ՀՀ պետական բյուջեի արտաքին ֆինանսավորումը կազմել է -18.8 մլրդ դրամ՝ ապահովելով ծրագրված ցուցանիշի -33.8%-ը: Արտաքին աղբյուրներում ծրագրված 117.1 մլրդ դրամի դիմաց 46 մլրդ դրամ են կազմել փոխառու զուտ միջոցները: Մասնավորապես՝ արտաքին վարկատուների կողմից տրամադրվել են 167.5 մլրդ դրամ վարկային միջոցներ, որոնք կազմել են իննամսյա ծրագրի 68.1%-ը: Նշված գումարից շուրջ 135.6 մլրդ դրամը ստացվել է Արժույթի Միջազգային Հիմնադրամից որպես ուղղակի բյուջետային աջակցություն՝ նպատակ ունենալով ապահովել նոր կորոնավիրուսային համավարակի հետևանքների մեղմմանն ուղղված սոցիալ-տնտեսական միջոցառումների իրականացմամբ պայմանավորված պետական բյուջեի պակասուրդի աճը: 240.2 մլն դրամ ուղղակի բյուջետային աջակցություն է ստացվել Առևտրի խթանման և որակի ենթակառուցվածքների ծրագրի շրջանակներում: 31.7 մլրդ դրամ ստացվել է նպատակային վարկային ծրագրերի շրջանակներում՝ կազմելով իննամսյա ճշտված ծրագրի 20.8%-ը, որից 22.3 մլրդ դրամը տրամադրվել է միջազգային կազմակերպությունների, 9.4 մլրդ դրամը` օտարերկրյա պետությունների կողմից: Մասնավորապես՝ Ճանապարհային ցանցի բարելավման ծրագրի շրջանակներում ստացվել է շուրջ 7.7 մլրդ դրամ` նախատեսված 21.3 մլրդ դրամի դիմաց, Էլեկտրաէներգետիկ համակարգի զարգացման ծրագրի շրջանակներում ստացվել է շուրջ 6.2 մլրդ դրամ` նախատեսված 21.5 մլրդ դրամի դիմաց, Քաղաքային զարգացման ծրագրի շրջանակներում ստացվել է 3.4 մլրդ դրամ` նախատեսված 12.5 մլրդ դրամի դիմաց, Ոռոգման համակարգի առողջացման ծրագրի շրջանակներում ստացվել է 5.5 մլրդ դրամ` նախատեսված 13.6 մլրդ դրամի դիմաց: 4.5 մլրդ դրամ է ստացվել Գերմանիայից՝ Հիդրոէլեկտրակայանների Որոտան կասկադի վերականգնման ծրագրի շրջանակներում, որը բյուջեով նախատեսված չէր: Չի ստացվել Ջրամատակարարման և ջրահեռացման բարելավման ծրագրի շրջանակներում նախատեսված 7.6 մլրդ դրամը:

2020 թվականի ինն ամիսների ընթացքում արտաքին վարկերի մարմանն ուղղվել է 75 մլրդ դրամ՝ կազմելով իննամսյա ծրագրի 91%-ը, որից 45.6 մլրդ դրամն ուղղվել է միջազգային կազմակերպությունների, 28.7 մլրդ դրամը` օտարերկրյա պետությունների և 683.3 մլն դրամը` օտարերկրյա առևտրային բանկերի նկատմամբ պարտավորությունների մարմանը: Տարբերությունը հիմնականում պայմանավորված է 2019 թվականին ու 2020 թվականի ինն ամիսների ընթացքում արտաքին վարկերի գծով ստացումների պլանի էական թերակատարմամբ ըստ առանձին վարկային ծրագրերի՝ պայմանավորված դրանց կատարման աստիճանով: Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումներն աճել են 30.5%-ով կամ 17.5 մլրդ դրամով, որը հիմնականում պայմանավորված է եղել մի շարք վարկերի գծով արտոնյալ ժամկետների ավարտով և հերթական մարման ենթակա գումարի (մասնաբաժնի) ավելացմամբ: Միաժամանակ, վճարումների ծավալի աճը որոշակի չափով զսպվել է արտարժութային վճարումների փոխարկումների համար կիրառվող ԱՄՆ դոլար / ՀՀ դրամ փոխարժեքի նվազման հաշվին (2019թ.` 486.55, իսկ 2020թ.` 476.46):

Մայր գումարի մարումների կառուցվածքում օտարերկրյա պետությունների կողմից տրամադրված վարկերի մարումների մասնաբաժինը կազմել է 38.3%, միջազգային կազմակերպությունների կողմից տրամադրված վարկերի մարումների մասնաբաժինը՝ 60.8%, իսկ 0.9%-ն առևտրային բանկերի կողմից տրամադրված վարկերի մարումների մասնաբաժինն է:

Կատարված մարումների շուրջ 90.0%-ը բաժին է ընկնում թվով 6 վարկատուների՝ Զարգացման Միջազգային Ընկերակցություն (27.9%), Ռուսաստանի Դաշնություն (24.4%), Ասիական Զարգացման Բանկը (13.3%), Արժույթի Միջազգային Հիմնադրամ (12.3%), Ճապոնիա (6.6%), Գերմանիա (5.4%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 7.6%, ֆիքսված տոկոսադրույքով վարկերի գծով վճարումների տեսակարար կշիռը՝ 92.4%:

46.5 մլրդ դրամ է կազմել արտարժութային պարտատոմսերի թողարկումից և տեղաբաշխումից զուտ մուտքը, որի կատարողականը կազմել է 100%: Նշենք, որ 2020 թվականի սեպտեմբերի 30-ին ՀՀ ֆինանսների նախարարությունն ամբողջությամբ մարել է արտարժութային պետական պարտատոմսերի դեբյուտային թողարկման գծով շրջանառության մեջ գտնվող ծավալը, որը կազմում էր 97.657 մլն ԱՄՆ դոլար:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑64.8 մլրդ դրամ՝ 5.4%-ով գերազանցելով իննամսյա ծրագրով նախատեսված ցուցանիշը, որը պայմանավորված է արտաքին աղբյուրներից ստացված վարկային և դրամաշնորհային միջոցների մնացորդի՝ ծրագրով չնախատեսված 3.3 մլրդ դրամով ավելացմամբ: Ինն ամսվա համար նախատեսված ողջ ծավալով՝ 61.3 մլրդ դրամի չափով վարկեր են հատկացվել Արցախի Հանրապետությանը: Մասնավորապես, 53.8 մլրդ դրամը տրամադրվել է որպես միջպետական վարկ, որից 5.1 մլրդ դրամը՝ Արցախի Հանրապետության պետական բյուջեի վրա կորոնավիրուսի բացասական ազդեցության մեղմման նպատակով: 7.5 մլրդ դրամ է հատկացվել COVID-19-ի տնտեսական հետևանքների չեզոքացման նպատակով: Իննամսյա ծրագրով նախատեսված ծավալով կատարվել է նաև Վրաստանի կողմից ՀՀ նկատմամբ ունեցած վարկային պարտավորությունների մարումը, որը կազմել է 561.1 մլն դրամ, և բաժնետոմսերի ու կապիտալում այլ մասնակցության ձեռքբերումը, որը կազմել է 727 մլն դրամ:

2020 թվականի սեպտեմբերի 30-ի դրությամբ ՀՀ պետական պարտքը կազմել է 3,830.1 մլրդ դրամ (7,854.6 մլն ԱՄՆ դոլար): 2019 թվականի տարեվերջի համեմատ ՀՀ դրամով և ԱՄՆ դոլարով արտահայտված ՀՀ պետական պարտքի ցուցանիշներն աճել են անհամաչափորեն` համապատասխանաբար 9.1%-ով և 7.3%-ով: Դա պայմանավորված է եղել 2019 թվականի տարեվերջի և 2020 թվականի սեպտեմբեր ամսվա վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 1.7%-ով՝ 479.7‑ից աճելով մինչև 487.62: ՀՀ պետական պարտքում 3,595.9 մլրդ դրամը (7,374.5 մլն ԱՄՆ դոլարը) կազմել է ՀՀ կառավարության պարտքը, 234.1 մլրդ դրամը (480.1 մլն ԱՄՆ դոլարը)՝ ՀՀ ԿԲ պարտքը:

2020 թվականի սեպտեմբերի 30-ի դրությամբ ՀՀ պետական պարտքը նախորդ տարեվերջի համեմատ աճել է 318.1 մլրդ դրամով (533.3 մլն ԱՄՆ դոլարով): Դա պայմանավորված է եղել կառավարության պարտքի աճով, որն աճել է 9.7%-ով, իսկ ՀՀ կենտրոնական բանկի արտաքին պարտքը նվազել է 0.3%-ով։

2020 թվականի սեպտեմբերի 30-ի դրությամբ ՀՀ արտաքին պետական պարտքը նախորդ տարեվերջի համեմատ աճել է 192.3 մլն ԱՄՆ դոլարով (3.3%-ով) և դրա տեսակարար կշիռը ՀՀ պետական պարտքի կառուցվածքում նվազել է՝ 79%-ից հասնելով 76.1%-ի: Ընդ որում, ՀՀ կառավարության պարտքն աճել է 201.5 մլն ԱՄՆ դոլարով, իսկ ՀՀ կենտրոնական բանկի արտաքին պարտքը նվազել է 9.2 մլն ԱՄՆ դոլարով:

Արտաքին պարտքի հիմնական մասը` 2,680.3 մլրդ դրամը (5,496.7 մլն ԱՄՆ դոլարը) ՀՀ կառավարության պարտավորություններն են, 234.1 մլրդ դրամը (480.1 մլն ԱՄՆ դոլարը)` ՀՀ կենտրոնական բանկի վարկային պարտավորությունները: Մասնավորապես, կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 2,228.9 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 3.3 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 444.1 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 4 մլրդ դրամ:

2020 թվականի սեպտեմբերի 30-ի դրությամբ ներքին պետական պարտքն անվանական արժեքով կազմել է 915.7 մլրդ դրամ (1,877.8 մլն ԱՄՆ դոլար), այդ թվում`

* ռեզիդենտների կողմից ձեռքբերված պետական գանձապետական պարտատոմսերի ծավալը կազմել է 872.1 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերի ծավալը կազմել է 43.5 մլրդ դրամ:

Նախորդ տարեվերջի համեմատ 2020 թվականի սեպտեմբերի 30-ի դրությամբ շրջանառության մեջ գտնվող արտարժութային պետական պարտատոմսերի ծավալը նվազել է 97.657 մլն ԱՄՆ դոլարով՝ կազմելով 1,000.0 մլն ԱՄՆ դոլար, որից 500 մլն ԱՄՆ դոլարը` 2025 թվականին մարման ենթակա 7.15% արժեկտրոնային եկամտաբերությամբ արտարժութային պետական պարտատոմսերը, 500 մլն ԱՄՆ դոլարը` 2029 թվականին մարման ենթակա 3.95% արժեկտրոնային եկամտաբերությամբ արտարժութային պետական պարտատոմսերը:

1. Աղբյուրը՝ ՀՀ ՎԿ, ՀՀ ՖՆ հաշվարկներ [↑](#footnote-ref-1)
2. Պետական բյուջեից կատարված կապիտալ ծախսերն աճել են, մինչդեռ պետական բյուջեի միջոցների հաշվին իրականացված շինարարության ծավալները՝ նվազել: Այս տարբերությունը պայմանավորված է շինարարության կատարման և պետական բյուջեից ֆինանսավորման ժամկետների տարբերությամբ։ Մասնավորապես, կնքված պայմանագրերի համաձայն պետական բյուջեից տրամադրվում են կանխավճարներ, որից հետո իրականացվում են աշխատանքները։ Իսկ դրանից հետո ամեն ամսվա աշխատանքի կատարողականի ներկայացումից հետո միայն տեղի է ունենում գումարի փոխանցում։ [↑](#footnote-ref-2)
3. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-3)
4. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառում են նաև վիճակագրական շեղումները: [↑](#footnote-ref-4)
5. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-5)
6. Աղբյուրը՝ ՀՀ ՖՆ հաշվարկներ` ՀՀ ՎԿ տվյալների հիման վրա [↑](#footnote-ref-6)
7. Ներկայացված է արտաքին առևտրի վիճակագրությունն ըստ բեռնամաքսային հայտարարագրերի (ներմուծում՝ ՍԻՖ գներով): [↑](#footnote-ref-7)
8. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-8)
9. Աղբյուրը՝ ՀՀ ՎԿ և ՀՀ ՖՆ հաշվարկներ: [↑](#footnote-ref-9)
10. Աղբյուրը՝ ՀՀ ՎԿ և ՀՀ ՖՆ հաշվարկներ: [↑](#footnote-ref-10)
11. Ապրանքների լայն տնտեսական դասակարգմամբ (BEC) 2020 թվականի պաշտոնական տվյալները կհրապարակվեն գալիք տարվա վերջին, ուստի այս հատվածում ներկայացված են ՀՀ ՖՆ գնահատականները (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-11)
12. Ընթացիկ տարվա ինն ամիսներին ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով, «Ապրանքների առևտուրն ըստ վճարային հաշվեկշռի հիմքի» հոդված): 2020 թվականի հունվար-սեպտեմբերի ցուցանիշը նախնական գնահատական է:

    Աղբյուրը` ՀՀ վիճակագրական կոմիտե, «ՀՀ վճարային հաշվեկշիռ-6» տվյալների բազա և ՀՀ ՖՆ գնահատականներ: [↑](#footnote-ref-12)
13. Վիճակագրական ցուցանիշների աղբյուրը՝ ՀՀ ԿԲ [↑](#footnote-ref-13)
14. Աղբյուրը՝ ՀՀ ՖՆ հաշվարկներ ՀՀ ԿԲ տվյալների հիման վրա, տե՛ս

    <https://www.cba.am/Storage/AM/downloads/stat_data_arm/2-Money%20Base.xls>, <https://www.cba.am/Storage/AM/downloads/stat_data_arm/3-Broad%20Money.xls>։ [↑](#footnote-ref-14)
15. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-15)
16. Աղբյուրը՝ ՀՀ ՖՆ հաշվարկներ ՀՀ ԿԲ տվյալների հիման վրա, տե՛ս

    <https://www.cba.am/Storage/AM/downloads/stat_data_arm/5-Deposits%20by%20sectors.xls>, <https://www.cba.am/Storage/AM/downloads/stat_data_arm/6-loans%20by%20sectors.xls>։ [↑](#footnote-ref-16)
17. Սա կարող է բացատրվել այն հանգամանքով, որ COVID-19 համարավակի շոկից հետո զարգացած երկրների ֆինանսական շուկաներում (նախ և առաջ՝ ԱՄՆ-ում) խթանող դրամավարկային քաղաքականության արդյունքում հնարավոր է եղել էականորեն մեղմել ռիսկերը, մինչդեռ զարգացող երկրներից կապիտալի արտահոսք է տեղի ունեցել և ռիսկերն ավելի խորացել են։ Այդ պայմաններում արձանագրվել է զարգացած և զարգացող երկրների միջև ռիսկերի տարամիտման գործընթաց, ինչի արդյունքում զարգացող երկրների ռիսկի հավելավճարն ավելի բարձր մակարդակում է ամրապնդվել։ [↑](#footnote-ref-17)
18. Աղբյուրը՝ ՀՀ ՖՆ [↑](#footnote-ref-18)
19. Հաշվարկված է 2021թ. ՀՀ պետական բյուջեի նախագծի հիմքում դրված 2020թ. համար սպասվող ՀՆԱ-ի կիրառմամբ: [↑](#footnote-ref-19)
20. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով, ինչի արդյունքում 2020թ. ինն ամիսներին հարկային եկամուտների աճը նվազել է: [↑](#footnote-ref-20)
21. 2019 թվականի ինն ամիսների ցուցանիշների հետ համեմատությունները կատարվել են՝ հաշվի առնելով Կառավարության կառուցվածքային փոփոխությունները և դրանց արդյունքում պետական մարմինների միջև բյուջեի ծրագրերի և միջոցառումների վերաբաշխումները, ինչպես նաև պետական հիմնարկների արտաբյուջետային հաշիվների հիմնական մասի փակման արդյունքում նախկինում արտաբյուջետային միջոցների հաշվին իրականացվող ծախսերը բյուջեի այլ ծրագրերում ներառելու հանգամանքը: [↑](#footnote-ref-21)
22. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-22)